(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΘ΄

Δευτέρα 13 Ιουλίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ   
Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Υγείας:  
 i. με θέμα: «Να οριστεί άμεσα Διοικητικό Συμβούλιο και Διοικητής στο Γενικό Νοσοκομείο Λάρισας», σελ.   
 ii. με θέμα: «Σε διακινδύνευση η ομαλή λειτουργία του Νοσοκομείου Πρέβεζας, λόγω έλλειψης Νεφρολόγων και Αναισθησιολόγων», σελ.   
 iii. με θέμα: «Κίνητρα για προσλήψεις γιατρών στα νοσοκομεία των νησιών και των ακριτικών περιοχών», σελ.   
 iv. με θέμα: « Όχι στην παραχώρηση του Κέντρου Υγείας Πύλης Αξιού μέχρι να εξευρεθεί κατάλληλος και επαρκής χώρος υποδοχής και λειτουργίας των υπηρεσιών του», σελ.   
 v. με θέμα: «Αποκαταστήστε το Γενικό Νοσοκομείο Δυτικής Αττικής (ΓΝΔΑ) Αγία Βαρβάρα. Με χειροκροτήματα δεν σώζονται ζωές», σελ.   
 vi. με θέμα: «Ανέτοιμη η Πρωτοβάθμια Φροντίδα Υγείας (ΠΦΥ) Μαγνησίας για την επόμενη μέρα της μάχης απέναντι στον κορωνοϊό (Covid-19)», σελ.   
 β) Προς τον Υπουργό Προστασίας του Πολίτη:  
 i. με θέμα: «Σύσταση αστυνομικού τμήματος στην Τοπική Κοινότητα Κινέττας του Δήμου Μεγαρέων», σελ.   
 ii. με θέμα: «Αναίτια σύλληψη και απόπειρα τρομοκράτησης μελών του περιβαλλοντικού κινήματος», σελ.   
 γ) Προς τον Υπουργό Υποδομών και Μεταφορών:  
 i. με θέμα: «Διάνοιξη νέας Συνοριακής Διάβασης και Τελωνειακού Σταθμού στην Πέλλα», σελ.   
 ii. με θέμα: « Άμεσες παρεμβάσεις και μηχανισμός αντιμετώπισης των προβλημάτων που αναδύονται από την κατασκευή του αεροδρομίου», σελ.   
 iii. με θέμα «Καθυστέρηση καταβολής εφάπαξ ενίσχυσης στους σεισμοπαθείς της Ζακύνθου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου:

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Προστασίας του Πολίτη, Παιδείας και Θρησκευμάτων, Εργασίας και Κοινωνικών Υποθέσεων, Πολιτισμού και Αθλητισμού, Εσωτερικών, Υποδομών και Μεταφορών και Επικρατείας κατέθεσαν στις 10-7-2020 σχέδιο νόμου: «Προώθηση της ηλεκτροκίνησης», σελ.   
2. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ψηφιακής Διακυβέρνησης: «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις», σελ.   
   
ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.

ΑΘΑΝΑΣΙΟΥ Χ. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

ΑΘΑΝΑΣΙΟΥ Χ. , σελ.

ΓΙΑΝΝΑΚΟΠΟΥΛΟΥ Κ. , σελ.  
ΓΙΑΝΝΟΥΛΗΣ Χ. , σελ.  
ΚΑΛΛΙΑΝΟΣ Ι. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΛΑΜΠΡΟΥΛΗΣ Γ. , σελ.  
ΜΠΟΥΡΑΣ Α. , σελ.  
ΠΑΦΙΛΗΣ Α. , σελ.  
ΤΖΑΝΑΚΟΠΟΥΛΟΣ Δ. , σελ.  
ΦΙΛΗΣ Ν. , σελ.  
ΦΩΤΙΟΥ Θ. , σελ.  
  
Β. Επί των επικαίρων ερωτήσεων:  
ΑΡΣΕΝΗΣ Κ. , σελ.  
ΚΑΡΑΜΑΝΛΗΣ Κ. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΤΟΖΑΜΑΝΗΣ Β. , σελ.  
ΛΙΑΚΟΥΛΗ Ε. , σελ.  
ΜΕΪΚΟΠΟΥΛΟΣ Α. , σελ.  
ΜΠΑΡΚΑΣ Κ. , σελ.  
ΜΠΟΥΡΑΣ Α. , σελ.  
ΟΙΚΟΝΟΜΟΥ Ε. , σελ.  
ΠΟΥΛΑΣ Α. , σελ.  
ΣΑΚΟΡΑΦΑ Σ. , σελ.  
ΤΖΑΚΡΗ Θ. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
  
Γ. Επί του σχεδίου νόμου του Υπουργείου Ψηφιακής Διακυβέρνησης:  
ΑΔΑΜΟΠΟΥΛΟΥ Α. , σελ.  
ΑΛΕΞΟΠΟΥΛΟΥ Α. , σελ.  
ΒΕΤΤΑ Κ. , σελ.  
ΒΙΛΙΑΡΔΟΣ Β. , σελ.  
ΒΡΥΖΙΔΟΥ Π. , σελ.  
ΓΕΩΡΓΑΝΤΑΣ Γ. , σελ.  
ΓΙΑΝΝΑΚΟΠΟΥΛΟΥ Κ. , σελ.  
ΓΙΑΝΝΟΥΛΗΣ Χ. , σελ.  
ΓΡΗΓΟΡΙΑΔΗΣ Κ. , σελ.  
ΔΕΛΗΣ Ι. , σελ.  
ΖΑΡΙΦΟΠΟΥΛΟΣ Γ. , σελ.  
ΚΑΛΛΙΑΝΟΣ Ι. , σελ.  
ΚΑΠΠΑΤΟΣ Π. , σελ.  
ΚΑΤΡΙΝΗΣ Μ. , σελ.  
ΚΑΤΣΗΣ Μ. , σελ.  
ΚΕΡΑΜΕΩΣ Ν. , σελ.  
ΚΕΦΑΛΑ Μ. , σελ.  
ΚΩΝΣΤΑΝΤΟΠΟΥΛΟΣ Δ. , σελ.  
ΚΩΤΣΟΣ Γ. , σελ.  
ΛΙΒΑΝΟΣ Σ. , σελ.  
ΛΙΟΥΠΗΣ Α. , σελ.  
ΜΑΚΡΗ Ζ. , σελ.

ΜΑΝΗ - ΠΑΠΑΔΗΜΗΤΡΙΟΥ Α. , σελ.  
ΜΑΝΩΛΑΚΟΣ Ν. , σελ.  
ΜΙΧΑΗΛΙΔΟΥ Δ. , σελ.  
ΠΑΦΙΛΗΣ Α. , σελ.  
ΠΙΕΡΡΑΚΑΚΗΣ Κ. , σελ.  
ΡΟΥΣΟΠΟΥΛΟΣ Θ. , σελ.  
ΤΑΓΑΡΑΣ Ν. , σελ.  
ΤΖΑΝΑΚΟΠΟΥΛΟΣ Δ. , σελ.  
ΥΨΗΛΑΝΤΗΣ Β. , σελ.  
ΦΙΛΗΣ Ν. , σελ.  
ΦΩΤΙΟΥ Θ. , σελ.  
ΧΑΡΔΑΛΙΑΣ Ν. , σελ.  
ΧΗΤΑΣ Κ. , σελ.

ΠΑΡΕΜΒΑΣΕΙΣ:  
ΡΟΥΣΟΠΟΥΛΟΣ Θ. , σελ.  
ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΟΘ΄

Δευτέρα 13 Ιουλίου 2020

Αθήνα, σήμερα στις 13 Ιουλίου 2020, ημέρα Δευτέρα και ώρα 11.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Πριν μπούμε στην ημερήσια διάταξη, θα ήθελα να κάνω μια ανακοίνωση προς στο Σώμα.

Οι Υπουργοί Περιβάλλοντος και Ενέργειας, Οικονομικών, Ανάπτυξης και Επενδύσεων, Προστασίας του Πολίτη, Παιδείας και Θρησκευμάτων, Εργασίας και Κοινωνικών Υποθέσεων, Πολιτισμού και Αθλητισμού, Εσωτερικών, Υποδομών και Μεταφορών και Επικρατείας κατέθεσαν στις 10-7-2020 σχέδιο νόμου με θέμα: «Προώθηση της ηλεκτροκίνησης».

Παραπέμπεται στην αρμόδια Διαρκή Επιτροπή.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ψηφιακής Διακυβέρνησης: «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις».

Η Διάσκεψη των Προέδρων αποφάσισε στη συνεδρίασή της της 9ης Ιουλίου 2020 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών.

Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συνεφώνησε.

Δίνω τον λόγο στον εισηγητή της Νέας Δημοκρατίας, τον κ. Νικόλαο Ταγαρά, για δεκαπέντε λεπτά.

**ΝΙΚΟΛΑΟΣ ΤΑΓΑΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι εξελίξεις τρέχουν, οι ταχύτητες αυξάνουν και εμείς δεν μπορούμε να παρακολουθούμε από απόσταση. Χαίρομαι που το Υπουργείο Ψηφιακής Διακυβέρνησης συνεχώς εκσυγχρονιζόμενο, παρέχοντας υπηρεσίες, απλοποιώντας και επιταχύνοντας θέματα που αφορούν στη διασύνδεση και επικοινωνία του πολίτη με τις δημόσιες υπηρεσίες, συνεχώς αναβαθμίζει και εκσυγχρονίζει όλες τις υπηρεσίες.

Το νομοσχέδιο που συζητούμε σήμερα στην Ολομέλεια της Βουλής έρχεται στα βασικά του σημεία, κατά πρώτον, να συμπληρώσει, να διορθώσει αλλά και να καλύψει αδυναμίες που παρατηρήθηκαν στην εφαρμογή του ν.4487/17 που αφορά στην παραγωγή οπτικοακουστικών έργων, παρεμβαίνοντας στα ελάχιστα όρια επιλέξιμων δαπανών και μειώνοντας τα όρια αυτά κατά περίπτωση ή και αυξάνοντας από την άλλη πλευρά το ποσοστό ενίσχυσης για να δώσει περαιτέρω κίνητρα και για εισαγωγή επενδύσεων και χρημάτων στον χώρο παραγωγής οπτικοακουστικών έργων στην πατρίδα μας, αλλά και για φορολογικά κίνητρα και υποχρεώσεις άλλες και αναλύσεις που διευκολύνουν την παραγωγή αυτών των έργων.

Έρχεται συγκεκριμένα να μειώσει για κινηματογραφικές ταινίες, ντοκιμαντέρ και ταινίες μικρού μήκους από τις 100.000 ευρώ στις 60.000 ευρώ το ελάχιστο όριο επιλέξιμων δαπανών. Ταυτόχρονα να πω ότι για θέματα που αφορούν τηλεοπτικές σειρές -ο αριθμός ήταν τα εκατό επεισόδια, όπως παρουσιαζόταν στην αρχή του νομοσχεδίου, αλλά νομίζω ότι ο κύριος Υπουργός αναφέρθηκε σε μείωση, στα εβδομήντα επεισόδια- μειώθηκε στις 15.000 ευρώ ανά επεισόδιο το ελάχιστο όριο επιλέξιμων δαπανών.

Εντάσσονται και δημιουργούνται διαδικασίες και δυνατότητες στην «ΕΡΤ Α.Ε.» που όταν πραγματοποιείται οποιαδήποτε παρέμβαση στην πραγματοποίηση και παραγωγή οπτικοακουστικού έργου από την «ΕΡΤ Α.Ε.» να μπορούν να εντάσσονται και τέτοιες επενδύσεις σε αυτό το νομοσχέδιο. Οι επιλέξιμες δαπάνες ενισχύονται, αυξάνοντας το ποσοστό από το 25% στο 35% για την αμοιβή και τα δικαιώματα σεναρίου και μουσικής, την αμοιβή του σκηνοθέτη, του σεναριογράφου και των δύο πρωταγωνιστών ηθοποιών και του παραγωγού του οπτικοακουστικού έργου.

Επίσης, αυξάνεται το ποσοστό ενίσχυσης από το 35% στο 40% επί της αξίας των συνολικών παραγόμενων έργων σε ό,τι αφορά τα οπτικοακουστικά έργα, με το ποσοστό ενίσχυσης -το μέγιστο- από όλες τις παρεμβάσεις κρατικές και λοιπά όταν είναι δύσκολη η παραγωγή του οπτικοακουστικού έργου να ανεβαίνει στο 80% από το 70% που υπάρχει σήμερα.

Επίσης, απλουστεύονται οι διαδικασίες ένταξης και επιταχύνονται οι διαδικασίες αξιολόγησης όλων των επενδυτικών σχεδίων, ακριβώς για να υπάρχει ένα πρόσθετο κίνητρο τάχιστης αξιοποίησης πόρων αλλά και εσόδων από πλευράς παραγωγής.

Για πρώτη φορά δίνεται η δυνατότητα χορήγησης της προσωρινής βεβαίωσης, η οποία πιστοποιεί ότι οι εργασίες που έχουν εκτελεστεί είναι σύμφωνες με αυτές που προβλέπονται στο σχέδιο υπαγωγής της επένδυσης.

Επίσης, σε ό,τι αφορά αποφάσεις ενίσχυσης επενδυτικών σχεδίων, αυτές θα δημοσιεύονται μόνο στη «ΔΙΑΥΓΕΙΑ» και όχι και στο Φύλλο Εφημερίδας της Κυβέρνησης, όπως γίνεται μέχρι σήμερα όπου δημοσιεύεται η περίληψη της απόφασης ένταξης έργου οπτικοακουστικής παραγωγής. Επιπλέον δίνονται, όπως είπα, φορολογικά και άλλα κίνητρα για να μπορεί κάποιος να μπει στην παραγωγή τέτοιου έργου.

Σημαντική ήταν η παρέμβαση που ξεκίνησε μέσα στη διάρκεια της πανδημίας και αφορά την άυλη συνταγογράφηση, που δόθηκε η δυνατότητα χωρίς την επαφή του ασθενούς με το γιατρό να μπορεί να γίνεται αυτή η συνταγογράφηση. Αυτή η κίνηση αποκτά μόνιμο χαρακτήρα, κάτι που είναι σημαντικό, εκτός και αν για ειδικούς λόγους είναι απαραίτητη η επαφή μεταξύ ασθενούς και ιατρού.

Σε ό,τι αφορά την ηλεκτρονική αίτηση και υποβολή δικαιολογητικών και εγγράφων που αφορούν στην παροχή υπηρεσίας και αποζημίωση για ειδικές και ατομικές περιπτώσεις, όλα αυτά περιλαμβάνονται πλέον και μπορούν να γίνουν ηλεκτρονικά μέσω της ενιαίας ψηφιακής πύλης της δημόσιας διοίκησης. Οπότε όλα αυτά είναι πρόσθετα στοιχεία και για πρόσθετες κατηγορίες εξυπηρετούν τον πολίτη, τον διευκολύνουν και ταυτόχρονα επιταχύνουν διαδικασίες.

Σημαντική παρέμβαση, επίσης, είναι η δυνατότητα που παρέχεται για να μπορεί κάποιος από το πτυχίο, το οποίο έχει πάρει από ανώτατο εκπαιδευτικό ίδρυμα, να αντλεί οποιαδήποτε πληροφορία, ακόμη και αυτό το κρατικό πτυχίο, το πτυχίο σπουδών, μέσω της ηλεκτρονικής υπηρεσίας e-diplomas και μπορεί ταυτόχρονα να διαβιβάζει το δικαίωμα να μεταφέρεται και να αντλείται μέσα από μία ψηφιακή βάση δεδομένων και από τη διαλειτουργικότητα μεταξύ των πανεπιστημιακών εκπαιδευτικών ιδρυμάτων και του ΔΟΑΤΑΠ, μέσω ενός συστήματος που αναπτύσσεται στην ενιαία ψηφιακή πύλη. Αυτό, πέρα από την ταχύτητα, δίνει πρόσθετες δυνατότητες να απαλειφθούν και προβλήματα πλαστών πτυχίων και δεν χρειάζεται να είναι έγχαρτα ή όλα αυτά τα οποία υπάρχουν, αλλά μπορούν και σε ψηφιακή μορφή.

Σε ό,τι αφορά -και αυτό είναι σημαντικό- τη δημιουργία του Εθνικού Μητρώου Επικοινωνίας Πολιτών μέσα από τη Γενική Γραμματεία Πληροφοριακών Συστημάτων της δημόσιας διοίκησης και του Υπουργείου Ψηφιακής Διακυβέρνησης, είναι μια κεντρική μοναδική βάση δεδομένων, που ο πολίτης θα μπορεί άπαξ να δώσει στοιχεία που αφορούν στην ηλεκτρονική διεύθυνση, την ταχυδρομική διεύθυνση, τον αριθμό κινητού τηλεφώνου και αυτόματα θα συμπληρώνονται όλα αυτά τα στοιχεία ταυτοποιώντας τον πολίτη οριζόντια και διαλειτουργικά με όλες τις δημόσιες παρεχόμενες υπηρεσίες, μέσα από την Ενιαία Ψηφιακή Πύλη της δημόσιας διοίκησης. Αυτά τα δεδομένα, σε περίπτωση αλλαγής, εντός μηνός, οφείλει ο πολίτης να τα συμπληρώνει για να είναι πάντα επικαιροποιημένα στη διάθεσή του.

Σε περιπτώσεις πληρωμών, είναι απαραίτητη και σημαντική η παρέμβαση ταυτοποίησης του αριθμού φορολογικού μητρώου με το IBAN του λογαριασμού για να υπάρχει η δυνατότητα άμεσης ταυτοποίησης και ταχύτητας στις συναλλαγές και στις πληρωμές λογαριασμών. Επίσης, και για το αποδεικτικό φορολογικής ενημερότητας και για τη βεβαίωση οφειλής από τις 30 Οκτωβρίου θα δίδεται η δυνατότητα να μπορεί να λαμβάνει μέσω διαλειτουργικότητας των συστημάτων ο φορέας ο οποίος χρειάζεται τέτοια στοιχεία, κατόπιν βεβαίως εντολής και βεβαίωσης του πολίτη, διασυνδέοντας τα συστήματα μεταξύ τους.

Σε ό,τι αφορά το θέμα της στελέχωσης της υπηρεσίας συντονισμού Ενιαίας Ψηφιακής Πύλης γίνεται άλλη μια σημαντική παρέμβαση. Και εδώ θέλω να πω -τα είπαμε και στην επιτροπή- ότι στην προσπάθειά του το Υπουργείο Ψηφιακής Διακυβέρνησης να καλύψει ανάγκες, διότι εκτείνονται και καλύπτουν σε θέματα εκσυγχρονισμού της δημόσιας διοίκησης όλες τις δημόσιες υπηρεσίες, πρόσθετες ανάγκες για πρόσθετες υπηρεσίες, άρα χρειάζεται και υπεύθυνο και με συγκεκριμένες δυνατότητες και εφόδια προσωπικό. Έρχονται λοιπόν να καλυφθούν με πρόσθετες θέσεις, όπως περιλαμβάνεται στο σχέδιο νόμου.

Σημαντική παρέμβαση η διασύνδεση μέσα από τη δημιουργία του Εθνικού Μητρώου Ανηλίκων, το οποίο διασυνδέεται και με το Εθνικό Μητρώο Υποψηφίων Αναδόχων Γονέων αλλά και με το Εθνικό Μητρώο Υποψηφίων Θετών Γονέων, μια άμεση αντιστοίχιση, που επιταχύνει, που απλοποιεί, που διασφαλίζει θέματα διαφάνειας αλλά και ευαίσθητα προσωπικά δεδομένα, που δίνει τη δυνατότητα πιο γρήγορα να καλύψουμε ανάγκες και να μην παραμένουν τα παιδιά σε δομές, που σίγουρα δεν περιποιούν τιμή σήμερα για την κοινωνία μας. Άρα αυτή η παρέμβαση είναι σημαντική. Γνωρίζω ότι μέχρι τώρα έχουν υποβληθεί πάνω από διακόσιες αιτήσεις για αυτές τις περιπτώσεις. Το 60% αναφέρονται στις περιπτώσεις που αφορούν το Εθνικό Μητρώο Υποψηφίων Θετών Γονέων και το υπόλοιπο 40% στο Εθνικό Μητρώο Υποψηφίων Αναδόχων Γονέων.

Θέλω να πω επιπλέον και να συμπληρώσω και κάποιες παρατηρήσεις, που αφορούν στις τροπολογίες που έρχονται σήμερα προς συζήτηση στην Ολομέλεια της Βουλής. Το πρώτο αφορά τις τεχνολογίες 5G και αυτή η αναβάθμιση από το σύστημα δικτύων που μέχρι τώρα γνωρίζουμε, από το 4G στο 5G, δεν είναι απλά μια αλλαγή σε επίπεδο κινητής τηλεφωνίας, αλλά είναι μια σημαντική τεχνολογικά αλλαγή σε άλλο επίπεδο. Δεν αφορά μόνο τις ταχύτητες, που ως προς αυτό μιλάμε για αύξηση ταχυτήτων πάνω από εκατό φορές, μιλάμε για δυνατότητες που παρέχουν για να διασυνδεθούν διαφορετικές και πολλές συσκευές και συστήματα μεταξύ τους, ανταλλάσσοντας πληροφορίες, μιλάμε για δυνατότητες που παρέχονται στο επίπεδο της ρομποτικής, στο επίπεδο της ιατρικής όχι μόνο της από απόσταση παροχής υπηρεσίας αλλά και μεγάλες παρεμβάσεις, για παράδειγμα στην τηλεχειρουργική, όπως επίσης σε θέματα ασφάλειας, που αφορούν και στις συγκοινωνίες και στις μεταφορές, προσθέτοντας και τη δυνατότητα που καλύπτει αυτό το σύστημα να μπορεί ακόμη και να υποκατασταθεί η φυσική παρουσία του οδηγού στο αυτοκίνητο. Όλες αυτές οι δυνατότητες μάς παρέχονται με ασφάλεια και με ταχύτητα, για να μπορούμε λοιπόν να αλλάξουμε επίπεδο, αξιοποιώντας αυτές τις τεχνολογίες, και γι’ αυτόν τον λόγο ανοίγουμε τον χώρο, σε ό,τι αφορά το διάστημα από 3.400 έως 3.800 MHz, για να δοθεί η δυνατότητα ανάπτυξης αυτών των δικτύων 5G και με στόχο μέχρι το τέλος του χρόνου να έχουν ολοκληρωθεί οι διαδικασίες που είναι προαπαιτούμενες για να μπορούν να λειτουργήσουν αυτά τα συστήματα.

Είναι σημαντικό επίσης ότι μέσα από τα κέντρα εξυπηρέτησης πολιτών συνεχώς προστίθενται νέες υπηρεσίες, που εξυπηρετούν τον πολίτη. Καινούργια είναι η δυνατότητα επικοινωνίας μέσω βιντεοκλήσης, όπου δίνεται η δυνατότητα και με επίδειξη της ταυτότητας να μπορεί ο πολίτης που δεν μπορεί να κινηθεί ή δεν έχει άλλες δυνατότητες μέσα από το σύστημα να αξιοποιήσει, να μπορεί και με αυτόν τον τρόπο να επικοινωνήσει και να λάβει την όποια υπηρεσία χρειάζεται.

Κυρίες και κύριοι συνάδελφοι, νέα προσθήκη που ήρθε με τροπολογία και αφορά την Εθνική Υπηρεσία Πληροφοριών. Βεβαίως αναλύσεις περαιτέρω και θα δώσει και ο Υπουργός. Όμως, εγώ θέλω να πω ότι το θέμα του εκσυγχρονισμού και της αξιοποίησης των τεχνολογιών σε έναν τόσο πολύ ευαίσθητο χώρο, όπως είναι η Εθνική Υπηρεσία Πληροφοριών, είναι απαραίτητο αυτές οι τεχνολογίες ως εργαλείο να μπορούν να αξιοποιηθούν πολύ περισσότερο σε αυτόν τον χώρο.

Το ένα λοιπόν είναι ο εκσυγχρονισμός και το δεύτερο είναι η δυνατότητα άντλησης πόρων, μέσα από τη δημιουργία, για παράδειγμα, του Κέντρου Τεχνολογικής Υποστήριξης, Ανάπτυξης και Καινοτομίας. Είναι μια πρόσθετη τροπολογία, που αναφέρεται στο πρόγραμμα οικονομικής στήριξης υπηρεσιών και οικογενειών για την παροχή φροντίδας και φιλοξενίας σε παιδιά προσχολικής ηλικίας. Είναι κάτι το οποίο είχε ξεκινήσει μέσα από το ΕΣΠΑ, λόγω όμως των δύσκολων κριτηρίων κάποιες οικογένειες δεν μπόρεσαν να ενταχθούν. Δίνεται η δυνατότητα και για αυτές τις οικογένειες και αναφέρομαι σε εργαζόμενους στον ιδιωτικό τομέα αλλά και για οικογένειες υπαλλήλων του δημοσίου.

Κυρίες και κύριοι συνάδελφοι, τελειώνοντας θέλω να μπω στην τελευταία τροπολογία, η οποία αναφέρεται στο προσωπικό που αφορά τη Γενική Γραμματεία Πολιτικής Προστασίας. Γνωρίζουμε την αναβάθμισή της, γνωρίζουμε το έργο που έχει επιτελέσει, με σημαντικά αποτελέσματα σε όλες τις δράσεις, ακόμη και μέσα στην έκτακτη πανδημία.

Γνωρίζουμε ότι τα αποτελέσματα παρέμβασής της ήταν και ουσιαστικά, αλλά και αποτελεσματικά. Σίγουρα χρειάζεται στήριξη, αναβάθμιση, εκσυγχρονισμό που εξελίσσεται, για να μπορεί να καλύψει τις ανάγκες που συνεχώς προκύπτουν και εξελίσσονται.

Με αυτές τις παρατηρήσεις θέλω να συγχαρώ το Υπουργείο Ψηφιακής Διακυβέρνησης, διότι κάθε ημέρα στην πράξη αποδεικνύει ότι με υψηλές ταχύτητες εκσυγχρονίζει όλο το ελληνικό δημόσιο και τις δημόσιες υπηρεσίες, απλοποιώντας διαδικασίες, επιταχύνοντας διαδικασίες με διασφάλιση και ποιότητα, όπως απαιτούν οι περιστάσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ταγαρά.

Τον λόγο έχει ο εισηγητής του ΣΥΡΙΖΑ, ο κ. Μάριος Κάτσης, για δεκαπέντε λεπτά.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου να ξεκινήσω με ένα γενικότερο πολιτικό σχόλιο για το νομοσχέδιο που καλούμαστε σήμερα να ψηφίσουμε και συζητάμε. Ένα σχόλιο με βάση τα όσα ακούστηκαν στις τέσσερις συνεδριάσεις των επιτροπών, αλλά επίσης να εξηγήσουμε και στο Σώμα και σε όσους μας παρακολουθούν σε τι ακριβώς στοχεύει η Κυβέρνηση με αυτό το νομοσχέδιο.

Το νομοσχέδιο χοντρικά χωρίζεται σε τέσσερις άξονες. Ο πρώτος άξονας είναι τα οπτικοακουστικά, δηλαδή η επιτάχυνση της προσέλκυσης οπτικοακουστικών παραγωγών στη χώρα. Ουσιαστικά αναγνωρίζει η Κυβέρνηση το έργο του ΣΥΡΙΖΑ με τον ν.4487/2017 και τη δημιουργία του Εθνικού Κέντρου Οπτικοακουστικών Μέσων, που παρείχαμε εργαλεία και κίνητρα για να γυριστούν στην Ελλάδα ταινίες, βιντεοκλίπ, ντοκιμαντέρ, video games και οτιδήποτε αφορά οπτικοακουστικό έργο.

Ποια ήταν αυτά; Το ένα ήταν η επιστροφή δαπανών και το δεύτερο η επιστροφή φόρου. Φέρνετε αλλαγές, λοιπόν, που άλλες είναι στη σωστή κατεύθυνση, άλλες είναι σε εντελώς λάθος και άλλες είναι σωστές, αλλά είναι άτολμες. Αναλυτικότερα θα μιλήσω παρακάτω.

Στον δεύτερο άξονα έχουμε αλλαγές στην ψηφιακή διακυβέρνηση. Σε αυτόν τον άξονα φέρνετε και νομοθετείτε χρήσιμα εργαλεία της ψηφιοποίησης της σχέσης πολιτών - δημοσίου, που φέρατε προσωρινά με πράξη νομοθετικού περιεχομένου κατά τη διάρκεια του lockdown. Οι περισσότερες απ’ αυτές μας βρίσκουν σύμφωνους και σας κάναμε κιόλας και εποικοδομητική κριτική ως προς την υλοποίησή τους.

Φέρνετε, όμως, και άλλα. Αλλάζετε το προεδρικό διάταγμα του Υπουργείου σας, παραδεχόμενοι με μία εντυπωσιακή αυτοκριτική στην αιτιολογική έκθεση του νομοσχεδίου για τον τρόπο που «στήσατε» το Υπουργείο, η οποία λέει κατά λέξη: «Έφερε καθυστερήσεις και αναποτελεσματικότητα». Είναι όπως ακριβώς σας το είχαμε επισημάνει.

Φέρνετε, όμως, μαζί σας και το αγαπημένο σας θέμα ως δεξιά Κυβέρνηση. Ρουσφέτια, μετακλητούς, μεταθέσεις-αποσπάσεις κατά παρέκκλιση όλων των κείμενων διατάξεων, σε μία προσπάθεια να αλώσετε πλήρως το κράτος, αναβιώνοντας τις χειρότερες ημέρες του πελατειασμού και του παλαιοκομματισμού.

Στον τρίτο άξονα είναι η διά της πλαγίας αναθεώρηση του εμβληματικού ν.4538/2018 του ΣΥΡΙΖΑ για αναδοχή και υιοθεσία. Με πρόσχημα την ψηφιοποίηση της διαδικασίας -και λέω πρόσχημα, γιατί ήδη η διαδικασία ήταν ψηφιοποιημένη- έρχεστε στα άρθρα 23 και 24 και παρακάμπτετε μία κρυστάλλινη και διαφανή διαδικασία, που επιτάχυνε τις διαδικασίες ταιριάσματος υποψηφίων γονέων με υποψήφια τέκνα, και δίνετε –άκουσον, άκουσον!- την εξουσιοδότηση στους Υπουργούς με κοινή υπουργική απόφαση να καθορίσουν τους φορείς, δηλαδή να μπουν μέσα και ιδιωτικοί φορείς, ενδεχομένως, ενώ ο νόμος του ΣΥΡΙΖΑ προέβλεπε ρητά ποιοι δημόσιοι φορείς είναι αρμόδιοι γι’ αυτό.

Στον τέταρτο άξονα παλιά μου τέχνη κόσκινο. Τροπολογίες άσχετες, χωρίς διαβούλευση, αιφνιδιαστικές, που ορισμένες είναι απαράδεκτες, ρουσφετολογικές και επικίνδυνες για το δημόσιο συμφέρον. Η λογική του Μαξίμου είναι, βρήκαμε παπά να θάψουμε πέντε-έξι. Βρήκαμε, δηλαδή, ένα νομοσχέδιο που θα «φυτέψουμε» ό,τι έχει περισσέψει από τα υπόλοιπα Υπουργεία και θα περάσουμε και σκοτεινές διατάξεις, ώστε να πιάσουμε στον ύπνο την Αντιπολίτευση. Άμ, δε! Είναι τόσο κομβικής σημασίας μερικές τροπολογίες, που θα μπορούσαμε κάλλιστα να ισχυριστούμε πως ο βασικός λόγος ύπαρξης του νομοσχεδίου είναι να περάσουν αυτές οι διατάξεις και όχι αυτό καθαυτό το νομοσχέδιο.

Φέρνετε διατάξεις εθνικής σημασίας με απίστευτη προχειρότητα και κουτοπονηριά, όπως αυτή που μετατρέπει την ΕΥΠ στην αλήστου μνήμης ΚΥΠ. Τροπολογία για να πάρει είκοσι οκτώ μετακλητούς-ρουσφέτια κατά παρέκκλιση όλων των διατάξεων ο κ. Χαρδαλιάς, μπας και βγει Βουλευτής. Τροπολογία του Υπουργείου Παιδείας που αναστέλλει την υποχρεωτική δίχρονη προσχολική εκπαίδευση, που με περηφάνεια θεσμοθέτησε ο ΣΥΡΙΖΑ.

Φέρνετε, όμως, και διατάξεις για την προπαρασκευή της δημοπρασίας του ψηφιακού φάσματος, ενός δημόσιου πόρου που πρέπει το κράτος να λάβει, κατά το δυνατόν, μεγαλύτερο τίμημα για την επιτάχυνση του δικτύου 5G. Πάλι αιφνιδιαστικά, πάλι χωρίς διαβούλευση, πάλι μόνο με το πρόσχημα ότι βιάζεστε, ενώ έναν χρόνο τώρα δεν έχετε κάνει απολύτως τίποτε, παρά μόνο επικοινωνία.

Αυτό είναι συνοπτικά το νομοθέτημα, για το οποίο σήμερα καλείται η Εθνική Αντιπροσωπεία να πάρει θέση και παρακάτω θα τοποθετηθώ αναλυτικά και στους τέσσερις άξονες για τα σημεία που συμφωνούμε και διαφωνούμε. Ωστόσο, αυτό που μπορούμε επιγραμματικά να πούμε είναι ότι νομοθετείτε χωρίς συνοχή, με διατάξεις ατάκτως ερριμμένες. Είναι μνημείο κακής νομοθέτησης. Μάλιστα, μας εγκαλείτε ότι είμαστε μίζερη Αντιπολίτευση και κάνετε επίκληση στην ανάγκη συναίνεσης, ενώ την ίδια στιγμή δεν υιοθετείτε καμμία από τις προτάσεις μας και φέρνετε διατάξεις που αφορούν ευαίσθητα ζητήματα, όπως αυτό της ΕΥΠ, χωρίς διαβούλευση και εντελώς αιφνιδιαστικά. Δεν περιμέναμε, όμως, τίποτα καλύτερο από μία σκληρή Κυβέρνηση, σε ολισθηρό αντιδημοκρατικό κατήφορο τον τελευταίο καιρό.

Εμείς είμαστε εδώ, για να σας ελέγχουμε και να σας αποκαλύπτουμε. Πλανιέστε πλάνην οικτράν, εάν νομίζετε ότι δεν θα πάρουμε χαμπάρι τι κάνετε. Είναι και δείγμα αλαζονείας να υποτιμάτε τη νοημοσύνη και τη δική μας και του Κοινοβουλίου.

Κάνω, λοιπόν, μία σύνοψη των προτάσεων και των ενστάσεών μας, λοιπόν, χωρίς καμμία μιζέρια, χωρίς κανένα κόμπλεξ, αλλά με το θάρρος της υπεύθυνης Αντιπολίτευσης. Σας είπαμε και το γνωρίζει ο ελληνικός λαός ότι δεν είμαστε, όπως η Νέα Δημοκρατία, ούτε λαϊκίστική ούτε κομπλεξική Αντιπολίτευση.

Πρώτος άξονας, λοιπόν, είναι τα οπτικοακουστικά. Είναι ένας κλάδος για τη χώρα, που είναι δυναμικός στην αναπτυξιακή μας στρατηγική, με συγκριτικά πλεονεκτήματα. Φέραμε, λοιπόν, το Εθνικό Κέντρο Οπτικοακουστικών Μέσων με κίνητρα το cash rebate και το tax rebate και φτιάξαμε το θεσμικό πλαίσιο. Εκ του αποτελέσματος, βλέπουμε ότι λειτούργησε πάρα πολύ αποτελεσματικά. Παραδεχθήκατε ότι ογδόντα πέντε επενδυτικά σχέδια έχουν εγκριθεί, ύψους 56 εκατομμυρίων ευρώ.

Από την ιδιότητά μου, κύριοι Υπουργοί, ως μηχανικός, ξέρω μία γενική αρχή. Όταν κάτι λειτουργεί, δεν το πειράζεις. Εσείς, αντί να κάνετε οριακές βελτιώσεις, το πειράζετε με αμφίβολο αποτέλεσμα και έχετε καθυστερήσει στον τομέα των οπτικοακουστικών και το πληρώνει το οικοσύστημα. Σας είπα σε όλες τις προηγούμενες συνεδριάσεις και σοβαρή απάντηση δεν πήρα: Γιατί έχετε καθυστερήσει με τα δεκατρία film offices στις περιφέρειες, όταν μάλιστα η συντριπτική πλειοψηφία των περιφερειών ανήκει στον πολιτικό σας χώρο; Πού είναι το έργο του ψηφιακού αποθετηρίου, που σας παραδώσαμε εν εξελίξει; Κυρίως, πού είναι τα 100 εκατομμύρια ευρώ ρευστότητας, 25 εκατομμύρια από το Ταμείο Εγγυοδοσίας και 75 εκατομμύρια από το Επενδυτικό Ταμείο για τις οπτικοακουστικές παραγωγές; Ακόμη θα περιμένουμε τον «μαυρισμένο» Υπουργό ύφεσης να υπογράψει το Πρόγραμμα Δημοσίων Επενδύσεων;

Στις επίμονες ερωτήσεις μας, κύριε Υπουργέ, όταν υπάρχει πολιτική στη μέση, αφήνετε τη «μπουγάδα» για τους Υφυπουργούς σας, όπως είναι ο κ. Γεωργαντάς, που είναι εμφανές ότι για πολιτικούς λόγους παίρνει τον λόγο, γιατί εσείς προσπαθείτε να δείξετε την εικόνα του τεχνοκράτη και να μείνετε πολιτικά «ατσαλάκωτος» και όταν «καίει» η μπάλα, την κάνετε με ελαφρά!

Πάμε παρακάτω. Φέρνετε αλλαγές σε θετική κατεύθυνση και το αναγνωρίζουμε, όπως για παράδειγμα, στο άρθρο 4 για τις αμοιβές των βασικών καλλιτεχνών, που στην πανδημία τους άφησε η κ. Μενδώνη στο έλεος του Θεού. Θα το υπερψηφίσουμε.

Προς θετική κατεύθυνση είναι, επίσης, η αύξηση του cash rebate, του ποσοστού από το 35% στο 40%. Εμείς σας ζητήσαμε στις επιτροπές επανειλημμένως, όπως και οι φορείς, να το πάτε στο 45%, γιατί δεν έχετε καμμία απολύτως δέσμευση από τις κρατικές ενισχύσεις και τους περιορισμούς της Ευρωπαϊκής Ένωσης να το θεσμοθετήσετε, να το πάτε δηλαδή στο 45%. Δεν ιδρώνει το αυτί σας. Παρ’ όλα αυτά, είμαστε θετικοί για την αύξηση στο 40%. Όμως, θα επιμείνουμε και θα περιμένουμε μέχρι την τελευταία στιγμή να το πάτε στο 45%.

Αντίθετα, όμως, είμαστε αρνητικοί στο ότι μειώνετε το κατώτατο όριο συνολικών επιλέξιμων δαπανών για τα επεισόδια σειρών στις 15.000 ευρώ ανά επεισόδιο, ενώ ήταν 30.000 ανά επεισόδιο μέχρι σήμερα. Μάλιστα, η κ. Βούλτεψη στις επιτροπές –απόδειξη δε είναι ότι την υιοθετήσατε αυτή την πρόταση- ως «λαγός» ίσως, ζήτησε να μειωθεί επιπλέον το κατώτατο όριο των επεισοδίων, από τα εκατό στα εβδομήντα.

Λέτε, λοιπόν, ότι το υιοθετείτε. Σας είπαν στις επιτροπές οι φορείς ότι μόνο και μόνο το μισθολογικό κόστος υπερβαίνει τις 15.000 ευρώ. Πρόκειται, λοιπόν, για ξεκάθαρο δώρο προς τα κανάλια.

Αφού τα έχετε «ταΐσει» με τη «λίστα Πέτσα» για να σας λιβανίζουν νυχθημερόν, αφού τα έχετε απαλλάξει από τα 21.000.000 για την κατοχή συχνότητας, για τις άδειες για το 2020, αφού δεν είπατε το παραμικρό για το τι θα κάνετε για να εφαρμόσουν το νομοθετημένο 1,5% για την ενίσχυση των οπτικοακουστικών παραγωγών, έρχεστε να δώσετε τη δυνατότητα να παίρνουν επιπλέον κρατικό χρήμα από το ΕΚΟΜΕ, για να κάνουν αρπαχτές ποιοτικά ευτελών παραγωγών, με χαμηλές αμοιβές και ελάχιστες θέσεις εργασίας.

Αλλοιώνετε, έτσι, το ίδιο το πνεύμα του νόμου του ΕΚΟΜΕ. Εμείς σας είπαμε, ότι είχαμε μια ισορροπία -και την πετύχαμε- μεταξύ της οικονομικής ενίσχυσης των εταιρειών παραγωγής και της παραγωγής προϊόντος, με υψηλότερα στάνταρ ποιότητας. Καταφέραμε με αυτόν τον τρόπο, να ξαναγεννηθεί η μυθοπλασία στη χώρα. Και τα αποτελέσματα της ποιότητας και των τελικών δημιουργημάτων τα είδαμε όλοι: «Άγριες μέλισσες», «Έτερος εγώ», διεθνείς παραγωγές κ.ο.κ..

Με το άρθρο 3 έρχεστε κουτοπόνηρα να ενισχύσετε την ΕΡΤ από το ΕΚΟΜΕ. Και σας είπαμε: Αυξήστε, αν θέλετε, τον προϋπολογισμό της ΕΡΤ γι’ αυτό. Είναι παράδοξη η ενίσχυση από δημόσιο σε δημόσιο. Αντί να εντάξετε video games και ντοκιμαντέρ εντάσσετε την ΕΡΤ. Μου θυμίζει πολύ εκείνα τα τετρακόσια χιλιάρικα που πήρε από τη «λίστα Πέτσα» η δημόσια τηλεόραση για να διαφημίσει δημόσιο μήνυμα υγείας που έπρεπε να είναι δωρεάν. Εκτός αν είναι τα απομεινάρια του μαγειρέματος του κ. Πέτσα και του Μαξίμου και τα βάλατε εκεί στην ΕΡΤ για να τα δικαιολογήσετε. Θα το ερευνήσουμε.

Διαφωνούμε, επίσης, και με το ότι εισάγετε ιδιώτες στην αξιολόγηση των επενδυτικών σχεδίων όταν μιλάμε για κρατικό χρήμα. Αξιολογητές και αξιολογούμενοι θα είναι ένα και το αυτό, δημιουργώντας σύγκρουση συμφέροντος.

Τελείως λάθος είναι ότι αφήνετε, επίσης, κρατικές ενισχύσεις και δημόσιο χρήμα, χωρίς δημοκρατικό έλεγχο, στα χέρια ενός ανθρώπου, του εκάστοτε προέδρου του ΕΚΟΜΕ σε συνδυασμό με την κατάργηση δημοσίευσης στο ΦΕΚ, όπως και του διπλού ελέγχου υπαγωγής και έγκρισης.

Επίσης, την απόφαση ανάκλησης πρέπει να την υπογράφει ο Υπουργός. Δείτε την αντίφαση. Υπάγει ο πρόεδρος του ΕΚΟΜΕ, αλλά απεντάσσει ο Υπουργός. Όταν μιλάμε για κρατικό χρήμα και ενισχύσεις, δεν μπορεί να μην υπάρχει δημοκρατικός έλεγχος. Αν γίνει έστω ένα λάθος, ποιος το πληρώνει;

Κοιτάξτε, η κλασική δικαιολογία είναι πως όταν πρόκειται κάποιος να κάνει αδιαφανείς διαδικασίες, επικαλείται την επιτάχυνση, «δεν προλαβαίνουμε» και άλλα τέτοια. Εδώ ακολουθείτε την πεπατημένη, δηλαδή. Δεν γνωρίζω ποιανού συμβουλές ακούτε και υιοθετείτε για τέτοιες διατάξεις, αλλά εγώ θα ήμουν πάρα, μα πάρα πολύ προσεκτικός στη θέση σας.

Πάμε τώρα στο δεύτερο άξονα, στην ψηφιακή διακυβέρνηση, στο πολυδαίδαλο, υδροκέφαλο Υπουργείο που έχετε φτιάξει, η ομολογία αποτυχίας, δηλαδή, του «επιτελικού κράτους». Έχουμε άλλη μία συντονιστική υπηρεσία που θα συντονίζει τους συντονιστές, ομάδες επί ομάδων, μετακλητοί επί μετακλητών, επιλογή στελεχών κατά παρέκκλιση των ισχυουσών διατάξεων με προσοντολόγιο που ορίζει ο ίδιος Υπουργός. Το κομματικό κράτος της Δεξιάς στα καλύτερά του!

Συστήνετε εξήντα νέες θέσεις στο Υπουργείο εκ των οποίων οι δεκαπέντε είναι εμπειρογνώμονες και προσλαμβάνετε όποιους και όπως θέλετε. Καραμπινάτο ρουσφέτι!

Επιπλέον, υπάρχουν ανακατατάξεις στις δομές και στις αρμοδιότητες του Υπουργείου. Εμείς δεν είπαμε ότι η στελέχωση των δομών της δημόσιας διοίκησης είναι κακό πράγμα. Όπως είπαμε, όμως, και στην πρώτη συνεδρίαση, οι δομές και οι αρμοδιότητες δεν μπορούν να αλλάζουν κάθε μήνα, γιατί θα χάσετε κρίσιμο χρόνο μέχρι να σταθεροποιηθεί η δομή και να μπορέσει να γίνει αποδοτική.

Σας είχαμε πει ότι φέρνετε μια υδροκέφαλη και υπερσυγκεντρωτική δομή όταν συστήσατε το Υπουργείο πέρυσι τέτοιον καιρό και ότι δεν θα λειτουργήσει. Απόδειξη ότι δεν έχετε βγάλει ένα οριζόντιο έργο ούτε έχετε εντάξει ένα συγχρηματοδοτούμενο ούτε έχετε ολοκληρώσει κανένα έτοιμο δικό μας ένα χρόνο τώρα. Τι έχετε κάνει, όμως; Μικροαλλαγές που τις παρουσιάζετε εσείς και τα μέσα μαζικής ενημέρωσης του Μαξίμου σαν τις καποδίστριες ψηφιακές μεταρρυθμίσεις. Και όλα αυτά, αφού κόλλησε και το δικό σας το Υπουργείο τον ιό των απευθείας αναθέσεων, που νοσεί όλη η Κυβέρνηση, της κατά τα άλλα μη κρατικοδίαιτης επιχειρηματικότητας.

Σε δυόμισι μήνες έδωσε το Υπουργείο σας κοντά στα 5 εκατομμύρια ευρώ με όριο τα 20.000 ευρώ όπως προβλέπει ο νόμος, 19.900 συν, πλην.

Εμείς έχουμε όλη τη λίστα και την ψάχνουμε. Πρωταθλητής σε αυτήν είναι ο κ. Ασθενίδης της «Κοινωνίας της Πληροφορίας». Μερικές έχουν ενδιαφέρον.

Σας πόσταρα στα social media, κύριε Υπουργέ, μία έρευνα της «Κοινωνίας της Πληροφορίας» προς τη δημοσκοπική εταιρεία MRB, για να κάνει έρευνα γνώμης των πολιτών για την «Κοινωνία της Πληροφορίας». Εδώ δεν ξέρουν οι Βουλευτές της Νέας Δημοκρατίας αν υπάρχει και τι ρόλο έχει η «Κοινωνία της Πληροφορίας». Εσάς, όμως, δεν σας ενδιαφέρει. Το μόνο που σας ενδιαφέρει είναι να πληρώσετε μάλλον καμμία εικόνα του Μωυσή και τίποτα άλλο.

Μια άλλη: Το ψηφιακό αγροτικό σε έναν εντελώς άσχετο φορέα. Τι ακριβώς νομίζετε ότι θα κάνετε έτσι; Θα κάνετε ψηφιακό μετασχηματισμό με διασπάθιση των χρημάτων των Ελλήνων φορολογουμένων, που βλέπουν τη φτώχεια, την ανέχεια και την ανεργία να τους κτυπά την πόρτα; Δεν είναι δικά σας τα χρήματα αυτά. Δεν είναι δικά σας, κύριοι της Κυβέρνησης, και δεν σας αφήσαμε γεμάτα ταμεία για να κάνετε πάρτι.

Στο δεύτερο κεφάλαιο έχουμε διατάξεις οι οποίες αφορούν συνταγογράφηση και ηλεκτρονικές διαδικασίες αποζημίωσης από τον ΕΟΠΥΥ, την ηλεκτρονική αναζήτηση τίτλων σπουδών τριτοβάθμιας εκπαίδευσης από το δημόσιο. Αυτές οι διατάξεις είναι σε θετική κατεύθυνση και τις στηρίζουμε και εμείς.

Ωστόσο, στα άρθρα 17 έως 19, που αφορούν την ταυτοποίηση του πολίτη μέσω κινητού τηλεφώνου για τις ηλεκτρονικές συναλλαγές, υπάρχει ένα θέμα, το οποίο σας το επισημάναμε και πάλι κωφεύσατε. Χρησιμοποιείτε αποκλειστικά τις τράπεζες και τους κωδικούς web banking για την ταυτοποίηση, ενώ θα έπρεπε να δίνετε τη δυνατότητα στους πολίτες και της αυτοπρόσωπης παρουσίας άπαξ, για να προσκομίσουν βεβαίωση στο ΚΕΠ ή στη ΔΟΥ ότι ο αριθμός κινητού τηλεφώνου είναι πράγματι δικός τους. Δεν είναι λάθος αυτό που κάνετε, αλλά είναι λάθος η υποχρεωτικότητα, να είναι μέσω τραπεζών η ταυτοποίηση.

Αυτό, λοιπόν, την αυτοπρόσωπη παρουσία, έπρεπε να την είχατε προβλέψει.

Κατά την ακρόαση φορέων προέκυψε και μια σοβαρότατη αβλεψία από πλευράς σας: Η Αρχή Προστασίας Δεδομένων Προσωπικού Χαρακτήρα δήλωσε ότι δεν κλήθηκε, ως όφειλε από τον νόμο, να γνωμοδοτήσει στη νομοπαρασκευαστική επιτροπή τόσο για τη διπλή ταυτοποίηση, όσο και για την άυλη συνταγογράφηση.

Εδώ έχουμε ένα σοβαρότατο ζήτημα, κατά τη γνώμη μου, και δεν θέλω να κινδυνολογήσω, αλλά είναι ζήτημα θεσμικής τάξης. Αν δεν εγκρίνει η Αρχή Προστασίας Δεδομένων Προσωπικού Χαρακτήρα για τα προσωπικά δεδομένα, όπως είναι ο αριθμός τηλεφώνου ή η ασθένεια και η αγωγή που λαμβάνει ένας πολίτης, ότι θα είναι ανωνυμοποιημένα, ποιος θα το κάνει; Δεν δώσατε καμμία τεκμηριωμένη, πειστική απάντηση, όπως σας ζητήσαμε.

Γενικά έχετε μια αλλεργία σαν Κυβέρνηση, όπως και η κ. Κεραμέως που πήγε να βάλει κάμερες στα σχολεία χωρίς έγκριση της αρχής.

Κυρίες και κύριοι συνάδελφοι, σε περίπτωση που δεν το γνωρίζετε, τα «Βig Data» είναι χρυσωρυχείο για τις μεγάλες πολυεθνικές, ασφαλιστικές τραπεζοβιομηχανίες -GAFAM κ.λπ.- που ορέγονται να παρακάμψουν ατομικά και δημοκρατικά δικαιώματα για να κερδοσκοπήσουν. Εδώ πρέπει να είμαστε πολύ προσεκτικοί. Εμείς αυτά θα τα παρακολουθούμε στενά.

Στον τρίτο άξονα, για τα άρθρα 23 και 24, είμαστε αρνητικοί. Τα είπε και η κ. Φωτίου στην κ. Μιχαηλίδου. Με ΚΥΑ πηγαίνετε να παρακάμψετε τον νόμο του ΣΥΡΙΖΑ για το ταίριασμα παιδιού - οικογένειας στην αναδοχή και την υιοθεσία. Σας είπαμε να το αποσύρετε, αλλά εσείς, προφανώς, θέλετε να βάλετε αμφιβόλου ποιότητας ιδιώτες μέσα, όπως είναι μη κυβερνητικές οργανώσεις. Θα δείξει. Θεωρώ ότι πρέπει να το αποσύρετε ακόμα και τώρα.

Κλείνω με τις τροπολογίες, κύριε Πρόεδρε. Είχα φτιάξει ομιλία μόνο για το νομοσχέδιο. Ωστόσο, την Παρασκευή το βράδυ μπήκαν τρεις τροπολογίες.

Αποτελεί ντροπή να φέρνετε σημαντικές τροπολογίες σε άσχετο νομοσχέδιο. Μας περνάτε για αφελείς και υποτιμάτε τη νοημοσύνη μας; Φέρνετε τροπολογία του Εσωτερικών για τη ριζική αναδιάρθρωση της ΕΥΠ, μιας κρίσιμης και ευαίσθητης υποδομής για την εθνική ασφάλεια της χώρας, με τροπολογία, χωρίς διαβούλευση με τα κόμματα, έτσι επειδή σας κάπνισε. Απογυμνώνετε την ΕΥΠ από τη βασική της Υπηρεσία, τη Διεύθυνση Ηλεκτρονικών Πληροφοριών, που είναι αρμόδια για την εξωτερική ασφάλεια της χώρας.

Ακούστε, δεν είναι να παίζουμε με αυτά τα ζητήματα. Αυτά είναι εθνικά ζητήματα και σας ζητάμε έστω και τώρα να αποσύρετε αυτή την τροπολογία, να συγκαλέσετε θεσμικά όλα τα κόμματα σε όποια επιτροπή θέλετε -είτε στη Θεσμών και Διαφάνειας, είτε ακόμα και στην Επιτροπή Εξωτερικών και Άμυνας, που είναι και απόρρητη- να γίνει διαβούλευση και συνεννόηση και μετά να νομοθετηθεί. Οι συνάδελφοι Βουλευτές αμφιβάλλω αν ξέρουν τι ψηφίζουν ως προς αυτό το ζήτημα.

Και μπαίνω στην ουσία της τροπολογίας. Απογυμνώνετε την Εθνική Υπηρεσία Πληροφοριών από ένα από τα πιο παλιά και πιο κρίσιμα κομμάτια, τη Διεύθυνση Ηλεκτρονικών Πληροφοριών, και τη δίνετε στις Ένοπλες Δυνάμεις. Και εδώ γεννιούνται πυρηνικά ερωτήματα, υψίστης σημασίας. Διαπιστώσατε ανεπάρκεια της διοίκησης της ΕΥΠ -χωρίς πτυχίο- που εσείς επιλέξατε με βάση τα τεκταινόμενα στα εθνικά θέματα; Αυτό είναι μείζον. Και εν πάση περιπτώσει, στέλνετε στο Υπουργείο Εθνικής Άμυνας τη βασική αυτή Υπηρεσία. Και τι θα μείνει να κάνει η ΕΥΠ; Τι μένει πίσω δηλαδή; Μία απογυμνωμένη Υπηρεσία Πληροφοριών εναντίον των εσωτερικών εχθρών και των πολιτικών σας αντιπάλων, που κατά το δοκούν την κατασκευάζετε όπως η πάλαι ποτέ ΚΥΠ;

Αλλάζετε το σκοπό ίδρυσης και λειτουργίας της σαν κρίσιμη εθνική υποδομή και αντί να εκσυγχρονίσετε τον εξοπλισμό της Διεύθυνση Ηλεκτρονικών Πληροφοριών, τη διώχνετε; Μήπως είναι οικονομικό το ζήτημα και δεν είχατε χρήματα; Αυξήστε τον προϋπολογισμό της ΕΥΠ. Εξάλλου, παρακάτω στην τροπολογία προβλέπετε και τη σύσταση ειδικού λογαριασμού τεχνολογίας, ανάπτυξης και καινοτομίας που μπορεί να αναλαμβάνει εθνικούς και κοινοτικούς πόρους ή και ιδιωτικούς. Τι θα κάνετε με αυτά τα χρήματα, κύριοι της Κυβέρνησης, αφού την έχετε διώξει αυτή τη βασική υποδομή και την έχετε πάει στο Υπουργείο Άμυνας; Τι θα κάνετε; Θα την έχετε αφήσει χωρίς ανανέωση εξοπλισμού; Τι εξοπλισμό θα αγοράσετε και, μάλιστα, εκτός «ΔΙΑΥΓΕΙΑΣ»; Μήπως θα παρακολουθήσετε και τις διαδικτυακές πλατφόρμες των μηνυμάτων; Μήπως, δηλαδή, θα πάτε να αγοράσετε έναν υπερκοριό, αλλά ο στόχος θα είναι ο εσωτερικός εχθρός; Θα κάνετε, δηλαδή, πολιτική εργαλειοποίηση της υπηρεσίας σαν την ΚΥΠ;

Κύριε Πιερρακάκη, σας το λέω ευθέως από το Βήμα: Σας καθιστούμε απολύτως υπεύθυνο -εσάς και τον κ. Μητσοτάκη- αν δεν μπορείτε να εγγυηθείτε την ασφάλεια των ηλεκτρονικών και διαδικτυακών συνομιλιών στη χώρα, εσάς προσωπικά και τον Πρωθυπουργό. Πάρτε πίσω αυτή την τροπολογία και φέρτε την σε διακομματική διαβούλευση σε όποια επιτροπή θέλετε. Σας ανέφερα ως παράδειγμα την Επιτροπή Εξωτερικών και Άμυνας, μιας και αγγίζει κρίσιμα θέματα.

Εσείς, ευχαριστήσατε όταν αναλάβατε την Κυβέρνηση τον κ. Ρουμπάτη, που επί ΣΥΡΙΖΑ σας ενημέρωνε θεσμικά. Έτσι το απαιτούμε και εμείς. Ούτε καν με το σωματείο των εργαζομένων της Διεύθυνσης Ηλεκτρονικών Πληροφοριών δεν τη διαβουλεύτηκε η διοίκηση Κοντολέοντα, καθώς είδα ανακοίνωση που διαφωνεί σφόδρα. Αποσύρετέ τη, λοιπόν.

Η δεύτερη τροπολογία αφορά το Υπουργείο Πολιτικής Προστασίας, και το γεγονός ότι αναβαθμίσατε προσφάτως τον πολλά βαρύ κ. Χαρδαλιά από Γενικό Γραμματέα σε Υφυπουργό. Τώρα στελεχώνετε και την υπηρεσία του με ρουσφέτια. Είκοσι οκτώ άτομα, όλα εκτός των κείμενων διατάξεων, χωρίς κριτήρια, χωρίς διαφάνεια. Κάνετε ό,τι γουστάρετε. Επικαλείστε επείγουσες ανάγκες και υποστελέχωση. Αλήθεια, σαν Γενικός Γραμματέας και σαν Υφυπουργός σε ποια Γενική Γραμματεία προΐστατο ο κ. Χαρδαλιάς; Χωρίς βασικούς υπαλλήλους; Βγάλατε έτσι πανδημία, δηλαδή; Τώρα επικαλείστε ότι στελεχώνετε την υπηρεσία; Οι δικαιολογίες σας να αλώσετε το κράτος με κομματικό και προσωπικό στρατό του κ. Χαρδαλιά είναι αστείες. Ντροπή και για αυτή την τροπολογία.

Για την τροπολογία του Υπουργείου Παιδείας, αναστέλλετε σε έναν χρόνο την υποχρεωτική δίχρονη προσχολική εκπαίδευση που σας παραδώσαμε με πόρους, νέα κτήρια και βρεφονηπιακούς σταθμούς στους δήμους. Τώρα την αναστέλλετε. Δεν έχετε κάνει τίποτα έναν χρόνο τώρα. Τίποτα απολύτως. Ξηλώνετε μέρα με τη μέρα όλες τις προοδευτικές τομές που κάναμε σε κάθε επίπεδο.

Κλείνω με την τροπολογία για το ψηφιακό φάσμα. Παρ’ ότι σας ασκήσαμε έντονη κριτική στην προηγούμενη συνεδρίαση, επειδή φέρατε την τροπολογία χωρίς διαβούλευση, αφού τη μελετήσαμε, έχουμε να επισημάνουμε τα εξής:

Στο άρθρο 1 που αφορά το ψηφιακό φάσμα και τη μετατροπή και τη μεταφορά του rural σε άλλη συχνότητα, από τη στιγμή λοιπόν που το κράτος δεν έχει καμμία υποχρέωση να αποζημιώσει αυτόν που κατέχει, εν πάση περιπτώσει, τη συχνότητα των 3,5 GHz και το κόστος θα το επωμιστεί ο ιδιώτης υπερθεματιστής, δεν έχουμε κανένα πρόβλημα και θα την υπερψηφίσουν. Καλό θα είναι, ωστόσο, για μεγάλα ζητήματα, όπως η δημοπρασία του φάσματος για το 5G, να υπάρχει η σχετική διακομματική διαβούλευση.

Στο άρθρο 2 που ουσιαστικά αλλάζετε τα τυπικά προσόντα του διοικητή του ΕΚΟΜΕ να μπορεί και να μην είναι απαραίτητα υποχρέωση να είναι δημόσιος υπάλληλος, δεν ξέρω ποιον φυτευτό του επιτελικού κράτους έχετε στο μυαλό σας.

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως, τώρα, γιατί έχετε υπερβεί τον χρόνο κατά πολύ.

**ΜΑΡΙΟΣ ΚΑΤΣΗΣ:** Κλείνω σε δέκα δευτερόλεπτα, κύριε Πρόεδρε.

Δεν ξέρω ποιον έχετε στο μυαλό σας. Νομίζω ότι η θέση του κ. Κουάνη τρίζει. Εμείς θεωρούσαμε σωστό μία κρίσιμη υποδομή, η οποία χειρίζεται κρατικές ενισχύσεις, να είναι δημόσιος υπάλληλος και να υπόκειται στον Δημοσιοϋπαλληλικό Κώδικα. Τώρα θέλετε να το αλλάξετε. Εμείς θα ψηφίσουμε «παρών», γιατί δεν γνωρίζουμε αν θα σας βγει αυτή η αλλαγή.

Τρίτον, στο άρθρο 3 τα ψηφιακά ΚΕΠ, ώστε στην ουσία να εξυπηρετούν με τηλεδιάσκεψη, είναι μια θετική ιδέα, κύριε Γεωργαντά. Ωστόσο πρέπει να είναι σε εθελοντική βάση από τους υπαλλήλους και να διασφαλίζεται το απόρρητο της συναλλαγής και της μη καταγραφής της βιντεοκλήσης. Αν αυτό το διασφαλίσετε, εμείς θα υπερψηφίσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει ο κατάλογος των εγγράφων. Μέχρι να ετοιμαστεί υγειονομικά το Βήμα, να ετοιμάζεται για να πάρει τον λόγο ο ειδικός αγορητής του Κινήματος Αλλαγής ο κ. Δημήτριος Κωνσταντόπουλος.

Έχετε τον λόγο για δεκαπέντε λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, θα χρειαστώ μια ανοχή πέντε λεπτών.

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Κωνσταντόπουλε. Και οι χρόνοι δεν είναι επαρκείς, αλλά θα υπάρξει η δέουσα ανοχή.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Απλώς να μην τηρούνται οι χρόνοι μόνο για εμάς, για το Κίνημα Αλλαγής.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, θα μου επιτρέψετε να ξεκινήσω με την απόφαση του ανώτατου δικαστηρίου της Τουρκίας για τη μετατροπή της Αγίας Σοφίας σε τζαμί και τούτο, βέβαια, θα έλεγα κατ’ ουσίαν, καθ’ υπόδειξη του Ερντογάν. Μεγάλη προσβολή στον παγκόσμιο πολιτισμό και βεβήλωση στο σύμβολο του χριστιανισμού και της Ορθοδοξίας. Η Αγία Σοφία, αγαπητοί συνάδελφοι, συμπεριλαμβάνεται στα προστατευόμενα μνημεία της παγκόσμιας πολιτιστικής κληρονομιάς της UNESCO. Ένα και μόνο μπορούμε να πούμε σήμερα. Καληνύχτα στην Τουρκία της ευρωπαϊκής προοπτικής. Ωστόσο, αγαπητοί συνάδελφοι, μπορούμε να πούμε και καλημέρα στο βαθύ κράτος του ισλάμ. Ήδη, αγαπητοί συνάδελφοι, το θέμα έχει διεθνοποιηθεί. Ωστόσο, είναι αναγκαίες οι κυρώσεις σε βάρος της Τουρκίας πριν είναι αργά.

Έρχομαι στο νομοσχέδιο. Αγαπητοί συνάδελφοι, συζητάμε σήμερα στην Ολομέλεια ένα πολύ σημαντικό νομοσχέδιο, κύριε Υπουργέ, και αυτό αφορά την ψηφιακή διακυβέρνηση, ένα νομοσχέδιο που φέρνει αλλαγές στις ενισχύσεις των οπτικοακουστικών παραγωγών αλλά και στις ψηφιακές υπηρεσίες του δημοσίου. Τούτο, βέβαια, σε ό,τι έχει να κάνει με τη σχέση του με τον πολίτη.

Βρισκόμαστε, αγαπητοί συνάδελφοι, σε μια εποχή συνεχιζόμενης κρίσης τόσο στον χώρο του πολιτισμού, αλλά και ιδιαίτερα στον χώρο των παραγωγών. Στις περιορισμένες παραγωγές, αγαπητοί συνάδελφοι, θα έλεγα ότι κυριαρχεί ή κυριαρχούν συνθήκες εργασιακού μεσαίωνα. Τούτες, μάλιστα, οι συνθήκες επικρατούν ιδιαίτερα για ηθοποιούς, τεχνικούς, μουσικούς. Ήρθε βέβαια και η πανδημία να προστεθεί και να πολλαπλασιάσει τα προβλήματα του κλάδου. Μάλιστα, οδήγησε πάρα-πάρα πολλούς εργαζόμενους στην ανεργία, στην ένδεια και στη φτώχεια. Με τα δεδομένα αυτά, αγαπητοί συνάδελφοι, ουδείς αμφισβητεί ότι η πολιτεία πρέπει να αξιοποιήσει όλα τα διαθέσιμα εργαλεία, ώστε να στηριχτούν οι παραγωγοί και οι επενδύσεις που οι ίδιοι προτάσσουν και κάνουν. Ταυτόχρονα, όμως, να στηριχθεί και η ανάπτυξη και η δημιουργία θέσεων εργασίας στη χώρα μας ιδιαίτερα στον τομέα αυτό.

Το ζήτημα, αγαπητοί συνάδελφοι, είναι ότι ο τρόπος που επιλέγετε να υλοποιηθούν αυτοί οι στόχοι δεν είναι ο κατάλληλος. Και δεν είναι ο κατάλληλος τρόπος, διότι εργαλειοποιούνται πολλές φορές συσχετισμοί, χωρίς βέβαια να αποδίδουν τα αποτελέσματα τα οποία περιμένουμε.

Αγαπητοί συνάδελφοι, το σημερινό νομοσχέδιο φέρνει κατ’ αρχάς αλλαγές στις ενισχύσεις των παραγωγών που παρέχονται από το ΕΚΟΜΕ. Εδώ να θυμίσω ότι το ΕΚΟΜΕ συστήθηκε το 2015. Δύο χρόνια, μάλιστα, μετά με τον ν.4487/17 θεσπίστηκε το νομικό του πλαίσιο και αφορούσε την ενίσχυση των παραγωγών σε ποσοστό 35% επιλέξιμων δαπανών μέσω του cash rebate. Μάλιστα, θα έλεγα εδώ, αγαπητοί συνάδελφοι, ότι με τη χρηματοδότηση των παραγωγών από το ΕΚΟΜΕ εξασφαλίστηκαν 75 εκατομμύρια ευρώ από το Πρόγραμμα Δημοσίων Επενδύσεων κατά τα έτη 2018 έως 2022.

Να θυμίσω, επίσης, ότι από το 2007 λειτουργεί το Hellenic Film Commission στο πλαίσιο των αρμοδιοτήτων του Ελληνικού Κέντρου Κινηματογράφου, με στόχο βέβαια την προσέλκυση και εξυπηρέτηση ξένων παραγωγών. Η πλήρης θεσμοθέτησή του έγινε με τον ν.3905/2010 από την κυβέρνηση του ΠΑΣΟΚ με το νόμο Γερουλάνου. Μάλιστα, θα έλεγα ότι είναι ο μοναδικός νόμος που υφίσταται έως και σήμερα και αφορά τον κινηματογράφο.

Το ΕΚΟΜΕ, λοιπόν, δημιουργήθηκε ως ένα επιπλέον βήμα για την προσέλκυση ξένων παραγωγών. Ωστόσο, υπάρχει ένα ερώτημα: Αν το ΕΚΟΜΕ πέτυχε τους στόχους. Εδώ πρέπει να απαντήσουμε. Η απάντηση, αγαπητοί συνάδελφοι, είναι ότι το ΕΚΟΜΕ δεν θωρακίστηκε με ξεκάθαρες αρμοδιότητες. Χρηματοδοτήθηκε αδρά, χωρίς βέβαια ουσιαστικά αποτελέσματα. Τούτο, φυσικά, έχει να κάνει με τη στήριξη και την ανάπτυξη των παραγωγών. Εν τέλει, κατέληξε να ανταγωνίζεται τόσο το Ελληνικό Κέντρο Κινηματογράφου όσο και το Hellenic Film Commission. Όλα αυτά, αγαπητοί συνάδελφοι, εν τέλει δεν βοήθησαν όσο θα έπρεπε τις παραγωγές, αφού σήμερα επικρατεί -θα έλεγα- χάος στη διαδικασία των ενισχύσεων. Δίνονται ενισχύσεις χωρίς αξιολόγηση και μετέπειτα χωρίς την πορεία των παραγωγών. Εμφανίζονται ξαφνικά εταιρείες παραγωγής που στήνουν τηλεοπτικές παραγωγές μόνο και μόνο για να πάρουν την επιδότηση.

Με τα δεδομένα αυτά, αγαπητοί συνάδελφοι, είναι βέβαιο ότι θα χρειαστεί άλλο πλαίσιο. Μάλιστα θα έλεγα εδώ ότι χρειάζεται ένα θεσμικό πλαίσιο με αλλαγές, όπως σας τόνισα και στις επιτροπές. Θα πρέπει, επιτέλους, αγαπητοί συνάδελφοι, ξεκάθαρα το αντικείμενο λειτουργίας κάθε φορέα να είναι ορατό. Θα πρέπει να έχει ξεκάθαρες αρμοδιότητες και μάλιστα, ξεκάθαρες αρμοδιότητες στη χάραξη της πολιτικής με τον κινηματογράφο. Εδώ, κύριε Υπουργέ, σας έχουμε ήδη προτείνει τη συγκέντρωση των αρμοδιοτήτων σε έναν και μόνο φορέα, φυσικά τούτο με τις απαραίτητες προσαρμογές, για να υπάρχει σαφήνεια, διαφάνεια και αντικειμενικότητα στις ενισχύσεις.

Τώρα, ως προς τις συγκεκριμένες ρυθμίσεις του ΕΚΟΜΕ που φέρνει το νομοσχέδιο, θα έλεγα ότι είναι θετική η αύξηση του ποσοστού του cash rebate από το 35% στο 40%. Εμείς, κύριε Υπουργέ, σας προτείναμε το ποσοστό αυτό να είναι ακόμα μεγαλύτερο, ιδίως μάλιστα για παραγωγές που είναι πάνω από 4 εκατομμύρια ευρώ, καθώς και να ενισχυθούν τα φορολογικά κίνητρα. Τούτο, βέβαια, ώστε η χώρα μας να καταστεί περισσότερο ανταγωνιστική σε σχέση με άλλες χώρες. Εδώ πρέπει να έχει να κάνει το πώς η χώρα μας στον τομέα των παραγωγών θα προσελκύσει ξένες επενδύσεις και ξένες μεγάλες παραγωγές, παραγωγές που όχι μόνο θα δημιουργήσουν θέσεις εργασίας και έσοδα στο δημόσιο, αλλά θα διαφημίσουν τη χώρα μας ανά τον κόσμο.

Επίσης, κύριε Υπουργέ, με το νομοσχέδιο επέρχονται αλλαγές στα ελάχιστα όρια των επιλέξιμων δαπανών. Σε γενικό πλαίσιο αυτό είναι θετικό, καθώς ο στόχος εδώ θα πρέπει να είναι η στήριξη όχι των μεγάλων παραγωγών, αλλά των μικρών και αδύνατων παραγωγών που έχουν την ανάγκη μας. Είναι άλλωστε αυτοί οι μικροί παραγωγοί που ζητούν τη στήριξή μας περισσότερο.

Ωστόσο, αγαπητοί συνάδελφοι, κάποια όρια παραμένουν ψηλά για την ελληνική πραγματικότητα, όπως δηλαδή τα 60.000 ευρώ για ταινίες μικρού μήκους. Εδώ, κύριε Υπουργέ, πρέπει να το ξαναδείτε. Δεν μας απαντήσατε ουσιαστικά ούτε στη συζήτηση επί της αρχής, αλλά ούτε και επί των άρθρων. Περιμένουμε σήμερα να μας απαντήσετε, γι’ αυτό και σας ζητάμε να το ξαναδείτε. Φυσικά είναι κρίσιμο να τίθενται προδιαγραφές ποιότητας για τις παραγωγές όχι με αμιγώς οικονομικά κριτήρια.

Στο ίδιο πλαίσιο, θα έλεγα, θετική είναι διεύρυνση των δικαιούχων των ενισχύσεων. Ωστόσο, όπως ήδη επισήμανα και στην επιτροπή και όπως ακούσαμε και από τους φορείς και να το λάβετε υπ’ όψιν σας, κύριε Υπουργέ, πρέπει και να ξεκαθαριστεί επιτέλους τι ισχύει με την απόδοση από τους δημοτικούς σταθμούς του 1,5% των ετήσιων διαφημιστικών εσόδων υπέρ του κινηματογράφου που δεν δίνονται, όπως υποχρεούνται, δηλαδή, βάσει του ν.3905/2010, του νόμου Γερουλάνου. Σήμερα αυτό το ποσοστό το αποδίδει, όπως είπαμε και στις επιτροπές, μόνο η ΕΡΤ. Θα περιμένουμε εδώ την απάντησή σας.

Αγαπητοί συνάδελφοι, περνάω στις διατάξεις του νομοσχεδίου για τις ψηφιακές υπηρεσίες του δημοσίου. Το ΠΑΣΟΚ, το Κίνημα Αλλαγής είμαστε η παράταξη των μεγάλων μεταρρυθμίσεων στο δημόσιο με στόχο τη διαφάνεια, τη διαύγεια και την καλύτερη πρόσβαση του πολίτη στις υπηρεσίες. Και αυτό βέβαια για έναν λόγο, ώστε το κράτος να εκσυγχρονιστεί. Θεσπίσαμε τη «ΔΙΑΥΓΕΙΑ» που άνοιξε μια νέα εποχή στις σχέσεις κράτους-πολίτη. Θεσπίσαμε την ηλεκτρονική συνταγογράφηση εν μέσω μεγάλων αντιδράσεων. Η αξία αυτού του θεσμού, αγαπητοί συνάδελφοι, αναγνωρίστηκε τελικά από όλους.

Σήμερα με το παρόν νομοσχέδιο εισάγονται κάποιες ρυθμίσεις που εξυπηρετούν την ίδια τη στόχευση, δηλαδή την εξυπηρέτηση του πολίτη, όπως η άυλη συνταγογράφηση, η ηλεκτρονική υποβολή αίτησης και δικαιολογητικών για την αποζημίωση δαπανών ειδικής αγωγής για παιδιά και εφήβους. Είναι θετικό. Επίσης εισάγονται: Αυτόματη διαβίβαση των τίτλων σπουδών στους φορείς του δημοσίου και ιδιαίτερα για τους φορείς της τριτοβάθμιας εκπαίδευσης, όπως ο ΔΟΑΤΑΠ, αυτόματη έκδοση αποδεικτικού φορολογικής ενημερότητας, δημιουργία Εθνικού Μητρώου Επικοινωνίας των Πολιτών με καταχώρηση στοιχείων μετά από ένα αίτημα των πολιτών.

Απέναντι σε όλες αυτές τις διατάξεις εμείς, κύριε Υπουργέ, όπως είπαμε και στη συζήτηση επί της αρχής, αλλά και επί των άρθρων, στεκόμαστε θετικά με αυτονόητη φυσικά την προϋπόθεση για ύπαρξη πρωτοκόλλων ασφαλείας και προστασίας των προσωπικών δεδομένων.

Τώρα ως προς τα άρθρα 16, 20 και 21 του νομοσχεδίου για τη σύσταση και στελέχωση της Υπηρεσίας Συντονισμού Ενιαίας Ψηφιακής Πύλης, εδώ, κύριε Υπουργέ, και θέλουμε την προσοχή σας, πρόκειται για διατάξεις που προκαλούν προβληματισμό. Δηλαδή δημιουργείται μα νέα δομή στο Υπουργείο με σαράντα πέντε θέσεις προσωπικού και αυτές οι θέσεις υπάγονται στον γενικό γραμματέα. Και σας ερωτώ εδώ: Γιατί δεν έχετε κοστολογήσει τις θέσεις αυτές και πώς θα γίνουν οι προσλήψεις; Θα γίνουν μέσω ΑΣΕΠ; Δεν αναφέρεστε.

Εδώ η νέα δομή υπάγεται στον γενικό γραμματέα και στον γενικό διευθυντή, όπως ορίζει η διοικητική ιεραρχία. Και το κυριότερο, δημιουργείται μια νέα δομή όταν σήμερα υφίσταται στο Υπουργείο η Γενική Διεύθυνση Ηλεκτρονικής Διακυβέρνησης με εκατόν δεκαοκτώ θέσεις υπαλλήλων, στην οποία υπάγονται ήδη σήμερα οι διευθύνσεις σχετικά με την ηλεκτρονική διακυβέρνηση, τα τομεακά έργα του δημοσίου τομέα και την ψηφιακή στρατηγική. Πολύ φοβάμαι ότι θα ανακύψουν ζητήματα επικάλυψης και σύγχυση αρμοδιοτήτων μεταξύ των διευθύνσεων.

Τέλος, στα άρθρα 23 και 24 προβλέπεται διασύνδεση του Εθνικού Μητρώου Υποψηφίων Θετών Γονέων και του Εθνικού Μητρώου Υποψηφίων Αναδόχων με το Εθνικό Μητρώο Ανηλίκων. Κατανοούμε τη διασύνδεση. Μας προβληματίζει βέβαια το γεγονός ότι επαφίενται πολλά να καθοριστούν με ΚΥΑ. Ακούσαμε την αρμόδια Υφυπουργό να λέει στην επιτροπή ότι δεν θα γίνει αλλαγή στους φορείς οι οποίοι μέχρι σήμερα προβλέπονταν στον νόμο. Αναμένουμε τις δεσμεύσεις σας αυτές να τις υλοποιήσετε και η διαλειτουργικότητα των μητρώων να φέρει πράγματι απτά αποτελέσματα στην πορεία των υποθέσεων και των αναδοχών.

Άλλωστε, αγαπητοί συνάδελφοι, στόχος όλων μας είναι η καλύτερη φροντίδα των παιδιών που φιλοξενούνται σε δομές και η εύρεση μιας κατάλληλης οικογένειας για καθένα από αυτά τα παιδιά.

Τώρα, ως προς τις τροπολογίες του κατατέθηκαν, η με αριθμό 386/1 προβλέπει την απελευθέρωση του φάσματος συχνοτήτων για το 5G. Εδώ θα ήθελα να σας ρωτήσω, κύριε Υπουργέ, αν έχει εκφράσει γνώμη επ’ αυτού η Εθνική Επιτροπή Τηλεπικοινωνιών και Ταχυδρομείων.

Επίσης, με την τροπολογία αυτή καταργείται η υποχρέωση της δημοσιοϋπαλληλικής ιδιότητας για τον πρόεδρο και διευθύνοντα σύμβουλο του ΕΚΟΜΕ. Εδώ να σημειώσω ότι εκτός από τα τυπικά προσόντα που αναφέρονται, θα πρέπει ο υποψήφιος για τη θέση αυτή να διαθέτει και τεχνοκρατική συγκρότηση, επίσης, εξειδικευμένες γνώσεις και ικανότητες για τη χάραξη πολιτικής του ΕΚΟΜΕ και όλα αυτά στο πλαίσιο της εθνικής επικοινωνιακής πολιτικής.

Εδώ, κύριε Υπουργέ, δημοσιοϋπαλληλική ιδιότητα θα μπορούσε να θεσπιστεί υποχρεωτική για τον αντιπρόεδρο και τον αναπληρωτή του προέδρου.

Η τροπολογία 389/2 για τη δίχρονη προσχολική αγωγή λύνει τυπικά γραφειοκρατικά ζητήματα και δεν διαφωνούμε.

Περνάω στην τροπολογία 390/3 για τα θέματα της ΕΥΠ. Με την τροπολογία αυτή που έρχονται θέματα της ΕΥΠ μετακινούνται υπηρεσίες και προσωπικό της ΕΥΠ στο Υπουργείο Άμυνας. Θεσπίζονται αλλαγές στην Υπηρεσία Ιστορικού Αρχείου της ΕΥΠ χωρίς να προβλέπεται μια σαφής διαδικασία που θα ακολουθείται εφεξής. Ταυτόχρονα ιδρύεται το ΚΕΤΥΑΚ, το Κέντρο Τεχνολογικής Υποστήριξης Ανάπτυξης και Καινοτομίας.

Κύριε Υπουργέ, με τη μετακίνηση της Διεύθυνσης Ηλεκτρονικών Πληροφοριών στο Υπουργείο Άμυνας γυρνάμε σε λογικές προηγούμενων δεκαετιών. Η ΕΥΠ χάνει, θα έλεγα, τον ειδικό της ρόλο και μετατρέπεται σε μια υπηρεσία εσωτερικών θεμάτων και μόνο, μια υπηρεσία που θα μπορούσε να είναι και τμήμα της Αστυνομίας. Εδώ να σας θυμίσω ότι από το 1986 η ΕΥΠ έχει στελεχωθεί με πολιτικούς υπαλλήλους και σήμερα είναι κρίσιμο κομμάτι να γυρνάμε πάλι στον στρατό.

Επίσης να αναφέρω ότι φέρνετε μεγάλες υπηρεσιακές αλλαγές για τους υπηρετούντες στην ΕΥΠ με μια τροπολογία σε άσχετο νομοσχέδιο χωρίς διαβούλευση και χωρίς φυσικά την ενημέρωση των υπαλλήλων και μάλιστα χωρίς αιτιολογημένη ρύθμιση.

Ταυτόχρονα, δεν υπάρχει καμμία πρόβλεψη για το σωματείο των εργαζομένων το οποίο ουσιαστικά έτσι οδηγείται σε μαρασμό και διάλυση, σε αντίθεση με τις αρχές και τα οριζόμενα του ν.1264/1982, αφού υπάρχουν συνδικαλιστικά στελέχη που θα μετακινηθούν στο Υπουργείο Άμυνας. Κύριε Υπουργέ, εδώ θα πρέπει να υπάρξει ρητή εξαίρεση για τα συνδικαλιστικά στελέχη. Εκτός βέβαια και αν οι ίδιοι επιθυμούν τη μετακίνησή τους.

Τέλος, η τροπολογία 391/4 αφορά τη στελέχωση του Εθνικού Μηχανισμού Πολιτικής Προστασίας. Εδώ, αγαπητοί συνάδελφοι, προβλέπονται είκοσι οκτώ θέσεις μετακλητών μέχρι τις 31-5-2023 και με προϋπολογιζόμενη δαπάνη 3.000.000 ευρώ, καθώς και κατά παρέκκλιση μετατάξεις.

Να σημειώσω, επίσης, εδώ ότι στην έκθεση καταλληλότητας για τη ρύθμιση αναφέρεται ότι δεν υφίσταται ίδια ή παρόμοια περίπτωση τόσο σε χώρα της Ευρώπης ή του ΟΟΣΑ. Αυτό δεν το καταλαβαίνω, κύριε Υπουργέ. Θα θέλαμε μια απάντηση. Επίσης, γιατί χρειαζόμαστε μια τέτοια πρωτότυπη ρύθμιση που δεν υπάρχει σε καμμία άλλη χώρα;

Κύριε Υπουργέ, εν μέσω των συνθηκών κρίσης που βιώνουμε, η στελέχωση της Πολιτικής Προστασίας με μετακλητούς δεν ανταποκρίνεται στις αρχές ενός σύγχρονου δομημένου κράτους. Είχατε όλον τον χρόνο να φέρετε μια συγκροτημένη ρύθμιση για το οργανόγραμμα της υπηρεσίας. Δεν το πράξατε και συνεχίζετε με προσωρινές λύσεις, δηλαδή «ράβε-ξήλωνε», που δεν εξασφαλίζουν μια μακροπρόθεσμη λειτουργία της υπηρεσίας.

Τέλος, αγαπητοί συνάδελφοι, με το παρόν νομοσχέδιο θεωρούμε στο Κίνημα Αλλαγής ότι βελτιώνεται το καθεστώς των οπτικοακουστικών παραγωγών και επίσης βελτιώνονται οι ψηφιακές υπηρεσίες του δημοσίου. Γι’ αυτό και επί της αρχής ψηφίζουμε «ναι».

Τώρα θα σας ακούσουμε τόσο ως προς τα άρθρα όσο και ως προς τις τροπολογίες και στα ερωτήματα που βάλαμε. Στη δευτερολογία μου θα αποφανθώ επί των άρθρων.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας, ο Βουλευτής κ. Ιωάννης Δελής, για δεκαπέντε λεπτά.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Το 2017 η κυβέρνηση του ΣΥΡΙΖΑ ψήφιζε τον ν.4487, στον οποίο το τέταρτο κεφάλαιο είχε τίτλο: «Δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα». Τότε καταψηφίσαμε και τα είκοσι άρθρα αυτού του κεφαλαίου, γιατί όλα εκείνα τα άρθρα αποσκοπούσαν στο να ενισχύουν και να δίνουν κίνητρα στους επενδυτές στον συγκεκριμένο χώρο της τέχνης και του πολιτισμού.

Ποια ήταν, σύμφωνα με τον παραπάνω νόμο του ΣΥΡΙΖΑ, τα βασικά κριτήρια της μοριοδότησης και της χρηματοδότησης ενός οπτικοακουστικού έργου; Κυρίως τα οικονομικά του χαρακτηριστικά και μεγέθη. Με λίγα λόγια, ένα οπτικοακουστικό έργο αντιμετωπίζεται και προσεγγίζεται μόνο από την οικονομική-εμπορευματική του πλευρά και άρα παραμερίζονται και αγνοούνται τελείως τα πολιτιστικά, τα αισθητικά χαρακτηριστικά αυτού του έργου, όλα εκείνα δηλαδή τα χαρακτηριστικά τα οποία προσδιορίζουν ένα έργο ως έργο τέχνης.

Το νέο νομοσχέδιο που φέρνει τώρα η Κυβέρνηση της Νέας Δημοκρατίας δεν κάνει τίποτε άλλο από το να συνεχίζει στην ίδια ρότα αυτό που άρχισε ο ΣΥΡΙΖΑ, κάτι που παραδέχονται άλλωστε και οι δύο.

Έτσι, σε όλα τα πρώτα δώδεκα σχετικά άρθρα του νομοσχεδίου της Νέας Δημοκρατίας τα λεγόμενα «επενδυτικά σχέδια» δίνουν και παίρνουν, ενώ επεκτείνονται και αυξάνονται τα φορολογικά κίνητρα και οι φοροαπαλλαγές, καθώς και οι άμεσες ενισχύσεις και επιχορηγήσεις με ζεστό κρατικό χρήμα για τα μονοπώλια του θεάματος-ακροάματος.

Το νομοσχέδιο της Νέας Δημοκρατίας, λοιπόν, με την ίδια λογική προχωρά σε επιμέρους προσαρμογές του σχετικού νόμου του ΣΥΡΙΖΑ, αφού δεν επαληθεύτηκαν στη ζωή οι μεγάλες προσδοκίες που καλλιεργήθηκαν τότε περί της έλευσης των επενδυτών που υποσχέθηκε ο ν.4487.

Βλέπετε, η καπιταλιστική οικονομία και πραγματικότητα είναι αμείλικτη και η ανταγωνιστικότητα που τη χαρακτηρίζει έχει πολύ συγκεκριμένους κανόνες και εδώ. Τα μονοπώλια του οπτικοακουστικού τομέα επιμένουν να αναζητούν χώρες για την παραγωγή ταινιών και οπτικοακουστικών έργων, οι οποίες θα πληρούν δύο βασικά χαρακτηριστικά: Θα διαθέτουν εξειδικευμένο οπωσδήποτε, αλλά ταυτόχρονα φθηνό εργατικό δυναμικό, καθώς και την κατάλληλη τεχνική υποδομή και τα στούντιο.

Στην περιοχή μας, όμως, υπάρχουν ήδη δύο τέτοιες χώρες-ανταγωνιστές, η Ρουμανία και η Βουλγαρία, οι οποίες διαθέτουν αυτά τα ανταγωνιστικά προσόντα που ζητούν τα μονοπώλια του θεάματος.

Άρα, ποιο είναι το τίμημα για να τις ανταγωνιστεί η χώρα μας στην προσέλκυση αυτών των επενδυτών; Οπωσδήποτε οι ακόμα χαμηλότερες αποδοχές και οι ακόμα χειρότερες συνθήκες δουλειάς για τους χιλιάδες εργαζόμενους του χώρου του οπτικοακουστικού τομέα.

Αν δε σκεφτούμε ότι σύμφωνα με την προχθεσινή τοποθέτηση στην επιτροπή της εκπροσώπου της Ένωσης των Τεχνικών των Οπτικοακουστικών Έργων ούτε συλλογικές συμβάσεις στον χώρο λειτουργούν, δηλαδή δεν ισχύουν συγκροτημένα εργασιακά δικαιώματα, ούτε δε και κατοχυρωμένα επαγγελματικά δικαιώματα αναγνωρίζονται για τους εργαζόμενους του συγκεκριμένου χώρου, αντιλαμβανόμαστε όλοι σε ποια εργασιακή ζούγκλα οδηγεί κάθε ανάλογος ανταγωνισμός προσέλκυσης επενδυτών σε οποιονδήποτε κλάδο ή τομέα.

Παρ’ όλα αυτά, η Κυβέρνηση με το νομοσχέδιο αυτοπροβάλλεται ως ευαίσθητη απέναντι στα αιτήματα των ανθρώπων του χώρου των οπτικοακουστικών έργων, τα οποία αιτήματα ισχυρίζεται ότι αντιλαμβάνεται και δήθεν ικανοποιεί. Μόνο που αυτό γίνεται τελείως επιλεκτικά, με τη χρήση δηλαδή διαφορετικών, ανισότιμων και ανισοβαρών κριτηρίων για την επιλεξιμότητα των δαπανών κρατικής χρηματοδότησης ενός οπτικοακουστικού έργου, επιλεκτική δηλαδή και μεροληπτική κρατική χρηματοδότηση και αυτό από μόνο του αποκαλύπτει και τις προθέσεις της κυβερνητικής πολιτικής στον τομέα αυτό.

Ένα παράδειγμα είναι αρκετό: Συγκρίνετε πώς συμπεριφέρεται το κράτος σε μια μικρού μήκους ταινία και σε ένα τηλεοπτικό σίριαλ. Για την ταινία μικρού μήκους η κρατική χρηματοδότηση προϋποθέτει ως ελάχιστο όριο δαπανών τις 60.000 ευρώ. Για το τηλεοπτικό σίριαλ αρκούν οι 15.000 ευρώ ως ελάχιστο όριο δαπανών για να χρηματοδοτηθεί από το κράτος. Τέσσερις φορές παραπάνω έξοδα στη μικρού μήκους ταινία σε σχέση με ένα σίριαλ απαιτούνται για να έρθει μια κρατική οικονομική ενίσχυση. Και άντε τώρα μετά από αυτό να βρει ένας νέος σκηνοθέτης 60.000 ευρώ τουλάχιστον για να γυρίσει μια ταινία και για να μπορέσει να πάρει και κάτι πίσω από το κράτος.

Και όμως, όλοι οι φορείς του χώρου και τα σωματεία του κινηματογράφου ως ρεαλιστική βάση χρηματοδότησης θεωρούσαν -και εξακολουθούν να θεωρούν- τις 25.000 ευρώ και αυτό το επανέλαβαν και στην επιτροπή προχθές με τους φορείς.

Αυτή η κυβερνητική, βέβαια, μεροληψία δεν έχει συνέπειες μόνο ως προς το όποιο –τέλος πάντων- καλλιτεχνικό αποτέλεσμα, το οποίο μάλλον δεν ενδιαφέρει καθόλου την Κυβέρνηση που βλέπει μόνο την οικονομική πλευρά. Οι κυβερνητικές επιλογές κυρίως αποκαλύπτουν τις κυβερνητικές προθέσεις.

Πρώτον, δεν δείχνει η Κυβέρνηση ούτε να σκοτίζεται ούτε να νοιάζεται για την ανάπτυξη του εγχώριου οπτικοακουστικού τομέα. Το μόνο που την ενδιαφέρει, όπως και πριν την κυβέρνηση του ΣΥΡΙΖΑ, είναι η προσέλκυση των μεγάλων επενδυτών.

Και δεύτερον, συνεχίζοντας εκείνη τη μακρά παράδοση όλων των προηγούμενων κυβερνήσεων -του ΠΑΣΟΚ, της Νέας Δημοκρατίας, του ΣΥΡΙΖΑ- αρέσκεται και η σημερινή Κυβέρνηση να φιλοδωρεί τα τηλεοπτικά κανάλια συνεχώς με νέα δωράκια, όπως το πρόσφατο -ας πούμε- για την αναστολή πληρωμής της φετινής ετήσιας δόσης τους στο κράτος για εκείνη την περιβόητη απόκτηση της τηλεοπτικής άδειας.

Όσο δε για εκείνο το περιβόητο 1,5% των εσόδων του που κάθε τηλεοπτικός σταθμός θα έπρεπε εδώ και χρόνια να καταβάλει για την παραγωγή κινηματογραφικών ταινιών, είναι πολύ χαρακτηριστική η πορεία του. Το μεν ΠΑΣΟΚ, αν και το θέσπισε αρχικά, μετά στην ουσία μείωσε στο μισό το ποσό που όφειλαν να καταβάλουν τα τηλεοπτικά κανάλια. Έρχεται μετά ο ΣΥΡΙΖΑ και μειώνει την οικονομική βάση του υπολογισμού αυτού του 1,5% και αντί να παίρνεται υπ’ όψιν το σύνολο των εσόδων ενός τηλεοπτικού καναλιού, παίρνονται υπ’ όψιν μόνο τα έσοδά του από τις διαφημίσεις.

Παρ’ όλα αυτά, παρά τις φιλότιμες δηλαδή διευκολύνσεις των κυβερνήσεων διαχρονικά, τα ιδιωτικά τηλεοπτικά κανάλια απέδωσαν μόνο κάτι ψιχουλάκια από αυτή την υποχρεωτική κατά τα άλλα εισφορά τους για την ανάπτυξη του ελληνικού κινηματογράφου.

Ακούστηκε μάλιστα προχθές στην επιτροπή ότι αντί να μεριμνήσει για την εφαρμογή αυτού του νόμου η Κυβέρνηση, μιας και κόπτεται τόσο πολύ για αυτή την εφαρμογή των νόμων, μαγειρεύει την κατάργηση αυτής της διάταξης, την οποία άλλωστε ουδέποτε καμμία κυβέρνηση, όπως είπαμε και όπως είδαμε, δεν υλοποίησε για να μη στενοχωρήσει τους καναλάρχες.

Υπάρχει όμως και συνέχεια. Με το άρθρο 3 του νομοσχεδίου η Κυβέρνηση συνεχίζει να μεροληπτεί υπέρ των ιδιωτικών καναλιών σε βάρος της ΕΡΤ, αφού δίνει σε αυτά τα ιδιωτικά κανάλια ένα ακόμη πλεονέκτημα, την κρατική χρηματοδότηση από το ΕΚΟΜΕ, ενώ την ίδια στιγμή αποκλείει την ΕΡΤ, την κρατική ΕΡΤ, από αυτή τη χρηματοδότηση. Ποια αποκλείει; Την ΕΡΤ, η οποία είναι και ο μόνος φορέας που καταβάλλει κανονικότατα εκείνο το 1,5% για την παραγωγή των κινηματογραφικών ταινιών.

Τέλος, όσο κι αν συντομεύονται τα χρονικά όρια μέσα στα οποία το ΕΚΟΜΕ, δηλαδή το Εθνικό Κέντρο Οπτικοακουστικών Μέσων και Επικοινωνίας, θα πρέπει να ολοκληρώνει την εξόφληση των οφειλών του απέναντι στους δικαιούχους, το βασικό πρόβλημα εν τούτοις παραμένει ιδίως για τους μικρούς παραγωγούς των οπτικοακουστικών έργων. Γιατί για να του καταβληθεί το ποσό της επιχορήγησης, ο παραγωγός οφείλει να έχει ολοκληρώσει την επένδυση, πράγμα που σημαίνει ότι πολλοί δημιουργοί δεν αναλαμβάνουν βέβαια το ρίσκο μιας παραγωγής και βέβαια οι μικροί παραγωγοί κυρίως αδυνατούν να ανταποκριθούν στην υποχρέωση αυτή περαίωσης της επένδυσης και επομένως αποκλείονται αυτόματα και από την όποια επιχορήγηση του ΕΚΟΜΕ.

Νομίζουμε ότι αυτοί είναι επαρκέστατοι λόγοι για την καταψήφιση από το ΚΚΕ των συγκεκριμένων άρθρων του νομοσχεδίου.

Τώρα, για το δεύτερο κομμάτι του νομοσχεδίου, σε σχέση με την ψηφιοποίηση κρατικών λειτουργιών, θέλω να επαναλάβω από το Βήμα αυτό ακριβώς τα όσα είπα στην επιτροπή, γιατί ο κύριος Υπουργός στην απάντησή του προχθές προς το ΚΚΕ μάλλον έκανε πως δεν κατάλαβε.

Είπα, λοιπόν, ότι πρέπει να διευκρινίσουμε από την αρχή ότι η ψηφιοποίηση είναι μία αντικειμενική τεχνολογική εξέλιξη και δυνατότητα, για την οποία βέβαια ουδείς σοβαρός άνθρωπος μπορεί να διαφωνήσει ή μπορεί να είναι αντίθετος. Διευκολύνει η ψηφιοποίηση, ασφαλώς, τις σχέσεις, τις συναλλαγές των ανθρώπων με το δημόσιο, με το κράτος, περιορίζοντας την ταλαιπωρία, τα έξοδα και το χάσιμο του χρόνου και συνέχισα λέγοντας ότι αυτή είναι η μία πλευρά και πρέπει να πούμε εδώ ότι η Κυβέρνηση επιμένει να προβάλλει μόνο αυτή την πλευρά, δηλαδή τη θετική επίδραση της ψηφιοποίησης του κράτους και του δημοσίου.

Υπάρχει όμως και η άλλη πλευρά, η ενίσχυση του ταξικού χαρακτήρα του κράτους στο οποίο ζούμε, μέσα από την ψηφιοποίησή του. Γιατί το ερώτημα είναι κομβικό: Βελτιώνεται ή όχι θεαματικά η δυνατότητα του κρατικού μηχανισμού να κάνει τη δουλειά του καλύτερα, δηλαδή να παρακολουθεί καλύτερα, να φορολογεί τα εργατικά λαϊκά στρώματα περισσότερο και να εξοικονομεί πόρους σε βάρος των εργατικών λαϊκών δικαιωμάτων;

Δεν χρειάζεται να πω βέβαια ότι με το σημερινό νομοσχέδιο όλα τα δεδομένα προσωπικού χαρακτήρα, εργασιακά, οικονομικά και φορολογικά ακόμα και οικογενειακά, δύνανται -σύμφωνα με το νομοσχέδιο- να είναι διαθέσιμα στα πιστωτικά ιδρύματα, δηλαδή στις τράπεζες, στα fund κ.λπ. με τη συγκατάθεση -λέει το νομοσχέδιο- και του πολίτη, λες και δεν ξέρουμε τι εκβιασμοί γίνονται γύρω μας ή ότι μέσω της ηλεκτρονικής συνταγογράφησης επιδιώκεται η παραπέρα μείωση της κρατικής φαρμακευτικής δαπάνης, η οποία βεβαίως φορτώνεται στις πλάτες των ασθενών και των οικογενειών τους.

Να σταθώ λιγάκι σε αυτό που είπε ο Υπουργός. Είπε ο κύριος Υπουργός χαρακτηριστικά: «Οι ψηφιακές υπηρεσίες…» -διαβάζω ακριβώς από τα Πρακτικά- «…μειώνουν τις ανισότητες για τα άτομα που έχουν κινητικές δυσκολίες, μειώνουν τις ανισότητες για την εργαζόμενη μητέρα, η οποία δεν μπορεί να αφήσει το παιδί της και πρέπει να πάει να στηθεί σε μια ουρά».

Τι μας λέει εδώ ο κύριος Υπουργός; Ότι τα άτομα με κινητικά προβλήματα, με αναπηρίες, των οποίων τα επιδόματα σφαγιάστηκαν και τα δικαιώματά τους στην εκπαίδευση, στη δουλειά και τη ζωή, συνθλίβονται κάθε μέρα από την πολιτική των περικοπών στην πρόνοια, που συνεχίζει και η δική του Κυβέρνηση, ότι αυτά τα άτομα με την ψηφιοποίηση ζουν τη μείωση των ανισοτήτων τους.

Όσο για την εργαζόμενη μητέρα και το παιδί της, που δεν μπορεί να το αφήσει κάπου για να στηθεί στην ουρά της εφορίας, ας πούμε, αλήθεια γιατί αυτή η ανάγκη αυτής της μητέρας, οποιαδήποτε μητέρας, να μην καλύπτεται από ένα καθολικό σύστημα δωρεάν προσχολικής αγωγής;

Τι μας λέτε δηλαδή, κύριε Υπουργέ; Ότι αυτή η εργαζόμενη μητέρα που μπορεί να είναι και μία αυτοαπασχολούμενη, ας πούμε, και έχει γονατίσει από τα χαράτσια και τους κάθε λογής φόρους που το κράτος έχει βάλει πάνω της, στο μαγαζί της και τη δουλειά της, ότι αυτή η μητέρα πρέπει να σας ευγνωμονεί γιατί την φορολεηλατείτε με ψηφιακό τρόπο;

Σε κάθε περίπτωση, το ψηφιοποιημένο κράτος όχι μόνο δεν χάνει τον ταξικό χαρακτήρα, αλλά τον ενισχύει ακόμα περισσότερο και άρα όχι μόνο δεν μειώνονται, όπως ισχυρίζεται ο κύριος Υπουργός, οι κοινωνικές ανισότητες, αλλά μάλλον διευρύνονται ακόμα περισσότερο.

Και καλό είναι να μην ξεχνάμε ότι η τεχνολογία στις συνθήκες του καπιταλιστικού συστήματος αντί να απελευθερώνει τον εργαζόμενο, αντί να βελτιώνει τη θέση των λαϊκών στρωμάτων, δυστυχώς, επιδεινώνει και τους όρους εργασίας του, όπως έδειξε και δείχνει η τηλεργασία, η οποία εξαπλώνεται και η οποία, βεβαίως, καταργεί και κάθε έννοια σταθερού και συγκεκριμένου εργάσιμου χρόνου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, κύριε Πρόεδρε -και ευχαριστώ για τη μικρή ανοχή που χρειάζομαι- με την τροπολογία για την προσχολική αγωγή. Όπως είναι γνωστό, στην επόμενη σχολική χρονιά 2020 - 2021 θα έπρεπε να έχει ολοκληρωθεί η υποχρεωτική υλοποίηση της δημόσιας προσχολικής αγωγής για όλα τα παιδιά από τεσσάρων έως έξι ετών. Σύμφωνα με την τροπολογία, λόγω αντικειμενικών δυσκολιών -λέει- δεν θα εφαρμοστεί και εξαιρούνται από αυτή την εφαρμογή -προσέξτε ποιοι δήμοι- ο Δήμος Αθηναίων, ο μεγαλύτερος δήμος της χώρας, ο Δήμος Ζωγράφου, ο Δήμος Καλλιθέας, ο Δήμος Νέας Σμύρνης και ο Δήμος Νεάπολης Συκεών, ένας επίσης από τους μεγαλύτερους δήμους του πολεοδομικού συγκροτήματος της Θεσσαλονίκης.

Μάλιστα, ο Δήμος Αθηναίων ζήτησε ο ίδιος να εξαιρεθεί, καθώς καμμία σοβαρή, καμμία οργανωμένη προσπάθεια δεν έγινε ούτε από τη μεριά του ούτε από τη μεριά του Υπουργείου για την ανεύρεση χώρων κατάλληλων για την υλοποίηση και την ανέγερση της σχολικής στέγης. Ίσως είχε άλλες δουλειές με αυτόν τον «μεγάλο περίπατο» ή τη μεγάλη ταλαιπωρία που επιφύλαξε για τους Αθηναίους.

Έρχεται, λοιπόν, η τροπολογία και το Υπουργείο με την τροπολογία δηλώνει ανυπαίτιο, ότι δεν φταίει, για την καθυστέρηση της εξασφάλισης των απαιτούμενων αιθουσών, για την υλοποίηση ενός ψηφισμένου -παρακαλώ- νόμου. Ποιο Υπουργείο; Το Υπουργείο Παιδείας, το οποίο πριν από έναν ή δύο περίπου μήνες σε σχετική μας ερώτηση για την προσχολική αγωγή ισχυριζόταν ότι έχει κάνει όλες τις απαραίτητες -λέει- ενέργειες για την υλοποίηση αυτού του μέτρου.

Βεβαίως, εδώ πρέπει να πούμε ότι ακόμα και στους δήμους που υλοποιείται αυτή η προσχολική αγωγή, γίνεται με τέτοιους όρους και σε τέτοιες συνθήκες που είναι πραγματικά το λιγότερο απαράδεκτες, με υπεράριθμα νήπια, με ακατάλληλες αίθουσες και ούτω καθεξής, ενώ δεν έγινε απολύτως τίποτα για τη βελτίωση όλων αυτών των συνθηκών. Ακόμα και εκείνη η ρύθμιση που είχε ψηφιστεί από τον ΣΥΡΙΖΑ για τα προκάτ νηπιαγωγεία, τα ΚΙΠΟ, δεν έχει προχωρήσει.

Και πώς να προχωρήσει άλλωστε, όταν ειδικά το κονδύλι του Προγράμματος Δημοσίων Επενδύσεων για τη σχολική στέγη κάθε χρόνο επί τρία χρόνια -η τρίτη χρονιά είναι με τη Νέα Δημοκρατία, ξεκίνησε με τον ΣΥΡΙΖΑ- μειωνόταν κατά 50 εκατομμύρια ευρώ; Αντί, δηλαδή, να το αυξάνουμε για να βρούμε ή για να κτίσουμε σχολική στέγη, για να φτιάξουμε νηπιαγωγεία, εμείς το μειώναμε! Εν πάση περιπτώσει, έρχονταν μετά όλες οι κυβερνήσεις και ο ΣΥΡΙΖΑ και η Νέα Δημοκρατία και μετέθεταν την ευθύνη υλοποίησης σε κάτι τριμερείς επιτροπές.

Αυτό που θέλουμε να πούμε είναι πως φαίνεται ότι για ένα πολύ μεγάλο μέρος των νηπίων της χώρας, η υποχρεωτική και δωρεάν προσχολική αγωγή παραπέμπεται στις ελληνικές καλένδες και μιλάμε για πάρα πολύ μεγάλους δήμους και αποδεικνύεται πόσο σωστή ήταν η κριτική που από την αρχή είχε κάνει το κόμμα μας στη σχετική διάταξη του νόμου του ΣΥΡΙΖΑ, όταν έλεγε ότι δεν μπορείς να ψηφίζεις έναν νόμο για να καταστεί προσχολική αγωγή υποχρεωτική χωρίς να συνοδεύεται από εκείνη τη λήψη μέτρων, από εκείνη τη χρηματοδότηση και από εκείνο το σχέδιο, έτσι ώστε να υλοποιηθεί αυτή με τους κατάλληλους πόρους και τις προϋποθέσεις.

Συνολικά και αφού ευχαριστήσω για άλλη μία φορά τον Πρόεδρο, θα ήθελα να πω ότι καταψηφίζουμε το νομοσχέδιο και σχεδόν όλα του τα άρθρα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, κύριε Δελή.

Και τώρα καλείται στο Βήμα ο ειδικός αγορητής της Ελληνικής Λύσης κ. Κωνσταντίνος Χήτας.

Ορίστε, κύριε Χήτα, έχετε τον λόγο για δεκαπέντε λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Θα ξεκινήσω, κύριοι Υπουργοί, λέγοντας ότι για μία ακόμα φορά σε ένα δικό σας νομοσχέδιο υπάρχουν παράθυρα που φιλοδοξείτε να τα χρησιμοποιήσετε με κάποιον τρόπο ως κερκόπορτες για να κάνετε τα δικά σας παιχνίδια. Και για ακόμη μία φορά σε ένα νομοσχέδιο φυτεύετε την τελευταία πραγματικά στιγμή σημαντικές τροπολογίες που αποδεικνύουν τη δολιότητα, αν θέλετε, που χαρακτηρίζει το κυβερνητικό σας έργο. Γιατί αυτό ακριβώς συμβαίνει.

Δυστυχώς για την Ελλάδα, όσο καλά διαβασμένοι και να είμαστε ή όσο καλά κι αν αναλύουμε τα νομοσχέδια, είμαστε μόλις δέκα. Δεν έχουμε ακόμη, λοιπόν, κύριε Υπουργέ, την αριθμητική δύναμη για να αποτρέψουμε κάποια από τα σχέδιά σας.

Γενικώς η φιλοσοφία σας στο συγκεκριμένο νομοσχέδιο είναι ότι ενδιαφέρεστε για την περιφερειακή ανάπτυξη και ότι το κάνετε τώρα εδώ στο συγκεκριμένο για τα οπτικοακουστικά μέτρα. Δεν ξέρω πόσοι από εσάς στην Κυβέρνηση, δεν θα μιλήσω για τους Βουλευτές της περιφέρειας της Νέας Δημοκρατίας, γνωρίζετε -και αμφιβάλλω πολύ- τι εστί περιφέρεια.

Εδώ θα ήθελα να σας θυμίσω ότι η Ελληνική Λύση είναι ένα κόμμα το οποίο εδρεύει στην περιφέρεια, προέρχεται από την περιφέρεια. Είμαστε ένα κόμμα από την περιφέρεια και οι περισσότεροι από μας έχουμε βιώσει στο πετσί μας την αδικία σε θέματα ίσων ευκαιριών και εργασίας. Θα καταλήξω κάπου.

Θέλω να σας πω, κύριοι Υπουργοί, ότι το Σαββατοκύριακο που μας πέρασε η Ελληνική Λύση πάλι δεν κάθισε στα αυγά της, αλλά αλώνισε την περιφέρεια. Βρεθήκαμε, λοιπόν, στη Ροδόπη, στον Έβρο, με λίγα λόγια στην περιφέρεια, στους ακρίτες μας αυτή τη φορά. Την προηγούμενη εβδομάδα ήμασταν στην Πάτρα, στην Πελοπόννησο γενικώς, στον Πύργο, στην Καλαμάτα. Ήμασταν, λοιπόν, κοντά στους ανθρώπους, κοντά στους ακρίτες μας, που ανάγκασαν τον Ερντογάν, κύριοι Υπουργοί, να υπαναχωρήσει, όπως ανάγκασαν και εσάς να κάνετε το αυτονόητο, να διαφυλάξετε τα σύνορά μας και να μπει επιτέλους μια τάξη, έστω και προσωρινά, εκεί πάνω, όπου η κατάσταση ήταν ρεμπέτ ασκέρ!

Αν δεν ήταν αυτοί, λοιπόν, οι άνθρωποι της περιφέρειας ή οι ακρίτες μας εκεί πάνω, για να διαφυλάξουν στο συγκεκριμένο παράδειγμα ως σύγχρονοι ήρωες τις Θερμοπύλες της Ελλάδος, θα είχε ολοκληρωθεί ο υβριδικός πόλεμος του Ερντογάν στις Καστανιές. Και για να ξέρετε, αυτοί οι Έλληνες -και θα το πω λαϊκά και απλά- ζουν στην απ’ έξω, κάτι που έζησα πραγματικά, κύριε Υπουργέ, τις δύο τελευταίες μέρες. Το παράπονό τους είναι ότι είναι ξεχασμένοι, ότι είναι μακριά από ευκαιρίες -από ίσες ευκαιρίες- και απομονωμένοι.

Θα φέρω ένα παράδειγμα και θα το συνδέσω αμέσως με το νομοσχέδιό σας. Όπως είπα και στην επιτροπή, λέτε ότι θα κάνετε χολιγουντιανά στούντιο στη Θέρμη Θεσσαλονίκης. Θα προσπαθήσω να είμαι όσο πιο απλός γίνεται, προκειμένου να καταλάβει ο κόσμος τι συμβαίνει και δεν θα μπω σ’ αυτή τη δύνη των άρθρων, των αριθμών και των διατάξεων και χαθούμε όλοι στη μετάφραση.

Ο επενδυτής σας, γιατί υπάρχει ένας επενδυτής που έχει αντίστοιχα στούντιο στη Βουλγαρία, σαν αυτά τα χολιγουντιανά που θέλετε να κάνετε στη Θέρμη, εκεί στα Βασιλικά, είναι στη Βουλγαρία και αυτά τα στούντιο λειτουργούν με πολύ χαμηλότερο κόστος. Πρόκειται για την εταιρεία «Millennium Films», που είναι ο επενδυτής σας, και θέλει να κάνει τη «Nu Boyana Hellenic» -την αντίστοιχη, λοιπόν, της Βουλγαρίας θέλει να την κάνει εδώ στη Θεσσαλονίκη- την ώρα που στη Βουλγαρία σε απόσταση τρεις, τρεισήμισι περίπου ώρες από τη Θεσσαλονίκη έχει ήδη σε λειτουργία τα υπερσύγχρονα «Nu Films Studios».

Πρέπει να μας απαντήσετε ποιες -και σας ρώτησα και στην επιτροπή- είναι οι ασφαλιστικές δικλίδες που έχετε πάρει για να διασφαλίσετε ότι εκεί, όταν και αν γίνουν τα στούντιο, θα δουλέψουν Έλληνες, γιατί αυτό είναι το σημαντικό. Δεν έχει νόημα να έρθει ο επενδυτής να ανοίξει τα υπερσύγχρονα στούντιο εδώ στα Βασιλικά Θεσσαλονίκης, να κάνει την επένδυσή του και οι μισοί και παραπάνω που θα δουλέψουν να μην είναι Έλληνες. Σας είπαμε και την άλλη φορά στην επιτροπή να βάλετε μια δέσμευση, μια προϋπόθεση, ώστε το 60% τουλάχιστον αυτών που θα δουλέψουν εκεί να είναι Έλληνες, διότι, όπως γνωρίζετε πάρα πολύ καλά, οι άνθρωποι στην επαρχία μαστίζονται από την ανεργία. Σας λέω, λοιπόν, να βάλετε μέσα στο νομοσχέδιο την πρόταση της Ελληνικής Λύσης, δηλαδή να προβλέπεται τέτοιες επιχειρήσεις να έχουν μίνιμουμ 60% Έλληνες στο προσωπικό τους. Επιμένουμε σε αυτό και σας καλώ να το λάβετε υπ’ όψιν σας.

Φυσικά και λέμε «ναι» στην ενίσχυση των ελληνικών παραγωγών, όπως λέμε «ναι» και σε έργα που θα αναδεικνύουν την ιστορία και τον πολιτισμό της πατρίδας μας, πάντα όμως με ενδελεχή έλεγχο του περιεχομένου του έργου και με έμφαση στα πολιτιστικά κριτήρια. Φυσικά και είμαστε κάθετα αντίθετοι σε κάθε είδους ανθελληνική παραγωγή.

Πρέπει να δώσετε φορολογικά κίνητρα, κύριε Υπουργέ, για δημιουργία περισσότερων ελληνικών παραγωγών από την ελληνική περιφέρεια για όλη τη χώρα και γιατί όχι και για ολόκληρο τον πλανήτη. Λέω και τώρα, το ανέφερα και στην επιτροπή, ότι ως χώρα στο παρελθόν έχουμε πει «όχι» -έχουμε κάνει και αυτό το αδιανόητο στον δικό μας στον τομέα τώρα, τα οπτικοακουστικά- στο «Game of Thrones». Το είπα στην επιτροπή, αλλά οφείλω να πω ότι και στην Ολομέλεια για να το ακούσουν οι Ελληνίδες και οι Έλληνες. Ως Ελλάδα είχαμε πει «όχι» στο «Game of Thrones» και κλωτσήσαμε μία χρυσή ευκαιρία τόσο οικονομικά όσο και σε επίπεδο διαφήμισης της χώρας μας στο εξωτερικό.

Βέβαια, οι παραγωγοί του «Game of Thrones» δεν έβαλαν τη γάτα τους να κλαίει. Συμφώνησαν με τη Σεβίλλη και η Σεβίλλη αποκόμισε πάρα πολύ υψηλά οικονομικά οφέλη. Τα γυρίσματα ήταν να γίνουν στην Ικαρία, εμείς αρνηθήκαμε και πήγαν στη Σεβίλλη, η οποία και κέρδισε μία άνευ προηγουμένου διεθνή διαφήμιση. Αυτά κάναμε. Θα μου πείτε, τα κάναμε στο παρελθόν, δεν θα τα κάνουμε και στο μέλλον. Μάλιστα. Μακάρι να μην τα κάνετε. Πάντως, είναι καλό να ακούγεται τι εγκλήματα έχουν κάνει οι κυβερνήσεις εναντίον της Ελλάδας στο παρελθόν. Γυρίσαμε την πλάτη στο «Game of Thrones», στο νούμερο ένα brand παγκόσμιας παραγωγής που υπάρχει αυτή τη στιγμή, είπαμε «όχι» για την Ικαρία και οι άλλη πήγαν στη Σεβίλλη. Σιγά μην καθίσουν να παρακαλάνε εμάς!

Γιατί καταργείτε τη δημοσίευση σε ΦΕΚ των σχετικών αποφάσεων; Όλοι γνωρίζουν πως η «ΔΙΑΥΓΕΙΑ» δεν αρκεί. Στη διαφάνεια δεν θα πρέπει να υπάρχουν εκπτώσεις. Μην καταργείτε το ΦΕΚ.

Τώρα ένα άλλο σημείο στο οποίο αναφέρεται το νομοσχέδιό σας και στο οποίο πρέπει να προσέξετε πάρα πολύ είναι αυτή η ψηφιακή αναβάθμιση του κράτους, όπως τη χαρακτηρίζετε. Στο άκουσμα αυτού που λέω, θα μου πει κάποιος «δεν κατάλαβα, κύριε Χήτα, κύριοι της Ελληνικής Λύσης, δεν θέλετε την ψηφιακή αναβάθμιση; Τι θέλετε; Να πηγαίνουμε με τους ντοσιέδες να στηνόμαστε στις εφορίες και να περιμένουμε δεκαπέντε ώρες;».

Καλή είναι η ψηφιακή αναβάθμιση, απλά αυτή δεν θα πρέπει να μετατραπεί σε ξεπούλημα των προσωπικών δεδομένων στις τράπεζες. Και αυτό είναι πολύ σημαντικό. Ανησυχούμε όταν βλέπουμε να θεσμοθετείτε διατάξεις που δίνουν τη δυνατότητα να μεταφερθούν προσωπικά δεδομένα σε πιστωτικά ιδρύματα σε τέτοιον βαθμό, που ο πολίτης να είναι εγκλωβισμένος. Ας μη γελιόμαστε, εδώ έναν απλό λογαριασμό πας να ανοίξεις στην τράπεζα και σου ζητούν DNA, ακόμα και αίμα να δώσεις, τα πάντα, ό,τι στοιχεία έχεις. Αυτό, λοιπόν, δεν είναι εξυπηρέτηση του πολίτη, αλλά ένα ωμό φακέλωμα.

Πριν πάω στις τροπολογίες, κλείνω, κύριε Πρόεδρε, με κάτι πολύ σημαντικό. Το νομοσχέδιο της Κυβέρνησης περιέχει και διατάξεις που έχουν να κάνουν με τις διαδικασίες αναδοχής και υιοθεσίας. Πρόκειται για ένα τεράστιο θέμα και πάρα πολύ σημαντικό θέμα. Σαφώς και συμφωνούμε στη λογική. Τι λέει η λογική; Ότι θέλουμε την αποϊδρυματοποίηση των παιδιών, κάτι που είναι πάρα πολύ σημαντικό. Ποιος δεν θέλει όλα τα παιδιά να έχουν την ευκαιρία να μεγαλώσουν σε ένα ασφαλές οικογενειακό περιβάλλον; Μέσα από εδώ, όμως, θα δοθεί η δυνατότητα να γίνουν ανάδοχοι ή να υιοθετήσουν παιδιά, αλλά σίγουρα ανάδοχοι, ακόμα και ομόφυλα ζευγάρια. Όπως ανέφερα και στην επιτροπή, έχουν το δικαίωμα να το κάνουν. Δεν κλείνετε τον δρόμο σε αυτό. Και θα πάμε σε περιπτώσεις που ψηφίστηκαν, δηλαδή σε «γονέα 1» και «γονέα 2». Αυτό είναι ένα τεράστιο θέμα. Είναι τεράστιο θέμα, κύριε Τζανακόπουλε. Για εσάς στον ΣΥΡΙΖΑ μπορεί να είναι φυσιολογικό ο Σάκης και ο Τάκης να υιοθετούν παιδιά, αλλά για εμάς δεν είναι. Και θα μας επιτρέψετε να διαφωνούμε σε αυτό. Ιδεολογικά εσείς να απευθύνεστε στο δικό σας κοινό και εμείς στους Έλληνες πολίτες. Μη βογκάτε! Αν βογκάτε, το ιατρείο είναι εκεί για να πάρετε κάτι ανακουφιστικό! Όμως, για εμάς, το «γονέας 1» και «γονέας 2» είναι κάτι το αδιανόητο και επιτρέψτε μας να διαφωνούμε με εσάς.

Εμείς μεγαλώσαμε σε ένα οικογενειακό περιβάλλον, όπου υπάρχει ο πατέρας και η μητέρα. Και αν έχετε το θάρρος, κύριοι της Κυβέρνησης, να βγείτε και να μιλήσετε ανοιχτά στους πολίτες της χώρας. Είστε υπέρ ή κατά της αναδοχής τέκνων από ομόφυλα ζευγάρια; Να μας το πείτε, να ακούσουν, λοιπόν, οι ψηφοφόροι της Νέας Δημοκρατίας, οι Ελληνίδες και οι Έλληνες, ποια είναι η δική σας θέση. Διότι για μας ο θεσμός της οικογένειας είναι ιερός και με αυτό δεν παίζουμε. Και είναι προφανές ότι δεν είμαστε αντίθετοι σε οποιαδήποτε διάταξη για επιτάχυνση της διαδικασίας. Όμως, προς θεού, όχι κάτι τέτοιο.

Επίσης, αν θέλουμε να κοιτάξουμε κατάματα το θέμα των υιοθεσιών, δεν μπορούμε να κάνουμε τα στραβά μάτια στο τεράστιο ζήτημα των νομότυπων υιοθεσιών παιδιών κυρίως τρίτων χωρών. Πρόκειται για τεράστιο θέμα, τα συμφέροντα είναι πολλά και έχουν πολλά πλοκάμια με διεθνείς προεκτάσεις, τα οποία δεν ακουμπάμε.

Και πάμε λίγο τώρα στις τροπολογίες που φέρατε. Οι δύο είναι βαρβάτες. Δηλαδή, δεν μπορείτε αυτές τις δύο τροπολογίες να τις φέρνετε σε ένα νομοσχέδιο. Λέτε «Εκσυγχρονισμός Εθνικής Υπηρεσίας Πληροφοριών». Θυμάμαι σαν τώρα τη συζήτηση που κάναμε εδώ για την ΕΥΠ, πώς ανέλαβε ένας άνθρωπος την ΕΥΠ ο οποίος ήταν σεκιουριτάς. Τα λέγαμε εδώ, τα έλεγε η Αντιπολίτευση, τα λέγαμε εμείς, τα έλεγε όλος ο κόσμος.

Έναν χρόνο μετά το ανακαλύψατε, κύριοι Υπουργοί; Με την τροπολογία αυτή παίρνετε ευθύνες από την ΕΥΠ και τις δίνετε στο ΓΕΕΘΑ. Μήπως τελικά οι οποίες γνώσεις του διοικητή που εσείς διορίσατε σε θέματα security δεν είναι αρκετές και προσπαθείτε τώρα να συμμαζέψετε τα ασυμμάζευτα; Αφήνετε σχεδόν ακέφαλη την ΕΥΠ με την επιλογή που κάνατε -γιατί αυτό κάνετε και σε πολύ δύσκολους και πονηρούς καιρούς που ζει η χώρα μας- και δεν μπορούμε να καταλάβουμε ακόμα μετά από έναν χρόνο ποιοι είναι οι λόγοι που πραγματικά σας οδήγησαν σε αυτή την επιλογή. Δεν υπήρχε κανένας ιδιαίτερος λόγος.

Έναν χρόνο τώρα, λοιπόν, ο Ερντογάν -για να το συνδέσω έτσι- μας γλεντάει και αντί εμείς να στήσουμε μία μάχιμη ΕΥΠ, κάνουμε εσωτερικές αλλαγές, λες και παίζουμε ποδόσφαιρο. Δεν γίνεται έτσι. Δεν παίζουμε με αυτά τα πράγματα. Σας φώναζε ο Πρόεδρος της Ελληνικής Λύσης ότι ειδικά στην ΕΥΠ ξεκινήσατε όχι με γκολ, αλλά με αυτογκόλ από τα αποδυτήρια. Λίγο να τον ακούγατε αυτόν τον άνθρωπο, θα είχαμε πολύ λιγότερα προβλήματα σ’ αυτή τη χώρα. Ούτε, όμως, στα εθνικά θέματα τον ακούτε ούτε στα θέμα της ΕΥΠ, που είναι πολύ σημαντικό τον ακούσατε, ούτε στο λαθρομεταναστευτικό τον ακούσατε. Επίσης, δεν μας ακούτε ούτε στις προτάσεις για την ουσιαστική ενίσχυση του πρωτογενούς τομέα ούτε για το μποϊκοτάζ στα τουρκικά προϊόντα με αφορμή αυτά που έγιναν στην Αγία Σοφία.

Θα ήταν αδιανόητο, κύριοι Υπουργοί, να μην κάνω μία αναφορά, γιατί είναι η πρώτη μέρα που λειτουργεί η Ολομέλεια σήμερα και βρισκόμαστε εδώ. Είναι μία μαύρη μέρα μετά τη μαύρη μέρα της Παρασκευής και την απίστευτη απόφαση του Ερντογάν να μετατρέψει την Αγία Σοφία από εκκλησία -γιατί για την Ελληνική Λύση η Αγία Σοφία είναι εκκλησία, δεν είναι μουσείο- σε τζαμί. Κι εμείς τι κάνουμε γι’ αυτό; Έχουμε τρεις μέρες που κλαίμε, ζητάμε βοήθεια από τους συμμάχους, από τους φίλους, από την UNESCO, από τον ΟΗΕ, να πάρει θέση ο ένας, να πάρει θέση ο άλλος. Εμείς τι κάνουμε γι’ αυτό;

Εμείς, λοιπόν, λέμε ότι πρέπει να παρθούν αντίμετρα. Δεν ζητάμε αντίμετρα από την Ευρωπαϊκή Ένωση. Έβλεπα πριν από λίγο ότι ο Κυριάκος Μητσοτάκης ζητά και πιέζει για λήψη μέτρων από την Ευρωπαϊκή Ένωση. Δεν ξεκινάμε λίγο με λήψη αντίμετρων από εμάς, πριν πάμε στην Ευρωπαϊκή Ένωση; Το λέω, διότι η Αγία Σοφία ήταν το λίκνο της Ορθοδοξίας και του Ελληνισμού. Ας ξεκινήσουμε από εμάς. Ας κλείσουμε τα σύνορα με την Τουρκία τώρα! Ας μποϊκοτάρουμε όλοι μας, λοιπόν, τα τουρκικά προϊόντα τώρα! Ας κλείσουμε τα τζαμιά στα Δωδεκάνησα -και όχι μόνο- τώρα! Σταματήστε το άνοιγμα του τζαμιού στον Βοτανικό τώρα! Γιατί δεν τα κάνετε αυτά; Μετατρέψτε το υποτιθέμενο σπίτι του Κεμάλ Ατατούρκ στη Θεσσαλονίκη σε μνημείο ποντιακού ελληνισμού τώρα! Αντίμετρα! Να μην κάνουμε κάτι; Τι περιμένουμε εμείς από την Ευρωπαϊκή Ένωση;

Ακούστε κάτι που θα πω για να ακουστεί εδώ. Ζητάμε να λάβει μέτρα η Ευρωπαϊκή Ένωση κατά της Τουρκίας -που δεν πρόκειται να το κάνει ποτέ- όταν την Παρασκευή, αυτή την αποφράδα ημέρα, κύριε Κοινοβουλευτικέ Εκπρόσωπε της Νέας Δημοκρατίας, που ο Ερντογάν μετατρέπει την Αγία Σοφία από εκκλησία σε τζαμί, η Ευρωπαϊκή Ένωση με την ψήφο των Ελλήνων Ευρωβουλευτών, πλην του Μανώλη Φράγγου της Ελληνικής Λύσης, ψηφίζει και εγκρίνει ένα κονδύλι 500 εκατομμυρίων ευρώ, μισό δισεκατομμύριο ευρώ, στήριξη της Ευρωπαϊκής Ένωσης στην Τουρκία και την Ιορδανία, για να διαχειριστεί τους Σύριους πρόσφυγες, κ.λπ.. Δηλαδή, η Ευρωπαϊκή Ένωση ενέκρινε την Παρασκευή μισό δισεκατομμύριο ευρώ ενίσχυση να φύγουν από την Ευρωπαϊκή Ένωση και να πάνε στην Τουρκία, για να διαχειριστεί ο Ερντογάν -το ακούτε, κύριε Πρόεδρε;- τους πρόσφυγες, το προσφυγικό. Έδωσαν οικονομική ανάσα στον Ερντογάν την ημέρα που κάνει την Αγία Σοφία τζαμί! Τι να περιμένουμε από τους Ευρωπαίους τώρα, αν δεν αντιδράσουμε εμείς; Σοβαρά μιλάμε; Και καθόμαστε στωικά και τα υπομένουμε όλα και περιμένουμε από την UNESCO να αντιδράσει; Ποια UNESCO; Κλείστε τα σύνορα με τους Τούρκους τώρα! Πονέστε τον στον παρά τον άνθρωπο! Κλείστε κανένα τζαμί εδώ, που τους έχουμε στα «όπα-όπα» και τα ανοίγετε λες και είναι υποκαταστήματα! Να πάρουμε και κανένα αντίμετρο!

Το είδατε, κύριε Κοινοβουλευτικέ; Η Ευρώπη ενέκρινε 500 εκατομμύρια ευρώ, μισό δισεκατομμύριο ευρώ! Γι’ αυτό σας λέμε να μην περιμένετε από κανέναν τίποτα. Αν δεν αντιδράσουμε εμείς, δεν πρόκειται να γίνει τίποτα δυστυχώς. Το λέμε με πόνο καρδιάς.

Ας αναφερθούμε τώρα στην τροπολογία για τα 5G. Φαίνεται ότι το έχετε αποφασίσει. Θέλετε να γεμίσουμε τη χώρα μας με κεραίες που ακόμα δεν έχουμε ακούσει με βεβαιότητα από επίσημα χείλη ότι είναι επιβλαβείς για την ανθρώπινη υγεία ή δεν είναι. Είναι ένα θέμα το οποίο ακόμα βρίσκεται υπό έρευνα.

Μπορείτε να εγγυηθείτε, κύριε Υπουργέ, εσείς -που δεν είστε εδώ- στον ελληνικό λαό ότι δεν θα υπάρχει πρόβλημα και ότι δεν είναι επιβλαβείς; Αν μπορείτε να το πείτε επίσημα εδώ, να βγείτε να μας πείτε: «Εμείς, ως Κυβέρνηση της Νέας Δημοκρατίας, εγγυόμαστε ότι τα 5G δεν είναι επιβλαβή για την ανθρώπινη υγεία».

Ξέρετε πολύ καλά ότι επικρατεί παγκόσμια ανησυχία για το 5G και χιλιάδες επιστήμονες έχουν τοποθετηθεί. Σας διαβάζω ένα απόσπασμα: «Τα ηλεκτρομαγνητικά κύματα πέντε χιλιοστών είναι γνωστό ότι θερμαίνουν τα μάτια, το δέρμα και άλλα ανθρώπινα όργανα. Μεγαλύτερη ανησυχία υπάρχει για τις πιο ευάλωτες ομάδες, όπως τα έμβρυα, τα παιδιά, τους ασθενείς, τους ηλικιωμένους και τους ανάπηρους. Αναμένεται, επίσης, ότι ο αριθμός των μελισσών και των πτηνών θα μειωθεί σημαντικά. Λένατ Χάουντελ, καθηγητής ογκολογίας στο πανεπιστημιακό νοσοκομείο ΟΡΕΓΚΡΟΠ της Σουηδίας».

Αυτός ο άνθρωπος είναι ειδικευόμενος σε επιβαρυντικούς παράγοντες που προκαλούν καρκίνο. Κι αυτός είναι ένας από τους χιλιάδες. Υπάρχουν πολλές έρευνες που αναφέρουν ότι οι ασύρματες ακτινοβολίες ανήκουν στη λίστα με τα πιθανά καρκινογόνα και, μάλιστα, έχει προταθεί η ένταξή τους στα αποδεδειγμένα καρκινογόνα.

Λέει, επίσης «Παράλληλα, η ασύρματη ακτινοβολία των κεραιών επηρεάζει και τη λειτουργία του ανοσοποιητικού, μιας και το 93% των ερευνών δείχνει οξειδωτικές βλάβες, αλλά την ίδια ώρα υπάρχουν σύγχρονα δίκτυα οπτικών ινών που και προσφέρουν υψηλότερες ταχύτητες και κρατούν πολύ χαμηλά τις εκπομπές ακτινοβολίας.

Άρα, λοιπόν, να ξέρετε κάτι. Υπάρχει από τη μία το θέμα που είναι επικίνδυνο για την υγεία, αλλά υπάρχει και αυτή η παγκόσμια μάχη συμφερόντων. Άρα το 5G είναι ένα διπλό θέμα που πρέπει να το εξετάσουμε και να το προσεγγίσουμε. Πρώτο είναι το θέμα ανθρώπινη υγεία και, δεύτερο, η παγκόσμια μάχη των συμφερόντων που είναι σε εξέλιξη για το ποιος θα ελέγξει το δίκτυο κινητής τηλεφωνίας της πέμπτης γενιάς.

Ο Κυριάκος Βελόπουλος έχει τονίσει επανειλημμένα ότι αυτή ακριβώς η μάχη μπορεί να προκαλέσει μία γεωπολιτική σύγκρουση με τεράστιες επιπτώσεις σε ευρωπαϊκές εταιρείες και κυβερνήσεις. Σε αυτό το θέμα ο Πρόεδρος έχει δίκιο.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χήτα.

Θα ήθελα να καλέσω στο Βήμα την ειδική αγορήτρια του ΜέΡΑ25 κ. Αγγελική Αδαμόπουλου για δεκαπέντε λεπτά.

Ορίστε, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, οπωσδήποτε οι πρωτοβουλίες οι οποίες εμπλουτίζουν το παραγωγικό μοντέλο της ελληνικής οικονομίας είναι καλοδεχούμενες και ευπρόσδεκτες. Οφείλουμε, βέβαια, να παραδεχθούμε ότι η προσέγγιση εκείνη, η οποία εστιάζει μονοθεματικά στον τουρισμό και σε συναφείς δραστηριότητες, είναι ανεπαρκής και απερίσκεπτη, γιατί αφήνει εκτεθειμένη την ήδη εύθραυστη οικονομία μας σε κινδύνους που δεν μπορούμε να περιορίσουμε. Ήδη το παράδειγμα της κρίσης του κορωνοϊού έδειξε πόσο έστω και η προσωρινή κατάρρευση της βιομηχανίας του τουρισμού μπορεί να πλήξει ανεπανόρθωτα την αναιμική οικονομία μας. Άρα, λοιπόν, θεωρούμε ότι θα πρέπει να υπάρχει μία διεύρυνση και διασπορά του παραγωγικού χαρτοφυλακίου της οικονομίας μας.

Θεωρούμε, λοιπόν, ότι προς αυτόν τον σκοπό και προς αυτή την κατεύθυνση ο χώρος των οπτικοακουστικών παραγωγών είναι κατάλληλος για μία τέτοια προσπάθεια και αυτό διότι πρόκειται για έναν τομέα ο οποίος γνωρίζει παγκοσμίως πολύ μεγάλη άνθηση και ανάπτυξη, σίγουρα παρέχει ανταγωνιστικά κίνητρα, αφήνει υψηλή προστιθέμενη αξία στις χώρες οι οποίες με αυτόν τον τρόπο προσελκύουν επενδύσεις και, βεβαίως, έχει μία ρεαλιστική προοπτική δημιουργίας πολλών και πολύ καλών θέσεων εργασίας.

Σε κάθε περίπτωση, η χώρα μας έχει τα συγκριτικά πλεονεκτήματα για να έχει ένα σημαντικό μερίδιο από την πίτα και αυτό όχι γιατί διαθέτει μόνο φυσικές ομορφιές, αλλά και γιατί διαθέτει ένα εξειδικευμένο προσωπικό με πολύ μεγάλη γνώση και κατάρτιση. Επίσης πρόκειται για μία ασφαλή ευρωπαϊκή χώρα και μπορούμε να προσφέρουμε ανταγωνιστική τιμολόγηση στις υπηρεσίες μας.

Όμως έχουμε καθυστερήσει αρκετά, αρκετές δεκαετίες, σε αυτόν τον τομέα. Έχουμε να καλύψουμε ακόμη πολύ έδαφος. Θα πρέπει, λοιπόν, να κάνουμε ένα πιο δυναμικό και πιο άμεσο εξωστρεφές άνοιγμα στις οπτικοακουστικές παραγωγές.

Επειδή ο χώρος των τηλεοπτικών παραγωγών και σειρών είναι λίγο-πολύ οικείος, θα ξεκινήσω με τον τομέα των ψηφιακών παιχνιδιών, καθώς και αυτά αποτελούν οπτικοακουστικά έργα.

Είναι γνωστό ότι η παγκόσμια βιομηχανία του gaming είναι εξαιρετικά προσοδοφόρα και διαρκώς αναπτυσσόμενη. Μάλιστα τα έσοδα από το ψηφιακό παιχνίδι αναμένονται το 2023 να φτάσουν παγκοσμίως γύρω στα 200 δισεκατομμύρια δολάρια. Ήδη η κοινότητα των gamers και των developers απαρτίζεται από ανθρώπους πάρα πολύ οξυδερκείς, καταρτισμένους, έτοιμους, οι οποίοι επενδύουν ένα πολύ μεγάλο κομμάτι του χρόνου τους αλλά και της καθημερινότητάς τους και του πλούτου τους, ακριβώς σε αυτόν τον τομέα. Nα τονίσουμε, επίσης, ότι σε πολλά πανεπιστήμια παγκοσμίως υπάρχουν εξειδικευμένα προγράμματα σπουδών, τα οποία ακριβώς διασυνδέουν την ακαδημαϊκή έρευνα με την εκπαίδευση και είναι μία χρυσή ευκαιρία και για μας να το κάνουμε, διότι με αυτόν τον τρόπο δίνουμε μία ευκαιρία ακόμη περισσότερης ανάπτυξης της δημόσιας δωρεάν τριτοβάθμιας εκπαίδευσης.

Αντίστοιχες, βεβαίως, προοπτικές έχουν και οι υπόλοιποι κλάδοι της οπτικοακουστικής παραγωγής. Αξίζει και σε αυτόν τον τομέα να επενδύσουμε, διότι έτσι θα δημιουργήσουμε νέες και πολύ καλές θέσεις εργασίας.

Καλούμε, όμως, την Κυβέρνηση να αντιστρέψει το πολύ αρνητικό και βαρύ κλίμα, το οποίο έχει προκαλέσει συνεχίζοντας να απαξιώνει τους καλλιτέχνες, τους εργαζόμενους στον καλλιτεχνικό χώρο, καταδικάζοντας τους σε μία κατάσταση εργασιακής και οικονομικής ανασφάλειας και ανέχειας. Την καλούμε, έστω και τώρα, να λάβει κάποια μέτρα τα οποία αναδρομικά να άρουν αυτή την πολύ αρνητική και δυσάρεστη κατάσταση, διότι πρόκειται για ανθρώπους οι οποίοι έχουν να προσφέρουν πολλά στον πολιτισμό μας.

Ένα από τα προβλήματα του νομοσχεδίου, όπως έχουμε ήδη τονίσει στην επιτροπή, είναι τα κατώτατα όρια των επιδοτήσιμων παραγωγών, των λεγόμενων «επιλέξιμων δαπανών». Θα πρέπει η βεντάλια των οικονομικών ενισχύσεων να απλωθεί περισσότερο. Η άποψη που θεωρεί ότι άξιες για επένδυση και για οικονομική ενίσχυση είναι μόνο οι πολυτελείς, οι ακριβές παραγωγές είναι άκρως προβληματική και αυτό διότι το πολιτιστικό προϊόν δεν θα πρέπει να το κρίνουμε με αμιγώς οικονομικούς όρους. Υπάρχουν κατά καιρούς πάρα πολλές ανεξάρτητες παραγωγές, οι οποίες έχουν και πολύ μεγάλη καλλιτεχνική αξία, έχουν χαμηλό budget και κάποιες από αυτές είχαν και εμπορική επιτυχία. Χρειαζόμαστε, λοιπόν, και εδώ ένα ευρύτερο μείγμα πολιτικών οικονομικής ενίσχυσης των οπτικοακουστικών παραγωγών.

Περισσότερες επιχορηγήσεις, βέβαια, σημαίνει ότι θα πρέπει να διοχετευτούν, να δοθούν περισσότερα χρήματα και άρα θα πρέπει να δοθούν φορολογικά κίνητρα, θα πρέπει να επιδοτηθεί το εργοδοτικό κόστος και βεβαίως θα πρέπει να γίνει ταχύτερο το rebate, δηλαδή ακριβώς η επιστροφή του ποσοστού ενίσχυσης του κόστους των παραγωγών.

Στο ερώτημα αν υπάρχει τέτοιο οικονομικό πλεόνασμα στην ελληνική οικονομία, απαντάμε ότι σίγουρα υπάρχει, αρκεί να υπάρξει και η κατάλληλη νομοθετική πρωτοβουλία. Όπως πληροφορηθήκαμε, από όλους, ομόφωνα, τους φορείς που συμμετείχαν στη συζήτηση στην επιτροπή, δυστυχώς εδώ και τριάντα ολόκληρα χρόνια κανένα κανάλι, καμμία συνδρομητική πλατφόρμα δεν καταβάλλει το 1,5% στο δημόσιο, το οποίο κάποτε ήταν επί του τζίρου και ο ΣΥΡΙΖΑ δυστυχώς εσφαλμένα το έκανε 1,5% επί των ετήσιων διαφημιστικών εσόδων.

Μιλάμε για κανάλια που επί τριάντα ολόκληρα χρόνια δεν πληρώνουν ούτε καν τη χρήση της συχνότητας, η οποία ανήκει στο δημόσιο, και δεν πληρώνουν αυτό το 1,5% μάλιστα χωρίς καμμία απολύτως κύρωση, χωρίς καμμία ποινή. Όταν βγήκε ένας σχετικός νόμος που επέβαλε ως ποινή τη μη χορήγηση αποδεικτικού φορολογικής ενημερότητας, ακόμη και αυτός αποσύρθηκε. Βέβαια ήταν το λιγότερο που θα μπορούσε να επιβληθεί ως ποινή, όταν υπάρχουν ήδη τα μέσα αναγκαστικής εκτέλεσης που προβλέπει η πολιτική δικονομία και δημιουργείται μία τεράστια ανισότητα όταν ο απλός φορολογούμενος πολίτης, ο ελεύθερος επαγγελματίας, ο έμπορος είναι γνωστό ότι αν δεν καταβάλει τις οφειλές του, αν δεν πληρώσει τις πάγιες υποχρεώσεις του, όπως είναι, για παράδειγμα, ο λογαριασμός της ΔΕΗ, τότε ξέρει ότι θα υποστεί τις συνέπειες και τις κυρώσεις και της φορολογικής αρχής και της δικαιοσύνης.

Το μεγάλο ερώτημα είναι γιατί τόσο καιρό το κράτος αρνείται να εισπράξει όλα αυτά τα λεφτά. Την απάντηση την έδωσαν οι φορείς: «Μόνο και μόνο για να τα έχουν καλά οι εκάστοτε κυβερνήσεις με τους καναλάρχες». Ρωτάμε, λοιπόν: «Είναι δυνατόν τα κανάλια να χρωστάνε στο δημόσιο και εσείς να τους δίνετε με το φιάσκο της λίστας Πέτσα 20 εκατομμύρια για μηνύματα τα οποία ως γνωστόν μπορούν να μεταδίδονται δωρεάν;».

Σας καλούμε, λοιπόν, να εισπράξετε τα επί τόσα χρόνια οφειλόμενα και να επεκτείνετε τον κύκλο των υπόχρεων, ακόμη και στις συνδρομητικές πλατφόρμες τύπου «NETFLIX» και «AMAZON PRIME», διότι μιλάμε για εταιρείες πολυεθνικές, οι οποίες παράγουν τεράστια κέρδη από τη δραστηριοποίησή τους στην Ελλάδα. Αφού, λοιπόν, δεν μπορούμε να τις φορολογήσουμε γιατί τους παρέχεται η δυνατότητα να έχουν την έδρα τους σε φορολογικούς παραδείσους, τουλάχιστον να νομοθετήσουμε έτσι ώστε να εισπράξουμε τα ελάχιστα και να ενισχύσουμε ακόμη περισσότερο τον κλάδο.

Ως προς το άνοιγμα στις ψηφιακές υπηρεσίες του δήμου, σαφώς και υποστηρίζουμε τον ψηφιακό μετασχηματισμό του κράτους. Όμως ανησυχούμε για δύο πράγματα: Το πρώτο είναι το ιδιοκτησιακό καθεστώς του λογισμικού, διότι θεωρούμε ότι το λογισμικό θα πρέπει να ανήκει στο δημόσιο και ότι το δημόσιο με τη σειρά του θα πρέπει να στραφεί στις δωρεάν εφαρμογές ανοικτού κώδικα. Δεύτερον, ανησυχούμε για τους κινδύνους που ελλοχεύουν ως προς τα προσωπικά δεδομένα και τα κενά ασφαλείας, όχι μόνο από κακόβουλες επιθέσεις, αλλά και από εσφαλμένες πολιτικές επιλογές, όπως είναι η περίπτωση της διαρροής των στοιχείων των οφειλετών από τις τράπεζες στα αρπακτικά fund.

Ως προς τις διατάξεις των άρθρων 23 και 24 επαναλαμβάνουμε ότι αυτές οι διατάξεις χρειάζονται μεγαλύτερη σπουδή, περισσότερη διαβούλευση. Πρόκειται για ένα ιδιαίτερα ευαίσθητο και εύθραυστο ζήτημα που αφορά την τεκνοθεσία και την αναδοχή. Σας καλούμε, λοιπόν, ακόμη και τώρα να αποσύρετε αυτές τις διατάξεις και να τις δούμε υπό πιο ώριμες συνθήκες.

Έρχομαι στις τροπολογίες, οι οποίες είναι τελείως άσχετες με το νομοσχέδιο.

Ως προς την υποχρεωτική προσχολική αγωγή, που μάλιστα ο ΣΥΡΙΖΑ βιάστηκε να νομοθετήσει, θα θέλαμε να σημειώσουμε ότι για να κάνουμε υποχρεωτική την προσχολική αγωγή προϋποτίθεται ότι το κράτος, η πολιτεία έχει μεριμνήσει, ώστε να εξασφαλίσει με τις κατάλληλες υποδομές την καθολική και ισότιμη πρόσβαση όλων σε αυτή την παιδεία, στους βρεφονηπιακούς σταθμούς. Δυστυχώς οι θέσεις στους βρεφονηπιακούς σταθμούς δεν επαρκούν, ώστε η προσφορά να είναι αντίστοιχη και με τη ζήτηση. Σας καλούμε να κάνετε μία απλή κουβέντα με τους γονείς για το πόσο μεγάλο πρόβλημα έχουν να βρουν κάθε φορά θέση για τα παιδιά τους. Γι’ αυτό και ως προς αυτές τις θέσεις γίνονται κληρώσεις, επιδοτήσεις μέσω ΕΣΠΑ. Όμως αυτό δεν φτάνει. Μάλιστα το χειρότερο είναι ότι η πολιτεία όχι μόνο την καθιστά υποχρεωτική, αλλά προβλέπει και την ποινή μη εγγραφής στην Α΄ δημοτικού σε περίπτωση που το παιδί δεν έχει παρακολουθήσει νηπιαγωγείο. Δεν είναι, λοιπόν, ότι δεν πρέπει να παρακολουθούν το νηπιαγωγείο, αλλά πριν κάνουμε υποχρεωτικό ένα τέτοιο σύστημα θα πρέπει η πολιτεία να ανταποκριθεί στην υποχρέωσή της, με θετικά μέτρα να εξασφαλίσει την καθολική πρόσβαση όλων στη δημόσια προσχολική αγωγή και όχι να αφήνετε υπόνοιες ότι με αυτόν τον τρόπο πριμοδοτείτε, επιδοτείτε, προωθείτε την ιδιωτική εκπαίδευση.

Επί της τροπολογίας για τον πρόεδρο του ΕΚΟΜΕ: Εδώ έχουμε δύο ζητήματα. Το ένα είναι η άριστη γνώση ξένης γλώσσας. Γεγονός είναι ότι η αγγλική είναι μακράν η παγκόσμια γλώσσα, η οποία είναι κάπως παράλογο πρακτικά να εξισώνεται με τη γαλλική και τη γερμανική. Αυτονόητο είναι ότι ο πρόεδρος του ΕΚΟΜΕ θα πρέπει να έχει άριστη γνώση της αγγλικής και σίγουρα πολύ καλή γνώση μίας ακόμα γλώσσας. Είναι ένας πρόεδρος πολύ σημαντικού φορέα, ο οποίος θα έχει συνεχείς συνεργασίες και παρουσίες διεθνείς. Πρέπει, λοιπόν, να μιλά τουλάχιστον δύο γλώσσες, ιδιαίτερα από τη στιγμή που οι περισσότεροι υπάλληλοι του δημοσίου ως γνωστόν θα πρέπει να μιλούν τουλάχιστον δύο γλώσσες άριστα ή πολύ καλά.

Ως προς την εμπειρία του προέδρου του ΕΚΟΜΕ σε θέματα συναφή με την αποστολή και τον σκοπό του ΕΚΟΜΕ, θεωρούμε ότι είναι μία πολύ γενικόλογη πρόβλεψη. Προβλέπει από εμπειρία στην κριτική των οπτικοακουστικών τεχνών μέχρι ενασχόληση με οικονομοτεχνικές μελέτες και φοροτεχνικά. Ρωτάμε, λοιπόν, ποια είναι τα κύρια, ουσιαστικά στοιχεία που θέλετε από τον Πρόεδρο, με τι θα ασχολείται περισσότερο, ποια είναι η ακριβής περιγραφή της θέσης εργασίας του και ποιο το καθηκοντολόγιό του, τα ακριβή καθήκοντά του. Νομίζουμε ότι εδώ η διατύπωση θα πρέπει να είναι πιο σαφής, να μην αφήνεται το μέγεθος της εμπειρίας απροσδιόριστο. Θα πρέπει, λοιπόν, να θέσετε ένα κριτήριο παραπάνω, έστω χρονικό, όπως κάνετε για τις διοικητικές δεξιότητες. Γιατί ακόμη και το εγνωσμένο κύρος που επικαλείστε είναι ένας άκρως υποκειμενικός και αόριστος όρος.

Επί της τροπολογίας με αύξοντα αριθμό 390/3 στο άρθρο 2 παράγραφος 9, εσωτερικό άρθρο 20 παράγραφος 2: πρόκειται για τον ειδικό κανονισμό δημοσίων συμβάσεων της ΕΥΠ που λέτε ότι δεν θα δημοσιεύεται πλέον στο ΦΕΚ, κόντρα σε ό,τι ισχύει μέχρι σήμερα.

Στη συνέχεια λέτε ότι θα καθορίζει διαδικασίες ανάθεσης, αρμόδια όργανα, επιτροπές, περιεχόμενο, διαδικασίες εκτέλεσης των συμβάσεων, έννομη προστασία, κυρώσεις και ειδικότερα θέματα. Ρωτάμε, λοιπόν, για ποιον λόγο όλα αυτά θα πρέπει να είναι απόρρητα, ποιο θα είναι το περιεχόμενό τους και θα πρέπει να είναι απόρρητο. Ειδικά ως προς τη διαδικασία ανάθεσης, γνωρίζουμε ότι αυτή επιβαρύνει το δημόσιο χρήμα, τον κρατικό προϋπολογισμό, άρα για λόγους διαφάνειας, λογοδοσίας και χρηστής διοίκησης καθίσταται ακόμη πιο επιτακτική η δημοσίευση στο ΦΕΚ. Εννοείται ότι δεν αναφερόμαστε σε ευαίσθητα δεδομένα και σε πληροφορίες οι οποίες προστατεύουν ουσιαστικά την εθνική ασφάλεια, αλλά θέματα όπως είναι ο ορισμός ενός οργάνου, η έννομη προστασία, οι κυρώσεις, οι διαδικασίες των προμηθειών γιατί θα πρέπει να περιβάλλονται από πλήρη μυστικότητα; Αντίθετα, θα πρέπει να περιβάλλονται από τους τύπους της δημοσιότητας.

Και, τέλος, επί της τροπολογίας για τους μετακλητούς: έχουμε είκοσι οκτώ νέους μετακλητούς. Αλήθεια, πότε επιτέλους θα σταματήσει αυτή η στρατιά των μετακλητών; Αφού η θητεία τους είναι ορισμένου χρόνου και μάλιστα προβλέπεται να λήξει στις 31 Μαΐου του 2023 τι σόι μετακλητοί θα είναι; Πρόκειται για εργαζόμενους ορισμένου χρόνου, άρα θα έπρεπε να προκηρυχθούν με διαφάνεια θέσεις ιδιωτικών συμβάσεων ορισμένου χρόνου, με μοριοδότηση φακέλου και με την πλήρως διαφανή και εγγυητική διαδικασία του ΑΣΕΠ.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Αδαμοπούλου.

Και τώρα θα σας πω τη διαδικασία που θα ακολουθηθεί από εδώ και πέρα μέχρι την ολοκλήρωση της ψήφισης του σχεδίου νόμου.

Αμέσως τώρα θα πάρει τον λόγο ο Υπουργός κ. Κυριάκος Πιερρακάκης. Στη συνέχεια ο Υφυπουργός κ. Χαρδαλιάς θα τοποθετηθεί για την τροπολογία την οποία έχει καταθέσει μαζί με τον κ. Σταϊκούρα και τον κ. Θεοδωρικάκο, με γενικό αριθμό 391 και ειδικό 4. Κατόπιν θα δώσω τον λόγο, επειδή προεδρεύει στις 14.00΄ σε επιτροπή της Βουλής, στην κ. Μακρή και από εκεί και πέρα θα ακολουθείται ο κατάλογος των συναδέλφων, ενώ οι Κοινοβουλευτικοί Εκπρόσωποι μετά από αυτά τα τρία ονόματα θα μπορούν να ζητούν τον λόγο όποτε το επιθυμούν. Ήδη μου έχει ζητηθεί ο λόγος από τον Κοινοβουλευτικό Εκπρόσωπο της Ελληνικής Λύσης κ. Βιλιάρδο. Βεβαίως διευκρινίζω ότι ο λόγος δίνεται όχι με τη σειρά που τον ζητούν οι Κοινοβουλευτικοί Εκπρόσωποι, αλλά με τη σειρά της δύναμης των κοινοβουλευτικών κομμάτων.

Από εκεί και πέρα τα υπόλοιπα θα τα βρούμε στη διαδικασία.

Κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ, κύριε Πρόεδρε.

Κυρίες και κύριοι Βουλευτές, το σημερινό νομοσχέδιο επί της ουσίας είναι η αντανάκλαση ενός χάσματος. Χάσματος σε ό,τι αφορά τα οπτικοακουστικά, χάσματος σε ό,τι αφορά τις ψηφιακές υπηρεσίες και τις επιδόσεις της χώρας μας ευρύτερα στον τομέα της ηλεκτρονικής διακυβέρνησης. Και το χάσμα αυτό μπορεί κάποιος να το δει είτε σαν απειλή είτε σαν ευκαιρία. Η απειλή είναι να μην μπορέσουμε να το υπερβούμε. Η απειλή είναι ενώ, για παράδειγμα, βρισκόμαστε προ των πυλών της τέταρτηςβιομηχανικής επανάστασης στα ψηφιακά, η χώρα να μην μπορέσει να κάνει το απαιτούμενο άλμα και να βρεθεί πίσω, όταν όλος ο κόσμος γύρω μας αλλάζει με αυξανόμενες ταχύτητες.

Το χάσμα στα οπτικοακουστικά είναι αυτονόητο. Είναι ο λόγος για τον οποίο ακόμη και σήμερα θυμόμαστε κινηματογραφικές παραγωγές που γυρίστηκαν σε συγκεκριμένα σημεία της πατρίδας μας, στην Κεφαλλονιά ή σε άλλα νησιά του Αιγαίου, γιατί είναι λίγες και είναι κάτι που επίσης πρέπει να το υπερβούμε.

Ξεκινώ με μία παραδοχή πριν μπω στο κομμάτι των οπτικοακουστικών. Αναφέρατε, κύριε Κάτση, έναν κανόνα των μηχανικών: «Όταν κάτι δουλεύει μην το χαλάς». Σωστός είναι αυτός ο κανόνας. Υπάρχει, όμως και έναν άλλος που είχε πει ο Αϊνστάιν: «Η ζωή είναι σαν το ποδήλατο. Αν σταματήσεις το πετάλι, πέφτεις». Και ακριβώς γι’ αυτό πρέπει διαρκώς να αλλάζουμε, ακόμη και για να κρατάμε σταθερές τις επιδόσεις. Γιατί γύρω μας το πλαίσιο αλλάζει και πρέπει να μπορούμε διαρκώς να βελτιώνουμε είτε τη δουλειά τη δική μας είτε καινούργιες υπηρεσίες είτε παλιότερες υπηρεσίες, γιατί το κράτος είναι ένα οικοδόμημα. Εκ των πραγμάτων οι δομές του χτίζονται η μία πάνω στην άλλη. Και σε αυτό το πλαίσιο εμείς έχουμε αναγνωρίσει το ΕΚΟΜΕ ως μία καλή πρωτοβουλία, την οποία επιθυμούμε να βελτιώσουμε. Αυτό και κάνουμε, ξεκινώντας από τα οπτικοακουστικά, με το παρόν σχέδιο νόμου.

Η μεγάλη αλλαγή είναι η αύξηση του cash rebate. Είναι η αύξηση από το 35% στο 40% της επιδότησης. Αναπροσαρμόσαμε τα ελάχιστα όρια σύμφωνα με τα δεδομένα της πραγματικότητας, ιδίως της πραγματικότητας που έχει διαμορφωθεί στον χώρο των οπτικοακουστικών παραγωγών μετά τον κορωνοϊό. Υπάρχει και ένας τέτοιος χαρακτήρας επανεκκίνησης της οπτικοακουστικής βιομηχανίας στη χώρα μας και άρα οφείλουμε να δώσουμε ακόμα μεγαλύτερη ώθηση.

Τι αλλάζουμε, λοιπόν, πέρα από αυτό το 40% στα όρια, στα ελάχιστα ποσά των επιλέξιμων δαπανών; Κατεβάζουμε τα όρια υπαγωγής. Για παράδειγμα, το κατώτατο όριο των 60.000 ευρώ πλέον για ντοκιμαντέρ και ταινίες μικρού μήκους από 100.000 ευρώ που ήταν πριν, το κατώτατο όριο 25.000 ευρώ ανά επεισόδιο σειράς μυθοπλασίας και 20.000 ευρώ για ντοκιμαντέρ ή κινούμενο σχέδιο. Αυτές οι 25.000 ευρώ γίνονται 15.000 ευρώ εφόσον υπάρχει ένας ελάχιστος αριθμός επεισοδίων. Αυτό το κάνουμε γιατί θέλουμε να στηρίξουμε τις μεγάλες παραγωγές. Αν υπάρχει ένας ελάχιστος αριθμός εβδομήντα επεισοδίων, ακόμη και αν το κόστος του επεισοδίου είναι μικρό, εκτιμούμε ότι δημιουργούνται οικονομίες κλίμακας και δεν θέλουμε να διαχωρίσουμε αναγκαστικά τις παραγωγές με τέτοιου τύπου κριτήρια. Θεωρούμε ότι μπορούν και παραγωγές χαμηλότερου κόστους -γιατί τα κόστη άλλωστε πέφτουν- να είναι εξωστρεφείς, που είναι εδώ και το ζητούμενο.

Γιατί στην πραγματικότητα ποιο είναι το ζητούμενο; Είναι διπλό. Το πρώτο του κομμάτι είναι να μπορέσουμε να φέρουμε κι άλλες μεγάλες ξένες παραγωγές στη χώρα μας.

Το δεύτερο κομμάτι είναι το ότι θέλουμε να εξάγουμε ελληνικές παραγωγές σε μεγάλες πλατφόρμες του εξωτερικού ή σε μεγάλα δίκτυα του εξωτερικού. Αναφέρθηκε και στην επιτροπή. Σήμερα στην πλατφόρμα της «NETFLIX», για παράδειγμα, μπορεί κανείς να δει τούρκικες παραγωγές, μπορεί κανείς να δει δανέζικες παραγωγές, δεν μπορεί να δει ελληνικές παραγωγές και αυτό είναι κάτι που πρέπει να βοηθήσουμε ώστε να αλλάξει, γιατί ο πολλαπλασιαστής αυτών των παραγωγών σε σχέση με το τουριστικό προϊόν, σε σχέση με την ευρύτερη εξωστρέφεια της χώρας είναι τεράστιος. Ας σκεφθεί κανείς μόνο τι έκαναν όσες παραγωγές γυρίστηκαν στη χώρα μας για τα σημεία στα οποία γυρίστηκαν, για τα νησιά στα οποία γυρίστηκαν. Για παράδειγμα «Το μαντολίνο του λοχαγού Κορέλι», που θυμάμαι χαρακτηριστικά, έπαιξε μεγάλο ρόλο στην τουριστική ανάπτυξη της Κεφαλλονιάς. Μπορεί κάποιος να κάνει πάρα πολλές τέτοιες παραγωγές στη χώρα μας. Είναι μια, αν θέλετε, σε έναν βαθμό αναξιοποίητη δυνατότητα, στην οποία οφείλουμε να δώσουμε ακόμα μεγαλύτερη ώθηση.

Η φιλοσοφία, λοιπόν, της ρύθμισης, εκτός από την αλλαγή των ορίων υπαγωγής -αναφέρθηκα σε κάποια συγκεκριμένα -αλλά είναι και άλλα- έχει να κάνει και με την απλούστευση της διαδικασίας υπαγωγής στο κίνητρο σε ό,τι αφορά τα οπτικοακουστικά.

Μικραίνουμε τις προθεσμίες. Οι νέες προθεσμίες ανταποκρίνονται καλύτερα στις ανάγκες των παραγωγών, ώστε να μπορούν να υλοποιήσουν τον προγραμματισμό τους απρόσκοπτα.

Καταργούμε την υποχρέωση δημοσίευσης των αποφάσεων στο Φύλλο Εφημερίδας της Κυβερνήσεως, μια εντελώς περιττή διαδικασία, εφόσον υπάρχει η «ΔΙΑΥΓΕΙΑ».

Καθιερώνουμε την έννοια της προσωρινής βεβαίωσης, ώστε οι δικαιούχοι της ενίσχυσης να κινούνται με μεγαλύτερη ταχύτητα, αναφορικά με ζητήματα συγχρηματοδότησης από ιδιωτικούς φορείς. Αυτή είναι βέλτιστη καλή πρακτική.

Καταργούμε τη διπλή διαδικασία ελέγχου ενσωματώνοντας στη διαδικασία ελέγχου το πρώτο στάδιο αξιολόγησης, το οποίο παρατηρήθηκε ότι επέφερε αρκετές καθυστερήσεις στον έλεγχο και την πιστοποίηση ολοκλήρωσης των δαπανών. Θέλουμε να επιταχύνουμε την κατάσταση.

Και εντάσσουμε στη διαδικασία αξιολόγησης επενδυτικών σχεδίων όλους τους εμπλεκόμενους φορείς, δηλαδή όχι μόνο το ΕΚΟΜΕ αλλά και το Ελληνικό Κέντρο Κινηματογράφου και στελέχη άλλων Υπουργείων με εμπειρία πάνω στο αντικείμενο των οπτικοακουστικών μέσων.

Εκτιμούμε ότι αυτή η παρέμβαση θα είναι καθοριστική για να μπορέσει η χώρα μας να συμμετάσχει σε αυτόν τον νέο χάρτη της επανεκκίνησης των οπτικοακουστικών παραγωγών μετά το πέρας της τρέχουσας υγειονομικής κρίσης.

Περνάω στον στόχο του νομοσχεδίου μετά τα οπτικοακουστικά: τις ψηφιακές υπηρεσίες. Οι ψηφιακές υπηρεσίες αγκαλιάστηκαν το τελευταίο διάστημα από τους συμπολίτες μας. Μπορεί κανείς να το δει στα στατιστικά στοιχεία που αφορούν το gov.gr για παράδειγμα.

Έχουμε πεντέμισι εκατομμύρια επισκέψεις στο gov.gr μέσα σε μόλις τρεις μήνες, περίπου δύο εκατομμύρια διακόσιες χιλιάδες άυλες συνταγές, πάνω από μισό εκατομμύριο συμπολίτες μας που έχουν εγγραφεί στο σύστημα της άυλης συνταγογράφησης, πάνω από εκατό χιλιάδες πιστοποιητικά δημοτολογίου και ληξιαρχείου τα οποία έχουν εκδοθεί με αυτόν τον νέο τρόπο. Περίπου οκτώ με εννέα χιλιάδες πιστοποιητικά τέτοιου τύπου εκδίδονται καθημερινά. Αρκεί κανείς να σκεφτεί πως καθεμιά από αυτές τις εκδόσεις είναι μία επίσκεψη που δεν έγινε.

Και μία από τις αναλύσεις που θελήσαμε να κάνουμε ήταν να προσθέσουμε αυτά τα πιστοποιητικά, αν εξαιρέσει κανείς τις συνταγές, και να σκεφτούμε πόσες επισκέψεις έχουν γλιτώσει αυτό το διάστημα οι συμπολίτες μας από τις διάφορες δημόσιες υπηρεσίες. Πάνω από οκτακόσιες χιλιάδες επισκέψεις σε γκισέ. Θα συνέβαιναν σε γκισέ. Γιατί είναι ακόμη μισό εκατομμύριο αθροιστικά υπεύθυνες δηλώσεις, διακόσιες χιλιάδες εξουσιοδοτήσεις. Τα νούμερα είναι μεγάλα και αντανακλούν το πόσο πολύ ο κόσμος διψά για να μην ταλαιπωρείται.

Εδώ θέλω να προσθέσω κάτι σε σχέση με την εισήγηση από τον εκπρόσωπο του ΚΚΕ σε κάτι που θεωρώ ότι έχετε δίκιο. Λέτε «θα γυρίσετε στον κόσμο και θα πείτε να σας ευγνωμονεί γι’ αυτές τις υπηρεσίες που κάνετε;». Όχι, καμμία κυβέρνηση που σέβεται τον εαυτό της δεν μπορεί να γυρίσει στους γονείς των παιδιών που κάνουν λογοθεραπεία και εργοθεραπεία και να τους πει «πείτε μας μπράβο που αλλάξαμε μια διαδικασία που σας ταλαιπωρεί χρόνια». «Συγγνώμη» πρέπει να πούμε.

Πρέπει να πούμε συγγνώμη για όλες αυτές τις ώρες, όλα αυτά τα χρόνια, όλες οι κυβερνήσεις, για όλη αυτή την ταλαιπωρία που έχουν υποστεί όλοι αυτοί οι γονείς, ειδικά οι γονείς των οποίων, για παράδειγμα, τα παιδιά κάνουν λογοθεραπεία και εργοθεραπεία, σε κάποιες περιπτώσεις πιο σοβαρές από ό,τι άλλες. Και αυτή τη συγγνώμη πρέπει να την πούμε μεγαλοφώνως. Είναι η συγγνώμη της εκκρεμότητας.

Και είναι το ελάχιστο που μπορούμε να κάνουμε, να χρησιμοποιήσουμε αυτού του τύπου τις απλές ψηφιακές τεχνολογίες, για να μπορέσουμε να βελτιώσουμε την καθημερινότητα των πολιτών. Είναι το μεγάλο ζητούμενο. Υπάρχει ένα ζητούμενο υποδομών και ένα ζητούμενο υπηρεσιών.

Αν θέλετε, η μεγάλη φιλοσοφική αλλαγή που συντελείται στην ψηφιακή διακυβέρνηση της χώρας σήμερα είναι ότι περνάμε από τις υποδομές στις υπηρεσίες, από τις υποδομές στα προϊόντα, γιατί τα συστήματα υπήρχαν. Το σύστημα της άυλης συνταγογράφησης βασίζεται στο σύστημα της ηλεκτρονικής συνταγογράφησης που υπάρχει χρόνια. Το κόστος της επέκτασής του για να καταστεί άυλη ήταν ελάχιστο, αλλά έπρεπε να είχε γίνει εδώ και πάρα πολύ καιρό και αντίστοιχα, αυτή η υπηρεσία του ΕΟΠΥΥ βασίζεται στα υφιστάμενα συστήματα του ΕΟΠΥΥ. Τα επεκτείνουμε για να μπορέσουμε να βοηθήσουμε τους συμπολίτες μας.

Και πρέπει να μπορέσουμε να βγάλουμε ολοένα και περισσότερο τέτοιου τύπου ψηφιακά προϊόντα γιατί το καθένα από αυτά συνεπάγεται χιλιάδες ουρές που δεν θα πραγματοποιηθούν. Και πιστεύω ότι αυτού του τύπου τις αλλαγές, γιατί δεν έχουν χρώμα, μπορούμε να τις αγκαλιάσουμε όλοι μαζί.

Για τις υπηρεσίες που προβλέπονται εδώ, αναφέρθηκα στα θέματα του ΕΟΠΥΥ, αλλά πέρα από τις αποζημιώσεις για τα παιδιά που κάνουν λογοθεραπεία και εργοθεραπεία, προβλέπονται και πολλές άλλες υπηρεσίες. Ο Υφυπουργός κ. Γεωργαντάς θα αναφερθεί εκτενώς στο θέμα των «ΚΕΠ Live».

Πολύ σύντομα θα πω ότι αυτή είναι μια προφανής υπηρεσία. Όλοι πλέον μιλάμε σε μεγάλο βαθμό με τηλεδιασκέψεις, ειδικά κατά την εποχή του lockdown, ειδικά τις σαράντα δύο ημέρες. Πλέον οτιδήποτε έχει το πρώτο συνθετικό «τηλε» μπαίνει περισσότερο στη ζωή μας. Είναι προφανές ότι κάποια πράγματα δεν μπορούμε να ψηφιοποιηθούν άμεσα γιατί δεν έχουν από πίσω τους συστήματα.

Αν δει κάποιος την κίνηση στα ΚΕΠ τις εβδομάδες πριν από το κλείσιμο, είχαμε περίπου είκοσι χιλιάδες επισκέψεις τη μέρα. Οι δώδεκα χιλιάδες επισκέψεις ήταν για υπηρεσίες γνησίου υπογραφής: εξουσιοδότηση, υπεύθυνη δήλωση. Ψηφιοποιήθηκαν. Περίπου, θα σας έλεγα, χίλιες ή και παραπάνω, περίπου δύο χιλιάδες, αν θυμάμαι καλά, ήταν οι αφορμές να πας στο ΚΕΠ για να πάρεις χαρτιά δημοτολογίου. Ψηφιοποιήθηκε.

Υπάρχουν όμως άλλα συστήματα τα οποία από πίσω τους δεν είναι ψηφιακά. Αν θέλετε, αυτός είναι και ο λόγος που είναι πολύ δύσκολη η άσκηση που προσπαθούμε να κάνουμε σε ό,τι αφορά τις συντάξεις. Γιατί όποιος έχει περάσει από το Υπουργείο Εργασίας, ξέρει ότι υπάρχουν παλιά ταμεία τα οποία έχουν ψηφιακά συστήματα πίσω τους και υπάρχουν και ταμεία τα οποία δεν έχουν και πρέπει να γίνει μια άσκηση ένωσης αυτών των ταμείων.

Αντίστοιχα, λοιπόν, υπάρχουν και συστήματα και προϊόντα και πιστοποιητικά που τα ΚΕΠ δεν δύνανται να δώσουν με σύγχρονο τρόπο, εκείνη τη στιγμή. Εκεί, λοιπόν, σκεφτήκαμε αλλιώς. Είπαμε να γλιτώσουμε χρησιμοποιώντας την ψηφιακή τεχνολογία, την επίσκεψη του πολίτη στο ΚΕΠ, να μπορεί να δείξει την ταυτότητά του με όρους που θα διασφαλίζουν την ιδιωτικότητα και να πει «είμαι εγώ, να μπορέσετε να στείλετε αυτό το πιστοποιητικό σε μένα». Πώς;

Είχαμε προβλέψει με τον κ. Γεωργαντά μαζί, την εποχή του lockdown, να μπορεί το ΚΕΠ να στείλει μέσω του ταχυδρομείου κάποια χαρτιά και να γίνεται η ταυτοπροσωπία εκείνη τη στιγμή. Μια εναλλακτική είναι αυτό που διαμορφώνουμε τώρα, η θυρίδα του πολίτη, να μπορεί κάποιος να σου στείλει μέσα σε μια δική σου θυρίδα μια άλλη δημόσια υπηρεσία ένα έγγραφο που ζητάς, για όσο ακόμη θα έχουμε ανάγκη τα έγγραφα. Γιατί τα έγγραφα αντανακλούν δεδομένα.

Στο τέλος της μέρας, όταν όλο αυτό τελειώσει, θα πρέπει οι δημόσιες υπηρεσίες να ανταλλάσσουν απευθείας δεδομένα μεταξύ τους με τη σύμφωνη γνώμη του πολίτη, αντί ακόμη να αναπαράγουμε έγγραφα, αλλά κάνουμε το πρώτο βήμα και είναι ένα βήμα ευεργετικό.

Από κει και πέρα υπάρχουν και άλλες, φυσικά, ψηφιακές υπηρεσίες. Θα μιλήσει ο Υφυπουργός κ. Ζαριφόπουλος για την πλατφόρμα για τα πτυχία της τριτοβάθμιας εκπαίδευσης και πώς πλέον θέλουμε να μπορεί κάποιος να παίρνει ψηφιακά το πτυχίο του, όπως γίνεται ήδη από κάποια πανεπιστήμια. Διότι μπορεί κάποιος να ταλαιπωρείται ευρισκόμενος σε μια άλλη πόλη.

Ενισχύουμε τη δομή του Υπουργείου Ψηφιακής Διακυβερνήσεως. Εδώ θέλω να πω ότι αυτό είναι κάτι το οποίο το ζητάμε κάθετα, γιατί όλες αυτές οι υπηρεσίες που ξεκινήσαμε με πεντακόσιες μία, που ήδη υπήρχαν από όλες τις προηγούμενες κυβερνήσεις, που τις εντάξαμε στο gov.gr και πλέον είμαστε στις πεντακόσιες εβδομήντα πέντε. Αυτές τις καινούργιες υπηρεσίες κάποιοι τις έχουν φτιάξει. Και είναι είτε μικρές εταιρείες είτε μεγάλες εταιρείες είτε και πρόσωπα τα οποία απασχολούνται σε μόνιμη βάση στον δημόσιο τομέα.

Διότι για να αναπτυχθούν αυτές οι υπηρεσίες δεν έχεις ανάγκη μόνο από πληροφορικούς, έχεις ανάγκη από πολλές ειδικότητες, από νομικούς, δημόσιους υπαλλήλους που ξέρουν σε βάθος τις διαδικασίες για να μπορείς να τις αποτυπώσεις και να τις απλουστεύσεις. Οι ανάγκες είναι πολλές και επειδή το κέντρο βάρους πέφτει στα ψηφιακά, γιατί είναι οριζόντιος τομέας που, ναι μεν είναι ένα Υπουργείο αλλά αφορά όλα τα άλλα Υπουργεία, εκ των πραγμάτων χρειαζόμαστε περισσότερο κόσμο. Αυτοί που ζητούμε είναι οι ελάχιστοι δυνατοί, ακριβώς επειδή σεβόμαστε και όλους αυτούς οι οποίοι μας βοήθησαν όλο αυτό το διάστημα, όλα τα στελέχη του ΕΔΥΤΕ, της Γενικής Γραμματείας Πληροφοριακών Συστημάτων, άλλων ερευνητικών κέντρων που τους προηγούμενους μήνες κυριολεκτικά ξενυχτούσαν για να βγάλουν αυτές τις υπηρεσίες.

Άρα χρειαζόμαστε μεγαλύτερη βοήθεια και μεγαλύτερη αρωγή για να μπορέσουμε εν τέλει να πιάσουμε τις χίλιες υπηρεσίες στο τέλος του έτους και στο τέλος της τετραετίας να έχουμε σχεδόν ψηφιοποιήσει το σύνολο του δημοσίου τομέα, ό,τι, εν πάση περιπτώσει, μπορεί να ψηφιοποιηθεί, γιατί ακόμη και σε χώρες οι οποίες είναι ψηφιακά πιο προηγμένες από τη δική μας, όπως στην Εσθονία για παράδειγμα, εκεί δεν έχουν ψηφιοποιηθεί όλα. Ακόμη και εκεί ο γάμος, το διαζύγιο και η αγορά ακινήτου γίνονται με φυσική παρουσία.

Κάποια πράγματα πάντοτε θα συνεχίσουν να γίνονται με φυσική παρουσία στη χώρα μας, αλλά ό,τι μπορεί να ψηφιοποιηθεί και να το γλιτώσει ο κόσμος από τη φυσική του παρουσία στα γκισέ, ας το κάνουμε. Είναι μια ευκαιρία.

Άλλες υπηρεσίες αφορούν το Εθνικό Μητρώο Επικοινωνίας των Πολιτών. Σήμερα δεν υπάρχει ένας κωδικοποιημένος μηχανισμός, να μπορεί το κράτος να επικοινωνήσει μαζί σου, ένα μητρώο με τη συγκατάθεσή σου. Το δημιουργούμε, το θεσπίζουμε.

Και, βέβαια, υπάρχει το ζήτημα το οποίο ετέθη, του 5G, η τροπολογία που κατετέθη στην επιτροπή την περασμένη εβδομάδα. Εκεί να πω ότι αντιπαρέρχομαι την όποια κριτική περί επικινδυνότητας. Η Ελληνική Επιτροπή Ατομικής Ενέργειας -το λέμε συχνά, δεν θα κουραστούμε να το λέμε- ελέγχει δύο χιλιάδες εξακόσιες κεραίες τον χρόνο. Η χώρα έχει δεκατέσσερις χιλιάδες πεντακόσιες κεραίες στις τοποθεσίες και από τις δύο χιλιάδες εξακόσιες κεραίες που ελέγχει, μόνο τέσσερις πέρυσι ήταν πάνω από τα όρια ακτινοβολίας. Και προσθέτω ότι τα όρια ακτινοβολίας της χώρας μας δεν είναι τα διεθνή, είναι χαμηλότερα. Έχουμε νομοθετήσει να κινούμαστε στο 70% και ενίοτε στο 60% του διεθνούς ορίου, συν ότι οι συχνότητες του 5G ήδη χρησιμοποιούνται σε μεγάλο βαθμό. Δηλαδή, τα 700 είναι το ψηφιακό μέρισμα των καναλιών που θα αδειάσει του χρόνου.

Τα 3.500 GHz, που είναι η άλλη μεγάλη συχνότητα -είναι τέσσερις συνολικά- αφορά την τροπολογία που καταθέσαμε στην επιτροπή και εκεί είναι τα αγροτικά δίκαια. Με την τροπολογία αυτή ζητάμε τη μεταφορά των υφιστάμενων αγροτικών δικτύων σε άλλη συχνότητα, ώστε να αδειάσει εγκαίρως, για να μπορεί να συμπεριληφθεί στη δημοπρασία που θα κάνει η ΕΤ, πριν παρέλθει το έτος, με στόχο το 2021 πλέον στη χώρα μας να έχουμε δίκτυα 5G.

Προχωρώ σε ό,τι αφορά την τροπολογία της Εθνικής Υπηρεσίας Πληροφοριών. Κεφάλαιο Εκσυγχρονισμός Εθνικής Υπηρεσίας Πληροφοριών και λοιπές διατάξεις.

Κατ’ αρχάς με το άρθρο 1 μεταφέρονται συναφείς δομές όχι προς την ΕΥΠ, από την ΕΥΠ προς το ΓΕΕΘΑ. Είναι σπουδαίο να μεταφέρονται συναφείς δομές, όπου υπάρχουν. Για να αναφέρω ένα παράδειγμα που μπορώ να σχολιάσω, όταν αναλάβαμε τη διοίκηση του Υπουργείου, υπήρχαν δύο G-Cloud. Υπήρχε μια υποδομή G-Cloud στην «Κοινωνία της Πληροφορίας Α.Ε.» και άλλη μία στη Γενική Γραμματεία Πληροφοριακών Συστημάτων. Στεγαζόντουσαν και οι δύο στον χώρο της Γενικής Γραμματείας Πληροφοριακών Συστημάτων και όταν κάναμε την πρώτη επίσκεψη, μάς είπαν οι αρμόδιοι υπάλληλοι, «μέχρι εδώ είναι της ΚΤΠ, από εδώ και εμπρός είναι της Γενικής Γραμματείας Πληροφοριακών Συστημάτων». Ο απόλυτος παραλογισμός.

Οπουδήποτε οι δομές είναι συναφείς. Οι δομές πρέπει να συγχωνεύονται. Αυτός είναι ο κανόνας για την ορθή λειτουργία. Η βέλτιστη καλή πρακτική είναι οι Διευθύνσεις Ηλεκτρονικών Πληροφοριών. Σε χώρες, όπως οι Ηνωμένες Πολιτείες, ή σε χώρες όπως το Ηνωμένο Βασίλειο, δεν είναι εντός των υπηρεσιών πληροφοριών. Άρα αυτό είναι κάτι το οποίο βρίσκεται προς μια κατεύθυνση εκσυγχρονισμού, όπως είναι σε κατεύθυνση εκσυγχρονισμού η ίδρυση Κέντρου Τεχνολογικής Υποστήριξης, Ανάπτυξης και Καινοτομίας και η σύσταση αντίστοιχου ειδικού λογαριασμού. Γιατί; Αν πάει κανείς σε πανεπιστήμια του εξωτερικού, θα διαπιστώσει ότι υπάρχουν προγράμματα των υπηρεσιών πληροφοριών που σχετίζονται με αντίστοιχα ερευνητικά προγράμματα των πανεπιστημίων ή ερευνητικών κέντρων. Για παράδειγμα, στην κρυπτογραφία ή πολλά άλλα παραδείγματα. Και είναι σπουδαίο οι υπηρεσίες πληροφοριών να μπορούν να αναπτύσσουν εξωστρέφεια. Άρα σε αυτό το πλαίσιο γίνεται και αυτή η σύσταση της νέας δομής. Και, βέβαια, ταυτόχρονα εκσυγχρονίζεται και η διαδικασία των προμηθειών.

Κυρίες και κύριοι Βουλευτές, κλείνω λέγοντας το εξής: Την ίδια στιγμή που καλείστε να υπερψηφίσετε αυτό το σχέδιο νόμου, ήδη βρίσκεται σε διαβούλευση ένα ακόμη σχέδιο νόμου, ο Κώδικας Ψηφιακής Διακυβέρνησης, ο οποίος με τη σειρά του θα έρθει αμέσως μετά στη Βουλή.

Η δραστηριότητά μας νομοθετικά και ρυθμιστικά είναι πυκνή, ακριβώς επειδή είναι πάρα πολλά αυτά που πρέπει να γίνουν σε πολύ σύντομο χρονικό διάστημα, γιατί υπάρχει κενό, υπάρχει χάσμα και το χάσμα αυτό πρέπει να καλυφθεί. Κάποιες από τις υπηρεσίες περιλαμβάνονται στο παρόν σχέδιο νόμου, κάποιες άλλες θα έρθουν με την ευρύτερη νομοθετική πρωτοβουλία του κώδικα.

Σας καλώ, λοιπόν, να υπερψηφίσετε το παρόν σχέδιο νόμου, τόσο ως μεμονωμένο κείμενο, όσο και ως ένα κομμάτι της συνολικής μας πολιτικής για τον ψηφιακό μετασχηματισμό της χώρας. Για εμάς ο ψηφιακός μετασχηματισμός είναι μια ολιστική προσέγγιση, που ενδυναμώνει τους πολίτες και βοηθάει ειδικά τους πιο αδύναμους. Δημιουργεί ευκαιρίες για όλους και τελικά, όχι για το αύριο αλλά για το σήμερα. Αρκετά η ψηφιακή πρόοδος ήταν κάτι που βλέπαμε να συμβαίνει αλλού. Η Ελλάδα έχει όλες τις δυνατότητες να πρωταγωνιστήσει στις εξελίξεις και η Ελλάδα θα το πράξει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Να διευκρινίσω ότι, προφανώς, οι Υφυπουργοί του Υπουργείου Ψηφιακής Διακυβέρνησης μπορούν να ζητήσουν όποτε θέλουν τον λόγο, καθώς και οι Υπουργοί που έρχονται, προκειμένου να τοποθετηθούν επί δικών τους τροπολογιών.

Και τώρα, όπως προείπα, δίνω τον λόγο στον Υφυπουργό Πολιτικής Προστασίας και Διαχείρισης Κρίσεων κ. Νίκο Χαρδαλιά.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, με την εν λόγω τροπολογία νομίζω ότι είναι ξεκάθαρη -προδήλως σκοπείται- η προετοιμασία του Εθνικού Μηχανισμού Διαχείρισης Κρίσεων και Αντιμετώπισης Κινδύνων, που θεσπίστηκε με τον ν.4662 φέτος, έτσι ώστε να ολοκληρωθούν οι προβλεπόμενες δομές του. Αφορά σε συγκεκριμένες ειδικότητες επιστημονικής εμπειρίας, σε συγκεκριμένα τμήματα και διευθύνσεις, όλες συνδεδεμένες με την ανάπτυξη του μηχανισμού και σε άμεση και αποκλειστική συνάρτηση με τη θωράκιση της χώρας, τόσο σε τοπικό όσο και σε περιφερειακό και κυρίως, σε εθνικό επίπεδο.

Όπως θα είδατε, τόσο το επιστημονικό προσωπικό όσο και η διαδικασία κατά παρέκκλιση μετατάξεων, είναι συγκεκριμένης χρονικής περιόδου εφαρμογής. Δεν αφορά σε μονίμου χαρακτήρα επιλογές και στοχεύει στην επιτάχυνση των διαδικασιών δημιουργίας των νέων δομών πολιτικής προστασίας, έτσι ώστε μέσα στην ερχόμενη τριετία, η χώρα να αποκτήσει δυνατότητες ολιστικής και κυρίως καθολικής διαχείρισης κρίσεων και αντιμετώπισης κινδύνων.

Νομίζω ότι οι εξελίξεις -μια απλή ανασκόπηση όλων αυτών που συμβαίνουν τους τελευταίους μήνες- δείχνουν -η κοινή αντίληψη- ότι τα ζητήματα της πολιτικής προστασίας είναι πρωταρχικής προτεραιότητας και καθημερινά καλούμαστε ως Υπηρεσία, ως Υφυπουργείο, να αντιμετωπίσουμε τα δεδομένα που έχουν προκύψει κι από τη διαχείριση της πανδημίας αλλά και όλων των άλλων κινδύνων που άπτονται σε φωτιές, πλημμύρες, σεισμούς, σε οτιδήποτε έχουμε αντιμετωπίσει -ακόμη και σε θεομηνίες- αυτόν τον τελευταίο χρόνο.

Κάθε ευρώ που δαπανάται για την πολιτική προστασία, κάθε μέσο που εξασφαλίζεται για την πολιτική προστασία, κάθε εργαλείο δουλειάς που χρησιμοποιείται για την πολιτική προστασία, νομίζω ότι όλοι συμφωνούμε ότι είναι ακόμα ένα σημαντικό βήμα για τη διαφύλαξη της ανθρώπινης ζωής, την προστασία της ανθρώπινης περιουσίας, του φυσικού περιβάλλοντος της πατρίδας μας και προς την κατεύθυνση αυτή κινείται αποκλειστικά και μόνο η σημαντική τροπολογία που εισάγουμε σήμερα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου, προκειμένου να τοποθετηθεί επί της δικής της προτεινόμενης τροπολογίας.

Ορίστε, κυρία Υφυπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Αγαπητοί Βουλευτές, με την τροπολογία του Υπουργείου Εργασίας και Κοινωνικών Υποθέσεων επιβεβαιώνεται η στοχοπροσήλωση της Κυβέρνησης στην ενίσχυση της παιδικής προστασίας και του θεσμού της οικογένειας. Προτεραιότητά μας είναι η προαγωγή των δικαιωμάτων όλων των παιδιών και η διασφάλιση του μέγιστου βαθμού της ευημερίας των παιδιών και των οικογενειών τους.

Είναι αναντίρρητο και αδιαμφισβήτητο ότι η κοινωνία που προστατεύει και εφοδιάζει τα παιδιά με όλα τα αναγκαία και απαραίτητα μέσα σε υλικό και ηθικό επίπεδο, αντικατοπτρίζει υψηλό βαθμό πολιτισμού και ευθύνης, αφού τα παιδιά αποτελούν την πιο ευαίσθητη, πλην όμως, πλέον ελπιδοφόρα ομάδα του πληθυσμού.

Αυτή η πολιτική της Κυβέρνησης ενστερνίζεται και πραγματώνει τις αρχές της παιδικής προστασίας, όπως ορίζονται και προδιαγράφονται στη Σύμβαση των Ηνωμένων Εθνών για την προστασία του παιδιού, στον χάρτη θεμελιωδών δικαιωμάτων της Ευρωπαϊκής Ένωσης, στον ευρωπαϊκό πυλώνα για τα κοινωνικά δικαιώματα και ιδίως, στην τρίτη θεματική του ενότητα που αφορά ευθέως τα παιδιά και στη σύσταση, επενδύοντας στα παιδιά, σπάζοντας τον κύκλο της μειονεξίας, καθώς και στην πρωτοβουλία του Ευρωπαϊκού Κοινωνικού Ταμείου.

Η πολιτική μας, λοιπόν, λαμβάνει παιδοκεντρικό χαρακτήρα και εστιάζει απόλυτα στην κατοχύρωση των δικαιωμάτων του παιδιού, έως την πλέον σύγχρονη μορφή κοινωνικής επένδυσης.

Με τον τρόπο αυτό, άλλωστε, εξυπηρετείται και μια άλλη τρομερή προτεραιότητα της Κυβέρνησής μας, η αντιστροφή του δημογραφικού προβλήματος που έχουμε. Αυτή η πολιτική μας ενεργοποιείται με σταθερά και προσεκτικά βήματα, που στο πλαίσιο των δημοσιονομικών ικανοτήτων της Κυβέρνησής μας έχουμε υλοποιήσει εδώ και ένα χρόνο.

Αναφέρομαι στην καθιέρωση επιπλέον 1.000 ευρώ αφορολόγητου για κάθε παιδί. Αναφέρομαι, βέβαια, στην παύση, αν θέλετε, αυτής της παράλογης λογικής ότι αυτοκίνητα με κυβισμό άνω των δύο χιλιάδων κυβικών σε πολύτεκνες οικογένειες θεωρούνται ως τεκμήρια είδους πολυτελείας.

Όμως, δεν μένουμε μόνο εδώ. Με τη διάταξη που συζητείται σήμερα στην Εθνική Αντιπροσωπεία προχωρούμε ένα βήμα μπροστά. Συνεχίζουμε την άσκηση πολιτικής μας, όπως μάλιστα έχει αποτελέσει αντικείμενο των προεκλογικών δεσμεύσεων, των δεσμεύσεων του ίδιου του Πρωθυπουργού με τις οποίες κερδίσαμε την ψήφο του ελληνικού λαού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θέλω να μου δώσετε δύο λεπτά ακόμη, κύριε Πρόεδρε, γιατί είναι σημαντικό.

Η υλοποίηση της δέσμευσης από τον πρώτο κιόλας χρόνο ως προς τη διεύρυνση των δικαιούχων των βρεφονηπιακών σταθμών είναι πολιτική μας που κάνουμε πράξη. Αυτή έχει τρία κύρια κέρδη: Το πρώτο, είναι η βραχυπρόθεσμη ενίσχυση των δεξιοτήτων των παιδιών από νεαρή ηλικία. Το δεύτερο, έχει να κάνει με την ενδυνάμωση του ανθρώπινου δυναμικού της χώρας, καθώς όλες οι μελέτες αυτό που δείχνουν διεθνώς είναι ότι όσο νεαρότερο είναι ένα παιδί το οποίο εντάσσεται σε οργανωμένη μορφή παιδικής προστασίας και δεξιοτήτων, τόσο καλύτερη είναι η απόδοση του ανθρώπινου δυναμικού της χώρας μακροπρόθεσμα. Το τρίτο, έχει να κάνει με τη στήριξη της γυναίκας, με τη στήριξη της γυναίκας στην αγορά εργασίας, η οποία, εφόσον η ίδια το αποφασίσει και το θελήσει, μπορεί να αφήσει το παιδί της με τη στήριξη του κράτους σε κάποια οργανωμένη δομή παιδικής προστασίας και να διεκδικήσει ρόλο ευθύνης στην αγορά εργασίας.

Οπότε ερχόμαστε και στήνουμε για πρώτη φορά ένα παράλληλο πρόγραμμα, ένα πρόγραμμα 30 εκατομμυρίων ευρώ με πόρους αποκλειστικά από το Υπουργείο Εργασίας, το οποίο –τι κάνει;- διορθώνει μια αδικία πολλών ετών, δυστυχώς δεκαετιών. Αυτό που κάνει, είναι ότι αυξάνει τα εισοδηματικά κριτήρια για την ένταξη στο πρόγραμμα οριζόντια κατά 3.000 ευρώ, σύμφωνα με το μέγεθος της οικογένειας, αλλά και –και αυτό είναι πολύ σημαντικό και φαντάζομαι ότι έχουμε τη στήριξη όλων σας- εντάσσει στο πρόγραμμα αυτό γυναίκες οι οποίες εργάζονται στο δημόσιο. Γυναίκες οι οποίες εργάζονται στο δημόσιο και πολλές φορές χαμηλόμισθες, γυναίκες με συμβάσεις ΙΔΟΧ, ιδιωτικού δικαίου ορισμένου χρόνου, οι οποίες είχαν χαμηλό μισθό, μέχρι πρότινος δεν μπορούσαν να ενταχθούν στο πρόγραμμα αυτό.

Οπότε ερχόμαστε, στηρίζουμε το παιδί, στηρίζουμε την ελληνική οικογένεια, στηρίζουμε τη γυναίκα. Και αλλάζουμε μια αδικία δεκαετιών πλέον, εντάσσοντας και τις γυναίκες δημοσίους υπαλλήλους με ίσους όρους. Αναστρέφουμε τη δημογραφική τάση και εκπληρώνουμε τις προεκλογικές μας υποσχέσεις.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Προκειμένου να αποδεσμεύσουμε τους δύο Υπουργούς, τον κ. Χαρδαλιά και την κ. Μιχαηλίδου, θέλει κάποιος εκ των εισηγητών ή ειδικών αγορητών να ζητήσει κάποιες διευκρινίσεις; Το τονίζω. Η τοποθέτησή σας η πολιτική έγινε και μπορεί να ξαναγίνει.

**ΜΑΡΙΟΣ ΚΑΤΣΗΣ:** Εγώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κάτση, έχετε τον λόγο.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κύριε Υφυπουργέ, κύριε Χαρδαλιά, ξέρετε, θεωρώ ότι αυτή η τροπολογία η οποία εισάγεται σήμερα στο νομοσχέδιο, είναι προσβλητική για το Σώμα, είναι προσβλητική για τους συναδέλφους. Είναι προσβλητική γιατί έρχεστε με την εν λόγω τροπολογία, να ορίσετε τριάντα οκτώ μετακλητούς υπαλλήλους.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Είκοσι οκτώ.

**ΜΑΡΙΟΣ ΚΑΤΣΗΣ:** Είκοσι οκτώ. Ξέρετε και δύο να ήταν και πέντε να ήταν, η λογική σας οριζόντια σε όλα τα Υπουργεία είναι οι μετακλητοί υπάλληλοι. Όταν όλο το προηγούμενο διάστημα μας κατηγορούσατε ότι δουλεύαμε μόνο με μετακλητούς, εσείς τους έχετε πενταπλασιάσει κυριολεκτικά.

Θέλω να σας ρωτήσω ειλικρινά το εξής: Όλο αυτό το διάστημα της πανδημίας, κύριε Υφυπουργέ, πόσοι είναι οι υπάλληλοι στη Γενική Γραμματεία Πολιτικής Προστασίας με τους οποίους διαχειριστήκατε την πανδημία; Γιατί έρχεστε με έναν τρόπο να πείτε ότι δεν είχε καθόλου υπαλλήλους. Εσείς ποιας γενικής γραμματείας προΐσταστε όλο αυτό το διάστημα για τη διαχείριση της πανδημίας;

Δεύτερον, αν σας ενδιαφέρει ειλικρινά τόσο πολύ το περιβάλλον και όλα αυτά τα ζητήματα της ανθρώπινης ζωής, μπορείτε να μου απαντήσετε παρακαλώ, γιατί το πρόγραμμα για τη δασοπροστασία δεν ξαναβγήκε ή δεν πήρε παράταση; Επίσης, γιατί δεν έχετε βγάλει τις θέσεις των εποχικών πυροσβεστών φέτος για πρώτη χρονιά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πού το έχετε δει; Σε ποια άλλη ευρωπαϊκή χώρα έχει βγει η πρόσληψη προσωπικού με ρουσφετολογικό τρόπο, με ρουσφετολογικά κριτήρια είκοσι οκτώ μετακλητών, για να στελεχώσετε εσείς μία υπηρεσία κατά τα δικά σας μέτρα και σταθμά;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ο κ. Τζανακόπουλος έχει ζητήσει το λόγο ως Κοινοβουλευτικός Εκπρόσωπος του ΣΥΡΙΖΑ.

Κύριε Τζανακόπουλε, έχετε τον λόγο, αλλά όχι για την τοποθέτησή σας. Αυτήν αποκλείεται αυτή τη στιγμή από εμένα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε, ένα λεπτό θα χρειαστώ μόνο.

Θέλω να απευθυνθώ στον κ. Χαρδαλιά, ο οποίος καταθέτει σήμερα μία τροπολογία η οποία είναι σκανδαλώδης. Είναι σκανδαλώδης απολύτως!

Δεν ξέρω ποιος σας συμβούλεψε, κύριε Χαρδαλιά, για να κάνετε αυτή την κίνηση, η οποία στην πραγματικότητα ανατρέπει το σύνολο των διοικητικών κανόνων για τις προσλήψεις προσωπικού που εντάσσεται στην υπαλληλική ιεραρχία.

Η τροπολογία σας είναι απολύτως αντίθετη με όλες τις συνταγματικές επιταγές, διότι οι μετακλητοί υπάλληλοι μπορούν, βεβαίως, να στελεχώνουν τα γραφεία Υπουργών, όμως, δεν μπορούν να αποτελούν τμήμα της δημοσιοϋπαλληλικής ιεραρχίας. Δηλαδή, εκτός από το γεγονός ότι είναι προφανώς ρουσφετολογική η ρύθμιση, έρχεται να παραβιάσει το σύνολο των κανόνων που διέπουν τη δημόσια διοίκηση. Το έχετε κατανοήσει αυτό; Διότι εσείς παίρνετε μετακλητούς υπαλλήλους για να τους εντάξετε στη δημοσιοϋπαλληλική ιεραρχία και –τι να τους κάνετε;- να τους εντάξετε σε διευθύνσεις και τμήματα της γενικής σας γραμματείας. Αυτά είναι πρωτοφανή πράγματα. Είναι πρωτοφανή πράγματα!

Αυτό το οποίο αυτή τη στιγμή οφείλει να κάνει η Κυβέρνηση και ο κ. Χαρδαλιάς, είναι να αποσύρει άμεσα αυτήν την τροπολογία, να ακολουθήσει τους συνταγματικούς και διοικητικούς κανόνες που προβλέπονται για τις προσλήψεις δημοσιοϋπαλληλικού προσωπικού, δηλαδή να περάσει μέσα από τη διαδικασία του ΑΣΕΠ.

Δεν μπορείτε, κύριε Υπουργέ, να επιλέγετε εσείς χωρίς συγκεκριμένους όρους διαδικασίες και κριτήρια, ποιοι θα ενταχθούν στο εσωτερικό της δημοσιοϋπαλληλικής ιεραρχίας. Το καταλαβαίνετε αυτό; Θέλετε να μετατρέψετε το κράτος σε λάφυρο και το μετατρέπετε σε λάφυρο εδώ και ένα χρόνο. Δεν είναι φέουδό σας η Γενική Γραμματεία Πολιτικής Προστασίας. Δεν σας ανήκει. Δεν μπορείτε να επιλέγετε εσείς κατά το δοκούν, ποιοι θα στελεχώνουν τη δημοσιοϋπαλληλική ιεραρχία. Σε όποια χώρα του κόσμου γίνονται αυτά;

Θα κάνω και ένα τελευταίο σχόλιο. Αυτή τη στιγμή η Νέα Δημοκρατία, με βάση στοιχεία της προηγούμενης βδομάδας -και δεν ξέρω αν το γνωρίζετε αυτό, κύριε Χαρδαλιά, και οι υπόλοιποι Υπουργοί της Κυβέρνησης- έχει σπάσει ρεκόρ πρόσληψης μετακλητών υπαλλήλων.

Θέλω να σας θυμίσω ότι την περίοδο 2017 – 2018, όταν εμείς μειώσαμε και τον αριθμό των μετακλητών υπαλλήλων αλλά και τις αποδοχές τους, κάνατε τόσο πολιτικό θόρυβο και επικοινωνιακό θόρυβο για να πείσετε, δήθεν, ότι ο ΣΥΡΙΖΑ θέλει να δημιουργήσει κομματικό στρατό, που θα πρέπει, αν μη τι άλλο, να ζητήσετε μία συγγνώμη. Διότι αυτή τη στιγμή έχετε σπάσει τα κοντέρ, πρώτον, σε αριθμό μετακλητών υπαλλήλων και δεύτερον, σε κριτήρια πρόσληψης και σε αποδοχές.

Κύριε Πρόεδρε, πρέπει να μας ενημερώσετε και πότε θα έρθει ο κ. Γεραπετρίτης, για να μιλήσουμε για την άλλη σκανδαλώδη τροπολογία η οποία έχει κατατεθεί και σχετίζεται με την μετατροπή της ΕΥΠ σε ΚΥΠ, δηλαδή σε εσωτερική δομή παρακολούθησης του εσωτερικού εχθρού. Του εσωτερικού εχθρού που έφτιαξε ο κ. Χρυσοχοΐδης με το νομοσχέδιο του την προηγούμενη εβδομάδα. Αλλά θα τα πούμε και αργότερα όλα αυτά. Πρέπει να ενημερωθούμε για το πότε θα έρθει ο κ. Γεραπετρίτης, ο μετρ της καλής νομοθέτησης, να μας μιλήσει για αυτή την τροπολογία και να μας εξηγήσει τι ακριβώς επιδιώκει.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Τζανακόπουλε. Έχετε φτάσει στα πέντε λεπτά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Οφείλετε να ζητήσετε μία συγγνώμη. Φτάσατε μέχρι του σημείου να αλλάξετε τους όρους πρόσληψης του διοικητή της ΕΥΠ, να καταργήσετε πτυχία, και σειρά άλλων. Μιλάμε για ακραίο θεσμικό εκφυλισμό. Μας βάζετε σε σκοτεινή περίοδο για τους θεσμούς και για τη δημόσια διοίκηση.

**ΠΡΟΕΔΡΕΥΩΝ (Αθανάσιος Μπούρας):** Ο Κοινοβουλευτικός Εκπρόσωπος της Νέας Δημοκρατίας, ο κ. Λιβανός, έχει ζητήσει τον λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Σας ευχαριστώ, κύριε Πρόεδρε.

Νομίζω ότι όλοι παρακολουθήσαμε τη συζήτηση που έγινε εδώ και όλοι καταλαβαίνουμε τι συμβαίνει. Σκανδαλώδεις είναι οι σκέψεις σας, κύριε Τζανακόπουλε, και οι σκέψεις των συναδέλφων σας στον ΣΥΡΙΖΑ. Δεν υπάρχει καμμία σκανδαλώδης τροπολογία που έρχεται εδώ. Αντιθέτως, είναι μια τροπολογία –ξεκινάω από τη δεύτερη, όχι από αυτή που σηκωθήκατε να μιλήσετε- εξαιρετικά προσεκτική. Έχει όλα τα στοιχεία αυτά τα οποία δίνουν απαντήσεις με σοβαρότητα και με αίσθημα ευθύνης απέναντι στην εθνική μας ασφάλεια, που προφανώς ο τομεάρχης ο δικός σας, και εσείς απ’ ό,τι καταλαβαίνω από τον τόνο σας, δεν θέλετε να επιδείξετε, και έρχεστε και αναμασάτε πάλι εκφράσεις κενές περιεχομένου, οι οποίες δεν αρμόζουν στην Αξιωματική Αντιπολίτευση της χώρας. Ο Υπουργός αναφέρθηκε εκτενώς σε αυτή την τροπολογία. Δεν ξέρω και δεν νομίζω ότι χρειάζεται να έρθει άλλος υπουργός μέσα σε αυτή την Αίθουσα για να υποστηρίξει αυτή τη δεύτερη τροπολογία, αλλά έχουμε όλον τον χρόνο να τη συζητήσουμε στη συνέχεια, απλά εσείς είχατε άλλες δουλειές και δεν ήσασταν μέσα στην Αίθουσα όταν η Κυβέρνηση τοποθετήθηκε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Φοβάται ο κ. Γεραπετρίτης;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τι να φοβάται από εσάς; Τι να φοβάται;

Όσον αφορά στη δεύτερη, πάλι ήρθατε και είπατε δυο κουβεντούλες, αλλά δεν μπήκατε στην ουσία της υπόθεσης και τοποθετηθήκατε και ψευδώς. Έρχεστε και λέτε ότι έρχεται η τροπολογία της πολιτικής προστασίας, να αντικαταστήσει τη δημοσιοϋπαλληλική ιεραρχία. Αυτό είπατε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είπα αυτό.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν διαβάζετε και δεν ακούτε τον Υπουργό που σας λέει ότι δεν είναι μόνιμη αυτή η τοποθέτηση, αλλά ότι αφορά συγκεκριμένο χρονικό διάστημα, μέχρι την 31-5-2023; Το καταλάβατε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πού εντάσσονται αυτοί οι υπάλληλοι;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Εντάσσονται στη δύναμη μιας υπηρεσίας, η οποία τους τελευταίους μήνες μάς κάνει εμάς περήφανους, δημιουργεί μια διαφορετική αίσθηση για τη χώρα στο εξωτερικό, δίνει στους Έλληνες πολίτες μια αίσθηση ασφάλειας, που όταν εσείς κυβερνάγατε, στο Μάτι, σε όλη την Αττική, με τον διασυρμό των ανθρώπων, με αυτή την αντιμετώπιση που είχατε, είχατε το ακριβώς αντίθετο αποτέλεσμα, και έρχεται ο προϊστάμενος της πολιτικής υπηρεσίας, ο οποίος αν μη τι άλλο έχει δώσει δείγματα γραφής, όχι θεωρίας με κούφια λόγια, αλλά απτά δείγματα γραφής, και στη διάρκεια του περσινού καλοκαιριού με την αντιμετώπιση των πυρκαγιών, και στη διάρκεια του κορωνοϊού με την αντιμετώπιση αυτής της λαίλαπας, που ήρθε και στάθηκε με αυτόν τον τρόπο και βεβαίως λέει το πολύ απλό, που είναι και η τοποθέτηση της Κυβέρνησης και του Πρωθυπουργού, ότι η πολιτική προστασία για εμάς, δηλαδή για την Κυβέρνηση και τη Νέα Δημοκρατία αλλά και για τη μεγάλη πλειοψηφία του ελληνικού λαού, είναι απόλυτη προτεραιότητα και είναι θέμα εθνικής σημασίας. Γι’ αυτό, σε συγκεκριμένες θέσεις και με συγκεκριμένη κατεύθυνση για εμπειρίες και τμήματα, όπως είπε πριν ο Υπουργός, αν του δίνατε τη δυνατότητα να τον ακούσετε, και σε συγκεκριμένο χρόνο εφαρμογής, έρχεται να καλύψει κάποια κενά.

**ΜΑΡΙΟΣ ΚΑΤΣΗΣ:** Μετά τα κενά θα εκλείψουν;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Κάτση, ακουστήκατε όσο θέλατε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Εσείς δηλαδή τι θέλετε; Να αφήσουμε έκθετη την πολιτική προστασία; Δεν ακούτε τον υπεύθυνο Υπουργό, ο οποίος έρχεται εδώ και σας εξηγεί ακριβώς τις ανάγκες; Μπείτε λίγο στον ουσιαστικό διάλογο επιτέλους. Ασχοληθείτε με τα πραγματικά προβλήματα και σταματήστε να γυρνάτε γύρω από τον εαυτό σας με εκφράσεις…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τα δικά σας ρουσφέτια είναι δικά μας προβλήματα;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Αν έχετε κάποιο ρουσφέτι συγκεκριμένο να μας το πείτε με όνομα και επώνυμο. Ποια είναι;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εμείς έχουμε κάνει τέτοια αίσχη;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Σας παρακαλώ!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ξέρετε ποιος θα μπει και μιλάτε για ρουσφέτια; Η λογική την οποία εκφράζετε, και αυτό σας το λέμε ως παράταξη αυτή τη στιγμή με μία εμπειρία κι ένα αίσθημα ευθύνης, είναι ακριβώς επειδή εσείς σκέφτεστε έτσι. Εσείς σκέφτεστε ότι επειδή ο Υπουργός έρχεται και ζητάει ενίσχυση της πολιτικής προστασίας, φαντάζεστε ότι θα βάλετε Καρανίκες. Όμως η δική μας η Κυβέρνηση δεν βάζει Καρανίκες, αγαπητοί συνάδελφοι.

**ΧΡΗΣΤΟΣ ΓΙΑΝΝΟΥΛΗΣ:** Με ποια διαδικασία; Πού είναι το ΑΣΕΠ;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Κύριε Γιαννούλη, είστε ομιλητές, θα μιλήσετε και θα τα πείτε. Κι ο κ. Τζανακόπουλος είπε και θα ξαναπεί.

Συνεχίστε, κύριε Λιβανέ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Στους μετακλητούς είχατε ποτέ εσείς ΑΣΕΠ; Είχατε ποτέ εσείς ΑΣΕΠ στους μετακλητούς;

Κλείνω, λέγοντας ότι κοροϊδεύετε τον κόσμο, αλλά κυρίως κοροϊδεύετε τους εαυτούς σας, αν νομίζετε ότι σας ακούει κανείς. Ακούστε τις σοβαρές και υπεύθυνες απαντήσεις της Κυβέρνησης και ελάτε, κάπως μελετημένοι, κάποια στιγμή, να κάνουμε ουσιαστικό διάλογο.

**ΠΡΟΕΔΡΕΥΩΝ (Αθανάσιος Μπούρας):** Κύριε Χαρδαλιά, έχετε τον λόγο για να κλείσετε αυτόν τον κύκλο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Κύριε Πρόεδρε, θα μου επιτρέψετε, με απέραντο σεβασμό στις αιτιάσεις και στις αναφορές των εκπροσώπων της Αξιωματικής Αντιπολίτευσης να μην μπω στη διαδικασία της αντιπαράθεσης και αντιπαρέρχομαι όλων αυτών των σχολίων περί σκανδάλων, περί πρωτοφανών διαδικασιών. Πρωτοφανή ήταν όλα όσα συνέβαιναν…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ε, είναι πρωτοφανή, τι να κάνουμε!

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Σας το λέω με πολύ σεβασμό. Ακούστε με. Σας άκουσα με πολλή προσοχή και σας παρακολουθώ και στωικότατα, και τις ανακοινώσεις που βγάζετε. Αδικείτε όλους εμάς –και δεν έχει να κάνει με ιδεολογικό πρόσημο- αλλά αδικείτε όλους αυτούς που παλεύουν μήνες τώρα, νυχθημερόν, για να μπορέσει η χώρα να αντεπεξέλθει. Και αυτό που προσπαθούμε να κάνουμε, δεν είναι τίποτα περισσότερο και τίποτα λιγότερο από το να κάνουμε επιτέλους το ποιοτικό βήμα προς τα εμπρός στα ζητήματα της πολιτικής προστασίας, στα ζητήματα που αφορούν στην ασφάλεια των πολιτών, στην ασφάλεια της χώρας. Δεν επιζητούμε ούτε στρατούς να φτιάξουμε ούτε τίποτα από όλα αυτά. Τι θέλουμε να κάνουμε; Έχουμε έναν εθνικό μηχανισμό. Αυτός ο εθνικός μηχανισμός ψηφίστηκε στις 4 Φεβρουαρίου, εδώ μέσα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πού είναι το ΑΣΕΠ;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Μη με διακόπτετε. Σας παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Τζανακόπουλε, δεν διακοπήκατε. Αφήστε να διατυπώσει κι ο άλλος την άποψή του και όταν θα πάρετε τον λόγο ως Κοινοβουλευτικός Εκπρόσωπος τα λέτε. Αφήστε να τελειώσουμε αυτή τη διαδικασία.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Προφανώς και όλη η στελέχωση του εθνικού μηχανισμού θα γίνει με μόνιμο προσωπικό. Οι διαδικασίες για μόνιμο προσωπικό οι οποίες ήδη έχουν ξεκινήσει με την απαραίτητη αλλαγή του οργανισμού η οποία πέρασε από τη Βουλή μαζί με τις απαραίτητες πιστώσεις, θα προχωρήσει κανονικά. Μπορούμε να περιμένουμε ενάμιση και δύο χρόνια που κάνουν όλες αυτές οι διαδικασίες και να αφήσουμε τη χώρα γυμνή;

(Χειροκροτήματα από την πτέρυγα της Νέας Δημοκρατίας)

Και ξέρετε κάτι; Θέλω κάτι να το πω από καρδιάς. Τι είναι αυτοί οι είκοσι οκτώ; Είναι είκοσι οκτώ επιστημονικά στελέχη. Θα πάρουμε τους καλύτερους από την αγορά για να φτιάξουμε κάτι, που αφορά όχι στη συνταγματική επιταγή της δημοσιοϋπαλληλικής ιεραρχίας αλλά σε υπερκείμενες αρχές του Συντάγματος, στην ανθρώπινη ζωή, στην ανθρώπινη περιουσία και στο φυσικό περιβάλλον. Συμφωνούμε ότι αυτά είναι πάνω και πέρα από οτιδήποτε άλλο; Να συμφωνήσουμε σε αυτό και να δουλέψουμε όλοι μαζί πάνω σε αυτό.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ντροπή! Θέλω τον λόγο, κύριε Πρόεδρε.

**ΜΑΡΙΟΣ ΚΑΤΣΗΣ:** Τους έχετε προεπιλέξει!

(Θόρυβος από την πτέρυγα του ΣΥΡΙΖΑ)

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Μη με διακόπτετε! Κανέναν δεν έχω προεπιλέξει. Και να σας αποδείξω και κάτι, να σας αποδείξω ότι λαϊκίζετε; Ακούστε, λοιπόν. Κανέναν δεν έχω επιλέξει. Και να σας το αποδείξω;

**ΜΑΡΙΟΣ ΚΑΤΣΗΣ:** Και μην προσβάλλετε τους δημοσίους υπαλλήλους!

**ΠΡΟΕΔΡΕΥΩΝ (Αθανάσιος Μπούρας):** Κύριε Κατσή, και κύριε Τζανακόπουλε, είναι διαδικασία αυτή; Σας παρακαλώ θερμά, με συγχωρείτε πάρα πολύ, άλλο να ζητάτε τον λόγο και άλλο να διακόπτετε τον λόγο. Εδώ, σε αυτήν την Αίθουσα που υπάρχει άπλετη δημοκρατία, άλλοι συμφωνούμε, άλλοι διαφωνούμε, οι ιδέες εκφράζονται, οι τοποθετήσεις εκφράστηκαν. Από εκεί και πέρα, πρέπει να σέβεστε και τον λόγο του άλλου. Δεν τον σεβαστήκατε, όλη αυτή τη διαδικασία. Δεν υπήρξε καμμία στιγμή μη διακοπής.

Κύριε Υπουργέ, παρακαλώ συνεχίστε.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Θέλω, λοιπόν, να σας αποδείξω, και από αυτό το Βήμα, ότι προσεγγίζετε με τελείως λάθος τρόπο τα ζητήματα αυτά. Προσωπικά δικαιούμαι ως Υφυπουργός οκτώ μετακλητούς. Ξέρετε πόσους έχω; Έναν. Γιατί δεν με αφορά το ζήτημα των μετακλητών. Οι είκοσι οκτώ μετακλητοί αφορούν στις νέες δομές, που αφορούν στον εθνικό μηχανισμό, δηλαδή δέκα θέσεις για τη διεύθυνση τεχνικών έργων. Τι θα κάνουν οι άνθρωποι αυτοί; Δεν ξέρετε ότι έχει ψηφιστεί εδώ πέρα η εκτίμηση της επιτροπής κινδύνου, που πρέπει κατά παρέκκλιση να προχωρήσουν όλα τα μεγάλα αντιπλημμυρικά έργα και όλα τα ζητήματα που αφορούν στην πολιτική προστασία; Κατά παρέκκλιση, εντός ενενήντα ημερών λέει ο νόμος, η τεχνική υπηρεσία της πολιτικής προστασίας μπορεί και να προχωρήσει στην άμεση αδειοδότηση. Δεν πρέπει να προετοιμαστεί αυτός ο μηχανισμός, δεν πρέπει να γίνουν έργα σε όλη την Ελλάδα; Πρέπει όλα αυτά τα έργα να μένουν δύο και τρία χρόνια στις καλένδες, για να έχουμε καινούργια Μάνδρα, να έχουμε καινούργια προβλήματα;

Πάμε λίγο παρακάτω. Τι άλλο λέει; Λέμε «δύο θέσεις για τις διεθνείς σχέσεις». Συμφωνείτε ή διαφωνείτε ότι στον ευρωπαϊκό μηχανισμό η χώρα μας είναι η ώρα που πρέπει να κάνει το ποιοτικό βήμα προς τα εμπρός; Έχουμε μια εξαιρετική συνεργασία με το “rescEU” και η χώρα, για πρώτη φορά, συμμετέχει στις μόνιμες επιτροπές, συνεργάζεται με τον κ. Ανδρουλάκη, που είναι ο επικεφαλής από το Ευρωπαϊκό Κοινοβούλιο για το κομμάτι του “rescEU”, και όλοι μαζί προσπαθούμε να εξασφαλίσουμε μέσα και δυνατότητες για τη χώρα μας.

Σας ανακοινώνω, λοιπόν, ότι χθες μόλις, για πέντε διαφορετικές προτάσεις που καταθέσαμε στην Ευρωπαϊκή Επιτροπή, που αφορούν συγκεκριμένα “modules”, για τα ΜΕΤΠΕ, για τα πεζοπόρα και για το ΕΚΑΒ, για πρώτη φορά η χώρα, η Πυροσβεστική, εξασφάλισε χρηματοδότηση 1,6 εκατομμύρια.

Δεν θέλετε να συμμετέχουμε παντού σε όλα τα φόρα; Δεν πρέπει να προετοιμάσουμε έναν μηχανισμό ο οποίος δεν έχει προηγούμενο αλλά πρέπει επιτέλους να κάνουμε πράγματα;

Να προχωρήσω. Τέσσερις θέσεις για τη διοικητική και επιστημονική υποστήριξη του εθνικού συντονιστικού κέντρου. Πιστεύετε ότι όλο αυτό που κάνουμε δεν πρέπει να βασιστεί σε επιστημονικά κριτήρια; Δεν πρέπει να πάρουμε τους καλύτερους μετεωρολόγους, αναλυτές, ψυχολόγους; Εκτός εάν πιστεύετε ότι όλη αυτή η διαδικασία που ακολουθούμε καθημερινά, για την οποία έχουμε ξοδέψει και χρόνο και μέσα και διάθεση, είναι μία απλή διαδικασία, που απλώς στο τηλέφωνο κάποιοι συνεννοούνται, για να προχωρούν τα πράγματα. Είναι λάθος. Προσπαθούμε με τον πιο επιστημονικό τρόπο να εξασφαλίσουμε ξεκάθαρες δομές.

Πάμε λίγο παρακάτω για τους συμβούλους πληροφορικής. Ξέρετε ποια είναι η κατάσταση στις επικοινωνίες, που αφορά τα θέματα της Πολιτικής Προστασίας; Την ξέρετε; Την γνωρίζετε; Είναι κρίμα για τη χώρα αυτό που συμβαίνει, να μην έχει επικοινωνίες. Είναι κρίμα να μην μπορεί η Πυροσβεστική Υπηρεσία Οινοφύτων να ακούει την Πυροσβεστική Υπηρεσία της Λαμίας. Δεν πρέπει για όλο αυτό να γίνει ένας μηχανισμός σε όλη την Ελλάδα, που επιτέλους να μπορούμε να κάνουμε σοβαρή διαχείριση των κρίσεων και να αντιμετωπίζουμε τις καταστροφές; Έως πότε θα ρισκάρουμε, έως πότε θα είμαστε στην τύχη;

Είπατε κάτι, για το οποίο ειλικρινά σας λέω ότι έπεσα από τα σύννεφα. Ποιους εποχικούς; Μιλάτε για εποχικούς;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εγώ είπα για εποχικούς;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Ο κ. Κάτσης κάτι είπε.

**ΜΑΡΙΟΣ ΚΑΤΣΗΣ:** Εγώ είπα, ναι.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Μιλάτε για τους εποχικούς;

**ΜΑΡΙΟΣ ΚΑΤΣΗΣ:** Έχουν βγει καταγγελίες.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Δεν διαβάζετε τις καταγγελίες.

**ΜΑΡΙΟΣ ΚΑΤΣΗΣ:** Εγώ δεν διαβάζω τις καταγγελίες;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Σας το λέω με απέραντη εκτίμηση και σεβασμό προς τος πρόσωπό σας.

Ακούστε, λοιπόν, ποια είναι η πραγματικότητα. Πέρυσι οι εποχικοί προσελήφθησαν τον Αύγουστο στα κλιμάκια. Φέτος, σήμερα που συζητάμε, είναι εκεί εκπαιδευμένοι και έχουν πιάσει αυλό, διότι όλη αυτή τη διαδικασία, μεσούσης της πανδημίας του κορωνοϊού, εμείς δουλεύαμε σκληρά για να μπορούμε να έχουμε όλους τους εποχικούς.

Όλοι οι εποχικοί βρίσκονται στα κλιμάκια. Προσέξτε, ογδόντα καινούργια κλιμάκια σε όλη τη χώρα, μεσούσης της πανδημίας, χωρίς καμμία αρρυθμία, χωρίς καμμία παθογένεια από το παρελθόν. Αυτά πώς έγιναν; Έρχεστε τώρα να μου πείτε για τους εποχικούς; Δηλαδή, είμαστε δύο μήνες πριν, εν μέσω κρίσης, και μας μέμφεσθε για ποιον λόγο; Επειδή, λέει, διαβάσατε κάποιες καταγγελίες. Οι συνδικαλιστές καταγγελίες κάνουν. Ξέρετε κάτι, όμως; Ήρθαμε εδώ και όλα τα βασικά ζητήματα τα έχουμε λύσει. Λύσαμε το θέμα του μισθολογίου, του βαθμολογίου και βλέπετε ότι υπάρχει μία ηρεμία πλέον και στην Πυροσβεστική και σε όλα τα υπόλοιπα Σώματα Ασφαλείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τελειώνω, γιατί δεν θέλω να κάνω κατάχρηση του χρόνου σας. Πιστεύετε ότι μία σύγχρονη δομή δεν πρέπει να έχει αναλυτή δεδομένων, δεν πρέπει να έχει ψυχολόγο, δεν πρέπει να έχει ειδικούς στη διαχείριση κρίσεων; Οι μετακλητοί αυτό που θα κάνουν, είναι να προετοιμάσουν μέσα από την επιστημοσύνη τους τις μόνιμες δομές που θα υπάρχουν και στο τέλος της τριετίας θα δώσουμε μία δομή με δεκατρία περιφερειακά κέντρα, με εβδομήντα δύο τοπικά κέντρα, με συντονιστές παντού, με εμπειρία, με σχέδια ειδικά και γενικά, γιατί αυτό επιβάλλουν η αίσθηση καθήκοντος και ευθύνης που έχουμε. Και σ’ αυτή την προσπάθεια δεν περισσεύει κανείς. Σ’ αυτή την προσπάθεια πρέπει να συνεργαστούμε όλοι, να αφήσουμε στην άκρη οτιδήποτε μπορεί να μας χωρίζει και να δουλέψουμε, γιατί η χώρα πρέπει να είναι ασφαλής. Οι πολίτες και πρέπει να νιώθουν και πρέπει να είναι ασφαλείς. Να αφήσουμε πίσω ό,τι μας πλήγωσε και να προχωρήσουμε μπροστά.

(Χειροκροτήματα από την πτέρυγα της Νέας Δημοκρατίας)

**ΜΑΡΙΟΣ ΚΑΤΣΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Όχι, κύριε Κάτση, δεν μπορείτε να λάβετε τον λόγο. Να σας πω γιατί; Γιατί εάν θέλετε κάτι περαιτέρω, μπορείτε να κάνετε και κοινοβουλευτικό έλεγχο.

**ΜΑΡΙΟΣ ΚΑΤΣΗΣ:** Έχουμε νομοθέτηση, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Το άλλο θέμα που θέσατε, για τους πυροσβέστες, είναι θέμα κοινοβουλευτικού ελέγχου. Αυτό είναι το πρώτο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κύριε Τζανακόπουλε, παρά το γεγονός ότι εγώ κρίνω, γιατί παρακολουθώ ζωντανά τη συνεδρίαση, ότι ερωτήθηκαν κάποια πράγματα, ότι δόθηκαν οι απαντήσεις που μπορεί να μη συμφωνούμε, αλλά επειδή είστε Κοινοβουλευτικός Εκπρόσωπος, θα πάρετε τον λόγο, για να μη θεωρηθεί ότι δεν σας δίνω τον λόγο.

Κύριε Τζανακόπουλε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, για ένα λεπτό θα πάρω τον λόγο, δεν θα απασχολήσω το Σώμα.

Κοιτάξτε, ο κ. Χαρδαλιάς απάντησε σε άλλα πράγματα. Θεώρησε ότι η κριτική αφορά τη σκοπιμότητα των προσλήψεων για συγκεκριμένες θέσεις στη Γενική Γραμματεία Πολιτικής Προστασίας. Δεν αφορά αυτό.

Ακούστε, κύριε Χαρδαλιά. Δεν ξέρω, αλλά πρέπει να το καταλάβετε αυτό. Η Γενική Γραμματεία Πολιτικής Προστασίας και τα Υπουργεία δεν είναι η εταιρεία σας, για να μπορείτε εσείς να επιλέγετε το προσωπικό έξω από τις συνταγματικά και διοικητικά προβλεπόμενες διαδικασίες. Αυτό το οποίο κάνετε και φαίνεται ότι δεν το καταλαβαίνετε κιόλας, είναι το εξής: Παίρνετε μετακλητούς υπαλλήλους, χωρίς διαδικασία ΑΣΕΠ, η οποία μπορεί να γίνει για να καλυφθούν σε ταχύτατο χρονικό διάστημα θέσεις, για να τους κάνετε τι; Για να τους εντάξετε στη δημοσιοϋπαλληλική ιεραρχία.

Γιατί κουνάτε το κεφάλι σας; Μόνος σας το διαβάσατε. Λέτε: Δύο θέσεις για τη Διεύθυνση Διεθνών Σχέσεων της Γενικής Διεύθυνσης Συντονισμού, τρεις θέσεις για τη Γενική Διεύθυνση Οικονομικών Υπηρεσιών. Είναι πρωτοφανές να παίρνετε μετακλητούς υπαλλήλους, χωρίς διαδικασία ΑΣΕΠ και να τους εντάσσετε σε θέση διευθύνσεων, γενικών διευθύνσεων και τμημάτων. Τι δεν καταλαβαίνετε απ’ αυτό;

Δεν μπορείτε να το κάνετε. Είναι ευθεία παραβίαση του Συντάγματος. Δεν διοικείτε την εταιρεία σας, διοικείτε Υπουργείο, κύριε Χαρδαλιά. Και το Υπουργείο όταν το διοικούμε, το διοικούμε με συγκεκριμένους κανόνες που προβλέπονται στο νόμο και στο Σύνταγμα της χώρας. Τι να κάνουμε τώρα; Δεν σας αρέσει; Προτείνετε να αλλάξει το Σύνταγμα.

Είναι, πραγματικά, ντροπιαστικό το γεγονός ότι επιλέξατε να χρησιμοποιήσετε την αξία της ανθρώπινης ζωής, για να δικαιολογήσετε τα ρουσφέτια σας, κύριε Χαρδαλιά. Είναι ντροπή και περιμένω να ανακαλέσετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο και εδώ θα κλείσουμε αυτόν τον κύκλο για την τροπολογία που καταθέσατε.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Δεν θα έπαιρνα τον λόγο αλλά, κύριε Τζανακόπουλε, με περισσό σεβασμό και εκτίμηση και προς το Κοινοβούλιο και προς όλους τους Κοινοβουλευτικούς Εκπροσώπους, αναφορές περί ανθρώπινης ζωής τουλάχιστον σε εμένα, όπως και για ζητήματα περί ντροπής, απλώς σας τις επιστρέφω.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εσείς τα κάνατε.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Διότι ξέρετε κάτι; Θέλω να αφήσω πίσω μου ό,τι συνέβαινε όλα αυτά τα χρόνια. Πρέπει ως ελληνικό κράτος, ως ελληνική κοινωνία, να αφήσουμε πίσω μας ό,τι μας πλήγωσε. Το είπα αλλά δεν το σεβαστήκατε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Με αυτά εδώ;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Προστασίας του Πολίτη):** Υπάρχουν είκοσι οκτώ στελέχη που θα κληθούν να οργανώσουν και να περάσουν την επιστημοσύνη τους στις νέες υπηρεσίες του εθνικού μηχανισμού, ώστε η χώρα επιτέλους να αποκτήσει εθνικό μηχανισμό απέναντι σε οποιονδήποτε κίνδυνο. Αυτή είναι η ευθύνη μας. Δεν κάνουμε κάποια αναφορά στην ανθρώπινη ζωή για επικοινωνιακούς λόγους. Την υπηρετούμε την ανθρώπινη ζωή. Έναν χρόνο τώρα έχουμε αποδείξει απέναντι σε οτιδήποτε συμβαίνει, ότι είμαστε παρόντες, ότι δίνουμε τον αγώνα μας, ότι προσπαθούμε, ότι φέρνουμε αποτέλεσμα. Ας κριθούμε απ’ αυτό και εμείς και εσείς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε τη διαδικασία επί του καταλόγου. Όπως είχα προαναγγείλει, θα δώσω τον λόγο στην κ. Ζέττα Μακρή από τη Νέα Δημοκρατία για επτά λεπτά, επειδή στη συνέχεια η κ. Μακρή θα προεδρεύσει σε επιτροπή.

Κυρία Μακρή, έχετε τον λόγο.

**ΖΕΤΤΑ ΜΑΚΡΗ:** Σας ευχαριστώ πολύ, κύριε Πρόεδρε.

Ομολογώ, βεβαίως, πριν ξεκινήσω την ομιλία μου, ότι δεν πίστευα στα αυτιά μου, όταν άκουσα τους συναδέλφους του ΣΥΡΙΖΑ να μας κατηγορούν για τους μετακλητούς. Δεν πίστευα στα αυτιά μου!

Κυρίες και κύριοι συνάδελφοι, κύριοι Υπουργοί, θα ξεκινήσω συγχαίροντας θερμά τον Υπουργό, τον κ. Πιερρακάκη, για την ομιλία του, που ήταν ένα υπόδειγμα άρτιου, νηφάλιου και κοινοβουλευτικά άψογου λόγου. Συγχαρητήρια όχι μόνο για το έργο σας αλλά και για την παρουσία σας, κύριε Υπουργέ!

Σας άκουσα, επίσης, να αναφέρετε εξαιρετικά εμφατικά σε μία από τις πρόσφατες συνεδριάσεις της αρμόδιας Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, στις εργασίες της οποίας συζητήθηκε το παρόν νομοσχέδιο, ότι ένας ευυπόληπτος πληροφορικός μεγάλης ηλικίας, χαρακτήρισε εύστοχα το Υπουργείο σας ως Υπουργείο χαμένων ευκαιριών, αφού είχαν απολεσθεί πάρα πολλές ευκαιρίες τις προηγούμενες δεκαετίες για τον ψηφιακό μετασχηματισμό του κράτους. Ένας ψηφιακός μετασχηματισμός που θα επιτάχυνε διαδικασίες, θα πολλαπλασίαζε τα οφέλη για τη χώρα και τους πολίτες, φέρνοντας περισσότερες επενδύσεις, δημιουργώντας νέες θέσεις εργασίας και διευκολύνοντας την καθημερινότητα και την ποιότητα της ζωής των Ελλήνων.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πιστεύω, κύριε Υπουργέ, ότι καθοδηγούμενοι από το όραμα που έχετε ως νέοι άνθρωποι και νέοι στην πολιτική, από την προσήλωσή σας σ’ αυτό και από την επιλογή εξαιρετικών τεχνοκρατών ως συνεργατών σας, καταφέρατε να μετατρέψετε σε λιγότερο από έναν χρόνο το Υπουργείο Ψηφιακής Διακυβέρνησης από ένα Υπουργείο χαμένων ευκαιριών σε ένα Υπουργείο μείωσης ανισοτήτων. Και αυτό, γιατί εκμεταλλευτήκατε και κερδίσατε ευκαιρίες, όπως αυτή της υγειονομικής κρίσης και εργαλοποιήσετε άριστα, ταχύτατα και αποτελεσματικά τις δυνατότητες των ψηφιακών λειτουργιών και συστημάτων.

Το πρόταγμα της ψηφιοποίησης των δημοσίων πολιτικών καθώς και το ψηφιακό σας αποτύπωμα θα αποτελέσει παρακαταθήκη για το άμεσο μέλλον αλλά και για το μέλλον των επόμενων γενεών, αφού οι εφαρμογές αυτών των τεχνολογιών έχουν ως στόχο τη μείωση της ανισότητας με κύριο συστατικό την καταπολέμηση της διαφθοράς, την ενδυνάμωση της προσβασιμότητας των ευάλωτων ομάδων, την ενίσχυση της κοινωνικής συνοχής και την αύξηση της εμπιστοσύνης των πολιτών στους θεσμούς.

Έτσι, η ψηφιοποίηση, για τον διοικούμενο συνιστά εχέγγυο διαφάνειας και ίσης μεταχείρισης, ενώ για τη διοίκηση αναγκαίο όρο άσκησης εποπτείας και κατ’ επέκταση δημόσιας λογοδοσίας, με τελικό αποτέλεσμα την εύρυθμη λειτουργία του κράτους.

Με τις επικαιροποιημένες, σύγχρονες, καινοτόμες νομοθετικές παρεμβάσεις, την παρούσα αλλά και αυτή που προαναγγείλατε και είναι ήδη σε διαβούλευση για τον Κώδικα Ψηφιακής Διακυβέρνησης, καταδεικνύεται ότι το Υπουργείο Ψηφιακής Διακυβέρνησης, μέσω του θεσμικού του ρόλου, έρχεται να καλύψει διαχρονικά κενά εκσυγχρονισμού σε θέματα ταχύτητας αλλά και αξιοποίησης των τεχνολογιών, να διευκολύνει, να απλοποιήσει, να επιταχύνει διασυνδέοντα συστήματα, αλλά και να απαλύνει, μέσα από τη διαλειτουργικότητα των δημοσίων υπηρεσιών, τους πολίτες από τις διαχρονικές ταλαιπωρίες.

Έτσι, το παρόν νομοσχέδιο φέρνει πέντε εξαιρετικά σημαντικές μεταρρυθμίσεις για την καθημερινότητα των πολιτών, οι περισσότερες από τις οποίες έχουν κοινωνικό πρόσημο και ανθρωπιστικό χαρακτήρα.

Βασικές μεταρρυθμίσεις που επεξεργάζεται το συγκεκριμένο σχέδιο είναι οι εξής:

Η διαδικασία της άυλης συνταγογράφησης που πλέον λαμβάνει μόνιμο χαρακτήρα, αφού είχε θεσπιστεί μέσω πράξης νομοθετικού περιεχομένου ως έκτακτο μέτρο για την καταπολέμηση της πανδημίας. Η διευκόλυνση των οικογενειών που τα μέλη τους υποβάλλονται σε λογοθεραπεία ή εργοθεραπεία, να καταθέτουν ψηφιακά τα αιτήματα και τα δικαιολογητικά. Η διασύνδεση του Εθνικού Μητρώου Υποψηφίων Θετών Γονέων και του Εθνικού Μητρώου Υποψήφιων Αναδόχων με το Εθνικό Μητρώο Ενηλίκων. Η ψηφιακή δημόσια υπηρεσία που απλοποιεί τη μέχρι σήμερα απαιτούμενη διαδικασία έκδοσης, λήψης και προσκόμισης αντιγράφου τίτλου σπουδών σε έγχαρτη μορφή προς όφελος τόσο των πολιτών όσο και των αρμόδιων δημόσιων φορέων, καθώς αποφορτίζει το διοικητικό βάρος της έκδοσης αντιγράφου του τίτλου σπουδών και ενισχύει την εξωστρέφεια και τη διαλειτουργικότητα των φορέων της τριτοβάθμιας εκπαίδευσης σε ευρωπαϊκό επίπεδο. Η πρόβλεψη για μια καινούργια υπηρεσία στα ΚΕΠ που θα παρέχει τη δυνατότητα βιντεοκλήσης, ώστε να εξυπηρετείται ο πολίτης χωρίς την ανάγκη της φυσικής του παρουσίας στα γκισέ των ΚΕΠ. Η ενίσχυση της λειτουργίας της ενιαίας ψηφιακής πύλης. Η καθιέρωση του Εθνικού Μητρώου Επικοινωνίας Πολιτών. Η ενίσχυση της διαλειτουργικότητας μεταξύ της Ανεξάρτητης Αρχής Δημοσίων Εσόδων και όλων των φορέων του δημοσίου, ώστε πλέον η φορολογική ενημερότητα να μην προσκομίζεται αυτοπροσώπως από τους ενδιαφερόμενους αλλά να αναζητείται από την υπηρεσία.

Παράλληλα, το νομοσχέδιο προβλέπει τη βελτίωση του υφιστάμενου θεσμικού πλαισίου για την ενίσχυση των οπτικοακουστικών παραγωγών αλλά και για την προσέλκυση περισσότερων ημεδαπών και αλλοδαπών παραγωγών. Και αυτό γιατί η παραγωγή ταινιών στη χώρα -πέρα από το άμεσο οικονομικό όφελος- μπορεί να έχει πολλαπλάσια υπεραξία ως διαφημιστικό προϊόν.

Αναφερθήκατε στην Κεφαλλονιά. Εγώ θα σας πω και το παράδειγμα της Σκοπέλου, που είναι στο νομό που πολιτεύομαι. Με το «Mamma Mia» είδαμε να αυξάνεται πολύ ο τουρισμός και η αναγνωρισιμότητα.

Κυρίες και κύριοι συνάδελφοι, κύριοι Υπουργοί, ο ψηφιακός μετασχηματισμός είναι πλέον απόλυτη αναγκαιότητα αλλά και προτεραιότητα στο διεθνές περιβάλλον που διαβιούμε. Τους προηγούμενους τέσσερις μήνες ο πολίτης που τις τελευταίες δεκαετίες είχε εθιστεί σε εξαιρετικά μέτριες επιδόσεις του δημοσίου, βλέπει έκπληκτος αλλά και ικανοποιημένος τις ταχύτατες προσπάθειες που γίνονται, επιδοκιμάζοντας το απροσδόκητο αποτέλεσμα στη διευκόλυνση της καθημερινότητάς του.

Πλούσιος ο απολογισμός της ενιαίας ψηφιακής πύλης gov.gr στους τέσσερις μήνες λειτουργίας του: Πέντε εκατομμύρια διακόσιες χιλιάδες επισκέψεις, επτά εκατομμύρια επτακόσιες είκοσι έξι χιλιάδες εκδόσεις εγγράφων, εκατόν ενενήντα εννέα χιλιάδες πεντακόσιες σαράντα μία εξουσιοδοτήσεις, τετρακόσιες εξήντα τρεις χιλιάδες υπεύθυνες δηλώσεις, πενήντα επτά χιλιάδες πιστοποιητικά οικογενειακής κατάστασης, δεκαέξι χιλιάδες πιστοποιητικά γέννησης, δύο εκατομμύρια σαράντα τέσσερις χιλιάδες άυλες συνταγογραφήσεις, ογδόντα τρεις χιλιάδες εννιακόσιες εξήντα επτά αιτήσεις εγγραφής σε νηπιαγωγεία, εκατόν εξήντα επισκέψεις στην ψηφιακή ακαδημία, συγκέντρωση πεντακοσίων εβδομήντα πέντε ψηφιακών υπηρεσιών που υπήρχαν διάσπαρτες σε όλο το δημόσιο τομέα.

Για την επιτάχυνση της ψηφιακής μεταρρύθμισης καθοριστική είναι η ύπαρξη κοινού οράματος για απεγκλωβισμό της δημόσιας διοίκησης από τις υπάρχουσες δυσλειτουργίες, που οφείλονται στη γραφειοκρατική προσέγγιση της διαχείρισης και διεκπεραίωσης των εργασιών.

Συνεπώς, θα πρέπει να υπάρχει η συνέχεια, η δέσμευση και η προσήλωση της διοίκησης, υποστηριζόμενη από αντίστοιχη πολιτική βούληση. Το στοίχημα αφορά σε όλες τις πτέρυγες της Ολομέλειας. Απαραίτητο συστατικό η επίδειξη σύγκλισης. Αυτή την ψηφιακή επανάσταση, που επιφέρει τη βελτίωση στους όρους διαβίωσης των Ελλήνων, οφείλουμε όλοι να τη διασφαλίσουμε, να την προωθήσουμε, να την αναβαθμίσουμε, να την επικαιροποιήσουμε. Διαφορετικά, οι ιδεοληψίες και η απροθυμία αλλαγής αντιλήψεων θα οδηγήσουν ακόμη μια φορά σε χαμένες ευκαιρίες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μακρή.

Πριν δώσουμε τον λόγο στην επόμενη ομιλήτρια, τον λόγο θα λάβει η Υπουργός Παιδείας και Θρησκευμάτων, η κ. Κεραμέως, για την τροπολογία με γενικό αριθμό 389 και ειδικό 2.

Ορίστε, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε, και ζητώ συgγνώμη για τη διακοπή από τους συναδέλφους.

Αναφορικά με την τροπολογία με αριθμό 389/2, που αφορά τη δίχρονη προσχολική υποχρεωτική εκπαίδευση, θα ήθελα να αναφέρω τα εξής: Έχουν δρομολογηθεί όλα για να εφαρμοστεί από Σεπτέμβριο η δίχρονη υποχρεωτική προσχολική εκπαίδευση πλέον σε τριακόσιους είκοσι επτά δήμους της χώρας και τούτο παρά τις αντίξοες συνθήκες που συνάντησε η χώρα μας φέτος. Για πέντε δήμους ιδιαίτερα πολυπληθείς, όπως είναι η Αθήνα, η Καλλιθέα, ο Ζωγράφου, η Νέα Σμύρνη και η Νεάπολη Συκεών Θεσσαλονίκης χρειάζεται παραπάνω χρόνος, καθότι υπάρχουν ιδιαίτερες δυσκολίες στην ανεύρεση ικανού αριθμού αιθουσών ή κατασκευής αυτών από τους αρμόδιους φορείς. Οι κατασκευές, όπως καταλαβαίνετε, φέτος είχαν πρόσθετες δυσκολίες, εξαιτίας της πανδημίας.

Προβλέπουμε, λοιπόν, έναν παραπάνω χρόνο για την εφαρμογή της δίχρονης υποχρεωτικής προσχολικής εκπαίδευσης συγκεκριμένα για αυτούς τους δήμους.

Από Σεπτέμβριο το δίχρονο νηπιαγωγείο θα εφαρμόζεται σε τριακόσιους είκοσι επτά δήμους της χώρας.

Δράττομαι της ευκαιρίας, επίσης, καθότι στη μία τροπολογία υπάρχει και διάταξη αναφορικά με τους διορισμούς, να πω το εξής: Και εδώ προχωρά η ολοκλήρωση των οριστικών πινάκων, προκειμένου ακριβώς να προσληφθούν, να διοριστούν πλέον οι εκπαιδευτικοί Ειδικής Αγωγής και Εκπαίδευσης, όπως είχαμε προαναγγείλει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

**ΝΙΚΟΛΑΟΣ ΦΙΛΗΣ:** Κύριε Πρόεδρε, θα ήθελα τον λόγο για να κάνω μία ερώτηση στην κυρία Υπουργό.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, σας παρακαλώ παραμείνετε στα έδρανα.

Ορίστε, κύριε Φίλη, έχετε τον λόγο. Θα σας παρακαλούσα μόνο να είστε σύντομος.

**ΝΙΚΟΛΑΟΣ ΦΙΛΗΣ:** Σας ευχαριστώ πολύ.

Κυρία Υπουργέ, μας φέρατε την τροπολογία με την οποία σε πέντε δήμους της χώρας, από το σύνολο των τριακοσίων και πλέον δήμων, παρατείνεται, αναβάλλεται η εφαρμογή της δίχρονης υποχρεωτικής εκπαίδευσης.

Κατ’ αρχάς, πριν από είκοσι μέρες υπήρχε νομοσχέδιο εκπαιδευτικό. Θα μπορούσατε αυτή την τροπολογία να τη φέρετε στο συγκεκριμένο νομοσχέδιο, στο νομοσχέδιο της εκπαίδευσης και όχι εμβαλωματικά σε ένα άσχετο νομοσχέδιο. Όμως, το σημαντικό δεν είναι αυτό. Το σημαντικό είναι ότι έχουμε πέντε μεγάλους δήμους - ανάμεσά τους και ο Δήμος της Αθήνας- όπου με ευθύνη -ιδίως στο Δήμο της Αθήνας- της δημοτικής αρχής της νυν και της πρώην -αφήστε τον κορωνοϊό, όχι παντού ο κορωνοϊός ως επιχείρημα και ως άλλοθι- δεν εφαρμόζεται φέτος η δίχρονη προσχολική εκπαίδευση.

Ήθελα να σας πω ότι για ορισμένους είναι αγγαρεία αυτή η δίχρονη προσχολική εκπαίδευση, όπως για τον κ. Μπακογιάννη και τον κ. Καμίνη. Όμως, για τις οικογένειες και τα παιδιά είναι ένα δικαίωμα.

Ήδη από τον Μάιο είχε προειδοποιηθεί στο δημοτικό συμβούλιο ο κ. Μπακογιάννης να αφήσει τους «μεγάλους περιπάτους» -έργα βιτρίνας- και να ασχοληθεί με τα ζέοντα προβλήματα, τα πολύ καυτά προβλήματα των δημοτών στην Αθήνα. Το άφησε έτσι. Ο κορωνοϊός ήταν μια ευκαιρία για να ξεπεταχτεί η ιστορία του «μεγάλου περιπάτου», με τις ατασθαλίες και όλα αυτά που έγιναν, με τους διαγωνισμούς που δεν έγιναν, με τις αναθέσεις κ.λπ.. Τα ξέρει ο κόσμος. Τα βλέπει, τα ζει κάθε μέρα. Πίσω από τη βιτρίνα, όμως -που είναι σπασμένη, δυστυχώς, αυτή η βιτρίνα- υπάρχει η ζωή των ανθρώπων. Την έχετε εγκαταλείψει.

Ήθελα να ρωτήσω το εξής: Στο άρθρο 2 της τροπολογίας, προβλέπεται το πρόγραμμα οικονομικής στήριξης οικογενειών για την παροχή θέσεων φροντίδας σε βρέφη και νήπια από δυόμισι ετών έως την ηλικία εγγραφής τους στην υποχρεωτική εκπαίδευση. Η ερώτηση είναι: Ποια είναι η ηλικία εγγραφής στην υποχρεωτική εκπαίδευση για τους πέντε δήμους που δεν εφαρμόζεται η υποχρεωτική δίχρονη προσχολική; Είναι τα τέσσερα; Είναι τα έξι; Και αυτό έχει μεγάλη σημασία, διότι τα χιλιάδες παιδιά στο Δήμο της Αθήνας και στους άλλους δήμους που θα μείνουν εκτός υποχρεωτικής προσχολικής εκπαίδευσης -γιατί αναστέλλεται για ένα χρόνο η εφαρμογή, όπως είπατε- που θα πάνε; Θα μπούνε στο πρόγραμμα με το voucher; Θα παραμείνουν στους βρεφονηπιακούς σταθμούς; Τι προβλέπετε επ’ αυτού; Υπάρχει πλήρης σιωπή στην τροπολογία.

Θα ήθελα, επίσης, να γίνει σαφής απάντηση στο ερώτημα αυτό που σας θέτω, για να μην υπάρξουν ζητήματα ερμηνείας και παρανοήσεων με τις υπουργικές αποφάσεις.

Τελειώνοντας, κυρία Υπουργέ, βρίσκομαι στην ευχάριστη θέση να σας πω ότι το γεγονός ότι στους τριακόσιους είκοσι τέσσερις δήμους, όπως είπατε, στη χώρα όπου εφαρμόζεται η δίχρονη προσχολική εκπαίδευση, είναι ένα έργο το οποίο προχώρησε ο ΣΥΡΙΖΑ. Το καταψηφίσατε εσείς τότε στη Βουλή. Δεν το ξηλώσατε, βέβαια, διότι υπήρχε μια θετική ανταπόκριση της κοινής γνώμης, των πολιτών, των οικογενειών. Καταψηφίσατε τη θεσμοθέτηση της δίχρονης προσχολικής ηλικίας και ψηφίσατε τα ζητήματα της ηλεκτρονικής υποδομής μόνο. Είναι καταγεγραμμένα στα Πρακτικά αυτά.

Σήμερα δίνεται μία παράταση και αισχυντηλά δεν αναφέρετε ποιον νόμο παρατείνετε. Διότι η παράταση αφορά τον ν.4521/2018, τον νόμο του ΣΥΡΙΖΑ. Αυτόν παρατείνετε και δεν εφαρμόζετε δηλαδή -αυτό σημαίνει παράταση- για έναν χρόνο για τους πέντε δήμους. Αυτός ο νόμος ήταν η υλοποίηση μιας εκκρεμότητας τριάντα ετών. Τόσο είχε από το 1984 ψηφισμένη αυτή η αρμοδιότητα. Τόσο είχε η εκκρεμότητα εφαρμογής της δίχρονης προσχολικής εκπαίδευσης.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Φίλη.

**ΝΙΚΟΛΑΟΣ ΦΙΛΗΣ:** Τελειώνω και ευχαριστώ κύριε Πρόεδρε.

Περιμένω μία απάντηση για το θέμα των παιδιών στους δήμους πού θα πάνε. Προτείνουμε να υπάρξει συγκεκριμένη ρύθμιση με τα voucher, να μη γυρίζουν τα παιδιά στα σπίτια για έναν ολόκληρο χρόνο. Πιστεύω ότι θα πρέπει με ειλικρινή τρόπο να κουβεντιάζουμε εδώ. Είναι μία απόδειξη αποτυχίας των δημοτικών αρχών στις οποίες αναφέρεστε στους δήμους αυτούς. Γνωρίζω ότι υπήρξε προ ενός περίπου έτους…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φίλη, σας παρακαλώ.

**ΝΙΚΟΛΑΟΣ ΦΙΛΗΣ:** Τελειώνω με αυτό.

…των γονέων και της υπεύθυνης διεύθυνσης εκπαίδευσης στον Δήμο της Αθήνας συμφωνία με μειοψηφία της δημοτικής αρχής -της προηγούμενης δημοτικής αρχής, βεβαίως-, με μειοψηφία την εφαρμογή αυτού του νόμου. Ελπίζω η παράταση να μη σημαίνει, ουσιαστικά, υπονόμευση του δικαιώματος των παιδιών στη δίχρονη υποχρεωτική εκπαίδευση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Υπουργέ, έχετε τον λόγο. Θερμή παράκληση, όσο το δυνατόν πιο σύντομα.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε. Ευχαριστώ πολύ, κύριε συνάδελφε.

Κύριε Φίλη, εάν δεν πιστεύαμε στη δίχρονη προσχολική εκπαίδευση, δεν θα είχαμε καταβάλει τέτοια προσπάθεια πέρυσι τον Ιούλιο, όταν η Νέα Δημοκρατία ανέλαβε την διακυβέρνηση της χώρας. Σας θυμίζω Ιούλιο μήνα, κύριε Φίλη -και το έχω πει δημοσίως- από τους εκατόν δέκα τέσσερις δήμους που θα έμπαιναν στη δίχρονη προσχολική εκπαίδευση τον Σεπτέμβριο, ξέρετε σε τι κατάσταση είχατε αφήσει το Υπουργείο Παιδείας; Στους πενήντα ήρθαν οι υπηρεσίες και μας είπαν «Δεν μπορούμε να το εφαρμόσουμε». Γιατί; «Διότι δεν έχουμε ανθρώπινο δυναμικό, διότι δεν έχουμε αίθουσες».

Κύριε Φίλη, επειδή είπατε ότι είναι όλα καταγεγραμμένα, σας προτρέπω να κοιτάξετε τα Πρακτικά της Βουλής, διότι δεν είχε καταψηφίσει η Νέα Δημοκρατία. Η Νέα Δημοκρατία είχε ψηφίσει «παρών», υπογραμμίζοντας δύο πράγματα: Ότι είναι αναφανδόν υπέρ της δίχρονης προσχολικής εκπαίδευσης, μία προσπάθεια που ξεκίνησε από τη Μαριέττα Γιαννάκου και δεύτερον, όμως, ότι εσείς νομοθετείτε βάζοντας το κάρο μπροστά από το άλογο. Όπως αποδείχτηκε στην πράξη, νομοθετήσατε χωρίς να εξασφαλίσετε τις απαραίτητες αίθουσες για να υλοποιηθεί η δίχρονη υποχρεωτική προσχολική εκπαίδευση και το απαραίτητο προσωπικό.

Εμείς τα λύσαμε και τα δύο. Καταβάλαμε αγώνα δρόμου πέρυσι Ιούλιο, Αύγουστο, τέτοιες ημέρες, προκειμένου ακριβώς να εφαρμοστεί στον μεγαλύτερο δυνατό αριθμό των δήμων η δίχρονη υποχρεωτική προσχολική εκπαίδευση. Το καταφέραμε και έμειναν μόνο δεκατρείς δήμοι εκτός τότε.

Τώρα λέτε γιατί ήρθε ως τροπολογία. Μα γιατί εξαντλούμε κάθε δυνατότητα, κύριε Φίλη, προκειμένου να έχει την ευρύτερη δυνατή εφαρμογή η δίχρονη υποχρεωτική προσχολική εκπαίδευση. Να συμφωνήσουμε μία φορά ότι συμφωνούμε; Να συμφωνήσουμε ότι είμαστε υπέρ της δίχρονης υποχρεωτικής προσχολικής εκπαίδευσης; Εμείς είμαστε και το υλοποιούμε. Εσείς το ψηφίσατε, πράγματι δική σας πρωτοβουλία, πράγματι έτσι ξεκίνησε, πλην όμως δεν φροντίσατε για την υλοποίηση. Γιατί, θυμίζω, από τους εκατόν δέκα τέσσερις δήμους της χώρας σε πενήντα δεν μπορούσε να υλοποιηθεί.

Άρα, λοιπόν, λέω το εξής: Αυτή τη στιγμή είμαστε στην ευχάριστη θέση να πούμε ότι από Σεπτέμβριο θα εφαρμόζεται το δίχρονο υποχρεωτικό νηπιαγωγείο σε τριακόσιους είκοσι επτά δήμους της χώρας. Αυτό είναι ένα πάρα πολύ σημαντικό κεκτημένο για το οποίο κατεβλήθησαν πολύ μεγάλες προσπάθειες. Όσον αφορά στους πέντε δήμους οι οποίοι παίρνουν μία παράταση ενός έτους, καταλαβαίνετε αυτό εμπίπτει στην αρμοδιότητα του Υπουργείου Εργασίας, πλην, όμως, σας διαβεβαιώνω -γιατί έχουμε συζητήσει αναλυτικά και με τους αρμόδιους Υπουργούς εκεί-, προφανώς και θα γίνει πρόβλεψη. Δεν θέλω, όμως, να υπεισέρχομαι σε χωράφια άλλων, κύριε Πρόεδρε. Είναι θέμα υπουργικής απόφασης, όχι διάταξης, προκειμένου ακριβώς να προβλεφθούν όλες οι διαδικασίες, για να ενταχθούν τα παιδιά αυτά στην προσχολική αγωγή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ την κυρία Υπουργό.

Η κ. Καλλιόπη Βέττα από τον ΣΥΡΙΖΑ έχει τον λόγο. Θα ακολουθήσει ο Κοινοβουλευτικός Εκπρόσωπος της Ελληνικής Λύσης κ. Βιλιάρδος, ο κ. Κατρίνης στη συνέχεια, ο κ. Ρουσόπουλος και η κ. Αλεξοπούλου. Διάβασα τέσσερα-πέντε ονόματα να έχουμε μία σειρά.

Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, με αφορμή τη συζήτηση του παρόντος νομοσχεδίου θα ήθελα να τοποθετηθώ σε δύο-τρία ζητήματα που χρήζουν αναλυτικής αναφοράς.

Το πρώτο, είναι η επανειλημμένη καταστρατήγηση των κανόνων καλής νομοθέτησης. Δυστυχώς, δεν είναι η πρώτη φορά που με αφορμή ένα νομοσχέδιο η Κυβέρνηση εισάγει πλήθος άλλων πολύ σοβαρών διατάξεων, άσχετων με το βασικό θέμα του νομοσχεδίου που κατατέθηκε, χωρίς να υπάρχει για τους Βουλευτές ικανός χρόνος επεξεργασίας και συζήτησης. Εν προκειμένω, διαπιστώνουμε ότι ένα νομοσχέδιο που φέρει ως τίτλο την επιτάχυνση, απλούστευση και ενίσχυση των οπτικοακουστικών έργων και της ψηφιακής διακυβέρνησης ενσωματώνει πολλά προβληματικά στοιχεία.

Κατ’ αρχάς μετατρέπεται και υποκρύπτει, τελικά, μία ταχύτατα μεταδιδόμενη πανδημία αδιαφανών απευθείας αναθέσεων. Συγκεκριμένα, όπως είναι ήδη γνωστό, κατά τη διάρκεια της καραντίνας δόθηκαν πολλά εκατομμύρια ευρώ με αυτόν τον τρόπο. Συγκεκριμένα, το Υπουργείο του κ. Πιερρακάκη και όλοι οι εποπτευόμενοι φορείς έχουν ξοδέψει κοντά στα 5 εκατομμύρια σε απευθείας αναθέσεις από τις 19-3-2020 έως και σήμερα, δηλαδή σε δυόμιση μήνες πανδημίας και με ποσά 17.000, 19.000 για να μην ξεπερνάει τις 20.000. Επίσης, υποκρύπτεται ένα ζήτημα τακτοποίησης ημετέρων σε θέσεις του δημοσίου, με αιφνιδιαστικές αλλαγές σε οργανισμούς κομβικών δημόσιων υπηρεσιών, όπως για παράδειγμα στην ΕΥΠ, στη Γενική Γραμματεία Τηλεπικοινωνιών και Ταχυδρομείων και στο Υπουργείο Ψηφιακής Διακυβέρνησης.

Τέλος, προκύπτει μια σειρά ρουσφετολογικών προσλήψεων, χωρίς αξιοκρατία, διαφάνεια και λογοδοσία, που μετατρέπουν το κράτος σε κομματικό μηχανισμό της Νέας Δημοκρατίας για εξυπηρέτηση ιδιωτικών συμφερόντων. Χαρακτηριστικό είναι το παράδειγμα της πρόσληψης δεκάδων εμπειρογνωμόνων και μετακλητών που εμπεριέχονται στις διατάξεις του νομοσχεδίου. Το «κατά παρέκκλιση των κείμενων διατάξεων» έχει γίνει πια ο κανόνας σε όλα σχεδόν τα νομοσχέδια που φέρνετε. Και καθώς δεν αρκεί, όπως φαίνεται, στο δήθεν επιτελικό κράτος ψηφιακής διακυβέρνησης η σύσταση δεκάδων νέων θέσεων μονίμων υπαλλήλων, προσθέτετε, όποτε βρίσκετε ευκαιρία, ακόμα κάποιες δεκάδες υπαλλήλους σε ειδικές θέσεις εμπειρογνωμόνων και μετακλητών με νέες αλληλεπικαλυπτόμενες αρμοδιότητες. Με λίγα λόγια, επιτελικός εμπαιγμός του ελληνικού λαού.

Σε δεύτερο επίπεδο, τώρα, υπάρχει ζήτημα ουσίας με τις διατάξεις του κυρίως σώματος του νομοσχεδίου. Το θέμα του νομοσχεδίου, όπως είπαμε, είναι η επιτάχυνση και η απλούστευση της ενίσχυσης των οπτικοακουστικών έργων. Το ζήτημα είναι, όμως, πως για τη χώρα μας δεν είναι απλά και μόνο η προσέλκυση επενδύσεων. Ποια είναι η μακροπρόθεσμη στρατηγική σας στον οπτικοακουστικό τομέα; Υπάρχει ολιστικό σχέδιο και πλαίσιο; Και άραγε πραγματοποιείται αυτή η απλούστευση; Προκύπτει, άραγε, με την ιδιωτικοποίηση ή την κατάργηση κάθε διαδικασίας ελέγχου που εισάγεται στο άρθρο 8; Με την κατάργηση, εν προκειμένω, του διπλού ελέγχου που είχε θεσπίσει η κυβέρνηση ΣΥΡΙΖΑ, που αφήνει χώρο για καταγγελίες και υπόνοιες για αδιαφάνεια μεταξύ των επενδυτών; Με την είσοδο ιδιωτών στις επιτροπές αξιολόγησης με μόνο προσόν τους την εμπειρία στον τομέα οπτικοακουστικών παραγωγών, χωρίς άλλη διευκρίνιση; Θα μπορούσατε, αν όντως ενδιαφερόσασταν ουσιαστικά για όλα αυτά, να ορίσετε ένα ελάχιστο βασικό σύνολο κριτηρίων επιλογής επί των προτάσεων που κατατίθενται προς αξιολόγηση στις επιτροπές. Ή για παράδειγμα να δημιουργήσετε με διαφάνεια ένα μητρώο αξιολογητών με συμμετοχή στελεχών από το δημόσιο για τη στελέχωση των επιτροπών, παράλληλα με την πρόβλεψη, ώστε οι αξιολογητές με εμπειρία κινηματογραφικής παραγωγής να προέρχονται από συγκεκριμένες και προκαθορισμένες ειδικότητες, παραδείγματος χάριν, σκηνοθέτες, φωτογράφοι, μοντέρ, άτομα της διεύθυνσης παραγωγής κ.λπ.. Δηλαδή, να είναι άνθρωποι που έχουν ουσιώδη σχέση με το κινηματογραφικό έργο στο σύνολό τους και καθολική εμπειρία και γνώση στο τι απαιτεί μία παραγωγή.

Μια ακόμα δικλίδα ασφαλείας θα ήταν επίσης, σε συνδυασμό με το μητρώο, οι εν λόγω επιτροπές να συστήνονται με κλήρωση ανά αίτηση και τα μέλη τους να μη μετέχουν, για παράδειγμα, σε προηγούμενη ή επόμενη διαδικασία πληρότητας ή κρίσης του ίδιου αιτήματος.

Τέλος, αν όντως ενδιαφερόσασταν ουσιαστικά για όλα αυτά, θα δίνατε μεγαλύτερη έμφαση στον έλεγχο του φυσικού αντικειμένου της κρατικής ενίσχυσης, δηλαδή του έργου που υλοποιήθηκε, μετά την ολοκλήρωση βέβαια της παραγωγής του. Σε αυτό το σημείο υπάρχει γκρίζα ζώνη ως προς τον έλεγχό του, αν και πώς αξιοποιήθηκαν οι κρατικές ενισχύσεις σε σχέση με το παραγόμενο προϊόν και το πώς ακριβώς πιστοποιείται η ολοκλήρωση ενός επενδυτικού σχεδίου.

Όμως, εδώ και έναν χρόνο είναι χαρακτηριστική η εν γένει απουσία οποιουδήποτε κυβερνητικού σχεδιασμού για την πολιτιστική παραγωγή της χώρας. Η έλλειψη πολιτικής βούλησης και οι παλινωδίες του Υπουργείου Πολιτισμού για τη στήριξη χιλιάδων καλλιτεχνών και εργαζομένων στον χώρο του πολιτισμού εν μέσω οικονομικής κρίσης, είναι τρανταχτό παράδειγμα αυτής της πολιτικής. Εξαγγελίες που δεν υλοποιούνται. Υποσχέσεις που δίνονται χωρίς αντίκρισμα. Αδιαφανείς διαδικασίες απευθείας αναθέσεων. Οι αντιδράσεις του καλλιτεχνικού κόσμου από την απουσία ουσιαστικών μέτρων στήριξής του συνεχίζονται έως σήμερα.

Σε ένα τέτοιο πλαίσιο αναρωτιέμαι: Ποια είναι τα επιπλέον κίνητρα που δίνονται εν μέσω κρίσης για την ενίσχυση και την τόνωση της εγχώριας παραγωγής οπτικοακουστικών έργων; Ενισχύεται η ντόπια κινηματογραφία και συνολικά οι εργαζόμενοι στο συγκεκριμένο κλάδο; Αλήθεια, σας ενδιέφερε πότε ως Κυβέρνηση, πραγματικά, ο κλάδος αυτός; Σας ενδιέφεραν πότε οι άνθρωποι που τον υπηρετούν ή ονειρεύονται να τον υπηρετήσουν; Είναι ρητορικό, βέβαια, το ερώτημα. Η απάντηση είναι ξεκάθαρη και από την πρακτική σας άλλωστε. Γιατί όπως είδαμε δύο από τα τριάντα επτά πανεπιστημιακά τμήματα που σπεύσατε να καταργήσετε πριν ακόμα λειτουργήσουν ήταν το Τμήμα Παραγωγής Οπτικοακουστικών Μέσων και το Τμήμα Κινηματογράφου στο Πανεπιστήμιο Δυτικής Μακεδονίας, μιας περιοχής που για την Κυβέρνησή σας είναι ένας τόπος πειράματος και φτωχοποίησης.

Δυστυχώς, κυρίες και κύριοι συνάδελφοι, και κλείνω με αυτό, αποτελεί κοινή διαπίστωση ότι η Κυβέρνηση της Νέας Δημοκρατίας όταν μιλάει για απλούστευση, εννοεί την αδιαφάνεια και όπου μιλάει για επιτάχυνση, υποκρύπτεται συναλλαγή. Αυτή είναι η πραγματικότητα. Και όσο δεν αλλάζει, δυστυχώς, το μέλλον του πολιτισμού, όπως και των υπόλοιπων κλάδων, θα είναι περιορισμένο και ζοφερό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος της Ελληνικής Λύσης κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κατ’ αρχάς έχουμε την άποψη πως το σημερινό σχέδιο νόμου έχει στόχο να συμπληρώσει μια προσπάθεια που ξεκίνησε λίγα χρόνια πριν εκ μέρους, κυρίως, της Ελληνοαμερικανικής κοινότητας, όσον αφορά τη σύσφιξη των σχέσεών μας στην παραγωγή. Εν προκειμένω, δεν πρέπει να ξεχνάμε πως κατά τη διάρκεια της κρίσης και όχι μόνο, αρκετοί Έλληνες ηθοποιοί προσπάθησαν να εργαστούν στο εξωτερικό, όπως στις Ηνωμένες Πολιτείες.

Εκεί υπάρχει το Greek Film Festival στο Λος Άντζελες, καθώς επίσης το New York Greek Film Festival στη Νέα Υόρκη. Και τα δύο είναι εξαιρετικά σημαντικά όχι μόνο για την ομογένεια αλλά επίσης για τους δυνητικούς τουρίστες στην Ελλάδα, Αμερικανούς και άλλους. Επίσης, υπάρχουν Greek Film Festivals στην Αυστραλία και στο Λονδίνο. Ενώ εκτός από την ομογένεια,ειδικά τώρα με το brain drain που έχει αυξηθεί η μετανάστευση και που δίνεται στους Έλληνες η δυνατότητα να διατηρούν επαφή με τη χώρα μας, μέσω αυτών των φεστιβάλ προβάλλεται η Ελλάδα, ο ελληνικός κινηματογράφος και οι δυνατότητές μας στην παραγωγή.

Ο ΣΥΡΙΖΑ με τα κίνητρα του ν.4487/2017 και με την επίσκεψη του κ. Παππά -είναι θλιβερό πάντως που βυθίστηκε στη διαφθορά, εάν ισχύουν αυτά που ακούγονται- καθώς επίσης και του κ. Τσίπρα στις Ηνωμένες Πολιτείες το 2017 και το 2018 ειδικά σε μια σημαντική οικογένεια με στούντιο στο Σικάγο και στο Τορόντο, όπως θα καταθέσουμε στα Πρακτικά, προσπάθησε να το κάνει.

Πρόσφατα δε ο Υφυπουργός Εξωτερικών, ο κ. Φραγκογιάννης, υπεύθυνος για την οικονομική διπλωματία και την εξωστρέφεια, συνέχισε στην ίδια γραμμή όσον αφορά την προώθηση των παραγωγών με επίσκεψή του στο Σικάγο. Αναφέρεται δε σε άρθρο που θα καταθέσουμε στα Πρακτικά ότι έχει σχέσεις με ένα ελληνικό στούντιο συμφερόντων της οικογένειας Κωνσταντακόπουλου του Costa Navarino, η οποία ενεπλάκη σε φιλμ προωθώντας τη Μεσσηνία.

Εκτός των Ελληνοαμερικανών και της οικογένειας Κωνσταντακόπουλου, η οικογένεια Λάτση έχει, επίσης, διεθνείς εταιρείες παραγωγής ταινιών, την «1821 Media» και την «Hercules Film Fund». Συνεργάζεται δε αρκετά χρόνια με σημαντικούς αστέρες του Χόλιγουντ, ενώ υπάρχουν φημισμένοι Έλληνες σκηνοθέτες στο εξωτερικό όπως ο Λάνθιμος σήμερα, ο Αγγελόπουλος παλαιότερα και άλλοι.

Στο πρώτο μέρος του νομοσχεδίου που αφορά τα οπτικοακουστικά και τα κίνητρα των παραγωγών, θα ξεκινήσουμε από το ότι στην ελληνική αγορά υπάρχουν τουλάχιστον τριάντα τέσσερις εταιρείες παραγωγής με χίλιους τριακόσιους δεκαεννέα εργαζομένους, όπως θα καταθέσουμε στα Πρακτικά, ενώ η αγορά έχει συρρικνωθεί, όπως όλες οι άλλες λόγω της κρίσης.

Είναι πάντως πολύ καλύτερο να στηρίξει η Κυβέρνηση αυτόν τον τομέα, από το να μοιράζει χρήματα στα μέσα μαζικής ενημέρωσης για την προβολή του ανύπαρκτου έργου της. Ενώ είναι πιο σωστό να προβάλλονται ελληνικές σειρές από την τηλεόραση και όχι τούρκικες, πόσω μάλλον μη μεταγλωττισμένες, ειδικά μετά τη βεβήλωση της Αγίας Σοφίας από τους βάρβαρους Τούρκους και τη μετατροπή της σε ισλαμικό τζαμί.

Εμείς, ως Ελληνική Λύση, έχουμε υποβάλει ερώτηση στον αρμόδιο Υπουργό για το θέμα της μεταγλώττισης, εάν όχι της απαγόρευσης, των τουρκικών ταινιών προπαγάνδας από κανάλια, που ντρεπόμαστε ειλικρινά για λογαριασμό τους, περιμένοντας την απάντησή του.

Τέλος, η συνολική αγορά ψυχαγωγίας και ενημέρωσης παγκοσμίως εκτιμάται στα 2,6 τρισεκατομμύρια δολάρια, ενώ μόνο η τηλεοπτική αγορά στα 261,5 δισεκατομμύρια δολάρια το 2018. Η κινηματογραφική αγορά όσον αφορά μόνο τα εισιτήρια, εκτιμήθηκε στα 41,7 δισεκατομμύρια δολάρια το ίδιο έτος, με μεγαλύτερη αυτή των Ηνωμένων Πολιτειών με 11 δισεκατομμύρια δολάρια. Μαζί με την αγορά βίντεο δε, η οποία είναι πολύ σημαντική, ανέρχεται διεθνώς στα 136 δισεκατομμύρια δολάρια. Πρώτες είναι οι Ηνωμένες Πολιτείες με 32,3 δισεκατομμύρια, ακολουθεί η Κίνα με 15,8 δισεκατομμύρια, η Ιαπωνία με 7,9 τρισεκατομμύρια -πάντοτε δολάρια-, το Ηνωμένο Βασίλειο με 4,7 δισεκατομμύρια και τη Γερμανία με 3,4 δισεκατομμύρια, όπως θα καταθέσουμε στα Πρακτικά.

Όσον αφορά, όμως, τον αριθμό των ταινιών, πρωταθλήτρια είναι η Ινδία με το Bollywood με χίλιες οκτακόσιες ταινίες το 2018 και ακολουθεί η Νιγηρία με εννιακόσιες ενενήντα επτά, η Κίνα με οκτακόσιες εβδομήντα τέσσερις η Ιαπωνία με εξακόσιες εβδομήντα τέσσερις και οι Ηνωμένες Πολιτείες με εξακόσιες εξήντα.

Σε σχέση με τον κλάδο των ηλεκτρονικών παιχνιδιών, που επίσης καλύπτεται από τα κίνητρα του νόμου, είναι πάρα πολύ σημαντικός. Ειδικότερα τα videogames στην Ελλάδα αναπτύσσονται με αυξανόμενο ρυθμό, ενώ το 2017 ο τζίρος της εγχώριας αγοράς, της ελληνικής αγοράς, υπερέβη τα 60 εκατομμύρια ευρώ, όπως θα καταθέσουμε στα Πρακτικά, μαζί με άλλες διεθνείς στατιστικές, έτσι ώστε να υπάρχει μια ολοκληρωμένη εικόνα, απλά δεν την αναφέρουμε εδώ για να μην χαθεί περισσότερος χρόνος.

Υπάρχει δε, συνέργεια με συναφείς τομείς της πληροφορικής, με το «Fintech», με τις ηλεκτρονικές πληρωμές, με τα οπτικοακουστικά εφέ, με τα στοιχήματα, με την κινητή επικοινωνία και με τα κινητά μίντια.

Θυμίζουμε εδώ την εξαγορά των ελληνικών startups «ADSORBA» στα τυχερά παιχνίδια και της «SQUIZ DOM» στα κινητά παιχνίδια.

Σημαντική ανάπτυξη μπορεί να έχουν επιπλέον τομείς, όπως η εικονική πραγματικότητα με χρήση της για επισκέψεις σε μουσεία, οι εφαρμογές διαδραστικών σπορ, όπως και οι διαγωνισμοί σε ηλεκτρονικά παιχνίδια, που σύμφωνα με την «DELOITTE» θα έχουν έσοδα στις Ηνωμένες Πολιτείες της τάξης του 1,5 δισεκατομμυρίου δολαρίων.

Γενικότερα πάντως, σε σχέση με την οπτικοακουστική βιομηχανία, εκτός από τις Ηνωμένες Πολιτείες, σημαντικές επιτυχίες έχει η Ανατολική Ευρώπη τόσο όσον αφορά την πολιτιστική προσφορά όσο και την οικονομική δραστηριότητα. Κυρίως η Τσεχία με τη συμβολή προβεβλημένων ατόμων, όπως ο γνωστός Μίλος Φόρμαν, η Πολωνία που προωθεί ειδικά την παράδοση και τα κινούμενα σχέδια, καθώς επίσης η Ουγγαρία, τα έσοδα της οποίας έχουν φτάσει στα 464 εκατομμύρια ευρώ το 2019 με τριακόσιες δεκαεννιά παραγωγές, από τις οποίες ογδόντα τρεις διεθνείς, όπως θα καταθέσουμε στα Πρακτικά. Πρόκειται πραγματικά, για μια μεγάλη βιομηχανία στην Ουγγαρία.

Ένα άλλο όφελος είναι η πώληση των ελληνικών προϊόντων και ο τουρισμός, σημειώνοντας πως στην Ελλάδα ταινίες όπως ο «Ζορμπάς» και άλλες έχουν προωθήσει σημαντικά τις τουριστικές μας αφίξεις. Για παράδειγμα, όταν προβλήθηκε το «Ποτέ την Κυριακή» και ο «Ζορμπάς», η άνοδος ήταν 24% και 29% αντίστοιχα, ενώ είναι γνωστό το αποτέλεσμα για την Κεφαλονιά και τη Σκόπελο από τις ταινίες «Το Μαντολίνο του Λοχαγού Κορέλι» και το «Mamma Mia», όπως θα καταθέσουμε στα Πρακτικά, πάντοτε με την ελπίδα να μελετηθούν τα Πρακτικά, για να βοηθηθεί η χώρα μας, όσο το δυνατόν περισσότερο. Αυτός είναι ο στόχος μας ως Ελληνική Λύση.

Πολλές άλλες χώρες, βέβαια, έχουν βοηθηθεί από τον οπτικοακουστικό κλάδο, όπως η Νέα Ζηλανδία με τον «Άρχοντα των Δαχτυλιδιών» και η Βόρεια Ιρλανδία με το «Game of Thrones».

Όσον αφορά τα κίνητρα παραγωγής, στα άρθρα 2 και 5 θα καταθέσουμε στα Πρακτικά έναν δικό μας πίνακα, αυτόν που παρέχει η Ελλάδα με το σημερινό σχέδιο νόμου σε σύγκριση με άλλες χώρες, σημειώνοντας πως ταινίες με ελληνικά θέματα, όπως το «Τροία», που γυρίστηκε το 2003 στη Μάλτα και στο Μεξικό, το «Αλέξανδρος ο Μέγας» το 2004 στο Μεξικό ή «Οι 300», που γυρίστηκε εντελώς ψηφιακά στο Μόντρεαλ βοήθησαν επίσης την Ελλάδα.

Με κριτήριο τον πίνακά μας διαπιστώσαμε πως τα κίνητρα που προσφέρει η Ελλάδα, η αύξηση δηλαδή των επιλέξιμων δαπανών στο 40% από 25%, είναι πάρα πολύ γενναιόδωρα, γεγονός που μας προξένησε εντύπωση και θα θέλαμε να ρωτήσουμε γιατί.

Εκτός αυτού, οι επιλέξιμες δαπάνες είναι κάπως ελαστικές, όσον αφορά το ποσόν, που τελικά δαπανάται στην Ελλάδα, ενώ υποθέτουμε πως αποσύρεται το ανώτατο όριο των 5 εκατομμυρίων ευρώ. Γιατί, αλήθεια; Δεν πρέπει να υπάρχει κάποιο όριο;

Έχουμε επίσης τις εξής αντιρρήσεις, όσον αφορά τον έλεγχο των παραγωγών στα άρθρα 7 και 8.

Πρώτον, δεν είδαμε ούτε εδώ ούτε στον αρχικό ν.4487/2017 κάποιον έλεγχο στη διαδικασία επιλογής για το πολιτιστικό περιεχόμενο ή για την πολιτιστική συμβολή, όπως αποκαλείται σε άλλες χώρες, κάτι που είναι πολύ σημαντικό.

Ειδικότερα, η βιομηχανία θεάματος χρησιμοποιείται για λόγους προπαγάνδας σε περιόδους πολέμου, αλλά και ειρήνης, ενώ προωθεί συγκεκριμένα μηνύματα, που αφορούν την κοινωνία, αλλά και την οικονομία. Ως εκ τούτου, είναι απαραίτητος ο έλεγχος.

Δεύτερον, δεν υπάρχει επίσης έλεγχος όσον αφορά τα θέματα ασφάλειας κατά την παραγωγή ταινιών, θυμίζοντας πως έχουν χρησιμοποιηθεί ως κάλυμμα πολλές φορές για κατασκοπευτικές κινήσεις ή για τη σύλληψη του εμπόρου ναρκωτικών, του γνωστού «El Chapo», όπως θα καταθέσουμε επίσης στα Πρακτικά.

Τι προβλέπεται, για παράδειγμα, εάν τα ξένα συνεργεία συλλέγουν φωτογραφίες στρατιωτικών βάσεων, καταγράφουν αντιπάλους, ή στρατολογούν ανθρώπους; Δεν είδαμε απολύτως τίποτα στο νομοσχέδιο.

Τέλος, η προθεσμία για αξιολόγηση εντός δέκα ημερών στο άρθρο 7 είναι ασφυκτική, χωρίς να υπάρχει κάποιος κατανοητός λόγος. Ενώ οι παραγωγές απαιτούν χρόνο, πρέπει να γίνεται σωστός έλεγχός τους σε συνεργασία με τις υπηρεσίες ασφάλειας, τις αρχαιολογικές υπηρεσίες και λοιπά.

Σε σχέση με το άλλο μεγάλο μέρος του νομοσχεδίου, με την ψηφιακή διακυβέρνηση επιγραμματικά, ασφαλώς δεν είναι πανάκεια, αλλά μία βασική επιδίωξη των ΣΕΒ, «διαΝΕΟσις» που οδηγεί στα εξής: Πρώτον, στη μείωση του κόστους του δημοσίου, δεύτερον, στη μείωση του κόστους των τραπεζών και στην αύξηση των ήδη υπέρογκων προμηθειών τους, καθώς επίσης, τρίτον, στην εκμετάλλευση των προσωπικών δεδομένων, που αναφέραμε στο νομοσχέδιο για το Ελεγκτικό Συνέδριο, η οποία έχει χαρακτηριστεί από τον κ. Σκέρτσο του ΣΕΒ ως το πετρέλαιο του εικοστού πρώτου αιώνα. Δεν πρόκειται ούτε για τη βελτίωση των υπηρεσιών ούτε για την ασφάλειά τους, όπως διαπιστώθηκε από την απάτη της γερμανικής «WIRECARD», από τα μηνύματα που έστειλε πρόσφατα η «ALPHA BANK», από τις χρεώσεις της Πειραιώς την Πρωτοχρονιά ή από τον μεγάλο αριθμό των εκκρεμών συντάξεων στον e-ΕΦΚΑ.

Αποτελεί, βέβαια, μία βελτίωση όσον αφορά την εκτύπωση δικαιολογητικών από το σπίτι ή τη συνταγογράφηση, που έπρεπε να είχαν ήδη δρομολογηθεί.

Σε σχέση, όμως, με τους ηλεκτρονικούς πλειστηριασμούς, πρόκειται για κάτι εντελώς απαράδεκτο, πόσω μάλλον όταν η Ελλάδα είναι η μοναδική χώρα στην Ευρώπη, που τους έχει υιοθετήσει.

Από την άλλη πλευρά, κλείνοντας, η ψηφιακή μετάβαση έγινε πολύ απότομα, οπότε οι πολίτες δεν είναι εξοικειωμένοι με τους κινδύνους, ενώ αρκετοί δεν διαφυλάσσουν τα προσωπικά τους συνθηματικά και δεδομένα, δίνοντάς τα σε γνωστούς, σε λογιστές και λοιπά, για να τους εξυπηρετήσουν.

Τι θα συμβεί όταν διαπιστωθούν υποκλοπές; Για παράδειγμα, έχει αναφερθεί ο κίνδυνος από την απάτη στη διαβούλευση, που δεν γνωρίζουμε πώς θα τον αντιμετωπίσει η Κυβέρνηση. Ποιος εξασφαλίζει τους πολίτες από απάτες; Τι σχεδιάζεται για την εξυπηρέτηση όσων δεν είναι εξοικειωμένοι και για τις ωφελημένες τράπεζες, που μείωσαν το δίκτυό τους επενδύοντας 1 δισεκατομμύριο ευρώ στη μηχανογράφηση, ταλαιπωρώντας τους Έλληνες με τα χρήματα των οποίων επιβίωσαν;

Δεν αναφέρεται πάντως, πουθενά από το Γενικό Λογιστήριο το κόστος των προμηθειών για τα μηχανογραφικά συστήματα, αλλά μόνο σε επίπεδο προσωπικού, γεγονός που θεωρούμε εντελώς απαράδεκτο.

Αν και είμαστε, λοιπόν, υπέρ του εκσυγχρονισμού των διαδικασιών, διατηρούμε πολύ μεγάλες επιφυλάξεις για τα άρθρα 14 έως 22 με εξαίρεση το 13. Ειδικά τα άρθρα 20 έως 22 μάλλον αφορούν προσλήψεις των «δικών μας παιδιών», ενώ όσον αφορά το Μητρώο Ανηλίκων στα άρθρα 23 και 24 δεν αναφέρεται η εθνικότητά τους. Επομένως, εάν δεν διευκρινιστεί, ασφαλώς δεν θα το ψηφίσουμε, για να μην υποστηρίξουμε, μεταξύ άλλων, μέσα από αυτό κυκλώματα διακίνησης ανηλίκων.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Κατρίνης από το Κίνημα Αλλαγής. Θα ακολουθήσει, όπως είπαμε, ο κ. Ρουσόπουλος, η κ. Αλεξοπούλου, ο κ. Παφίλης, Κοινοβουλευτικός Εκπρόσωπος του ΚΚΕ και μετά ο Υφυπουργός κ. Ζαριφόπουλος.

Ορίστε, κύριε Κατρίνη, ελάτε στο Βήμα, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Ζήτησα τον λόγο για να τοποθετηθώ για την τροπολογία με αριθμό 390 που αφορά την Εθνική Υπηρεσία Πληροφοριών. Όμως, θα μου επιτρέψετε, πριν αναφερθώ στην τροπολογία, να κάνω τρεις εισαγωγικές παρατηρήσεις.

Πρώτα απ’ όλα, θέλω από το Βήμα της Βουλής να εκφράσω την απερίφραστη καταδίκη στην προκλητική ενέργεια Ερντογάν να μετατρέψει την Αγία Σοφία σε τζαμί, μία απόφαση, που προσβάλλει τον ελληνισμό, τον χριστιανισμό απανταχού της γης, αλλά να μου επιτρέψετε να πω ότι προσβάλλει και όλο το σύγχρονο δυτικό πολιτισμό. Επίσης, είναι μια απόφαση, που δεν μπορεί πλέον να μείνει στη λεκτική καταδίκη των διεθνών οργανισμών και των εταίρων.

Μιας και είμαστε στην Αίθουσα του Κοινοβουλίου, θα περιοριστώ στα όρια του κοινοβουλευτισμού και εφόσον η χώρα μας αυτή τη στιγμή έχει την Προεδρία της Επιτροπής Υπουργών του Συμβουλίου της Ευρώπης, ενός οργανισμού που έχει πολύ ψηλά στην ατζέντα του τα ζητήματα σεβασμού πολιτιστικής κληρονομιάς, ανθρωπίνων δικαιωμάτων και έκφρασης των θρησκευτικών ελευθεριών και πεποιθήσεων, θεωρώ ότι θα πρέπει να αναληφθεί και ανάλογη πρωτοβουλία, ώστε να επιβληθούν κυρώσεις στην Τουρκία.

Η δεύτερη παρατήρηση έχει σχέση με το νομοσχέδιο, όπου ήδη ο εισηγητής μας κ. Δημήτρης Κωνσταντόπουλος αναφέρθηκε στα θετικά που περιλαμβάνει και βεβαίως, οφείλουμε να υπερθεματίσουμε, ιδιαίτερα στο κομμάτι της ενίσχυσης της ψηφιακής διακυβέρνησης, πόσω μάλλον στο άρθρο 14, που αφορά την ειδική αγωγή και τον τρόπο με τον οποίον θα αποζημιώνονται οι θεραπείες των παιδιών, που κάνουν ειδική αγωγή, που μέχρι και σήμερα δυστυχώς, αναγκάζονται να κανονίσουν ραντεβού που τοποθετείται δύο και τρεις και τέσσερις εβδομάδες μετά, για να κάνουν αυτοπρόσωπη παρουσία και να πάρουν τα χρήματα, που έχουν δαπανήσει για την θεραπεία των παιδιών τους. Θέλω να πιστεύω ότι αυτές οι εικόνες θα ανήκουν στο παρελθόν.

Δράττομαι όμως της ευκαιρίας από την τροπολογία με αριθμό 386, που έχει καταθέσει το Υπουργείο Ψηφιακής Διακυβέρνησης και αφορά τις ραδιοσυχνότητες, να πω το εξής, επειδή έχουμε ήδη αναπάντητη μία ερώτηση, που έχουμε καταθέσει από τις 8 Μαΐου και συγκεκριμένο αίτημα να συγκληθεί η Επιτροπή Παραγωγής και Εμπορίου και η Δημόσιας Διοίκησης, ώστε να μας ενημερώσει ο Υπουργός για το θέμα των υψηλών χρεώσεων στα δεδομένα κινητής τηλεφωνίας, γεγονός που αναδείχθηκε με την πρόσφατη έρευνα της Επιτροπής Ανταγωνισμού και ακόμα δεν έχουμε πάρει απάντηση.

Μάλιστα, μας απάντησε μόνο η Επιτροπή Ανταγωνισμού και όχι η Εθνική Επιτροπή Τηλεπικοινωνιών και Ταχυδρομείων και θυμίζω, κύριε Υπουργέ, ότι η Επιτροπή Ανταγωνισμού στην έρευνά της μιλούσε για μικρό αριθμό εταιρειών, που λειτουργούν στη χώρα μας. Σας το είχε θέσει και η κ. Γιαννακοπούλου στην επιτροπή, ότι αυτό βεβαίως αποβαίνει εις βάρος του ανταγωνισμού και εις βάρος των χρεώσεων, που υφίστανται οι Έλληνες πολίτες, από τις υψηλότερες στην Ευρώπη και στις χώρες του ΟΟΣΑ. Μιλούσε για φραγμούς εισόδου νέων εταιρειών λόγω των όρων της διενεργούμενης δημοπρασίας για το φάσμα ραδιοσυχνοτήτων.

Βεβαίως, στο ερώτημά μας καταθέσαμε και συγκεκριμένα θέματα: Αν προτίθεσθε να πάτε σε δέσμευση φάσματος συχνοτήτων για νεοεισερχόμενο ανταγωνιστή, ώστε να υπάρχει πτώση των τιμών, προσωρινή υποχρέωση εθνικής περιαγωγής, παράταση υποχρέωσης εκπλήρωσης κριτηρίων ανάπτυξης, ώστε να μπορούν και μικρότεροι παίκτες να μπουν στην αγορά και να αυξηθεί ανταγωνισμός και βεβαίως, υψηλότερο όριο φάσματος στα 3.440-3.800 GHz για νέες εταιρείες, με περιορισμό στο μέγιστο φάσμα, που χορηγείται ανά πάροχο στις ζώνες 700-2.100 και αυτή που προανέφερα.

Δυστυχώς, κύριε Υπουργέ, δεν έχουμε πάρει καμμία απάντηση μέχρι σήμερα και βεβαίως, δεν έχετε έρθει στην επιτροπή να μας ενημερώσετε αν εσείς πιστεύετε ότι οι χρεώσεις αυτές είναι υψηλές και τι προτίθεστε να κάνετε. Το λέμε γιατί η Εθνική Επιτροπή είναι αυτή, που θέτει βεβαίως τους όρους για τη διενέργεια της δημοπρασίας, αλλά νομίζω ότι είναι και πολιτική απόφαση της Κυβέρνησης για το αν θα ενισχύσει τον ανταγωνισμό και θα προστατεύσει τους καταναλωτές από τις υπέρογκες χρεώσεις για τη χρήση δεδομένων κινητής τηλεφωνίας.

‘Οσον αφορά την τροπολογία 390 για την Εθνική Υπηρεσία Πληροφοριών, που κατατέθηκε εσπευσμένα και εντελώς αιφνιδιαστικά την Παρασκευή, πρόκειται για αποψίλωση της Υπηρεσίας και όχι βεβαίως για εκσυγχρονισμό, όπως επικαλείστε και οι βασικές αλλαγές αφορούν σε δύο ζητήματα που εγείρουν και δύο σοβαρά ερωτήματα. Η νευραλγικής σημασίας Διεύθυνση Ηλεκτρονικών Πληροφοριών, μαζί με το προσωπικό και την υποδομή της κεντρική, αλλά και περιφερειακή, μεταφέρεται στο Υπουργείο Εθνικής Άμυνας και εντάσσεται ως νέα αυτοτελής Διεύθυνση στο ΓΕΕΘΑ.

Ένα πρώτο ζήτημα που τίθεται εδώ είναι γιατί, εφόσον μεταφέρονται οργανικές θέσεις της εν λόγω Διεύθυνσης από την Εθνική Υπηρεσία Πληροφοριών στο Υπουργείο Εθνικής Άμυνας, τελικά οι μεταφερόμενοι υπάλληλοι εντάσσονται στη νέα Διεύθυνση σε προσωποπαγείς θέσεις και δεν διατηρούν τις οργανικές τους θέσεις. Βεβαίως, είναι σαφές γιατί γίνεται αυτό, προκειμένου να σας λύσει τα χέρια στην αναδιοργάνωση της διεύθυνσης που προφανώς σχεδιάζετε, με κατάρτιση νέου οργανογράμματος και πρόβλεψη οργανικών θέσεων, που δεν είναι βέβαιο ότι θα τις καταλάβουν οι μεταφερόμενοι υπάλληλοι.

Άρα, στόχος σας είναι να επανασχεδιαστεί η εν λόγω Υπηρεσία με νέο προσωπικό ή και προσωπικό που υπηρετεί ήδη στο Υπουργείο Εθνικής Άμυνας και αυτό είναι ένα μείζον ζήτημα που θα επανέλθω στη συνέχεια.

Βεβαίως, δεν υπάρχει ζήτημα για σας, γιατί μεταφερόμενοι υπάλληλοι, αφού κάνουν την ίδια δουλειά, δεν διατηρούν τις ίδιες απολαβές και πάτε στη μέθοδο της προσωπικής διαφοράς ούτε βεβαίως στις εξαιρέσεις δεν συμπεριλαμβάνεται το γεγονός ότι μέλη του προεδρείου του συλλόγου εργαζομένων, που προΐστανται όλων των υπαλλήλων της Υπηρεσίας, αυτομάτως μετατάσσονται σε άλλο Υπουργείο, ενώ ο ν.1264 είναι σαφής και απαγορεύει μετατάξεις, όταν πρόκειται για συνδικαλιστές.

Επιπροσθέτως, ιδρύεται Κέντρο Τεχνολογικής Υποστήριξης, Ανάπτυξης και Καινοτομίας. Η δε Υπηρεσία ενισχύεται με ειδικό λογαριασμό για να μπορέσει να χρηματοδοτήσει το κέντρο αυτό.

Είναι αντιφατικό να μιλάτε για εκσυγχρονισμό της ΕΥΠ, όταν αποκόπτετε μια υπηρεσία αιχμής από αυτήν και την υπαγάγετε σε άλλο Υπουργείο και την ίδια στιγμή, ιδρύετε κέντρο, το οποίο θα μπορούσε ακριβώς να χρησιμεύσει για να εκσυγχρονίσει τη μεταφερόμενη διεύθυνση. Είμαστε πολύ επιφυλακτικοί όταν μιλάτε για χρηματοδότηση και άλλων φορέων από άλλους φορείς, πλην του ελληνικού δημοσίου, για λόγους ασφαλείας αλλά και ανεξαρτησίας της Υπηρεσίας αυτής.

Άρα, είναι σαφής η διαφωνία μας επί της αρχής της προτεινόμενης ρύθμισης για μείζονες λόγους πολιτικούς, ιστορικούς αλλά και εθνικούς, που είναι εύκολα και κατανοητοί αλλά και αντιληπτοί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Η Εθνική Υπηρεσία Πληροφοριών σχεδιάστηκε ως μια πολιτική υπηρεσία και αποτελείται από πολιτικό προσωπικό με σκοπό να υπάγεται στον δημοκρατικό έλεγχο του κράτους. Το στράτευμα βεβαίως ήθελε πάντα να δημιουργήσει μια δικιά του υπηρεσία πληροφοριών και ξέρετε πολύ καλά ότι και ο προηγούμενος Υπουργός Άμυνας κ. Καμμένος, είχε διακαή πόθο να κάνει κάτι ανάλογο. Δεν είναι όμως αυτός ο τρόπος διά της μεταφοράς του προσωπικού, για να το επιτύχει.

Η νευραλγική διεύθυνση, που θέλετε να μεταφέρετε πρέπει να παραμείνει και να λειτουργεί εκεί που βρίσκεται και να εκσυγχρονιστεί βεβαίως, με δράσεις και προγράμματα, χωρίς αυτό να γίνει κατ’ ανάγκη με χρηματοδότηση από τρίτους ή με ερευνητικά κέντρα του ν.4310/2014. Θα πρέπει να γίνει με χρήματα και πόρους του δημοσίου αποκλειστικά.

Γι’ αυτό θεωρούμε τη μεταφορά αυτή άκαιρη, ιδιαίτερα με τον τρόπο που επιχειρείται να γίνει. Η αλλαγή διοίκησης σε μια ευαίσθητη μονάδα της Εθνικής Υπηρεσίας Πληροφοριών δεν μπορεί να γίνει χωρίς να λάβετε υπόψη ιστορικούς λόγους, για τους οποίους η Υπηρεσία αυτή λειτουργεί ως πολιτική υπηρεσία. Το στράτευμα -επαναλαμβάνω- μπορεί να αναπτύξει δική του ανάλογη υπηρεσία. Δεν μπορεί όμως να χρησιμοποιήσει μια υπηρεσία που από την κουλτούρα και τη φύση της λειτουργούσε μέχρι τώρα υπό πολιτική διεύθυνση για πολύ συγκεκριμένους ιστορικούς, αλλά και εθνικούς λόγους.

Παίζετε με τη φωτιά, κύριοι της Κυβέρνησης, γιατί τόσο η τροπολογία όσο και ο τρόπος που κατατέθηκε μάς βρίσκουν αντίθετους. Την χαρακτηρίζουμε τουλάχιστον ανιστόρητη και εκφράζουμε βεβαίως, τη ριζική μας διαφωνία.

Ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Θεόδωρος Ρουσόπουλος από τη Νέα Δημοκρατία.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ, κύριε Πρόεδρε.

Όσοι διάγουν την πέμπτη-έκτη δεκαετία της ζωής τους θα θυμούνται ότι στα πρώτα παιδικά τους χρόνια, πηγαίνοντας στον κινηματογράφο, πριν αρχίσει η ταινία βλέπαμε ένα πεντάλεπτο ή επτάλεπτο με τα λεγόμενα «ΕΠΙΚΑΙΡΑ». Ήταν ένα μικρό δελτίο ειδήσεων, το οποίο είχε κινηματογραφήσει η Κινηματογραφική Υπηρεσία του Υπουργείου Τύπου. Παλαιότερα, το αντίστοιχο παραγόταν από την Κινηματογραφική Υπηρεσία του Στρατού και πιο παλιά από ιδιώτες, όπως για παράδειγμα από τους αδελφούς Μανάκη που ήταν οι πρώτοι στα Βαλκάνια από το 1905, οι οποίοι κινηματογράφησαν γεγονότα της καθημερινότητας, της κοινωνικής και πολιτικής ζωής.

Όταν το 2004 ανέλαβα χρέη Υπουργού Επικρατείας με αρμοδιότητα τον Τύπο, θυμάμαι ότι με τους συνεργάτες μου ζήτησα να επισκεφτώ, τα αρχεία, που φυλάσσονταν σε ένα κτήριο-αποθήκη στο Γέρακα. Εκεί υπήρχαν οκτακόσιες πενήντα ώρες υλικό, εκατό χρόνια της νεότερης ελληνικής ιστορίας σε συνθήκες αξιοπρεπείς, αλλά ακαταλληλογράφητα και αψηφιοποίητα. Τότε η ψηφιοποίηση ήταν κάτι πάρα πολύ καινούργιο.

Ξεκινήσαμε και ψηφιοποιήσαμε αυτές τις οκτακόσιες πενήντα ώρες υλικού και ιδρύσαμε -είχα την τιμή να το εισηγηθώ στη Βουλή των Ελλήνων- το Εθνικό Οπτικοακουστικό Αρχείο. Έμεινα ήσυχος, κύριε Υπουργέ -θα καταλάβετε γιατί έχει την αξία της αυτή η μικρή ιστορική αναδρομή- ότι μπήκαν πλέον τα πράγματα σε μία σειρά, μπήκε το νερό στο αυλάκι και η ελληνική ιστορία είχε αποτυπωθεί στο φιλμ και εν συνεχεία ψηφιακά, άρα θα ζούσε για πάντα. Διότι, όπως ξέρουν όσοι έχουν ασχοληθεί λίγο, το φιλμ είναι εύφλεκτο και πολύ γρήγορα μπορεί να καταστραφεί. Μια μικρή φωτιά σε εκείνο το αρχείο στον Γέρακα θα είχε εξαφανίσει εκατό χρόνια εθνικής οπτικοακουστικής ιστορίας.

Ταυτοχρόνως, δουλέψαμε με τους συνεργάτες μου το αρχείο της ΕΡΤ. Έχουμε φτάσει σε ένα σημείο, όπου, όπως, πληροφορούμαι, κάποιοι ιδιώτες διεκδικούν ακόμα και τη δίκη της χούντας ως δική τους, παρακαλώ! Μάλιστα, όπως έμαθα πρόσφατα, πρωτοδίκως κέρδισαν.

Γιατί τα λέω όλα αυτά; Κάποια στιγμή, γύρω στο 2010, όταν ήρθε η επόμενη κυβέρνηση, η κυβέρνηση ΠΑΣΟΚ, δυστυχώς το Εθνικό Οπτικοακουστικό Αρχείο καταργήθηκε. Κόστιζε 600.000 ευρώ τον χρόνο στην ελληνική πολιτεία. Προτίμησε, λοιπόν, η κυβέρνηση τότε να το καταργήσει και να το μεταφέρει στην ΕΡΤ.

Θα μου πει κάποιος: Μα, εσύ που υπήρξες δημοσιογράφος παλιά, ενοχλήθηκες που πήγε το αρχείο στην ΕΡΤ; Εγώ που ήμουν δημοσιογράφος θυμάμαι ότι το 1989, όταν ξεκινήσαμε την ιδιωτική τηλεόραση, ήμουν εκ των στελεχών εκείνων, που ξεκίνησαν το πρώτο ιδιωτικό κανάλι. Κάποιοι εκ των τεχνικών ή άλλων ειδικοτήτων της κρατικής τηλεόρασης πήγαιναν σε ιδιωτικά κανάλια με την «προίκα» τους, δηλαδή με υλικό αρχείου από το παρελθόν, που κατείχε η ΕΡΤ ή το ελληνικό δημόσιο και έτσι ζητούσαν τα δέοντα, δηλαδή να πιάσουν δουλειά στα ιδιωτικά κανάλια. Μάλιστα, το 2004, λίγο πριν αρχίσουν οι Ολυμπιακοί Αγώνες, είχαμε συλλάβει κάποιον που με μια ολόκληρη κούτα υλικού έφευγε για να τη δώσει ποιος ξέρει πού. Γι’ αυτό, είχα αποφασίσει ότι δεν θα πήγαινα το αρχείο στην ΕΡΤ.

Το Εθνικό Οπτικοακουστικό Αρχείο πούλαγε περίπου 2.500 ευρώ το λεπτό, το υλικό εκείνο σε ξένα ή σε ελληνικά κανάλια, με την υποχρέωση, βεβαίως, να το δημοσιοποιήσουν ανάλογα με τη σύμβαση που θα είχαν, για μία ή δύο ή τρεις φορές. Φανταστείτε, μια και είχαμε ή θα έχουμε Ολυμπιακούς Αγώνες -δεν τους έχουμε φέτος, όπως προβλεπόταν, αλλά του χρόνου- την αφή της φλόγας του ’36, που είναι η πρώτη αφή φλόγας. Η μόνη χώρα διεθνώς, που έχει αυτό το πνευματικό δικαίωμα είναι η Ελλάδα. Άρα, λοιπόν, ανάμεσα σε διακόσιες χώρες, που μετέχουν στους Ολυμπιακούς Αγώνες, μόνο η Ελλάδα θα μπορούσε να αξιοποιήσει αυτό το υλικό, εισπράττοντας πολύ περισσότερα χρήματα από το κόστος του Εθνικού Οπτικοακουστικού Αρχείου.

Έχουν περάσει εκείνες οι εποχές. Αργότερα, ήρθε -πρέπει να ομολογήσω- η κυβέρνηση του ΣΥΡΙΖΑ και έφτιαξε το ΕΚΟΜΕ. Έρχεται ο Υπουργός σήμερα και ενισχύει το ΕΚΟΜΕ. Χαίρομαι ιδιαιτέρως, γιατί γίνεται αυτό, γιατί το Εθνικό Κέντρο Οπτικοακουστικών Μέσων ήταν και είναι απαραίτητο. Ήμασταν τότε η μόνη χώρα στην Ευρώπη, που δεν είχε Εθνικό Οπτικοακουστικό Αρχείο.

Είναι πολυποίκιλη και πολύπλευρη πλέον η δραστηριότητα του ΕΚΟΜΕ. Αυτά τα οποία κάνει ο σημερινός Υπουργός με τους συνεργάτες του Υφυπουργούς -αξιολογότατοι και οι τρεις τους- είναι πράγματα που εγώ τα είχα ονειρευτεί το 2004, αλλά δυστυχώς δεν έγιναν. Αυτή την έννοια έχει αυτό που σας είπα μέχρι τώρα, κύριε Υπουργέ και κύριοι Υφυπουργοί. Φροντίστε όσο μπορείτε να ενισχύσετε αυτό το έργο, για να μην έρθει κάποιος επόμενος και το καταστρέψει. Δεν είναι εύκολο πια. Ήρθε και η πανδημία και όλα γίνονται πολύ πιο γρήγορα ψηφιακά, όχι από μόνα τους, όχι από Θεού, αλλά με τη δική σας πολύ σημαντική παρέμβαση.

Το ψηφιακό μέρισμα, η ψηφιοποίηση, η τηλεϊατρική, για την οποία μιλούσα το 2005-2006, όταν κάναμε το ψηφιακό μέρισμα για πρώτη φορά στη χώρα μας, όταν προχωρήσαμε σε ψηφιακές εκπομπές -και δεν ήταν μόνο για την τηλεόραση για να έχει καλύτερη ποιότητα στις ταινίες ή στο ποδόσφαιρο, αλλά κυρίως γι’ αυτό το ψηφιακό μέρισμα βεβαίως, και την τηλεϊατρική, στην οποία αναφέρθηκε και ο κ. Ταγαράς στην εισήγησή του στην αρχή αυτής της συζήτησης- ήταν τα σημαντικότερα πράγματα.

Κλείνω λέγοντας ότι σήμερα η γραφειοκρατία μειώνεται και δεν ψηφιοποιείται. Δεν κάνουμε, δηλαδή, αυτό το οποίο θα έκαναν ή έχουν κάνει κάποιοι άλλοι σε άλλες χώρες, δηλαδή απλώς να ψηφιοποιούμε τα κείμενα. Μειώνουμε γραφειοκρατικές διαδικασίες κι αυτό είναι κάτι, που το αντιλαμβάνεται ο πολίτης.

Επιτρέψτε μου, μέρος από τη δική σας χαρά, κύριε Υπουργέ και κύριοι Υφυπουργοί, να λάβω κι εγώ σήμερα. Σας ευχαριστώ πολύ και σας συγχαίρω!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Ρουσόπουλο.

Τον λόγο έχει τώρα η κ. Αναστασία-Αικατερίνη Αλεξοπούλου από την Ελληνική Λύση.

**ΑΝΑΣΤΑΣΙΑ - ΑΙΚΑΤΕΡΙΝΗ ΑΛΕΞΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, είναι πράγματι πολύ σημαντικό που έρχεται ένα τέτοιο νομοσχέδιο προς ψήφιση στη Βουλή των Ελλήνων κι αυτό γιατί όλοι θα συμφωνήσουμε ότι η χώρα μας, όλα τα προηγούμενα χρόνια, ήταν πίσω σε σχέση με όλα αυτά που συζητάμε σήμερα, από την αντιμετώπιση των οπτικοακουστικών μέτρων ως τις ψηφιακές δημόσιες υπηρεσίες, γενικά τη διευκόλυνση της ψηφιακής επαφής του πολίτη και των επιχειρήσεων με το δημόσιο.

Θα μου επιτρέψετε, λοιπόν, πάνω στο σημαντικό αυτό σχέδιο νόμου, να κάνω ορισμένες παρατηρήσεις, χρήσιμες, νομίζω. Και αυτό, επειδή όπως δείχνει η εμπειρία ενός έτους στη Βουλή, όσες φορές εσείς της Κυβέρνησης ακούσατε την Ελληνική Λύση, τότε μόνο κέρδος υπήρξε για την Ελλάδα και καλό για την κοινωνία μας.

Βασικό τμήμα του νομοσχεδίου αποτελεί η προώθηση και η απλούστευση των διαδικασιών για την ενίσχυση της παραγωγής οπτικοακουστικών έργων. Ο Υπουργός κ. Πιερρακάκης είχε επισημάνει σε ανύποπτο χρόνο ότι η Ελλάδα είναι ένα φυσικό στούντιο, το οποίο όμως, λόγω των χρονοβόρων διαδικασιών, κανείς δεν επέλεγε. Έτσι, η Κυβέρνηση ισχυρίζεται ότι με το νομοσχέδιο προωθούνται οι απλούστερες διαδικασίες. Θα συμβεί, όμως, αυτό σήμερα με τον νέο αυτό νόμο; Φοβάμαι πως δύσκολα. Και αυτό, γιατί αν και με το πρώτο κεφάλαιο του νομοσχεδίου ενισχύετεοικονομικά το ΕΚΟΜΕ, δηλαδή τον αρμόδιο φορέα για να έρθουν παραγωγοί από το εξωτερικό, εντούτοις δεν αποσαφηνίζεται σε ποιο Υπουργείο θα εντάσσονται οι αρμοδιότητες, σε ποιο Υπουργείο θα χαράσσεται η γραμμή. Θα είναι το Υπουργείο Ψηφιακής Διακυβέρνησης, το Υπουργείο Πολιτισμού ή κάποιο άλλο Υπουργείο;

Σε ό,τι αφορά την προσέλκυση ξένων παραγωγών στην Ελλάδα, σας ρωτώ πάνω στο άρθρο 12, όπου αναφέρεστε στα κίνητρα, γιατί δεν δίνουμε και άλλα κίνητρα, κυρίως φορολογικά, όπως παραδείγματος χάριν γίνεται στη Ρουμανία, με συνέπεια, η χώρα αυτή, που δεν έχει το πολιτισμικό και ιστορικό βάθος της Ελλάδας, να προσελκύει κινηματογραφικές παραγωγές και να εξασφαλίζει χιλιάδες θέσεις εργασίας για τους πολίτες της. Γιατί; Διότι δίνει πολλά κίνητρα.

Πάμε τώρα να πούμε μερικά λόγια για το κεφάλαιο, που αφορά την ψηφιακή διακυβέρνηση. Θέλετε, λέτε, να καταπολεμήσετε τη γραφειοκρατία και να εκσυγχρονίσετε το κράτος. Η Ελληνική Λύση, προφανώς είναι υπέρ σε οτιδήποτε εξυπηρετεί τον πολίτη, τον Έλληνα. Ξέρετε, όμως, τι ακούω τον τελευταίο καιρό από τους πολίτες; Ότι με πρόσχημα την πανδημία του κορωνοϊού οι δημόσιες υπηρεσίες ταλαιπωρούν τον κόσμο. Ελάχιστοι εξυπηρετούνται και αυτοί με αργούς ρυθμούς, που δεν τιμούν τη δημόσια διοίκηση. Αυτό να το δείτε, κύριοι της Κυβέρνησης. Διότι, τι να τις κάνει κανείς τις βελτιωτικές διατάξεις, όταν πολίτες και επιχειρήσεις δεν εξυπηρετούνται από το δημόσιος; Δυστυχώς, οι δημόσιες υπηρεσίες εδώ και μήνες παρέλυσαν. Αυτό δείχνει πόσο ανέτοιμη ήταν η Κυβέρνηση να αντιμετωπίσει αποτελεσματικά την πρόσφατη κρίση του COVID-19.

Επιτρέψτε μου, πάνω στο άρθρο 16 που αφορά το Εθνικό Μητρώο Επικοινωνίας Πολιτών, να κάνω μία σημαντική -νομίζω- παρατήρηση. Το άρθρο προβλέπει στην ουσία να εμπιστευτούμε όλοι μας τα προσωπικά μας δεδομένα, τα πιο ευαίσθητα, σε χέρια ιδιωτών, όπως για παράδειγμα τραπεζικών και άλλων υπαλλήλων. Ποιος, λοιπόν, θα μας εγγυηθεί ότι δεν θα έχουμε τη γνωστή ιστορία με τις απάτες, από τη στιγμή που τα τηλέφωνα και τα προσωπικά στοιχεία πολιτών μπορούν να πέσουν στα χέρια του οποιουδήποτε; Αυτό δεν συμβαίνει και τώρα;

Με το εν λόγω άρθρο του νομοσχεδίου, αυτό μπορεί να διευρυνθεί ακόμα περισσότερο και έτσι οδηγούμαστε στην κατάρρευση του άρθρου και του πνεύματος πίσω από το άρθρο αυτό. Εξάλλου, θα σας υπενθυμίσω ότι κατά το Σύνταγμα πληροφορίες προσωπικών δεδομένων πολιτών μπορεί το κράτος να εμπιστεύεται μόνο σε δημόσιους υπαλλήλους, όχι σε ιδιωτικούς.

Μιας και αναφερόμαστε σε όλα αυτά, υπάρχει, ξέρετε, η τεχνολογία «blockchain», που και Έλληνες επιστήμονες έχουν δημιουργήσει στο εξωτερικό, μία τεχνολογία η οποία επιλύει τα θέματα της γραφειοκρατίας, αλλά μπορεί να χρησιμεύσει και στην αντιμετώπιση του λαθρομεταναστευτικού, αφού επιτρέπει την ατομική ηλεκτρονική ταυτοποίηση.

Γιατί, λοιπόν, να μη λάβουμε υπ’ όψιν μας και αυτήν την τεχνολογία; Γιατί αφήνουμε ανεκμετάλλευτους άξιους Έλληνες, που εργάζονται στο εξωτερικό; Δεν έχετε ακούσει, άραγε, για τις προσπάθειες, που κάνουν άλλες ευρωπαϊκές χώρες με χρήση τεχνολογίας «blockchain», ώστε να προστατέψουν τα προσωπικά δεδομένα των πολιτών με τη δημιουργία αυτοκυρίαρχων ταυτοτήτων, που δεν παραβιάζονται;

Το συγκεκριμένο άρθρο λέει «Άυλη λειτουργία συστήματος ηλεκτρονικής συνταγογράφησης φαρμάκων» και αυτό, βέβαια, αφορά μόνο τους ασφαλισμένους. Ξέρετε, θα ήθελα να αναφερθώ στο άρθρο 13 σε θέμα που αγγίζει τα ΑΜΕΑ, τους ανθρώπους με ειδικές ικανότητες, όπως εγώ τους χαρακτηρίζω, θέμα για το οποίο έχω ιδιαίτερη ευαισθησία. Ξέρετε πόσοι από τους πάσχοντες από χρόνιες παθήσεις, από αναπηρίες και από διαφόρων ειδών και βαθμού δυσκολίες, κινητικές και άλλες, είναι σήμερα ανασφάλιστοι; Είναι πάρα πολλοί.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Συγγνώμη, κύριε Πρόεδρε, για ένα λεπτό, γιατί αφορά τα ΑΜΕΑ.

Αυτούς τους αδύναμους συνανθρώπους μας δεν θα έπρεπε να τους συμπεριλάβει το ως άνω άρθρο; Κι όμως, παρατηρείται το γεγονός να μην μπορούν να εξυπηρετηθούν, γιατί το αναλώσιμο ιατροτεχνολογικό υλικό βάσει του νόμου το προμηθεύονται μόνο από τα φαρμακεία των νοσοκομείων και όχι από τα ιδιωτικά φαρμακεία.

Ρωτώ, λοιπόν, το εξής: Πώς αυτοί οι άνθρωποι θα εξυπηρετηθούν, με δεδομένη την απαγόρευση εισόδου στα νοσοκομεία λόγω κορωνοϊού; Τίθεται ή όχι σε άμεσο κίνδυνο η υγεία τους; Θα έπρεπε, επομένως, το σχέδιο νόμου να προβλέψει και γι’ αυτούς τους ανθρώπους.

Αυτές ήταν οι παρατηρήσεις μου, κυρίες και κύριοι συνάδελφοι και καλό θα ήταν, στην Κυβέρνηση να τις λάβετε υπ’ όψιν σας, γιατί προέρχονται μέσα από την κοινωνία, από πάσχοντες συνανθρώπους μας.

Σας ευχαριστώ πολύ για την προσοχή σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης.

**ΑΘΑΝΑΣΙΟΣ ΠΑΦΙΛΗΣ:** Θα αναφερθώ σε δύο διαδικαστικά θέματα και αναγκαζόμαστε να τα βάλουμε στην Ολομέλεια.

Πρώτο θέμα: Η Δευτέρα είναι μέρα κοινοβουλευτικού ελέγχου. Η Νέα Δημοκρατία, υποσχόμενη την κανονικότητα, πέρα από εξαιρέσεις, κάνει το ανάποδο.

Θέλω, μάλιστα, να πω και κάτι για να το ακούσει και ο κόσμος. Ο Βουλευτής δεν είναι μόνο να είναι στην Ολομέλεια και στις επιτροπές. Είναι να έρχεται σε επαφή με τον κόσμο, να παρεμβαίνει. Υπάρχουν τεράστια προβλήματα. Εδώ έχουμε φθάσει τώρα -για να απομυθοποιήσουμε κιόλας αυτό που λέγεται «κανονικότητα»- Δευτέρα και Παρασκευή που είναι ημέρες κοινοβουλευτικού ελέγχου, να έχει νομοθετικό έργο. Γιατί; Αυτό είναι το ερώτημα. Αυτή είναι η κανονικότητα; Απαντήστε! Δεν θα τα λέμε μόνο στη Διάσκεψη των Προέδρων. Θα τα λέμε από εδώ, για να ακούει ο κόσμος. Γιατί γίνεται αυτό; Γιατί ταυτόχρονα συνεδριάζουν επιτροπές και Ολομέλεια; Δεν μπορεί να υπάρξει καλύτερος προγραμματισμός; Όχι. Είπαμε, η λογική είναι «Βρήκαμε παπά να θάψουμε καμμιά δεκαριά», δηλαδή να τα περάσουμε όλα.

Αυτό είναι απαράδεκτο, κατά τη γνώμη μας και πρέπει να σταματήσει κάποτε. Εσείς που μιλάτε για Κανονισμό και για θεσμικότητα και λέτε ότι πρέπει να τηρούμε τους κανονισμούς, κ.λπ., είστε οι πρώτοι που το παραβιάζετε. Φυσικά, αυτό έγινε και πριν, στο απόγειο μάλιστα, από τις προηγούμενες κυβερνήσεις. Δεν τις αθωώνουμε. Όμως, σε έναν βαθμό και πιο γλυκά γίνεται και τώρα. Έρχονται πακέτο το ένα μετά το άλλο όλα τα νομοσχέδια.

Αυτό έχει και μία άλλη πλευρά, που αφορά αυτές τις γρήγορες διαδικασίες. Ξέρετε, η συζήτηση δεν είναι στη Βουλή μόνο. Στη Βουλή ο συσχετισμός των δυνάμεων είναι συγκεκριμένος. Είναι και ο κόσμος και το κίνημα τι λέει και πώς προλαβαίνει κατακαλόκαιρο, με την απειλή και πάλι του κορωνοϊού.

Επομένως, εμείς έχουμε θέσει επανειλημμένα το θέμα και στη Διάσκεψη των Προέδρων, το λέμε και δημόσια. Αυτός ο χαβάς -για να το πω λαϊκά- δεν μπορεί να συνεχίζεται, με υπερεντατική δουλειά που στην πραγματικότητα υποβαθμίζει και περνά στα γρήγορα σοβαρά θέματα.

Εγώ δεν θέλω να μιλήσω πολύ για το νομοσχέδιο, γιατί ο εισηγητής μας μίλησε με επιχειρήματα. Θέλω να κάνω ένα σχόλιο και προς την Κυβέρνηση και προς τα άλλα κόμματα.

Ακούστε, εμείς μιλάμε με πολιτικά επιχειρήματα. Θέτουμε ερωτήματα. Δεν απαντάτε. Η θεωρία ότι έχουμε άλλη άποψη γενικά, είναι άλλα λόγια να αγαπιόμαστε, για να ξεφύγουμε. Θέτουμε συγκεκριμένα ερωτήματα, για να απαντήσει και αυτή η Κυβέρνηση και φυσικά και τα άλλα κόμματα. Συνήθως, αποφεύγουν. Γιατί; Φοβάστε; Αφού εσείς λέτε ότι έχετε το δίκιο με το μέρος σας.

Εγώ θα μιλήσω κυρίως για την τροπολογία, που έγινε πολλή συζήτηση. Μιλώ για την τροπολογία, που αφορά την ΕΥΠ που η Κυβέρνηση υποστήριξε ό,τι υποστήριξε και τα άλλα κόμματα έκαναν κριτική και διαφωνούν. Ποιο είναι το πρόβλημα με αυτήν την τροπολογία; Κατά τη γνώμη μας, είναι πολύ βαθύ, δεν είναι επιφανειακό. Φυσικά, μπορεί να υπάρχει αναξιοκρατία, έλλειψη διαφάνειας, ρουσφέτι. Αυτά τα έλεγε ο εισηγητής του κόμματος της Αντιπολίτευσης. Αυτά, φυσικά, δεν τα άλλαξαν ούτε οι προηγούμενοι, για να είμαστε ειλικρινείς για το τι συμβαίνει. Άβυσσος η ψυχή του ανθρώπου για το τι συμβαίνει σε αυτές τις υπηρεσίες. Αυτό δεν το λέω εγώ. Το λένε ακόμα και αυτοί που έχουν κυβερνήσει και ξέρουν τι ακριβώς γίνεται.

Πώς, λοιπόν, εξηγείται η απόσπαση της συγκεκριμένης διεύθυνσης -ξέρετε βέβαια ποια είναι, και οι άλλοι την ξέρουν, αλλά ας πούμε ότι είναι Διεύθυνση Πληροφοριών, για να το πούμε κομψά- και η ένταξή της στο Υπουργείο Άμυνας; Πού εντάσσεται αυτό, αλήθεια; Είναι μόνο το θέμα στο οποίο γίνεται κριτική -σωστό είναι- ότι δηλαδή από ΕΥΠ γίνεται ΚΥΠ; Είναι και αυτό, αλλά δεν είναι το κύριο, κατά τη γνώμη μας. Πού εντάσσεται; Εντάσσεται στη δημιουργία Υπηρεσίας Πληροφοριών, που θα συνεργάζεται, θα ενοποιείται και θα αποτελεί τέτοια υπηρεσία του ΝΑΤΟ. Δηλαδή, για να το πω πολύ απλά, υπάρχει απόφαση του ΝΑΤΟ -είναι παλαιά, θα τα πω μετά- που λέει ότι πρέπει να ενοποιήσουμε τις υπηρεσίες πληροφοριών, ώστε να μπορεί η συμμαχία να σφάζει με καλύτερες πληροφορίες, να βομβαρδίζει, γιατί το ΝΑΤΟ είναι μία οικογένεια αγγέλων!

Τι θα συμβεί στην πραγματικότητα, κύριοι Υπουργοί και κύριοι της Κυβέρνησης και οι υπόλοιποι, που δεν έχετε πάρει χαμπάρι τι γίνεται ή κάνετε ότι δεν έχετε πάρει χαμπάρι; Θα αποσπαστεί αυτό το κομμάτι, που υποτίθεται λέω -για να είμαι πιο χαλαρός- ότι είναι το μόνο που ελέγχουμε εμείς, που ελέγχεται, δηλαδή, από την Ελλάδα. Παρ’ότι έχει σχέση -μην ανοίξω το στόμα μου, δεν κάνει, είμαστε στη Βουλή- με πολλά πράγματα, όμως υποτίθεται ότι εμείς το ελέγχουμε και χρησιμοποιούμε αυτό το κομμάτι για πληροφορίες και παρακολούθηση -αυτά γίνονται, δεν είναι τίποτα μυστικά- από εκεί που απειλούμαστε. Είναι αλήθεια ή όχι; Είναι αλήθεια.

Από ποιον απειλούμαστε; Αυτό είναι το ερώτημα. Ποιοι είναι αυτοί που απειλούν τα κυριαρχικά δικαιώματα και την ανεξαρτησία της χώρας; Δεν είναι η σύμμαχός μας στο ΝΑΤΟ, η Τουρκία; Από πού έχουμε προβλήματα; Δεν έχουμε από βορράν, βορειοδυτικά, για να το προσδιορίσω και να μην πω και το όνομα; Από εκεί έχουμε. Αυτοί δεν είναι οι γείτονες, τους οποίους πρέπει να παρακολουθούμε -κάθε κράτος το κάνει, δεν κάνω κρίσεις γι’ αυτό- για το τι γίνεται; Εδώ είναι το ερώτημα. Δηλαδή οι σύμμαχοί μας.

Είμαστε, λοιπόν, σε μία συμμαχία, της οποίας μέλη και ιδιαίτερα στον περίγυρό μας, απειλούν. Το ΝΑΤΟ σφυρίζει αδιάφορα. Πάντα σφυρίζει αδιάφορα. Βρείτε τα, λέει. Και όχι μόνο το ΝΑΤΟ.

Μην σημειώνετε, κύριε Λιβανέ, γιατί αυτή είναι η αλήθεια και μην μου πείτε αυτή είναι η κατάσταση και δεν μπορούμε να την αλλάξουμε. Το λέω ως πολιτική κριτική.

Επειδή άκουσα την κριτική του ΣΥΡΙΖΑ, ερωτώ: Αυτό είναι σημερινό της Νέας Δημοκρατίας; Όχι. Λοιπόν ακούστε τις δηλώσεις της κυβέρνησης ΣΥΡΙΖΑ τον Απρίλιο του 2016, όταν πάρθηκε αυτή η απόφαση: Η Ελλάδα μπορεί και θα συνεργαστεί με όλες αυτές τις χώρες, δηλαδή ΝΑΤΟ, Ευρωπαϊκή Ένωση, ακόμα και με τρίτες -προσέξτε- προκειμένου να ενισχυθεί η απόφαση του ΝΑΤΟ για τη δημιουργία μιας υπηρεσίας πληροφοριών στο πλαίσιο του ΝΑΤΟ. Αυτή είναι η δήλωση κυβέρνησης ΣΥΡΙΖΑ. Βέβαια, η Νέα Δημοκρατία βαράει παλαμάκια. Αυτό λέει: Δημιουργία μιας υπηρεσίας πληροφοριών -αυτό έχει αξία- στο πλαίσιο του ΝΑΤΟ. Αυτό κάνει η Νέα Δημοκρατία. Είναι η πρώτη χώρα-μέλος του ΝΑΤΟ, που ξεκινάει και κάνει αυτή την απόσπαση. Φυσικά μπορεί να υπάρχουν και άλλοι λόγοι, αλλά το βάθος είναι αυτό που λέμε εμείς, την αποσπά, δηλαδή, από την ΕΥΠ και την πάει στο Υπουργείο Άμυνας με αυτόν τον μακροπρόθεσμο στόχο. Αν έχουμε άδικο και νομίζετε ότι φανταζόμαστε, σας λέμε ότι θα το δείξει η ίδια η ζωή, όπως έχει αποδείξει και πάρα πολλά πράγματα.

Βέβαια, τι παραμένει από την ΕΥΠ; Παραμένει το θέμα της εσωτερικής ασφάλειας, το οποίο θέλει πάρα πολύ μεγάλη συζήτηση. Τι είναι εσωτερική ασφάλεια; Καλά, νομίζετε ότι δεν ξέρουμε ή δεν βλέπουμε τι γίνεται με την εσωτερική ασφάλεια; Είναι μόνο οι τζιχαντιστές, που μπαίνουν ή είναι κάποιες, όπως λένε, τρομοκρατικές οργανώσεις ή διάφοροι περίεργοι; Όχι. Σύστημα, που τελικά καταλήγει στην παρακολούθηση της δραστηριότητας του λαϊκού κινήματος. Δυστυχώς ή ευτυχώς. Έχουν βγει και έχουν διαψεύσει επίσημα ότι δεν παρακολουθούν, παραδείγματος χάριν, πολιτικά κόμματα και αυτά έχουν καταρρεύσει από την ίδια την πραγματικότητα.

Βέβαια, όλο το σχέδιο εντάσσεται και συνδέεται με ένα εφιαλτικό οπλοστάσιο που έχει δημιουργήσει η Ευρωπαϊκή Ένωση και οι κυβερνήσεις κρατών-μελών, όπως EURODAC -ξέρουνε τι είναι- SIS II, ηλεκτρονική βάση για να είναι καλύτερη η ανταλλαγή των πληροφοριών και πληρέστερο το φακέλωμα. Αυτό έχει τη σύμφωνη γνώμη όλων των κυβερνήσεων και αφήστε του ΣΥΡΙΖΑ τα κόλπα. Τα συμφωνήσατε όλα αυτά τα χρόνια -και πριν τα συμφωνήσατε- στο όνομα της εσωτερικής ασφάλειας της Ευρωπαϊκής Ένωσης. Αυτή είναι η ουσία της τροπολογίας και γι’ αυτό την καταψηφίζουμε, πέρα από τα υπόλοιπα. Δεν υπάρχει σοβαρό επιχείρημα, κατά τη γνώμη μας γι’ αυτό. Όχι ότι είμαστε υπέρ της ΕΥΠ. Τα περί διαφάνειας στην ΕΥΠ είναι να γελάει ο κόσμος. Φυσικά και υπάρχει αδιαφάνεια. Μυστική υπηρεσία είναι. Τι θα κάνει δηλαδή; Θα τα λέει όλα δημόσια; Εμείς δεν συμφωνούμε ούτε λέμε ότι μπορεί να υπάρξει μία μυστική υπηρεσία που θα τα αναρτά όλα στη «ΔΙΑΥΓΕΙΑ»! Δεν λέμε αυτό.

Να δούμε τώρα το εξής: Το νομοσχέδιο για την ψηφιοποίηση -τα είπε ο κ. Γιάννης Δελής- συνδέεται καθόλου με τέτοιες πλευρές; Δεν εννοώ με την ΕΥΠ. Από μια άποψη είναι χειρότερο. Γιατί είναι χειρότερο;

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτού)

Δώστε μου, κύριε Πρόεδρε, ένα λεπτό. Δεν θα καθυστερήσω.

Μην λέτε σε εμάς ότι δεν θέλουμε ψηφιοποίηση. Ακούστε, αν δεν ξέρετε, επειδή είστε νέος, κύριε Υπουργέ, το πρώτο κόμμα που έβαλε υπολογιστές και ψηφιοποίηση είναι το ΚΚΕ και ο «ΡΙΖΟΣΠΑΣΤΗΣ». Το ξέρουν όλοι. Και μας κορόιδευαν. Εμείς είμαστε οι πρώτοι που λέμε ότι χρειάζεται εκσυγχρονισμός, η σύγχρονη τεχνολογία να εφαρμοστεί κ.λπ. και το κάναμε και το κάνουμε. Το ερώτημα είναι: ποιον θα εξυπηρετεί.

Ακούστε, αυτά θα πληρωθούν -κάποτε θα τα καταλάβει ο κόσμος- το να μπορούν οι τράπεζες, οι ασφαλιστικές εταιρείες, όλο το κεφάλαιο να έχει την πληροφορία ακόμα κι αν εγώ πάσχω από ουρικό οξύ, παραδείγματος χάριν. Ξέρετε τι γίνεται στην Αμερική, πώς γίνονται οι ασφάλειες. Θέλει ιατρικό πιστοποιητικό και όταν πας σου λέει: «Δεν με συμφέρει εμένα να σε πληρώσω, γιατί μπορεί να πεθάνεις. Πέθανε. Δεν σε ασφαλίζω».

Όλες οι πλευρές μιλάτε για ατομικά δικαιώματα όλη την ώρα και βγάζετε λόγους. Εδώ, για πείτε μας, πού υπάρχουν ατομικά δικαιώματα, όταν μπορεί να ξέρει ο οποιοσδήποτε ακόμα και αν έχεις ένα -να μην πω πώς το λένε στο χωριό μου, θα το πω κομψά- μπαΐρι σε ένα βουνό και να πάει να στο πάρει; Θα μπορούν οι ασφαλιστικές εταιρείες και άλλοι μηχανισμοί να το κάνουν αυτό. Μην λέτε ότι είναι εθελοντικό. Εδώ υπάρχει εκβιασμός. Ή το υπογράφεις ή… Άσε που οι περισσότεροι δεν κοιτάνε καθόλου τα ασφαλιστήρια, γιατί δεν είναι ενημερωμένοι.

Η γραμμή της Νέας Δημοκρατίας, συνεχίζοντας τη γραμμή του ΣΥΡΙΖΑ σε σχέση με το οπτικοακουστικό υλικό, είναι: Όλα στους επιχειρηματίες και στους επενδυτές, 60.000 ευρώ για ταινίες μικρού μήκους, 15.000 ευρώ για σίριαλ, για πολιτιστικά σκουπίδια. Το τι παράγουν αυτοί. Μην μιλάτε για σχολική βία και όλα τα υπόλοιπα. Ανοίξτε την τηλεόραση και δείτε τι είναι ο αμερικάνικος πολιτισμός συνολικά. Σφαγείο! Έχουμε τρελαθεί.

Όλους αυτούς, λοιπόν, χρηματοδοτείτε. Με ποιο κριτήριο; Την ποιότητα; Όχι. Το οικονομικό, ποιο θα φέρει λεφτά κι ας διαπαιδαγωγείται ένας κόσμος ολόκληρος σε λάθος και τραγική κατεύθυνση. Μετά προσπαθούμε να εξηγήσουμε διάφορα φαινόμενα. Τον ρόλο που παίζουν τα μέσα μαζικής ενημέρωσης κανένας, μα κανένας σοβαρός άνθρωπος δεν μπορεί να τον αρνηθεί. Από το πρωί μέχρι το βράδυ, τι αντιλήψεις και τι προσωπικότητες διαμορφώνουν και καλλιεργούν.

Βέβαια, θα πω και κάτι ακόμα και θα το επαναλάβω: Το τραγικό -για εμάς είναι εξηγήσιμο- που συνέβη με τον κορωνοϊό, θα πρέπει να το μετρήσει ο ελληνικός λαός. Ο κόσμος κινδύνευε να πεθάνει και τα κανάλια πήραν 20 εκατομμύρια, για να του πουν να κάτσει στο σπίτι. Αυτή ήταν η προσφορά τους! Είναι βάρβαρη, απάνθρωπη, είναι χειρότερο από οτιδήποτε μπορεί να μπει κανένας. Αντί εθελοντικά να προσφερθούν, πληρώθηκαν για να μεταδώσουν μηνύματα που αφορούν τη ζωή του ανθρώπου.

Το υποστηρίζετε ακόμα; Πείτε μας ένα επιχείρημα. Μπας και είναι φτωχοί; Ποιος έχει τα κανάλια; Εφοπλιστές, μεγαλοκαρχαρίες. Όλοι τα έχουν. Κανένας δεν είναι φτωχός. Θα πέφταν έξω; Ή μήπως το κάνατε για να στηρίξετε τους εργαζόμενους; Ας έβαζαν το χέρι στην τσέπη. Ας τους φορολογούσατε παραπάνω τώρα ενόψει κορωνοΐού. Αυτό είναι το απαύγασμα του ίδιου του καπιταλιστικού συστήματος.

Τέλος, θέλω να πω για την απόφαση του Ερντογάν για την Αγια-Σοφιά, που είναι -το καταλαβαίνει ο καθένας- απαράδεκτη, καταδικαστέα και αποτελεί κλιμάκωση της τουρκικής προκλητικότητας. Από την άλλη μεριά έχουμε τις γλυκανάλατες -όπως είπε ο Δημήτρης Κουτσούμπας, ο Γενικός Γραμματέας του κόμματός μας- αντιδράσεις του ΝΑΤΟ και της Ευρωπαϊκής Ένωσης, που τέλος πάντων, μετράνε αλλιώς αυτοί. Σκασίλα τους και η Αγια-Σοφιά και όλα τα υπόλοιπα, σιγά μην χαλάσουν τις εμπορικές σχέσεις. Έτσι είναι η ζωή και έχει αποδειχθεί σε όλη την Ιστορία.

Αυτοί είναι οι σύμμαχοί σας. Θα μου πείτε: Εμείς έχουμε συμμάχους. Το Κομμουνιστικό Κόμμα Τουρκίας -δεν ξέρω αν έχετε διαβάσει την ανακοίνωση, μπείτε και διαβάστε τη- βγήκε ανοιχτά και το κατήγγειλε. Είπε ότι είναι βαρβαρότητα, είπε αυτά κι αυτά κι αυτά. Και σε ποιες συνθήκες; Σε συνθήκες καθεστώτος Ερντογάν. Είναι το μόνο κόμμα, από όσο ξέρω, μέχρι στιγμής που έχει βγει και λέει ότι δεν μπορεί να καταστρέφεται ένα μνημείο της ανθρωπότητας.

Με συγχωρείτε, επειδή στάλθηκε η ανακοίνωση, τα αγαπημένα σας μέσα ενημέρωσης και ο ιδιωτικός τομέας που θα κάνει θαύματα ,δεν είπαν τίποτα!

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Κύριε Πρόεδρε, τον λόγο παρακαλώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Ευχαριστώ, κύριε Πρόεδρε.

Θα ήθελα να πω ότι γίνονται δεκτές όλες οι υπουργικές τροπολογίες και επίσης καταθέτουμε κάποιες νομοτεχνικές βελτιώσεις. Επιτρέψτε μου να σταθώ σε μία: διευρύνουμε την έννοια της άυλης συνταγογράφησης με νομοτεχνική και πλέον εντάσσουμε σε αυτήν τα άυλα παραπεμπτικά των εξετάσεων. Δηλαδή, μέσα σε λίγες εβδομάδες, οι γιατροί εκτός από φάρμακα που θα συνταγογραφούν, θα βάζουν και τα παραπεμπτικά των εξετάσεων με τον ίδιο τρόπο, ώστε να μπορεί κανείς να πάει να κάνει κάποιες εξετάσεις, χωρίς κατ’ ανάγκην να πρέπει να επισκεφθεί τον γιατρό του σε κατοχυρωμένες και υφιστάμενες σχέσεις μαζί του.

(Στο σημείο αυτό ο Υπουργός Επικρατείας και Ψηφιακής Διακυβέρνησης κ. Κυριάκος Πιερρακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛ. 179,180)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Θα διανεμηθούν οι νομοτεχνικές βελτιώσεις που καταθέσατε.

Τον λόγο έχει ο Υφυπουργός Ψηφιακής Διακυβέρνησης κ. Ζαριφόπουλος.

**ΓΡΗΓΟΡΙΟΣ ΖΑΡΙΦΟΠΟΥΛΟΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Κυρίες και κύριοι Βουλευτές, με το παρόν νομοσχέδιο το Υπουργείο Ψηφιακής Διακυβέρνησης θέτει δύο στόχους: αφενός να ενισχύσει την ανταγωνιστικότητα της Ελλάδας στον τομέα των οπτικοακουστικών παραγωγών και να προσελκύσει τις σχετικές επενδύσεις, αφετέρου να ενισχύσει την ηλεκτρονική διακυβέρνηση και να επιταχύνει συνολικά τον ψηφιακό μετασχηματισμό της χώρας.

Όσον αφορά τον πρώτο στόχο, εδώ πρέπει να αναγνωρίσουμε ότι ξεκινάμε από μια καλή βάση, από μια καλή πρωτοβουλία και πρέπει αυτό να πιστωθεί στην προηγούμενη κυβέρνηση. Ερχόμαστε, λοιπόν, να βελτιώσουμε τον υπάρχοντα νόμο, δίνοντας ισχυρότερα κίνητρα και απλουστεύοντας τις σχετικές διαδικασίες, επιταχύνοντας τους χρόνους, προκειμένου να προσελκύσουμε οπτικοακουστικές παραγωγές από το εξωτερικό, αλλά και προκειμένου να ενισχύσουμε την εγχώρια βιομηχανία, ώστε να παραχθεί καλής ποιότητας εξαγώγιμο περιεχόμενο και να μπορέσουμε να έχουμε παρουσία στις γνωστές διεθνείς πλατφόρμες. Έτσι, για να τα πετύχουμε αυτά, αυξάνουμε το ποσοστό της χρηματοδοτικής ανταπόδοσης, του cash rebate, μειώνουμε τα όρια των επιλέξιμων δαπανών, τα όρια υπαγωγής ουσιαστικά και απλοποιούμε τις σχετικές διαδικασίες, ακριβώς για να μπορέσουμε να επιταχύνουμε τους χρόνους. Μέσα από αυτή τη συντονισμένη προσπάθεια, θεωρούμε ότι θα μπορέσουμε και να προσελκύσουμε επενδύσεις από το εξωτερικό και να τονώσουμε την εγχώρια βιομηχανία και έτσι να δημιουργήσουμε πολλές νέες θέσεις εργασίας και ταυτόχρονα, να προωθήσουμε τη χώρα διεθνώς.

Όσον αφορά τώρα τον δεύτερο στόχο, αυτόν της επιτάχυνσης του ψηφιακού μετασχηματισμού, εδώ πρέπει επίσης να αναγνωρίσουμε ότι τους τελευταίους μήνες έχουν γίνει άλματα προς τα εμπρός και αυτό πρέπει να πιστωθεί στην παρούσα Κυβέρνηση. Έχουν γίνει άλματα για δύο λόγους. Ο πρώτος λόγος είναι ότι έχουμε βάλει στο επίκεντρο της όλης μας προσπάθειας τον πολίτη. Θέλουμε μέσα από τις ηλεκτρονικές υπηρεσίες, μέσα από τις λύσεις τις οποίες δίνουμε να εξυπηρετήσουμε τις ανάγκες του πολίτη και όχι τις ανάγκες της δημόσιας διοίκησης.

Ο δεύτερος λόγος γιατί έχουμε κάνει όλα αυτά που έχουμε κάνει αυτό το διάστημα, είναι γιατί έχουμε λειτουργήσει πολύ μεθοδικά, πολύ οργανωμένα, με ομάδες έργου, με σχέδιο, με χρονοδιαγράμματα και με πολλά μικρά έργα πληροφορικής, με πολλές γρήγορες νίκες, οι οποίες και τεράστιο αντίκτυπο έχουν στην καθημερινότητα του πολίτη και μειωμένο σχετικά κόστος για τον Έλληνα φορολογούμενο. Γιατί; Γιατί αξιοποιούμε πλήρως τους εξαιρετικούς μηχανικούς του δημόσιου και του ευρύτερου δημόσιου τομέα. Το gov.gr το έχουν αγκαλιάσει όλοι οι πολίτες. Τα νούμερα είναι εντυπωσιακά και όσον αφορά την επισκεψιμότητα και όσον αφορά τις δεκάδες χιλιάδες των πιστοποιητικών, που εκδίδονται πλέον ηλεκτρονικά, τις σχεδόν διακόσιες χιλιάδες ηλεκτρονικές εξουσιοδοτήσεις, το σχεδόν μισό εκατομμύριο ηλεκτρονικών υπεύθυνων δηλώσεων και ούτω καθεξής.

Προσθέτουμε, λοιπόν, με το παρόν νομοσχέδιο νέες ηλεκτρονικές υπηρεσίες και νέες λειτουργικότητες. Μονιμοποιούμε την άυλη συνταγογράφηση, μια πολύ επιτυχημένη υπηρεσία. Αυτή τη στιγμή έχουμε ξεπεράσει τα δύο εκατομμύρια άυλων συνταγών. Θα προσθέσουμε άυλα παραπεμπτικά, αργότερα και γνωματεύσεις. Θα μπορούν δηλαδή και οι συμπολίτες μας οι διαβητικοί, για παράδειγμα, να λαμβάνουν και τις ταινίες σακχάρου μέσω της άυλης συνταγογράφησης. Είναι μία υπηρεσία, η οποία πραγματικά, εξυπηρετεί τους πολίτες.

Θεσπίζουμε το Μητρώο Επικοινωνίας και εδώ θέλω να σταθώ για λίγο, γιατί στο άρθρο 18 παράγραφος 2 έχουμε συγκεκριμένα θεσπίσει τη δυνατότητα ο πολίτης σε ΚΕΠ να δηλώνει με αυτοπρόσωπη παρουσία το τηλέφωνό του και τα υπόλοιπα στοιχεία, σε περίπτωση που δεν έχει ηλεκτρονική τραπεζική ή δεν έχει κάποιο ατομικό συμβόλαιο σε κάποιον τηλεπικοινωνιακό πάροχο. Άρα υπάρχει η δυνατότητα να ορίσει ο ίδιος με δική του αυτοπρόσωπη παρουσία τα σχετικά στοιχεία. Το Μητρώο Επικοινωνίας -είναι σημαντικό και για τους πολίτες που μας ακούνε να το ξεκαθαρίσουμε εδώ- καλείται να εξυπηρετήσει τον πολίτη. Για πρώτη φορά, έχουμε σε ένα σημείο στο κράτος τα στοιχεία επικοινωνίας του κάθε πολίτη όσον αφορά τη διεύθυνση διαμονής, τη διεύθυνση αλληλογραφίας, τη διεύθυνση ηλεκτρονικού ταχυδρομείου και το κινητό τηλέφωνο. Αυτό εξυπηρετεί και τον πολίτη.

Για να δώσω ένα παράδειγμα: Αν ένας πολίτης θέλει να ξεκινήσει μία συνδρομή σε μια συνδρομητική τηλεόραση, αντί να χρειάζεται με αυτοπρόσωπη παρουσία να καταθέσει τα ίδια δικαιολογητικά, λογαριασμούς ΔΕΚΟ και ούτω καθεξής, με δική του συγκατάθεση να μπορεί ο ιδιωτικός τομέας, η συγκεκριμένη εταιρεία συνδρομητικής, για παράδειγμα, να αντλήσει αυτά τα στοιχεία. Δεν υπάρχει, λοιπόν, κάποιο πρόβλημα εδώ όσον αφορά την προστασία προσωπικών δεδομένων. Υπάρχει σίγουρα μια τεράστια βελτίωση, όσον αφορά την εξυπηρέτηση του πολίτη. Ξαναλέω ότι ο πολίτης ούτως ή άλλως, θα πήγαινε αυτά τα στοιχεία στη συνδρομητική τηλεόραση, στον τηλεπικοινωνιακό πάροχο και θα τα κατέθετε εγχάρτως αυτά τα στοιχεία, τα οποία ζητούνται για να μπορεί μετά ο τηλεπικοινωνιακός πάροχος να στείλει, για παράδειγμα, τον λογαριασμό στο σπίτι του. Αυτά πλέον, με τη συγκατάθεση του πολίτη, θα μπορεί πλέον ο τηλεπικοινωνιακός πάροχος να τα αντλήσει ηλεκτρονικά. Δεν υπάρχει, λοιπόν, κάποιο θέμα και νομίζω πως πρέπει όλοι λίγο να δούμε πώς η τεχνολογία είναι ένας σύμμαχός μας, πώς μας βοηθάει πραγματικά στο να κάνει τη ζωή μας πιο εύκολη.

Επιπλέον, στο παρόν νομοσχέδιο καταργούμε τις ουρές της ντροπής στον ΕΟΠΥΥ όσον αφορά την υποβολή δικαιολογητικών για αποζημίωση εργοθεραπειών και λογοθεραπειών. Μια διαδικασία η οποία ταλαιπωρεί χιλιάδες συμπολιτών μας, από εδώ και πέρα πλέον θα μπορεί να γίνεται ηλεκτρονικά, τα σχετικά δικαιολογητικά να υποβάλλονται ηλεκτρονικά. Πάλι αξιοποιούμε την τεχνολογία, ακριβώς για να μπορέσουμε να αξιοποιήσουμε και να βοηθήσουμε πολλές χιλιάδες συμπολιτών μας.

Επιπλέον, μέσα από την εφαρμογή ΚΕΠ live δίνουμε τη δυνατότητα στους πολίτες να επικοινωνούν με τα ΚΕΠ εξ αποστάσεως, μέσω εργαλείων τηλεδιάσκεψης. Αυτό αμβλύνει τις ανισότητες, γιατί πραγματικά δίνει λύσεις στους συμπολίτες μας με κινητικά προβλήματα, στους συμπολίτες μας με αναπηρία, στους συμπολίτες μας, οι οποίοι βρίσκονται σε πολύ απομακρυσμένα σημεία της χώρας και θα ήταν δύσκολο και είναι δύσκολο για αυτούς να μετακινηθούν με φυσική μετακίνηση σε κάποιο ΚΕΠ. Δίνεται πλέον η δυνατότητα στους ανθρώπους αυτούς να επικοινωνήσουν με έναν εξειδικευμένο υπάλληλο, αξιοποιώντας την τεχνολογία και τα σχετικά εργαλεία.

Τέλος, όσον αφορά τις τεχνολογίες 5G, επειδή δεν μπορούμε να μιλάμε για τον ψηφιακό μετασχηματισμό της χώρας αν δεν αναβαθμίσουμε τις υποδομές, εδώ προετοιμάζουμε το έδαφος, ακριβώς για να πάμε σύμφωνα με το χρονοδιάγραμμα -γιατί έτσι κινούμαστε, με πολύ συγκεκριμένα χρονοδιαγράμματα- στη δημοπράτηση του φάσματος στο τέλος της χρονιάς.

 Θα είμαστε η μόνη χώρα, η οποία δεν θα καθυστερήσει, παρά την πανδημία του κορωνοϊού και θα πάμε σύμφωνα με το χρονοδιάγραμμα στη δημοπράτηση του φάσματος.

Εδώ να πούμε για άλλη μια φορά ότι ζούμε σε μια από τις ασφαλέστερες χώρες στον κόσμο, όσον αφορά τα επίπεδα εκπομπής ηλεκτρομαγνητικής ακτινοβολίας από τις κεραίες. Κάνουμε πάρα πολλούς ελέγχους. Η Εθνική Επιτροπή Ατομικής Ενέργειας διενεργεί ελέγχους στο 20% των κεραιών. Είναι ένα πολύ μεγάλο ποσοστό.

Επιπλέον, έχουμε κάποια από τα χαμηλότερα όρια εκπομπής διεθνώς. Αν το όριο δηλαδή το οποίο συστήνει η Ευρωπαϊκή Ένωση είναι στο 100%, εμείς έχουμε θεσμοθετήσει στο 70% και μέσα στον αστικό ιστό το 60%. Είναι ο λόγος που πολλές φορές όλοι μας παραπονιόμαστε ότι δεν έχουμε σήμα, ακριβώς γιατί είναι χαμηλή η εκπομπή αυτών των κεραιών και το δίκτυο δεν είναι όσο πυκνό θα έπρεπε να είναι.

Αυτά λοιπόν, πρέπει να τα λάβουμε υπόψη μας, γιατί υπάρχει μια κινδυνολογία όσον αφορά τα δίκτυα 5G, τα οποία, όπως αναφέρθηκε και νωρίτερα από τον Υπουργό, χρησιμοποιούν τις ίδιες συχνότητες, που ούτως ή άλλως, χρησιμοποιούνται αυτή τη στιγμή. Πρέπει να δούμε πως, αναβαθμίζοντας τις υποδομές, θα μπορέσουμε πραγματικά να γίνουμε ένα σύγχρονο κράτος και να μην φοβόμαστε την τεχνολογία στην προσπάθεια αυτή.

Εμείς λοιπόν, ως Υπουργείο Ψηφιακής Διακυβέρνησης, θα συνεχίσουμε με νέες τέτοιες υπηρεσίες, με νέες τέτοιες λειτουργικότητες να ενσωματώσουμε τέτοια εργαλεία και τέτοιες υπηρεσίες στο gov.gr, να κάνουμε καλύτερη τη ζωή των πολιτών. Ο ψηφιακός μετασχηματισμός της χώρας δεν έχει κομματικό πρόσημο. Είναι ένας εθνικός στόχος. Είναι ένα εθνικό στοίχημα, το οποίο πρέπει να κερδίσουμε. Μας αξίζει καλύτερα.

Είμαστε στους ουραγούς της Ευρώπης. Το 2019 με τα στοιχεία που συνέλεξε η Ευρωπαϊκή Ένωση μέχρι και τον Σεπτέμβριο, υποχωρήσαμε μία θέση. Είμαστε πλέον προτελευταίοι, πάνω μόνο από τη Βουλγαρία, όσον αφορά τον δείκτη ψηφιακής οικονομίας και κοινωνίας.

Είναι καιρός να γίνουμε ένα σύγχρονο κράτος και θα γίνουμε μέσα από πολλές τέτοιες γρήγορες νίκες και μέσα από μεγάλα έργα πληροφορικής, αναβαθμίζοντας τις υπηρεσίες, χτίζοντας τις ψηφιακές δεξιότητες του πληθυσμού, αναβαθμίζοντας τις υποδομές.

Για όλους αυτούς τους λόγους, σας καλώ να υπερψηφίσετε τις διατάξεις του νομοσχεδίου. Είναι προς όφελος των πολιτών, είναι προς όφελος της πατρίδας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα ακολουθήσει ο κ. Λιούπης Αθανάσιος από τη Νέα Δημοκρατία, μετά η κ. Παπαδημητρίου, η κ. Βρυζίδου και μετά ο Κοινοβουλευτικός Εκπρόσωπος του ΜέΡΑ25 κ. Γρηγοριάδης.

**ΑΘΑΝΑΣΙΟΣ ΛΙΟΥΠΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το σημερινό νομοσχέδιο βελτιώνει και εξελίσσει την ήδη υπάρχουσα νομοθεσία, που ήταν δημιούργημα της προηγούμενης κυβέρνησης. Αναφέρομαι στις αλλαγές που γίνονται στο ν.4487/2017 για την ενίσχυση της παραγωγής οπτικοακουστικών έργων.

Η χώρα μας διανύει μια ιδιαίτερη περίοδο κατά την οποία προσπαθούμε να ισορροπήσουμε ανάμεσα στους κανόνες για την αποτροπή της μετάδοσης του κορωνοϊού και την επανεκκίνηση της οικονομίας. Το σημερινό νομοσχέδιο δίνει αξιόλογα κίνητρα για την προσέλκυση ξένων, αλλά και εγχώριων επενδύσεων στον τομέα των οπτικοακουστικών παραγωγών.

Με καίριες παρεμβάσεις στον νόμο που ψήφισε η προηγούμενη κυβέρνηση, γίνεται το απαραίτητο βήμα για την ανάπτυξη του κλάδου αυτού, που θα επιφέρει πολλαπλά οφέλη στην εθνική οικονομία και για πρώτη φορά δίνονται ενισχύσεις και για το στάδιο της μεταπαραγωγής -δηλαδή το μοντάζ- και την τεχνική επεξεργασία. Μειώνονται τα όρια επιλέξιμων δαπανών για ταινίες μικρού μήκους, τηλεοπτικές σειρές, που αφορούν σε ντοκιμαντέρ ή κινούμενα σχέδια και τα ψηφιακά παιγνίδια.

Όταν η εταιρεία παραγωγής συνεργάζεται με ελληνική εταιρεία, η διαδικασία υπαγωγής γίνεται πιο απλή. Η αίτηση υποβάλλεται μόνο από την εταιρεία, που λειτουργεί στη χώρα μας. Επεκτείνονται οι δικαιούχοι ενίσχυσης και συμπεριλαμβάνονται οι παραγωγές που γίνονται με πρωτοβουλία της ΕΡΤ. Αυξάνεται από 25% σε 35% το ποσοστό επί του συνολικού κόστους, μέχρι το οποίο καλύπτονται οι επιλέξιμες δαπάνες για αμοιβές σεναρίου, μουσικής, σκηνοθέτη, σεναριογράφου, δύο πρωταγωνιστών και παραγωγού.

Αυξάνονται και τα συνολικά ποσά ενίσχυσης, αφού θα καλύπτεται πλέον το 40% της αξίας των επιλέξιμων δαπανών που μπορεί μια παραγωγή να λάβει πλέον κρατική ενίσχυση, μάλιστα μέχρι το 80% του συνολικού κόστους παραγωγής, στην περίπτωση δύσκολου οπτικοακουστικού έργου.

Με το παρόν σχέδιο νόμου αναγνωρίζεται η ανάγκη να επιταχυνθούν και να απλοποιηθούν οι διαδικασίες, ώστε να υπάρξει επιπλέον κίνητρο για τις επιχειρήσεις, που επιθυμούν να επενδύσουν στην Ελλάδα. Έτσι μειώνονται οι περισσότερες προθεσμίες και προβλέπεται σημαντικά ταχύτερη ολοκλήρωση της διαδικασίας αξιολόγησης των αιτήσεων που κατατίθενται στο Εθνικό Κέντρο Οπτικοακουστικών Μέσων, το ΕΚΟΜΕ. Μάλιστα, υπάρχει και ειδική πρόβλεψη για έκδοση προσωρινής βεβαίωσης από τον Πρόεδρο του ΕΚΟΜΕ, ώστε η επιχείρηση να κερδίζει επιπλέον πολύτιμο χρόνο. Παράλληλα, γίνονται βελτιώσεις και στη φορολογική αντιμετώπιση αυτών των επιχειρήσεων, δημιουργώντας ακόμη πιο ευνοϊκούς όρους για επένδυση στη χώρα μας.

Το δεύτερο κεφάλαιο του νομοσχεδίου είναι αυτό που αφορά στην καθημερινότητα των Ελλήνων πολιτών. Πρόκειται για μερικές μόνο από τις μεγάλες αλλαγές, που είδαμε όλοι μας να γίνονται εν μέσω καραντίνας. Το ελληνικό δημόσιο εκσυγχρονίστηκε και συνεχίζει να εκσυγχρονίζεται με ταχύτατους ρυθμούς, αποδεικνύοντας ότι όλα είναι θέμα θέλησης και εντατικής δουλειάς.

Είναι αναμφισβήτητη η επιτυχία του Υπουργείου Ψηφιακής Διακυβέρνησης, που έχει, εξ ορισμού, ένα δύσκολο έργο. Η άυλη συνταγογράφηση, που κρίθηκε πολύ απαραίτητη κατά τη φάση έξαρσης της πανδημίας, αποδείχθηκε μια πολύ χρήσιμη διαδικασία, την οποία αξιοποίησαν δυναμικά οι Έλληνες πολίτες. Γι’ αυτό μετατρέπεται, από ένα έκτακτο μέτρο, σε μόνιμα διαθέσιμη επιλογή, αποβλέποντας στη διάδοση της χρήσης της.

Εξίσου χρήσιμα θα αναδειχθούν, κύριε Υπουργέ, και όσα αναφέρατε προηγουμένως για τα άυλα παραπεμπτικά και τις άυλες γνωματεύσεις, οι οποίες θα βελτιώσουν πάρα πολύ το θέμα της γραφειοκρατίας και της ταχύτητας στον τομέα της υγείας.

Μια από τις βασικές προβληματικές καταστάσεις του συστήματος υγείας είναι ο τρόπος αποζημίωσης των ειδικών παροχής υπηρεσιών υγείας. Πρόκειται για αποζημιώσεις που αφορούν σε ειδικές θεραπείες παιδιών ή εφήβων, κυρίως λογοθεραπείας ή εργοθεραπείας και οι οποίες διαδοχικά καθυστερούν πάρα πολύ.

Στο σημερινό νομοσχέδιο γίνεται το πρώτο βήμα προς την κατεύθυνση αυτή με την ψηφιακή καταχώρηση της αίτησης και των δικαιολογητικών που με αυτόν τον τρόπο γίνεται μια πρώτη προσπάθεια βελτίωσης του υπάρχοντος συστήματος. Πρέπει όμως να γίνουν πολλά ακόμη, με δεδομένη την τεράστια ταλαιπωρία που υφίστανται οι γονείς αυτοί.

Πολύ σημαντικά τα δύο άρθρα, το 23 και το 24, που περιλαμβάνουν το τελευταίο προαπαιτούμενο, την έκδοση της ΚΥΑ δηλαδή, για τη διασύνδεση του Εθνικού Μητρώου Ανηλίκων με το Εθνικό Μητρώο Αναδόχων Γονέων και το Εθνικό Μητρώο Υποψηφίων Θετών Γονέων. Σε αυτό το τόσο ευαίσθητο θέμα, την επιτάχυνση και βέλτιστη ολοκλήρωση των διαδικασιών υιοθεσίας και αναδοχής, η Κυβέρνηση έχει πετύχει πολλά την τελευταία χρονιά.

Κλείνοντας, δεν θα πω άλλη μια φορά για το ψηφιακό άλμα που πετύχαμε τους τελευταίους μήνες. Θα τονίσω κάτι πιο σημαντικό, κατά την άποψή μου, την αλλαγή νοοτροπίας. Το δημόσιο αλλάζει και κυρίως, αλλάζει νοοτροπία. Φεύγει από την εποχή του φαξ, από την εποχή που έπρεπε να περιμένουμε σε ατελείωτες ώρες ακόμη και για να δηλώσουμε τη γέννηση ενός παιδιού.

Αυτή η αλλαγή είναι η πιο σημαντική, γιατί διαπιστώσαμε και πιστέψαμε επιτέλους ότι η γραφειοκρατία δεν είναι κάτι το ανίκητο. Ο δρόμος άνοιξε για περισσότερες μεταρρυθμίσεις που θα μας φέρουν πιο κοντά στην Ελλάδα που επιθυμούμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Άννα Μάνη - Παπαδημητρίου από τη Νέα Δημοκρατία.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Δεν θα μπορούσα, κυρίες και κύριοι συνάδελφοι, να μην αναφερθώ ως Ελληνίδα και ως χριστιανή ορθόδοξη στη θλιβερή και προσβλητική απόφαση του κ. Ερντογάν, για τη βέβηλη μετατροπή της Αγίας Σοφίας σε τζαμί. Ένα ζήτημα το οποίο χειρίζεται και αντιμετωπίζει η Κυβέρνηση και ο ίδιος ο Πρωθυπουργός και ένα ζήτημα το οποίο πρέπει να μας βρει ενωμένους όλους τους Έλληνες.

Όσον αφορά το υπό συζήτηση σχέδιο νόμου, είναι αδιαμφισβήτητο, κυρίες και κύριοι συνάδελφοι, ότι η αντίδραση και τα αντανακλαστικά της Κυβέρνησης και του Υπουργείου της Ψηφιακής Διακυβέρνησης, απέναντι στη νέα πραγματικότητα που διαμορφώθηκε εξαιτίας της πανδημίας, ήταν αξιοθαύμαστα.

Μέσα σε λίγους μήνες, με συντονισμένες ενέργειες και σοβαρή προετοιμασία, πραγματοποιήθηκε ένα τεράστιο άλμα στον ψηφιακό μετασχηματισμό της χώρας μας, που κατείχε έως τώρα, δυστυχώς, μία από τις τελευταίες θέσεις στον ευρωπαϊκό ψηφιακό χάρτη.

Το αρμόδιο Υπουργείο, έχοντας ως θεμελιώδη του αρχή, ότι το κράτος αποτελεί ένα ενιαίο σύνολο και ως τέτοιο πρέπει να λειτουργεί, έθεσε σε λειτουργία στις 21 Μαρτίου την ενιαία ψηφιακή πύλη, το γνωστό, πλέον, σε όλους μας gov.gr. Η πύλη άρχισε να λειτουργεί με πεντακόσιες μία υπηρεσίες, που ήταν διάσπαρτες έως τότε και οι οποίες έχουν ήδη αυξηθεί μέσα σε λιγότερο από τρεισήμισι μήνες σε πεντακόσιες εβδομήντα πέντε, ενώ στόχος είναι κάθε νέα υπηρεσία του δημοσίου να ψηφιοποιείται, σύμφωνα με τα πρότυπα του gov.gr και να εντάσσεται σε αυτό.

Άυλη συνταγογράφηση, υπεύθυνες δηλώσεις και εξουσιοδοτήσεις, ηλεκτρονική λήψη πιστοποιητικών, όπως γεννήσεως, γάμου, βάπτισης, οικογενειακής κατάστασης και μόνιμης κατοικίας, ψηφιακά διπλώματα οδήγησης, ηλεκτρονικές εγγραφές, νηπιαγωγεία, είναι ορισμένες μόνο από τις υπηρεσίες που βρήκαν τεράστια απήχηση, συνιστώντας μία πραγματική επανάσταση για τα έως τώρα δεδομένα της πατρίδας μας.

Οι αριθμοί και τα στατιστικά στοιχεία, όπως παρατέθηκαν από τους αρμόδιους Υπουργούς, μιλούν από μόνα τους. Μέσα σε τόσο σύντομο χρονικό διάστημα, είχαμε πάνω από δύο εκατομμύρια άυλες συνταγογραφήσεις, διακόσιες χιλιάδες εξουσιοδοτήσεις, τετρακόσιες εξήντα τρεις χιλιάδες υπεύθυνες δηλώσεις, περισσότερα από τριάντα χιλιάδες ψηφιακά διπλώματα οδήγησης και σχεδόν, ογδόντα τέσσερις χιλιάδες ηλεκτρονικές εγγραφές νηπίων.

Οι αριθμοί αυτοί, κυρίες και κύριοι συνάδελφοι, καταδεικνύουν, όχι μόνο το μέγεθος του έργου που έχει συντελεστεί, αλλά και το πόσο ανάγκη είχαν οι συμπολίτες μας να απαλλαχθούν, επιτέλους, από τη γραφειοκρατία, τις ουρές και τις χρονοβόρες πολλές φορές συναλλαγές τους με το δημόσιο. Και ειλικρινά, αξίζουν πολλά συγχαρητήρια στον Υπουργό Ψηφιακής Διακυβέρνησης και σε όλη την ηγεσία του Υπουργείου και στα στελέχη του Υπουργείου, για τα αποτελέσματα που έχουν φέρει έως σήμερα και τα οποία αποτελούν πραγματική εθνική παρακαταθήκη στην προσπάθεια για την ψηφιακή ανασυγκρότηση της χώρας μας. Και το εξαιρετικό αυτό έργο συνεχίζεται και με τις ρυθμίσεις του παρόντος νομοσχεδίου, το οποίο αφ’ ενός διαμορφώνει ένα ευνοϊκό περιβάλλον για την προσέλκυση ξένων και εγχώριων οπτικοακουστικών παραγωγών και αφ’ ετέρου περιλαμβάνει σειρά διατάξεων για την ενίσχυση της ψηφιακής διακυβέρνησης.

Συγκεκριμένα, με το άρθρο 13, η άυλη συνταγογράφηση θεσμοθετείται πλέον δια νόμου και αποκτά μόνιμο χαρακτήρα. Και όπως μας προανήγγειλε νωρίτερα και ο κύριος Υπουργός και τα άυλα παραπεμπτικά πλέον θα συμπεριλαμβάνονται σε αυτή τη λειτουργία. Πρόκειται για μία υπηρεσία ιδιαίτερα σημαντική, κυρίως για τις ευπαθείς ομάδες, τους ηλικιωμένους και τους χρονίως πάσχοντες, που μπορούν πλέον να έχουν τη συνταγή, χωρίς να χρειάζεται να μεταβαίνουν στο ιατρείο.

Επίσης, στο άρθρο 14 οι γονείς των παιδιών που πραγματοποιούν λογοθεραπείες, εργοθεραπείες και άλλες ειδικές θεραπείες, θα μπορούν πλέον να υποβάλουν όλα τα απαιτούμενα δικαιολογητικά, για την καταβολή των αντιστοίχων δαπανών, μέσω της ενιαίας ψηφιακής πύλης, μια ρύθμιση με ιδιαίτερο κοινωνικό πρόσημο, που επιταχύνει την όλη διαδικασία και αντιμετωπίζει με τον δέοντα σεβασμό και τα παιδιά αυτά και τις οικογένειές τους.

Επιπλέον, σύμφωνα με το άρθρο 15, θα μπορούν πλέον οι πολίτες, μέσω της ψηφιακής υπηρεσίας eDiplomas, να λαμβάνουν τα πτυχία τους ψηφιακά από τα Ανώτατα Εκπαιδευτικά Ιδρύματα της χώρας και το ΔΟΑΤΑΠ, καθώς και να ζητούν τη διαβίβασή τους σε φορείς του δημοσίου. Μία νέα υπηρεσία που εξοικονομεί χρόνο στους πολίτες και βάζει τέλος και στο φαινόμενο των πλαστών πτυχίων. Εξάλλου, όπως και ο Υπουργός μας επεσήμανε, η ψηφιακή διακυβέρνηση ενισχύει την αρχή της ισότητας και συνιστά ανάχωμα στη διαφθορά, γιατί τη μηχανή δεν μπορεί κανείς να τη διαφθείρει.

Δεν θα μπορούσα, όμως, να μην αναφερθώ και στην εξαιρετικά καινοτόμα και χρηστική ρύθμιση για τη λειτουργία των ΚΕΠ Live. Έτσι οι πολίτες θα έχουν τη δυνατότητα να εξυπηρετούνται από τα ΚΕΠ, μέσω βιντεοκλήσης, χωρίς να απαιτείται η φυσική τους παρουσία. Πρόκειται για μία πρωτοποριακή υπηρεσία, που εκτός των άλλων θα αποφορτίσει σίγουρα και τα ΚΕΠ. Και σε αυτό το σημείο, θα ήθελα να απευθυνθώ και στους συναδέλφους Βουλευτές, ότι θα πρέπει και εμείς να δώσουμε ένα ανάλογο παράδειγμα για να ενταχθούμε και εμείς στη λειτουργία της ψηφιακής υπογραφής ως μέλη του Κοινοβουλίου και να συγχαρώ για τον λόγο αυτό και τις υπηρεσίες της Βουλής.

Κυρίες και κύριοι συνάδελφοι, η Κυβέρνηση κατάφερε μέσα σε λιγότερο από τέσσερις μήνες να καλύψει αρκετό από το πολύτιμο έδαφος, που είχαμε χάσει στον διεθνή ψηφιακό ανταγωνισμό. Αυτό, όμως, σε καμμία περίπτωση δεν δικαιολογεί τον οποιοδήποτε εφησυχασμό. Η προσπάθεια για την ψηφιακή ανασυγκρότηση της χώρας μας συνεχίζεται και είναι εθνική. Δεν χωρεί σε αυτή καμμία πολιτική αντιπαράθεση. Οι ρυθμίσεις του παρόντος νομοσχεδίου, η μονιμοποίηση της άυλης συνταγογράφησης και των παραπεμπτικών, η ηλεκτρονική εξυπηρέτηση των πολιτών από τα ΚΕΠ, η ηλεκτρονική έκδοση πτυχίων από τα ΑΕΙ και τα ΔΟΑΤΑΠ, είναι ακόμη ένα βήμα, ακόμη μία κατάκτηση, που πρέπει να έχει τη στήριξη όλων μας και όπως ήδη ξέρουμε, είναι προ των πυλών και άλλες σημαντικές πρωτοβουλίες, με σημαντικότερη από όλες τον νέο Κώδικα Ψηφιακής Διακυβέρνησης.

Κυρίες και κύριοι συνάδελφοι, εάν η Ελλάδα θέλει να γίνει ανταγωνιστική, να επιτύχει μία βιώσιμη οικονομική ανάπτυξη, να δημιουργήσει νέες θέσεις απασχόλησης και να βελτιώσει δραστικά το επιχειρηματικό της περιβάλλον, ο δρόμος είναι ένας και είναι ψηφιακός. Γι’ αυτό και θα πρέπει όλες οι πολιτικές δυνάμεις να είμαστε συνοδοιπόροι στη μεγάλη εθνική προσπάθεια για τον ψηφιακό μετασχηματισμό της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κ. Βρυζίδου Παρασκευή από τη Νέα Δημοκρατία.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν σχέδιο νόμου έρχεται να συμπληρώσει και να βελτιώσει νόμο που ψηφίστηκε πριν από δύο χρόνια, καθώς επίσης, να φέρει και νέα άρθρα, τα οποία συμπληρώνουν και βοηθούν προς την ψηφιακή διακυβέρνηση της χώρας. Το Υπουργείο ασχολείται με αυτόν τον τομέα, ο οποίος είναι αναγκαίος, είναι σύγχρονος, τον έχει ανάγκη η πατρίδα μας και είναι και ένας βηματισμός, για να προσεγγίσουμε τις σύγχρονες ευρωπαϊκές χώρες.

Το πρώτο μέρος αυτού του νομοσχεδίου αναφέρεται στους κανόνες και στην οικονομική στήριξη των οπτικοακουστικών έργων. Ένα κεφάλαιο το οποίο έχει να κάνει και με την τέχνη και με τον πολιτισμό της χώρας μας, με έναν τομέα ο οποίος έχει ανάγκη από βοήθεια, η οποία, βέβαια, πρέπει να γίνει με κανόνες.

Έτσι, λοιπόν, κάποια όρια μικραίνουν, για να διευκολύνουν αυτή τη διαδρομή και να χρηματοδοτηθούν έργα, τα οποία αφορούν κινηματογραφικές ταινίες, τηλεοπτικές ταινίες, με ελάχιστο όριο προϋπολογισμού αποδείξεων που θα ενταχθούν, από 100 χιλιάδες στις 60 χιλιάδες. Όταν είναι παραγωγές τηλεοπτικές τα επεισόδια, ανά επεισόδιο, ο ελάχιστος προϋπολογισμός να είναι 25 χιλιάδες και όταν μία παραγωγή ξεπερνάει έναν αριθμό επεισοδίων, περισσότερο από 70, να μπορεί να χρηματοδοτηθεί, συγκεντρώνοντας το ποσό των 15 χιλιάδων ευρώ.

Η διαδικασία αυτή είναι σημαντική γιατί δίνει την ευκαιρία στη χώρα μας να προσελκύσει επενδυτές. Εάν έρθουν από όλη την Ευρώπη άνθρωποι, παραγωγοί και συμμετέχουν στην παραγωγή ταινιών, έχουμε πολλαπλό όφελος και οικονομικό και διαφημίζεται η πατρίδα μας, η οποία πληροί τις προϋποθέσεις, καθώς έχει τεράστιες πανέμορφες εκτάσεις. Όσες φορές στο παρελθόν προηγήθηκαν τέτοιες παραγωγές ήταν πολύ μεγάλο το θετικό αποτέλεσμα, όπως διεφάνη στην προβολή της χώρας μας αλλά και στον τουρισμό.

Επίσης, υπάρχουν περιοχές οι οποίες έχουν αλλάξει φυσιογνωμία και υπάρχουν κτηριακές εγκαταστάσεις ή στοιχεία τα οποία θα μπορούσαν να αναδειχθούν ή να αποτελέσουν έδρα για την παραγωγή τέτοιων ταινιών. Άρα είναι ένα σημαντικό βήμα το οποίο πρέπει να αξιοποιήσουμε και για την εξασφάλιση θέσεων εργασίας και για την πρόοδο και την ανάπτυξη της χώρας μας.

Στο δεύτερο κεφάλαιο γενικότερα αυτό το νομοσχέδιο αναφέρεται στην ψηφιακή εξυπηρέτηση του πολίτη. Έχουν αναφερθεί κατ’ επανάληψη από τους συναδέλφους από το Βήμα τα σημαντικά κεφάλαια προσφοράς αυτής της εξυπηρέτησης. Αυτό αφορά και την άυλη συνταγογράφηση, όπου την περίοδο της υγειονομικής κρίσης φτάσαμε τις δύο εκατομμύρια συνταγές. Αυτό απέδειξε ότι είναι σημαντικό και για να εξυπηρετηθεί ο πολίτης σε μια περίοδο δύσκολη και σε μια περίοδο κρίσης, αλλά είναι και γενικότερα χρήσιμο. Είναι χρήσιμο γιατί ο πολίτης κερδίζει χρόνο, κερδίζει ασφάλεια γιατί μπορεί εύκολα να προσεγγίσει αυτό που έχει ανάγκη, σε σχέση με την υγεία του. Εξυπηρετείται με τον καλύτερο δυνατό τρόπο, και αυτό είναι πρόοδος.

Επίσης, με αίτηση μπορούν να αποζημιωθούν οι γονείς οι οποίοι κάνουν στα παιδιά τους ειδικές θεραπείες. Βέβαια αυτό μπορεί να γίνει σχετικά εύκολα με αυτή τη μεθοδολογία χωρίς να χρειάζεται την αυτοπρόσωπη παρουσία τους, χωρίς ταλαιπωρία και χωρίς να ξοδέψουν και χρόνο και χρήμα. Είναι, επίσης, ένα σημαντικό κεφάλαιο. Επίσης, πολλά έγγραφα και πολλά πιστοποιητικά με την μέθοδο της ψηφιακής αυτής εξυπηρέτησης μπόρεσαν να φτάσουν γρήγορα στα χέρια των πολιτών. Πολλά επιμέρους βήματα έχουν γίνει σε αυτόν τον τομέα.

Επίσης, σημαντική και αξιόλογη είναι και η πρόταση για τον εκσυγχρονισμό και την οργάνωση του Υπουργείου, καθώς επίσης και της Γραμματείας της Πολιτικής Προστασίας, όπου γίνεται ένα πρόγραμμα με σωστή μεθοδολογία, έτσι ώστε να φτάσουμε σε υψηλών προδιαγραφών υπηρεσίες.

Εδώ θα ήθελα να αναφερθώ σε κάποιες ενστάσεις οι οποίες έχουν κατατεθεί από την Αξιωματική Αντιπολίτευση για τα πρόσωπα τα οποία θα στελεχώσουν αυτές τις υπηρεσίες. Θέλω να αναφέρω ότι πάνω από την ανθρώπινη ζωή και το χρέος μας να προστατεύσουμε την ανθρώπινη ζωή, δεν υπάρχει. Ως εκ τούτου, λοιπόν, πρέπει να χρησιμοποιηθούν όλα τα μέσα και τα κατάλληλα πρόσωπα για να το καταφέρουμε και να έχουμε το καλύτερο δυνατό αποτέλεσμα.

Πραγματικά πολιτικά δεν μπορεί να κερδίσει μια κυβέρνηση εάν πάρει εκτός ΑΣΕΠ δέκα ή δεκαπέντε άτομα. Μια κυβέρνηση κερδίζει ή χάνει όταν υπάρχουν χιλιάδες άνεργοι και δεν κάνει τίποτε για όλους αυτούς, όταν κινδυνεύει η ανθρώπινη ζωή, δεν μπορεί να σωθεί η ανθρώπινη ζωή και έχουμε θύματα. Γιατί ο πολίτης όταν έχει μια κυβέρνηση και ένα αρμόδιο Υπουργείο, περιμένει να σκεφτεί, να μεριμνήσει, να οργανώσει για να μπορέσει να τον προστατεύσει. Προς αυτήν την κατεύθυνση κινείται και το αρμόδιο Υπουργείο και οι τροπολογίες που έχουν κατατεθεί και συνολικά η Κυβέρνηση.

Επίσης, η χώρα μας για να ξεπεράσει την οικονομική κρίση πρέπει να εκσυγχρονιστεί σε πολλούς τομείς. Η ψηφιακή διακυβέρνηση είναι ένα κεφάλαιο στο οποίο μπορούμε να τα καταφέρουμε. Δεν απαιτείται βαριά βιομηχανία. Δεν απαιτούνται πράγματα τα οποία δεν διαθέτει η χώρα μας. Χρειάζονται επιστήμονες. Χρειάζεται οργάνωση. Χρειάζεται η πολιτική βούληση. Το προηγούμενο διάστημα απέδειξε ότι το αρμόδιο Υπουργείο έχει αυτήν τη δυνατότητα και μπορεί να φέρει αποτέλεσμα και να το καταφέρει πάρα πολύ καλά.

Ας το τολμήσουμε, λοιπόν, σε όλα τα επίπεδα και ας το στηρίξει το σύνολο της Βουλής, γιατί έτσι θα μπορούμε να κάνουμε το βήμα μπροστά, θα μπορέσουμε να στηρίξουμε τη χώρα μας, να καταπολεμήσουμε την ανεργία και να κάνουμε και εξαγωγή αυτών των υπηρεσιών για να μπορέσουμε να ανορθωθούμε και οικονομικά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΜέΡΑ25, ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, πολύ λίγο θα μιλήσω για το παρόν νομοσχέδιο, καθώς η κ. Αδαμοπούλου το έκανε για λογαριασμό του ΜέΡΑ25 με τον καλύτερο τρόπο. Εγώ, ακούγοντάς την τουλάχιστον, κατάλαβα όλα όσα η Κυβέρνηση θα ήθελε να μην πολύ-καταλάβουμε.

Ας ξεκινήσουμε με το καλά νέα του παρόντος σχεδίου νόμου. Τα καλά νέα, κατά τη δική μας ανάγνωση, είναι κατ’ αρχάς η ενίσχυση ασφαλώς της εγχώριας παραγωγής οπτικοακουστικών έργων και η προσέλκυση διεθνών παραγωγών που μπορεί να φέρουν πράγματι ποικίλα οφέλη σε ένα ευρύ φάσμα εργαζομένων, από τους καλλιτέχνες, μέχρι τους τεχνικούς και πολλούς άλλους κλάδους, οι οποίοι μάλιστα, όπως όλοι ξέρετε, πλήττονται με πολύ βάρβαρο τρόπο από την έξαρση της πανδημίας του κορωνοϊού.

Ωστόσο δεν μπορούμε παρά να είμαστε πολύ επιφυλακτικοί όταν μέσα στις επιλέξιμες επενδύσεις βλέπουμε να βρίσκονται και -ποιες άλλες;- οι τηλεοπτικές σειρές και παραγωγές. Η επιφυλακτικότητά μας αυτή θεωρώ ότι θα έπρεπε να είναι αναμενόμενη, αν αναλογιστεί κανείς σε ποιους ανήκουν τα τηλεοπτικά κανάλια της χώρας -ξέρετε τι εννοώ-, στην παρασιτικότερη ομάδα της ολιγαρχίας ασφαλώς. Και αν αναλογιστούμε τους τρόπους με τους οποίους η Κυβέρνηση της Νέας Δημοκρατίας εφευρίσκει διαρκώς και νέες μεθόδους για να επιδοτεί με ζεστό χρήμα τα εν λόγω μέσα μαζικής ενημέρωσης, των εν λόγω φυσικά εντολέων της ολιγαρχών.

Ξέρετε, κυκλοφορεί μεταξύ του ελληνικού λαού το αστείο ότι όλα ανεξαιρέτως τα ειδησεογραφικά προγράμματα, δηλαδή όλες οι ειδήσεις όλων των δημόσιων ή ιδιωτικών καναλιών, περιέχουν ένα και το αυτό προϊόν τοποθέτησης και ότι αυτό το προϊόν τοποθέτηση δεν είναι άλλο από το κόμμα της Νέας Δημοκρατίας.

Η ενιαία ψηφιακή πύλη της δημόσιας διοίκησης -είναι ένα πρόβλημα κατά τη γνώμη μας- κρατά αόριστο το ιδιοκτησιακό καθεστώς αυτών των τόσο κρίσιμων για τη δημόσια και ιδιωτική ζωή λογισμικών, μέσα στα οποία αποτυπώνονται με πλήρη ακρίβεια και επικαιροποιημένα πληθώρα στοιχείων των πολιτών.

Αν, λοιπόν, το μοντέλο ιδιοκτησίας πάνω σε αυτό το λογισμικό είναι θολό και όχι ξεκάθαρα υπό απόλυτο δημόσιο ιδιοκτησιακό έλεγχο, τότε μπορούμε να βρεθούμε, κυρίες και κύριοι Βουλευτές, μπροστά στη δυστοπία μεγάλες πολυεθνικές της πληροφορικής, που θα έχουν αναλάβει τη δουλειά με εξωτερική ανάθεση από το δημόσιο, να έχουν τελικά στην κατοχή τους βάσεις δεδομένων με πληθώρα στοιχείων όλων των πολιτών και όλων των κατοίκων αυτής της χώρας.

Από το τρίτο κεφάλαιο στεκόμαστε ιδιαίτερα στο άρθρο 17 με το οποίο συστήνεται το Εθνικό Μητρώο Επικοινωνίας Πολιτών. Στόχος του είναι να διατηρεί ο στενός και ευρύτερος δημόσιος τομέας μια κοινή βάση δεδομένων με στοιχεία επικοινωνίας των πολιτών.

Σε πρώτη ανάγνωση και αυτό μοιάζει να κινείται σε θετική κατεύθυνση. Όμως επειδή οι καιροί, όπως όλοι ξέρουμε, είναι πονηροί και τα πράγματα ιδιαίτερα επικίνδυνα, τα ανωτέρω ταυτοποιημένα και επικαιροποιημένα στοιχεία επικοινωνίας των πολιτών -δηλαδή η διεύθυνση, η ηλεκτρονική διεύθυνση, το σταθερό και το κινητό τηλέφωνό τους- δύνανται να είναι διαθέσιμα στα πιστωτικά ιδρύματα, κατόπιν βεβαίως συγκατάθεσης του εκάστοτε πολίτη, όπως αναφέρει η διάταξη. Συγκατάθεσης μεν, η οποία ζητείται, όμως, στα ψιλά-ψιλά γράμματα αυτού που θα υπογράφει πολίτης.

Φοβόμαστε, λοιπόν, και το λέμε ευθέως, ότι αυτά τα άρθρα, αυτές οι διατάξεις σχετίζονται άμεσα με το σχέδιο «ΗΡΑΚΛΗΣ». Ποιο σχέδιο «ΗΡΑΚΛΗΣ»; Το ξέρετε καλύτερα από εμένα. Αυτό για το οποίο δεν μας απαντάτε εδώ και τέσσερις μήνες που σας εγκαλούν, σας ρωτούμε, σας πιέζουμε. Να μας πείτε τουλάχιστον ότι λέμε ανοησίες, ότι δεν θα δώσετε δηλαδή, δεν θα χαρίσετε 12 δισεκατομμύρια σε εύθετο χρόνο, όχι και πολύ αργά από τώρα, στα αρπακτικά ταμεία!

Σε αυτό, λοιπόν, το σχέδιο «ΗΡΑΚΛΗΣ» με τα «αρπακτικά ταμεία» και την πίεση των τηλεφωνημάτων, αλληλογραφίας συμβατικής και ηλεκτρονικής, αλλά και με εξώδικα ή και διαταγές πληρωμής –ξέρετε ότι στέλνουν τα αρπακτικά ταμεία προς τους δανειολήπτες- μέσα στα χρόνια της δεκαετούς κρίσης αρκετοί δανειολήπτες άλλαξαν στοιχεία επικοινωνίας μόνο και μόνο –σας διαβεβαιώ- για να αποφύγουν την ασφυκτική πίεση αυτών των εισπρακτικών εταιρειών. Δημιουργήθηκε, λοιπόν, προφανώς ένα κενό επικοινωνίας μεταξύ του μέρους που έχει την απαίτηση και του δανειζόμενου. Με την παρούσα διάταξη φοβόμαστε ότι η Κυβέρνησή σας, που είναι εντολοδόχος των funds, όπως αποδεικνύεται, αφού δεν μας απαντάτε ποτέ για τα «αρπακτικά ταμεία» και δεν σταματάτε το σχέδιο «ΗΡΑΚΛΗΣ» με μία πράξη νομοθετικού περιεχομένου, η Κυβέρνηση των funds, έρχεται να τους δώσει τη λύση. Ποια λύση; Τη λύση στα funds. Στα ψιλά γράμματα ο δανειολήπτης θα δίνει τη συγκατάθεσή του. Η τράπεζα, επομένως, κατ’ επέκταση και το «αρπακτικό ταμείο», που θα αγοράζει τα τιτλοποιημένα δάνεια, θα αποκτούν πρόσβαση στα τρέχοντα επικαιροποιημένα στοιχεία επικοινωνίας των δανειοληπτών. Θα τους «τσιμπάνε» δηλαδή.

Τέλος, στο Κεφάλαιο Δ΄ τίθενται οργανωτικά διαδικαστικά θέματα του Υπουργείου, όπως η στελέχωση της Υπηρεσίας Συντονισμού, της Ενιαίας Ψηφιακής Πύλης και λοιπές θέσεις στο Υπουργείο.

Κρίνοντας -και με όλο τον σεβασμό σας το λέω αυτό, αγαπητοί συνάδελφοι της Συμπολίτευσης- από τη δωδεκάμηνη πλέον εμπειρία της διακυβέρνησης Μητσοτάκη, μάλλον φοβόμαστε ότι πρόκειται για κλασικά βολεματάκια. Ημετέρων, εννοώ, βολεματάκια.

Κλείνοντας αυτό το κομμάτι της ομιλίας μου, θα ήθελα να σημειώσω, κυρίες και κύριοι Βουλευτές, ότι η Κυβέρνηση της Νέας Δημοκρατίας καταφέρνει ακόμα και σε ένα νομοσχέδιο που σχετίζεται με την ψηφιοποίηση των υπηρεσιών, με σκοπό τη διευκόλυνση των πολιτών, να εντάξει κάποιες ρυθμίσεις ή να παραλείψει σκοπίμως κάποιες σαφείς διευκρινίσεις, σκοπεύοντας τελικά όχι στην εξυπηρέτηση –πολύ φοβόμαστε- των πολιτών, αλλά των παρασιτικών ολιγαρχών απ’ όλο τον κόσμο, καθώς, όπως είναι γνωστό, οι παρασιτικοί ολιγάρχες δεν έχουν σύνορα, δεν έχουν πατρίδα. Ευτυχώς, τουλάχιστον, που οι παρασιτικοί ολιγάρχες έχουν θρησκεία και μάλιστα, τι παράξενο, όλοι την ίδια. Πιστεύουν με ζέση στο χρήμα.

Τι γίνεται με τον κορωνοϊό; Το λέω, γιατί και ανησυχούμε θεσμικά στο ΜέΡΑ25, καθώς η κατάσταση φαίνεται να βγαίνει εκτός ελέγχου, αλλά κυρίως γιατί έχουμε αρχίσει να θυμώνουμε, πρέπει να σας πω, με την επικοινωνιακή τακτική της Κυβέρνησης, ιδίως του κ. Πέτσα και άλλων Υπουργών που βγαίνουν και κάνουν δηλώσεις, οι οποίες έχουν έναν κοινό παρονομαστή. Ποιος είναι αυτός ο παρονομαστής; Ότι δυστυχώς πάλι εμείς, ο ελληνικός λαός δηλαδή, επειδή είμαστε απαράδεκτα μη σχολαστικοί, απαράδεκτα συγχρωτιστικοί, επειδή είμαστε απαράδεκτα ανεύθυνοι με λίγα λόγια και πάμε σε πανηγύρια ή επειδή μπαίνουμε σε αεροπλάνα και είμαστε εκεί μέσα πυκνοκαθισμένοι ή επειδή, εν πάση περιπτώσει, είμαστε κακά παιδιά, θα ξαναφέρουμε το πρόβλημα το οποίο είχατε λύσει στη χώρα.

Κοιτάξτε, εάν θέλουμε να είμαστε σοβαροί, θα πρέπει να απαντήσουμε στο εξής ερώτημα, γιατί εμείς δεχόμαστε ότι τα πράγματα έχουν χαλαρώσει και ανησυχούμε: Ποιος χαλάρωσε τα πράγματα, κυρίες και κύριοι συνάδελφοι; Ήρθε η χαλάρωση από τον ουρανό; Δαιμονίστηκε ο ελληνικός λαός, ο οποίος ήταν πρότυπο επί πέντε μήνες σε όλη τη γη και ξαφνικά έγινε το παράδειγμα προς αποφυγή;

Ας σοβαρευτούμε. Τα πράγματα τα χαλάρωσε η ελληνική Κυβέρνηση. Και ξέρετε κάτι; Την καταλαβαίνω κιόλας. Τα χαλάρωσε, γιατί έχει πραγματικά ένα πολύ ισχυρό δίλημμα, που θα είχε οποιοσδήποτε κυβερνούσε. Εμείς δεν κάνουμε ποτέ μικροπολιτική από το ΜέΡΑ25. Θα το παρατηρείτε αυτό. Έχει ένα ισχυρό δίλημμα ανάμεσα στην οικονομία και την πανδημία. Ξέρουμε ότι εάν για να αποφύγουμε τριάντα πέντε χιλιάδες νεκρούς από την πανδημία, έχουμε ένα εκατομμύριο νεκρούς από ασιτία, αυτό είναι χειρότερη επιλογή και χειρότερη επίδοση. Το καταλαβαίνουμε. Είναι, όμως, εξόχως εκνευριστικό για εμάς να βλέπουμε σειρά Υπουργών να εγκαλούν τον ελληνικό ότι δήθεν παραχαλάρωσε. Και σας λέω αμέσως γιατί δεν παραχαλάρωσε αυτός, αλλά τον παραχαλαρώσατε εσείς. Γιατί εσείς είχατε πει –εδώ είμαστε, δεν έχουμε μνήμη χρυσόψαρου- ότι όταν θα ξαναεκκινήσουν τα αεροπορικά δρομολόγια, θα υπάρχουν κενά, είτε κενές σειρές, είτε μία στις τρεις θέσεις θα είναι κενή, είτε στις τρεις λωρίδες θέσεων η μία τριάδα θα είναι κενή. Αποτέλεσμα; Μόλις οι αεροπορικές εταιρείες και ο περίφημος γίγας, με τον οποίο συνεργαζόμαστε και ο οποίος θα φέρει ένα εκατομμύριο τουρίστες στην Ελλάδα, είπε, «δεν ξαναπατάω το πόδι μου στην Ελλάδα, εάν είστε τόσο σχολαστική χώρα», βγήκε αμέσως ο αρμόδιος Υπουργός και είπε, «ας μπαίνουν όσοι θέλουν στα αεροπλάνα, ας είναι πατείς με, με πατώ σε στα αεροπλάνα». Σηκώθηκε η ακτοπλοΐα αμέσως και είπε «βρε παιδιά, εδώ στα αεροπλάνα είναι πατείς με, με πατώ σε, στα καράβια γιατί παίρνουμε τόσα μέτρα;». Είπατε, «εντάξει, θα κάνουμε τα στραβά μάτια, χαλαρώστε και εκεί».

Είπατε στα εστιατόρια ότι θα είναι τέσσερις και θα έχουν αποστάσεις δύο μέτρων. Σε ένα μήνα έγιναν έξι. Τώρα δεν υπάρχει νούμερο, μπορεί να είναι και δεκαέξι, ο ένας πάνω στον άλλο. Σας πειράζουν τα πανηγύρια ξαφνικά, όταν είναι αυτή η κατάσταση;

Ξέρετε κάτι; Καταλαβαίνω όλους τους εστιάτορες, όλους τους ιδιοκτήτες μπαρ και όλους τους ανθρώπους που δουλεύουν συνολικά στην εστίαση. Θα πρέπει να επιβιώσουν και δεν θα επιβιώσουν. Και δεν θα επιβιώσουν, όχι επειδή κρατούν τα μέτρα αποστάσεων και έχουν λιγότερους πελάτες, δεν θα επιβιώσουν γιατί η πολιτική της Κυβέρνησής σας είναι για να μην επιβιώσουν. Είναι μία πολιτική που τους λέει και γελάει ο κόσμος με αυτά, ότι κοιτάξτε να δείτε, δεν θα πληρώσετε μέχρι το τέλος του χρόνου ούτε τόκους δανείων, ούτε άμεσους φόρους, δεν θα σας αυξήσω τίποτα, αλλά στο τέλος του χρόνου θα τα πληρώσετε όλα μαζεμένα. Σε έναν επιχειρηματία μικρό, μεγάλο ή μεσαίο, που έχει μηδενικό τζίρο εδώ και πέντε μήνες και θα συνεχίσει να έχει από 0% έως 20% του τζίρου του τις επόμενες ημέρες, εάν είναι τουριστική η επιχείρησή του, άντε και με τη βοήθεια του καλού Θεού να φτάσει στο 20%, το να του λέει μία κυβέρνηση ότι θα του στείλει μαζεμένο τον λογαριασμό στο τέλος του χρόνου ή στην αρχή του επόμενου, είναι καμία πολιτική που να μην τον οδηγεί σε μαρασμό; Είναι κάποια πολιτική που δεν τον οδηγεί να πει, δεν πειράζει, ας υπάρξει και λίγος συνωστισμός στην επιχείρησή μου, προκειμένου να βγάλω αυτόν τον μήνα, να έχω να πληρώσω το ρεύμα, το νερό και το τηλέφωνο;

Είναι ανακόλουθη, λοιπόν, η πολιτική σας. Σταματήστε, τουλάχιστον, να μας επιπλήττετε που χαλαρώσαμε. Δεν χαλαρώσαμε εμείς, εσείς μας χαλαρώσατε. Στα αυτοκίνητα ήταν ένας κάποτε, έγιναν δύο μετά, στη συνέχεια ήταν ο φοβερός παραλογισμός να έχουμε όλοι για δύο μήνες στα αυτοκίνητά μας άλλους τρεις, εκτός από τους ταξιτζήδες, που είναι κακά παιδιά, απ’ ό,τι φαίνεται, και είχαν μόνο δύο. Όταν πια σας είπαμε ότι αυτός είναι απόλυτος παραλογισμός, γιατί μόνο οι ταξιτζήδες ζουν απ’ αυτήν τη δουλειά, εμείς απλώς κάνουμε βόλτες ή πάμε στις δουλειές μας, αλλά οι ταξιτζήδες ζουν, αποφασίσατε τελικά με καθυστέρηση ενός μηνός να εξισώσετε τους οδηγούς και τους ιδιοκτήτες ταξί με εμάς τους πολίτες.

Για να μην αφήσω τελείως το θέμα του κορωνοϊού, επίσης ανησυχούμε πάρα πολύ, γιατί, παρά τα όλα όσα διαδόθηκαν, η πραγματικότητα είναι ότι δεν προσλάβατε καθόλου γιατρούς και υγειονομικούς. Και εάν το νέο κύμα δεν έρθει, όπως όλοι φοβόμαστε, αρχές χειμώνα, αλλά έρθει τώρα δα, δηλαδή μέσα στον Αύγουστο, τότε πραγματικά αυτή η ένδεια θα φανεί. Θα φανεί, δηλαδή, ότι στην πραγματικότητα μιλάμε για λιγότερους από πεντακόσιους ανθρώπους, τους οποίους προσλάβατε με σύμβαση συγκεκριμένου χρόνου. Δηλαδή, δεν τους έχετε πάρει καν μόνιμους. Θα φανεί, δηλαδή, ότι δεν έγινε κάτι φοβερό.

Επίσης, θα περιμένουμε να δούμε για την ψηφιοποίηση.

Τώρα, θα ήθελα να σας ρωτήσω κάτι που με απασχολεί εδώ και αρκετές μέρες. Πραγματικά, πόσα κόμματα, λέτε εσείς, να έχει η ελληνική Βουλή; Εγώ πιστεύω ότι έχει έξι. Εσείς πιστεύετε ότι έχει πέντε ή ακόμα χειρότερα τέσσερα; Γιατί όποιος βλέπει δημόσια τηλεόραση άλλο καταλαβαίνει. Δεν μιλάω για την ιδιωτική τηλεόραση, οι παρασιτικοί ολιγάρχες που έχουν τα ιδιωτικά κανάλια θέλουν να υπάρχει ένα κόμμα μόνο στην ελληνική Βουλή και θα δείχνουν μόνο ένα. Είπαμε, περιέχουν όλες οι ειδήσεις τοποθέτηση προϊόντος και το προϊόν είναι η Νέα Δημοκρατία. Όμως υπάρχει και η δημόσια τηλεόραση. Η δημόσια τηλεόραση βασίζεται στη φορολογία όλων μας, είναι και δική μου τηλεόραση, για να σας το πω έτσι, είναι και του 3,5%, είναι και των διακοσίων είκοσι τεσσάρων χιλιάδων συμπατριωτών μας, που είχαν το θράσος ή την τόλμη, για εμάς, να ψηφίσουν ΜέΡΑ25. Αυτούς πώς τους βλέπετε; Δεν είναι πολίτες; Είναι υπήκοοι; Τι είναι αυτοί; Είναι υπόδουλοι; Θέλω να πω, οι υπόλοιποι, που ψήφισαν εσάς ή το Κίνημα Αλλαγής ή τον ΣΥΡΙΖΑ βεβαίως, πιστεύετε ότι όλοι δεν θέλουν να ενημερώνονται για τα άλλα κόμματα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο λεπτά ακόμα.

Το λέω, γιατί εάν δείτε ένα δελτίο ειδήσεων, θα δείτε αμέσως ότι είναι σταθερό αυτό, τελειώνει πάντα το πολύ-πολύ στην Ελληνική Λύση. Και για να είμαι τίμιος με την Ελληνική Λύση και τους συναδέλφους μου εκεί, πολλές φορές δεν υπάρχει ούτε το πέμπτο κόμμα της Βουλής των Ελλήνων.

Ξέρετε, θα σας πω γι’ αυτό κάτι, που είναι ένα μυστικό. Το έλεγα και το 2015, αλλά δεν με άκουγαν οι παρασιτικοί καναλάρχες. Εσείς πιστεύετε ή όσοι εν πάση περιπτώσει κάνουν αυτό πιστεύουν ότι έτσι ο ελληνικός λαός θα ξεχάσει το ΜέΡΑ25, θα ξεχάσει ότι υπάρχουν κάποιοι που αντιστέκονται σ’ αυτήν τη χώρα, θα ξεχάσει ότι υπάρχουν κάποιοι που έχουν ταχθεί στο να τον υπερασπίζονται. Αμ δε! Δεν το παθαίνει αυτό ελληνικός λαός. Γιατί τότε, εάν συνέβαινε αυτό, θα είχε βγάλει και 65% «ναι» στο δημοψήφισμα.

Όλα αυτά τα ίδια κανάλια που εξαφανίζουν το ΜέΡΑ25, είναι τα ίδια κανάλια που μας έλεγαν περίπου ότι θα έρθουν οι Αρειανοί, εάν τολμήσουμε να ψηφίσουμε «όχι». Αυτό που δεν έχουν καταλάβει ούτε οι παρασιτικοί ιδιοκτήτες καναλάρχες, ούτε –φοβάμαι- η πολιτική ηγεσία της Νέας Δημοκρατίας είναι ότι πια είναι αντανακλαστικό, ό,τι λένε τα ιδιωτικά κανάλια είναι ψέμα εξ ορισμού για παραπάνω από τον μισό ελληνικό λαό. Γιατί; Γιατί το είπαν αυτοί. Ποιοι είναι αυτοί; Είναι αυτοί που μας πτώχευσαν, είναι αυτοί που μας κλέβουν και είναι αυτοί που προσπαθούν να μας ποδηγετήσουν, να μας καθοδηγήσουν και να μας μανιπουλάρουν δεκαετίες τώρα.

Νομίζω ότι θα είναι χρήσιμο για την Κυβέρνηση να καταλάβει και να αφήσει μια δήθεν αμεροληψία. Θα είναι καλό, πιστέψτε με. Τους δίνετε διαρκώς -στον πολίτη, εννοώ, τον μέσο Έλληνα- το σήμα ότι εμείς δεν έχουμε προδώσει ακόμα, ότι ακόμα δεν γίναμε μέρος του πολιτικού κατεστημένου, ότι είμαστε ακόμα μαχητές για λογαριασμό του. Ακούστε τη συμβουλή ενός έμπειρου ανθρώπου στην τηλεόραση. Πείτε στους φίλους σας, παρασιτικούς καναλάρχες και στη δημόσια τηλεόραση, να βάζει και λίγο ΜέΡΑ25, τόσο ώστε να αρχίσει να σκέφτεται ο κόσμος, μπα χάλασαν και αυτοί.

Θα κλείσω αμέσως με τον θαυμάσιο κύριο Πρωθυπουργό, τον οποίο άκουσα -και ήταν, πραγματικά, εντυπωσιακό- να απαντάει στην κ. Φώφη Γεννηματά την προ-προηγούμενη εβδομάδα, λέγοντας πράγματα τα οποία είχαν πάρα, πάρα πολύ ενδιαφέρον. Είπε ότι είναι εκπληκτική τομή, θεσμική τομή για τη χώρα, η απάλειψη της προκαταβολής 100% φόρου. Πραγματικά; Αλήθεια; Τώρα; Τώρα ασφαλώς. Οποιοσδήποτε άνθρωπος έχει κοινή λογική θα καταλάβει, ότι αφού δεν είχε κανένα έσοδο κανείς, δεν μπορεί να προκαταβάλει τους φόρους για τα έσοδα που είχε την προηγούμενη χρονιά, όπου δεν υπήρχε κορωνοϊός.

Το θέμα ήταν να έχει γίνει αυτή η τομή, κύριε Πρωθυπουργέ, πέρυσι, μόλις αναλάβατε την Κυβέρνηση. Τότε θα είχαμε κάποιου είδους ανάπτυξη σε αυτήν τη χώρα. Δεν υπάρχει πιο αντιαναπτυξιακό μέτρο.

Επίσης, κύριε Πρωθυπουργέ -και θα κλείσω με αυτό, κύριε Πρόεδρε, γιατί δεν θέλω να εξαντλώ και την υπομονή σας- είναι πολύ αργά για όλους τους επιχειρηματίες μας -μικρούς, μεσαίους και μεγάλους- όταν στο τέλος του χρόνου ή στην αρχή του επόμενου θα τους έρθουν -το είπα προηγουμένως, αλλά θα το επαναλάβω- μαζεμένες όλες οι πληρωμές. Δεν έχει νόημα αυτό το πράγμα. Δηλαδή, πραγματικά, σκεφτείτε ότι δεν έχει κανένα νόημα. Οι άνθρωποι χρειάζονται ρευστότητα.

Επίσης, χρειάζεται να πάψουν το παραμύθι τα ιδιωτικά κανάλια, τα οποία υπακούν σε αυτήν την Κυβέρνηση -ακόμα χειρότερα αν η Κυβέρνηση υπακούει σε αυτά τα ιδιωτικά κανάλια, ελπίζω, όμως ότι είναι το πρώτο ακόμα, ότι είναι τόσο μικρή η διαπλοκή και όχι μεγαλύτερη- για το θαυμάσιο τουρισμό που επιστρέφει καλπάζοντας. Γελάνε οι νησιώτες μας. Μιλάω με τη Σκύρο, μιλάω με την Ιθάκη, μιλάω με τη Ρόδο. Κλαίνε εκεί οι άνθρωποι και γελάνε με την εικόνα, τη μαγική εικόνα στην τηλεόραση. Η τηλεόραση δείχνει μια επιστροφή καλπάζουσα τουριστών, η οποία δεν υπάρχει πουθενά, εκτός, ίσως, από την Αιδηψό που θέλουν κορωνοϊό. Και δεν το λέω αυτό για την Αιδηψό, αλλά πραγματικά είναι λίγο αστείο. Όσοι δηλώνουν ότι πάνε μόνοι τους για τεστ -δεν ξέρω αν το γνωρίζετε- αυτών τα στοιχεία δεν δίνονται και δεν λογίζονται στο γενικό αποτέλεσμα του πόσοι νόσησαν σήμερα. Δεν ξέρουμε πόσοι νόσησαν σήμερα, γιατί εξαιρούνται από αυτά τα νούμερα που δίνει το Υπουργείο, όσοι πάνε οικειοθελώς να κάνουν τεστ. Βγάζει κανένα νόημα αυτό;

Αυτό που σας λέω είναι, ότι φοβάμαι πως δεν έχετε κανένα πρόγραμμα για το δεύτερο κύκλο της πανδημίας, όπως δεν είχατε κανένα πρόγραμμα για την εθνική οικονομία.

Σας ευχαριστώ πολύ που με ανεχτήκατε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γρηγοριάδη.

Συνεχίζουμε με τον κατάλογο των ομιλητών.

Καλώ στο Βήμα την κ. Θεανώ Φωτίου. Μετά θα ακολουθήσει ο κ. Καππάτος, η κ. Κεφάλα και στη συνέχεια η Κοινοβουλευτική Εκπρόσωπος του Κινήματος Αλλαγής, η κ. Γιαννακοπούλου. Ανά τρεις ομιλητές να το πάμε. Έχετε κάποια αντίρρηση;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, θα ήθελα να μιλήσω και εγώ ως Κοινοβουλευτικός Εκπρόσωπος.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, εγώ παραχωρώ τη θέση μου.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, στη θέση τη δική σας, κυρία Γιαννακοπούλου, θα μιλήσει ο κ. Τζανακόπουλος. Θα περιμένετε, όμως, και εσείς μετά να μιλήσουν τρεις συνάδελφοι και στη συνέχεια εσείς.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Δεν έχω καμμία αντίρρηση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κύριε Πρόεδρε, έχω καλυφθεί, βεβαίως, επί της αρχής από τον εισηγητή μας, τον Μάριο τον Κάτση, και άρα δεν θα μιλήσω επί της αρχής, αλλά σε ειδικά άρθρα και τροπολογίες του νομοσχεδίου.

Θα αναφερθώ ειδικά στα άρθρα 23 και 24 για την αναδοχή και υιοθεσία, που θεωρώ ότι είναι εξαιρετικά σημαντικά. Έγινε μεγάλη συζήτηση στις επιτροπές. Πρέπει να αναλύσω ξανά τι συμβαίνει σε αυτά τα άρθρα και γιατί για αυτά τα άρθρα πιστεύω ότι υπάρχει πρόβλημα και έπρεπε η Κυβέρνηση, έστω και την τελευταία στιγμή, να τα αποσύρει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Γιατί υπάρχει πρόβλημα, λοιπόν, στα άρθρα 23 και 24; Γιατί αφορούν το πιο ευαίσθητο κομμάτι της αναδοχής και υιοθεσίας. Είναι ένας πολύ δύσκολος νόμος. Μας πήρε δύο χρόνια να τον φτιάξουμε. Και είναι δύσκολος νόμος, γιατί είναι όλος ηλεκτρονικός. Δηλαδή, δεν είναι το νομοθετικό πλαίσιο και μετά ένα ηλεκτρονικό σύστημα. Δεν μπορεί να εφαρμοστεί ο νόμος χωρίς το ηλεκτρονικό σύστημα. Είναι πακέτο, που λένε. Και αυτό γιατί;

Πρώτον, για να σταματήσει η διαφθορά, η διαπλοκή και όλο αυτό το σύστημα με το οποίο από τη μια έκανες έξι με οκτώ χρόνια για να πάρεις ένα παιδί, ενώ με τον νόμο αυτό η διαδικασία τελειώνει σε οκτώ με δώδεκα μήνες.

Δεύτερον, γιατί τα παιδιά αποκτούν πια ηλεκτρονικό φάκελο και άρα τελειώνει η τραγωδία της καταγωγής τους, δηλαδή της αναζήτησης των ριζών όταν γίνουν δεκαοκτώ χρονών.

Τρίτον, γιατί βρήκαμε ένα σύστημα πολύ εύκολο για να ξεμπλοκάρουμε τις ουρές που περίμεναν για την έκθεση καταλληλότητας.

Τέταρτον, διότι εισάγουμε την εκπαίδευση των γονέων με προτυποποιημένα πρωτόκολλα.

Επίσης, εκτός των άλλων, είναι ένας νόμος που τον έχει αγκαλιάσει το σύνολο του ελληνικού λαού και περίμενε, μετά την αρχή λειτουργίας του ηλεκτρονικού συστήματος, ότι αυτά που είχε ακούσει, θα υλοποιούνταν. Αμ δε!

Ήρθε η Νέα Δημοκρατία και πάγωσε τον νόμο επί οκτώ μήνες. Μέσα σε αυτούς τους οκτώ μήνες δεν ξέχασε ο Πρωθυπουργός να τον εγκαινιάσει. Δεκέμβρη του 2019 -δηλαδή, πρέπει να είμαστε εντελώς γελοίοι!- ο Πρωθυπουργός της χώρας εγκαινιάζει έναν νόμο ήδη εγκαινιασμένο; Και τον εγκαινίασε στο Ζάππειο.

Εξακολούθησε να μην λειτουργεί ο νόμος. Για ποιον λόγο; Γιατί δεν προχωρούσατε στο να εκπαιδεύσετε τους εκπαιδευτές που θα εκπαίδευαν τους γονείς; Γιατί δεν τους εκπαιδεύατε; Να σας πω εγώ γιατί: Διότι για να γίνει αυτή η έναρξη, χρειαζόταν ο ΕΣΑΝΥ, το ανώτατο όργανο που επιβλέπει την αναδοχή- υιοθεσία. Και τον ΕΣΑΝΥ θέλατε να τον αλλάξετε, γιατί δεν σας άρεσαν αυτοί που είχαμε βάλει εμείς. Δίκαιο. Δεν είναι εκεί το πρόβλημά μου. Αμ, σας πήρε οκτώ μήνες για να αλλάξετε τον ΕΣΑΝΥ και όλοι αυτοί οι άνθρωποι και τα παιδιά περίμεναν επί οκτώ μήνες;

Τέλος πάντων, γίνεται και αυτό. Και φτάνουμε στην ωραία ώρα, όπου το περιβόητο σύστημα έχει προχωρήσει στους ηλεκτρονικούς φακέλους των παιδιών, έχουν «κάτσει» στα εθνικά αρχεία οι ηλεκτρονικοί φάκελοι, έχουν προχωρήσει και οι ηλεκτρονικοί φάκελοι των υποψήφιων γονέων και αναδόχων, έχουν φτάσει και αυτοί στο Εθνικό Μητρώο και ετοιμάζεται να γίνει το ταίριασμα του υποψήφιου θετού γονέα με το παιδί. Τι κάνει τότε το σύστημα μόνο του; Δεν θέλει παρέμβαση. Παίρνει τον πρώτο φάκελο του παιδιού -κατά σειρά- που έχει «ανέβει» στο εθνικό σύστημα και ψάχνει ποιος από τους φακέλους των γονιών είναι ο κατάλληλος με βάση αυτά που ζητούσε και ο γονιός. Και λέει: Βρήκα για τον πρώτο φάκελο τις εξής δυο, τρεις περιπτώσεις που είναι κατάλληλες. Τότε ο κοινωνικός λειτουργός και το ίδρυμα, όπου βρίσκεται το παιδί -είτε είναι δημόσιο είτε ιδιωτικό- όπως και ο κοινωνικός λειτουργός που έχει κάνει την έρευνα του γονιού, συνεννοούνται. «Είναι σωστό αυτό το ταίριασμα;», λέει ο ένας στον άλλο. Αν ναι, έρχεται ένα καμπανάκι στο υποψήφιο ζευγάρι, ανεβαίνει και κάνει αυτή τη δουλειά.

Δεν χρειαζόταν τροπολογία του νόμου. Τα άρθρα 23 και 24 τροπολογούν αυτόν τον νόμο σε αυτό το σημείο. Δεν χρειαζόταν. Και δεν χρειάζονταν και δεύτερα εγκαίνια. Διότι έγιναν ξανά εγκαίνια από τον Πρωθυπουργό αυτήν τη φορά στο «Μητέρα». Είχα πάει εγώ πέρυσι και είχα εγκαινιάσει και ηλεκτρονικά τον νόμο με την Έφη την Αχτσιόγλου. Δεν πειράζει, τώρα πήγε ξανά ο Πρωθυπουργός.

Εμένα δεν με νοιάζει αυτό. Αυτό σημαίνει πόσο καλός είναι αυτός ο νόμος, πόσο ξέρει ο Πρωθυπουργός και όλο το επικοινωνιακό σας επιτελείο ότι αυτός ο νόμος πουλάει στην κοινωνία και πες, πες θα τον εγκαινιάζει κάθε έξι μήνες. Εντάξει.

Ακούστε, όμως, τη γελοιότητα που επέρχεται. Δέκα μέρες πριν γίνεται η εξής γελοιότητα.

**ΔΙΟΝΥΣΙΟΣ ΧΑΤΖΗΔΑΚΗΣ:** Γιατί λέτε…

**ΘΕΑΝΩ ΦΩΤΙΟΥ:** Δεν λέω για τον Πρωθυπουργό. Λέω για άλλη γελοιότητα.

Ο γενικός γραμματέας του Υπουργείου, δηλαδή της κ. Μιχαηλίδου, στέλνει εγκύκλιο -δέκα μέρες πριν από σήμερα, δεν έχει ψηφιστεί ακόμη ο νόμος- που εξειδικεύει τι πρέπει να γίνεται σε αυτή την ιστορία.

Τι σημαίνει αυτό, αγαπητοί; Τρία πράγματα μπορεί να σημαίνει. Ή η κ. Μιχαηλίδου και οι σύμβουλοί της δεν είχαν ιδέα επί του νόμου και τη συμβούλευσαν και έβαλε δύο άρθρα άχρηστα -αυτή είναι η καλή εκδοχή- ή ο γενικός γραμματέας παρανομεί. Πώς εξηγεί τον νόμο χωρίς να περάσουν τα δύο άρθρα; Άρα ήταν επαρκής ο προηγούμενος νόμος. Παρανομεί, λοιπόν, ή υπάρχει δόλος.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό ακόμα, κύριε Πρόεδρε. Μπορεί και δύο.

**ΠΡΟΕΔΡΕΥΩΝ (Χαράλαμπος Αθανασίου):** Να συντομεύουμε.

**ΘΕΑΝΩ ΦΩΤΙΟΥ:** Ή υπάρχει δόλος. Εγώ πιστεύω ότι υπάρχει δόλος, γιατί επιχειρείτε στο πιο ευαίσθητο σημείο να μπουν νομικά πρόσωπα ιδιωτικού δικαίου, για να το κάνει γρήγορα και να το κάνουν και πιασάρικα. Αυτό πολύ απλά ξέρετε τι σημαίνει; Ότι αν γίνει γρήγορα, τα παιδιά συνήθως σε αυτές τις περιπτώσεις -που τις είχαμε και στο εξωτερικό πολλές φορές, σε χώρες που μπορώ να σας αναφέρω, γιατί είμαστε πολύ μελετημένοι σε αυτό- δυστυχώς, δεινοπαθούν. Επιστρέφουν, λοιπόν, τα παιδιά στα ιδρύματα, γιατί οι γονείς μία ωραία πρωία, που το έχουν κάνει αυτό όλο το πράγμα άρπα κόλλα, τα επιστρέφουν. Αν γίνει αυτό, αυτό είναι η καταστροφή των παιδιών.

Γι’ αυτό λέω, η κ. Μιχαηλίδου πήρε ένα χαρτοφυλάκιο ψηφιακό. Όλες οι δράσεις της είναι ψηφιακές. Εγκαίρως να ενημερωθεί τι θα πει ψηφιακότητα. Έχει ένα χαρτοφυλάκιο αποκλειστικά ψηφιακό από την αρχή μέχρι το τέλος, γιατί θέλαμε να δώσουμε τέρμα στην πελατειακή σχέση και στη διαφθορά. Όλα τα επιδόματα είναι στον ΟΠΕΚΑ. Όλα δίνονται ψηφιακά. Τέλειωσε. Αυτό δεν υπήρχε πιο μπροστά. Άρα ας ενημερωθεί, για να πάμε παρακάτω.

Εμείς θα καταψηφίσουμε αυτά τα δύο άρθρα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία συνάδελφε. Στις 18.00΄ πρέπει να παραδώσουμε την Αίθουσα.

**ΘΕΑΝΩ ΦΩΤΙΟΥ:** Ολοκληρώνω, κύριε Πρόεδρε. Έχετε δίκιο.

**ΠΡΟΕΔΡΕΥΩΝ (Χαράλαμπος Αθανασίου):** Είναι πολλοί ομιλητές και δεν έχουν τελειώσει οι Κοινοβουλευτικοί Εκπρόσωποι. Κάποιοι δεν θα μιλήσουν.

**ΘΕΑΝΩ ΦΩΤΙΟΥ:** Ναι. Σε δύο ώρες τελειώνετε.

Όπως ξέρετε πολύ καλά, η τροπολογία στο άρθρο 2 πρόκειται για τα voucher που δίδονται για τους βρεφονηπιακούς. Έπρεπε να έχει βγει η τροπολογία αυτή εδώ και ενάμιση μήνα. Χαλάλι. Δημιουργείται τεράστιο πρόβλημα αυτήν τη στιγμή στις μάνες, το ένα το άλλο, με αυτά τα voucher. Θα το δείτε κιόλας. Μέσα στην τροπολογία, πέρα από την ημερομηνία, έχετε βάλει και μία διάταξη η οποία είναι σε θετική κατεύθυνση. Βλέπετε; Καλά λόγια θα πω. Είναι, δηλαδή, να πάρουν voucher και οι μητέρες του δημοσίου. Πολύ καλό πράγμα. Αυτό είναι θετική κατεύθυνση. Το είχαμε και εμείς στο πρόγραμμά μας το προεκλογικό. Μπορείτε να το δείτε. Όμως, βάζετε να πάρουν voucher 180 ευρώ.

**ΠΡΟΕΔΡΕΥΩΝ (Χαράλαμπος Αθανασίου):** Τελειώσατε, κυρία συνάδελφε. Σας παρακαλώ.

**ΘΕΑΝΩ ΦΩΤΙΟΥ:** Αυτό είναι λάθος, γιατί ο μέσος όρος των voucher είναι 210 ευρώ. Πιστέψτε με. Ξέρω όλα τα νούμερα απέξω. Αυτό τι σημαίνει; Ότι οι μητέρες του δημοσίου για τις οποίες κάνετε την τροπολογία -και καλώς-, δεκαπέντε χιλιάδες τέτοιες μητέρες -τόσο έχει προϋπολογιστεί για τα 30 εκατομμύρια που βάζετε, είναι δεκαπέντε χιλιάδες τέτοιες μητέρες-, αυτές θα έχουν πρόβλημα να πληρώσουν από την τσέπη τους τα υπόλοιπα που δεν υπολογίσατε.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ.

**ΘΕΑΝΩ ΦΩΤΙΟΥ:** Σας ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ακούστε, βλέπετε ότι επιμένω, γιατί είναι πολλοί ομιλητές, δεν έχουν μιλήσει τρεις Κοινοβουλευτικοί Εκπρόσωποι και στις 18.00΄ πρέπει να παραδοθεί η Αίθουσα. Αντιλαμβάνεστε ότι αυτό είναι σε βάρος άλλων συναδέλφων σας. Γίνονται διαμαρτυρίες, έρχονται στη Διάσκεψη των Προέδρων, λέμε να τηρείται το ωράριο και δεν τηρείται. Οι τελευταίοι τρεις ομιλητές είναι ζήτημα αν θα προλάβουν.

Τον λόγο έχει ο κ. Καππάτος από τη Νέα Δημοκρατία.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, μιλώντας για ψηφιακό μετασχηματισμό θα ήθελα να πω στον κ. Ερντογάν ότι ό,τι ψηφιακές προσπάθειες και να κάνει και ό,τι ψηφιακά μέσα και να χρησιμοποιήσει και ό,τι ηλεκτρονικά μέσα χρησιμοποιήσει για να καλύψει τις αγιογραφίες και τα ψηφιδωτά, δεν θα μπορέσει να τις καλύψει. Όλες τις βιαιότητες που έκαναν στο παρελθόν για να τα καλύψουν, δεν τα κατάφεραν, γιατί σήμερα βρίσκονται εκεί όλα. Εκεί βρίσκεται η Αγία Σοφία, η οποία πρέπει να του πω ότι είναι η καρδιά του χριστιανισμού, η καρδιά του ορθόδοξου χριστιανισμού και ολόκληρου του χριστιανισμού. Άρα όσο αυτή η καρδιά υπάρχει εκεί, θα ζει και θα λειτουργεί και θα εκπέμπει φως για τον χριστιανισμό. Όλες οι προσπάθειές του θα πέσουν στο κενό. Αν θυμάστε, οι Τούρκοι έχουν φτιάξει απέναντι το Μπλε Τζαμί, το οποίο είναι μία κακή απομίμηση -αν θέλετε- της Αγίας Σοφίας. Δεν μπορεί να καταφέρει να έχει τον συμβολισμό τον οποίο έχει η Αγία Σοφία.

Και τελειώνω σε αυτό το θέμα. Όσες προσπάθειες και αν κάνει ο Πρόεδρος Ερντογάν, εμείς οι Έλληνες και όλοι οι χριστιανοί όταν θα περνάμε έξω από την Αγία Σοφία θα κάνουμε πάντα τον σταυρό μας. Και εγώ κρυφά και μέσα στην Αγία Σοφία. Κρυφά, γιατί θα συλληφθώ διαφορετικά.

Έρχομαι στο θέμα μας. Ψηφιακός μετασχηματισμός. Ο ψηφιακός μετασχηματισμός της δομής και των υπηρεσιών του κράτους αποτελεί συζήτηση που τα τελευταία χρόνια έχει ενταθεί. Η διαπίστωση αυτή προκύπτει από σειρά λόγων και διεργασιών, με κυριότερους την ταχεία εξέλιξη της τεχνολογίας, την ανάγκη το κράτος να παρακολουθήσει και να προσαρμοστεί σε αυτήν και φυσικά, την οικονομία του χρόνου και του κόστους που ο εν λόγω μετασχηματισμός ευνοεί.

Στη σειρά ζητημάτων που το σχέδιο νόμου του Υπουργείου Ψηφιακής Διακυβέρνησης θεραπεύει, επέλεξα να αναφερθώ σε δύο. Το πρώτο αφορά στην ψηφιακή διεπαφή του δημοσίου με τους πολίτες και τις επιχειρήσεις και το δεύτερο στην ενσωμάτωση της ψηφιακής διαδικασίας στον θεσμό της υιοθεσίας.

Σχετικά με την ψηφιακή διεπαφή, την ανταλλαγή δηλαδή πληροφοριών του κράτους με τους πολίτες και τις επιχειρήσεις, αλλά και των δημοσίων υπηρεσιών μεταξύ τους, δίνουμε ιδιαίτερο βάρος στον ρόλο της ενιαίας ψηφιακής πύλης ως καλού αγωγού της διαλειτουργικότητας. Δεν νοείται πολίτης στο κατώφλι της τέταρτης βιομηχανικής επανάστασης να λειτουργεί ως κλητήρας μεταξύ δημοσίων υπηρεσιών απλά και μόνο επειδή το κράτος είναι αδύναμο να συγκλίνει ψηφιακά την οργάνωσή του.

Με την εδραίωση της Ενιαίας Ψηφιακής Πύλης Δημόσιας Διοίκησης μια σειρά υπηρεσιών που αφορούν στον πολίτη ψηφιοποιούνται και επικοινωνούν μεταξύ τους. Η άυλη, για παράδειγμα, συνταγή και το άυλο παραπεμπτικό διακινούνται και εκτελούνται αποκλειστικά ηλεκτρονικά στο σύστημα πρωτοβάθμιας φροντίδας της υγείας. Η αίτηση και η υποβολή εγγράφων για αποζημίωση ειδικών και ατομικών αιτημάτων παροχής υπηρεσιών υγείας πραγματοποιείται ηλεκτρονικά, ενώ με την υπηρεσία eDiplomas ο πολίτης αντλεί από τα πληροφοριακά συστήματα των ελληνικών ΑΕΙ και του ΔΟΑΤΑΠ τα στοιχεία που βεβαιώνουν την κτήση των τίτλων των σπουδών του και τα διαβιβάζει σε φορείς του δημόσιου τομέα ή νομικά πρόσωπα της επιλογής του.

Προς ενίσχυση του πλαισίου αυτού συστήνεται η Υπηρεσία Συντονισμού Ενιαίας Ψηφιακής Πύλης. Υπαγόμενη στον Γενικό Γραμματέα Ψηφιακής Διακυβέρνησης και Απλούστευσης Διαδικασιών έχει ως αρμοδιότητα τη συστηματική παρακολούθηση και αναβάθμιση της ποιότητας εξυπηρέτησης των πολιτών κατά τις συναλλαγές τους με τη δημόσια διοίκηση. Με τον τρόπο αυτό το Υπουργείο Ψηφιακής Διακυβέρνησης είναι σε θέση να εποπτεύει τον ψηφιακό μετασχηματισμό του κράτους, έχοντας μια επιτελική θέση στην παρακολούθηση, αξιολόγηση και βελτίωση της σχεδιαζόμενης παρέμβασης.

Όσον αφορά στην πολιτική για την αναδοχή και υιοθεσία, το νομοσχέδιο εισάγει μία καινοτομία που αποδίδει στη συζήτηση για τον ψηφιακό μετασχηματισμό του κράτους, έναν ιδιαίτερο κοινωνικό χαρακτήρα. Πρόκειται για τη διασύνδεση του Εθνικού Μητρώου Υποψήφιων Θετών Γονέων και του Εθνικού Μητρώου Υποψήφιων Αναδόχων με το Εθνικό Μητρώο Ανηλίκων στο πλαίσιο ενός ολοκληρωμένου πληροφοριακού συστήματος αναδοχής και υιοθεσίας. Με τη ρύθμιση αυτή διασφαλίζουμε την πληρέστερη και αποτελεσματικότερη εφαρμογή του ν.4538/18 σχετικά με τον θεσμό της αναδοχής, ενώ παράλληλα προωθούμε την πλήρη καταγραφή των παιδιών, καθώς και τη θέσπιση μιας συγκεκριμένης, ενιαίας και διαφανούς διαδικασίας σύνδεσής τους με υποψήφιους γονείς προς αναδοχή. Είναι η απόδειξη πως οι καρποί που ο ψηφιακός μετασχηματισμός προσφέρει ως διαδικασία αφορούν και στο κοινωνικό κράτος, από τη στιγμή που μία παρέμβαση ευνοϊκή για την άρση εμποδίων και την επιτάχυνση των διαδικασιών σε έναν τόσο ευαίσθητο τομέα πολιτικής μόνο θετικά μπορεί να εκληφθεί.

Κυρίες και κύριοι συνάδελφοι, επιχείρησα κατά τη σύντομη παρέμβασή μου να αποδείξω ότι οι πολιτικές που προωθούν τον ψηφιακό μετασχηματισμό δύναται να επιδράσουν θετικά σε σειρά τομέων διαφορετικών μεταξύ τους. Από την εξυπηρέτηση των πολιτών και τη λειτουργία του δημοσίου μέχρι την υγεία, την εκπαίδευση και τις διαδικασίες υιοθεσίας ο δρόμος προς την ψηφιοποίηση των σχετικών εργασιών αξιολογείται με θετικό πρόσημο.

Είναι αποτελεσματικός γιατί επιδρά στη μείωση της απαιτούμενης δαπάνης χρόνου. Είναι οικονομικός γιατί κοστίζει λιγότερο αποδίδοντας περισσότερο. Είναι, τέλος, κοινωνικός γιατί μειώνει τις ανισότητες και προωθεί την οικογενειακή συνοχή. Για τους λόγους αυτούς τοποθετούμαι θετικά στο παρόν νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε, ιδιαίτερα για την τήρηση του χρόνου.

Τον λόγο έχει η κ. Κεφαλά Μαρία από τη Νέα Δημοκρατία.

**ΙΩΑΝΝΗΣ ΚΑΛΛΙΑΝΟΣ:** Ποια είναι η σειρά, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Όπως είδα τον κατάλογο των ομιλητών, μετά από την κ. Κεφάλα θα μιλήσουν ο κ. Τζανακόπουλος, Κοινοβουλευτικός Εκπρόσωπος του ΣΥΡΙΖΑ, μετά ο κ. Γιαννούλης, ο κ. Φόρτωμας και ο κ. Καλλιάνος και μετά η κ. Γιαννακοπούλου.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, χρόνια ακούγαμε για τις δυνατότητες που μας δίνει η τεχνολογία και το πώς το κράτος θα καταφέρει να αναπτύξει και να αξιοποιήσει όλα εκείνα τα εργαλεία, τα συστήματα και τις εφαρμογές που θα λειτουργήσουν για να μειώσουν τη γραφειοκρατία, τους χρόνους αναμονής και εν τέλει να κάνουν τη ζωή του πολίτη πιο εύκολη.

Ήταν μόλις τον περασμένο Σεπτέμβριο όταν ο Πρωθυπουργός από το βήμα της Διεθνούς Έκθεσης Θεσσαλονίκης έλεγε ότι ο 21ος αιώνας απαιτεί πρώτα απ’ όλα ένα ψηφιακό κράτος, γρήγορο αποτελεσματικό και παραγωγικό, υπέρ του πολίτη. Αυτός ο προσωπικός του στόχος γίνεται πράξη μέσα από το αρμόδιο Υπουργείο Ψηφιακής Διακυβέρνησης. Και μάλιστα εν μέσω πανδημίας, το Υπουργείο έχει προχωρήσει σε απλοποίηση και επιτάχυνση διαδικασιών και λειτουργιών για να φτάσουμε στον στόχο ακόμα πιο γρήγορα.

Ερχόμαστε σήμερα να ενισχύσουμε την προσπάθεια για ψηφιακή μεταρρύθμιση με το νομοσχέδιο που συζητάμε. Με κινήσεις που μεγιστοποιούν τα κίνητρα και ελαχιστοποιούν τη γραφειοκρατία, απλοποιούνται οι διαδικασίες ενίσχυσης της παραγωγής οπτικοακουστικών έργων στη χώρα μας. Προωθούμε την παροχή ψηφιακών δημόσιων υπηρεσιών μέσω της ενιαίας ψηφιακής πύλης της δημόσιας διοίκησης. Ενισχύουμε την ψηφιακή διακυβέρνηση μέσω διαδικασιών που διευκολύνουν την ψηφιακή επαφή του δημοσίου με τους πολίτες και τις επιχειρήσεις.

Η αρχή έγινε με τη δήλωση των νεογέννητων εντός του μαιευτηρίου. Τα ληξιαρχεία και τα δημοτολόγια ενημερώνονται ηλεκτρονικά. Το νεογέννητο αποκτά άμεσα ΑΜΚΑ και ασφαλιστική ικανότητα και κινούνται αυτόματα οι διαδικασίες για την απόδοση του επιδόματος γέννησης.

Η συνέχεια δε είναι εντυπωσιακή για τα ελληνικά δεδομένα, καθώς φαίνεται πως η πανδημία έδωσε ώθηση στο ψηφιακό κράτος. Και αναφέρω χαρακτηριστικά: Τέθηκε σε λειτουργία η ψηφιακή πύλη του κράτους gov.gr. Σε αυτήν την πρώτη φάση ο πολίτης έχει πρόσβαση σε πλέον των πεντακοσίων υπηρεσιών και πιστοποιητικών που μέχρι σήμερα παρέχονται με φυσική παρουσία στα ΚΕΠ και σε διάφορες υπηρεσίες. Άυλη συνταγογράφηση: Οι πολίτες μπορούν να λαμβάνουν ψηφιακά τις συνταγές φαρμάκων που εκδίδονται από τους γιατρούς μέσω sms και μέσω ηλεκτρονικού ταχυδρομείου. Μισό εκατομμύριο συμπολίτες μας έχουν εγγραφεί στο σύστημα και πάνω από δύο εκατομμύρια συνταγές έχουν εκδοθεί με αυτόν τον τρόπο.

Επίσης, ενεργοποιήθηκε η ηλεκτρονική υπηρεσία για τα απλήρωτα τετραγωνικά. Η εν λόγω πλατφόρμα λειτουργεί με ασφάλεια, χωρίς να απαιτεί δικαιολογητικά και είναι εύχρηστη. Αναμένεται δε να αποτελέσει τον μπούσουλα και για άλλες ανάλογες δράσεις των αρμόδιων Υπουργείων, καθώς στόχος της Κυβέρνησης είναι να διαλύσει τον συγχρωτισμό σε εκατοντάδες ΟΤΑ από την προσέλευση ιδιοκτητών ακινήτων.

Τηλε-εκπαίδευση: Και, όμως, παρά τις δυσκολίες είναι μια πραγματικότητα. Πρόκειται για μια διαδικασία που επικουρικά μπόρεσε να αξιοποιήσει την πραγματική διάσταση της εκπαίδευσης σε μια περίοδο που τα σχολεία παρέμειναν κλειστά.

Κυρίες και κύριοι συνάδελφοι, μετά από τη σύντομη αναφορά στα ψηφιακά άλματα της χώρας, επανέρχομαι στο παρόν νομοσχέδιο με το οποίο θέλουμε να βοηθήσουμε την άμεση και αποτελεσματική επανεκκίνηση της οπτικοακουστικής βιομηχανίας, δημιουργώντας ένα φιλικό περιβάλλον που απευθύνεται προς όλους τους συντελεστές. Θέλουμε να προσελκύσουμε περισσότερες ημεδαπές, αλλά και αλλοδαπές παραγωγές οπτικοακουστικών έργων.

Να σας θυμίσω ότι η χώρα μας υπήρξε στο παρελθόν κυψέλη παραγωγών. «Mama Mia», «Αλέξης Ζορμπάς», «Τα κανόνια του Ναβαρόνε» και πόσες ακόμη. Ας εκμεταλλευτούμε το γεγονός ότι η Ελλάδα με τις ομορφιές της είναι από μόνη της ένα φυσικό κινηματογραφικό στούντιο. Τελευταία, σκηνές από τη χολιγουντιανή παραγωγή του «Born to be murdered» με πρωταγωνιστή τον Ντένζελ Ουάσινγκτον γυρίστηκαν στην Ήπειρο. Στα Ιωάννινα γυρίστηκε επίσης «Η λίμνη των στεναγμών» με την Ειρήνη Παππά και τον Ανδρέα Μπάρκουλη. Αλλά και από το Σπήλαιο Περάματος Ιωαννίνων πέρασαν σπουδαίοι ηθοποιοί στο παρελθόν για γυρίσματα ταινιών.

Κάνω αυτή την αναφορά, κυρίες και κύριοι συνάδελφοι, για να δείξω ότι η βιομηχανία του θεάματος έχει ιστορία και προσαρμοσμένη στα νέα τεχνολογικά, οικονομικά και υγειονομικά δεδομένα μπορεί να βρει πρόσφορο έδαφος και να αναπτυχθεί στην Ελλάδα. Μια σειρά μέτρων που αποτυπώνονται στο νομοσχέδιο θεσμοθετεί και οριοθετεί την κατεύθυνση αυτή τόσο όσον αφορά τμήματα ταινιών, αλλά και ταινίες μικρού μήκους, τηλεοπτικές σειρές με περιεχόμενο ντοκιμαντέρ ή κινούμενα σχέδια. Υποστηρίζουμε τις παραγωγές καθημερινών τηλεοπτικών σειρών με στόχο την προώθηση της εξωστρέφειας του κλάδου σε ένα ανταγωνιστικό διεθνές περιβάλλον.

Στο δεύτερο κεφάλαιο του νομοσχεδίου με το άρθρο 15 εισάγεται μέσω της ενιαίας ψηφιακής πύλης η ψηφιακή υπηρεσία eDiplomas. Η υπηρεσία αυτή δίνει τη δυνατότητα σε κάθε ενδιαφερόμενο να λαμβάνει τα στοιχεία που βεβαιώνουν την απόκτηση τίτλου σπουδών και να ζητά τη διαβίβασή τους σε φορείς του δημοσίου. Περιορίζουμε με τον τρόπο αυτό σημαντικά το φαινόμενο των πλαστών πτυχίων. Διευκολύνουμε την ψηφιακή διεπαφή του δημοσίου με τους πολίτες και τις επιχειρήσεις. Συστήνουμε την υπηρεσία συντονισμού ενιαίας ψηφιακής πύλης με στόχο τη συνεχή αναβάθμιση της ποιότητας εξυπηρέτησης των πολιτών και τη διασφάλιση της εμπιστοσύνης τους κατά τις συναλλαγές τους με τη δημόσια διοίκηση.

Δημιουργούμε το Εθνικό Μητρώο Επικοινωνίας Πολιτών, μια κεντρική βάση μοναδικής καταχώρησης των στοιχείων επικοινωνίας όλων των πολιτών. Μέσω της βάσης αυτής θα ενημερώνονται τα αντίστοιχα δεδομένα των πληροφοριακών συστημάτων του δημοσίου συμπεριλαμβανομένων και των Οργανισμών Τοπικής Αυτοδιοίκησης Α΄ και Β΄ βαθμού και των νομικών προσώπων και επιχειρήσεών τους.

Απλοποιούμε τη διαδικασία υποβολής και λήψης του αποδεικτικού ενημερότητας και της βεβαίωσης οφειλής. Από τον Νοέμβρη του 2020 όλοι οι φορείς του δημοσίου υποχρεούνται να λαμβάνουν τα ανωτέρω μέσω διαλειτουργικότητας των πληροφοριακών τους συστημάτων χωρίς να απαιτείται η έντυπη προσκόμιση τους.

Τέλος, διασυνδέουμε το Εθνικό Μητρώο Ανηλίκων με το Εθνικό Μητρώο Υποψηφίων Αναδόχων Γονέων και με το Εθνικό Μητρώο Υποψηφίων Θετών Γονέων, ώστε να επιταχυνθούν οι σχετικές διαδικασίες αναδοχής και υιοθεσίας πάντα με πρώτη προτεραιότητα τη διασφάλιση του συμφέροντος των προς αναδοχή ή υιοθεσία παιδιών.

Κυρίες και κύριοι συνάδελφοι, θέλω να σημειώσουμε τη θετική ανταπόκριση προς το νομοσχέδιο όλων των εμπλεκόμενων φορέων. Η αποδοχή του είναι ευρύτατη. Είναι αλήθεια ότι η παγκόσμια υγειονομική κρίση μας ώθησε να ενεργήσουμε τάχιστα και δυναμικά προς τον ψηφιακό εκσυγχρονισμό της χώρας μας. Ουδέν κακόν αμιγές καλού. Τα περισσότερα φαινόμενα της γραφειοκρατίας και της ταλαιπωρίας των συμπολιτών μας μπορούν να εξαλειφθούν μόνο μέσα από ένα ψηφιακό μετασχηματισμό της λειτουργίας του κράτους.

Πρέπει να δουν και οι υποψήφιοι επενδυτές το σύγχρονο ψηφιακό και με λιγότερη γραφειοκρατία πρόσωπο της Ελλάδας, μιας Ελλάδας που κάνει άλματα και σ’ αυτό το επίπεδο. Ανοίγει μπροστά μας μια νέα ψηφιακή πραγματικότητα που ήρθε για να μείνει και μετά τον κορωνοϊό και να διευκολύνει τη ζωή μας στη νέα πραγματικότητα του αύριο.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Κεφάλα.

Τον λόγο έχει τώρα ο κ. Δημήτριος Τζανακόπουλος, Κοινοβουλευτικός Εκπρόσωπος του ΣΥΡΙΖΑ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, ευχαριστώ.

Κυρίες και κύριοι συνάδελφοι, κύριοι Υπουργοί, δεν θα σταθώ αναλυτικά στις ρυθμίσεις του νομοσχεδίου. Ο εισηγητής του ΣΥΡΙΖΑ, Μάριος Κάτσης, ανέδειξε τα βασικά προβληματικά σημεία κατά τη γνώμη μας και ανέλυσε με πολύ σαφή τρόπο τις κριτικές μας παρατηρήσεις που αφορούν και τη μείωση των προϋποθέσεων επιλεξιμότητας για την ενίσχυση τηλεοπτικών παραγωγών, πράγμα το οποίο κατά τη γνώμη μας, δηλαδή αυτή η μείωση από τα 30.000 ευρώ στα 15.000 ευρώ ως κριτήριο επιλεξιμότητας μιας τηλεοπτικής παραγωγής για την κρατική ενίσχυση θεωρούμε και έχουμε δίκιο, εκτιμώ, ότι αφαιρεί στην πραγματικότητα το κίνητρο για πραγματικά ποιοτικές παραγωγές, που ήταν και το νόημα της ρύθμισης αυτής του ΣΥΡΙΖΑ.

Επίσης, μίλησε για τις διατάξεις που αντί να ενισχύουν, όπως είναι αναγκαίο, τη διαφάνεια, προωθούν αδιαφανείς διαδικασίες, όπως είναι για παράδειγμα η κατάργηση του διπλού ελέγχου για επενδύσεις και χρηματοδοτήσεις του ΕΚΟΜΕ.

Για ποιον λόγο καταργείται η υπουργική υπογραφή; Δεν νομίζω ότι είναι τόσο επιβαρυντική. Έχουμε την εκτίμηση ότι μάλλον εδώ αυτή η διάταξη αποτελεί μια λευκή επιταγή για πράγματα τα οποία θα αποστερούνται από τον πολιτικό έλεγχο.

Και φυσικά, σε ό,τι αφορά τη δεύτερη ενότητα του νομοσχεδίου, πρέπει να είμαι πάρα πολύ καθαρός. Θεωρούμε ότι οι ρυθμίσεις είναι ρουσφετολογικές και η ρύθμιση για τους δεκαπέντε εμπειρογνώμονες, αλλά και οι ρυθμίσεις που επί της ουσίας κάνουν αλλαγές στη δομή και στον οργανισμό του Υπουργείου κατά παρέκκλιση διατάξεων, αφού κρίθηκε πρώτα από εσάς ότι η δομή που νομοθετήσατε ήταν αναποτελεσματική. Και πού ήταν αναποτελεσματική; Ακριβώς στα σημεία τα οποία είχε αναδείξει ο ΣΥΡΙΖΑ, όταν είχατε πάρει εκείνη τη νομοθετική πρωτοβουλία.

Όμως θα μου επιτρέψετε, κύριε Υπουργέ -επειδή δεν αφορά μόνο εσάς, είναι κοινή πρακτική της Κυβέρνησης του κ. Μητσοτάκη- να μιλήσω λίγο αργότερα για την αδιαφάνεια, για τα ρουσφέτια, για την επιχείρηση άλωσης του κράτους που νομίζω ότι μας εισάγει σε μια εντελώς νέα περίοδο απόλυτου θεσμικού εκφυλισμού.

Πριν από αυτό, όμως, είμαι υποχρεωμένος να κάνω μερικά σχόλια γύρω από τις πολιτικές εξελίξεις των τελευταίων ημερών και μερικές επισημάνσεις. Και είμαι υποχρεωμένος, διότι πλέον επιβεβαιώνεται καθημερινά ότι η Κυβέρνηση το μόνο το οποίο κάνει είναι να συσσωρεύει αδιέξοδα σε όλα τα πεδία της πολιτικής, τα οποία στη συνέχεια επιχειρεί να υπερβεί με αυταρχισμό, με προβοκάτσιες, με βούρκο και με ασφυκτικό ακριβώς έλεγχο των διοικητικών και κρατικών δομών, όπως σας έλεγα πριν από λίγο.

Συσσωρεύετε αδιέξοδα στην εξωτερική πολιτική, συσσωρεύετε αδιέξοδα στην οικονομία, συσσωρεύετε αδιέξοδα πλέον και στην αντιμετώπιση της πανδημίας.

Όμως ξεκινώ από την εξωτερική πολιτική, απολύτως επίκαιρο. Θέλω να σας πω το εξής: Μόλις προχθές, την Πέμπτη, ο κ. Βαρβιτσιώτης, Αναπληρωτής Υπουργός Εξωτερικών, μιλώντας στον «Real FM», έκανε την εξής δήλωση. Εγώ δεν πρόκειται να μπω σε λογικές εθνικής πλειοδοσίας και λεονταρισμών, όπως ο κ. Βορίδης σήμερα, ο οποίος ζητούσε να μετατραπεί το Μουσείο του Κεμάλ Ατατούρκ σε Μουσείο Γενοκτονίας του Ελληνισμού και βγήκε ο κ. Πέτσας και τον μάζευε άρον- άρον, διότι κάθε φορά που έρχεστε σε αδιέξοδο στην εξωτερική πολιτική, αρχίζετε κάτι λεονταρισμούς, κάτι εθνικές πλειοδοσίες, αρχίζετε κάτι «οι υπόλοιποι είναι προδότες, μόνο εμείς υπερασπιζόμαστε την πατρίδα και τα λοιπά και τα λοιπά».

Εγώ δεν θα σταθώ εκεί και δεν νομίζω ότι αυτή είναι και μία -αν θέλετε- εύστοχη κριτική ή μία κριτική η οποία μπορεί να πάει τη συζήτηση λίγο παραπέρα. Ξέρετε πού θα σταθώ; Ο κ. Βαρβιτσιώτης –ξαναλέω- την Πέμπτη δίνει μια συνέντευξη και κάνει την εξής δήλωση: Μιλώντας στο ραδιόφωνο του «Real FM», o Aναπληρωτής Yπουργός εκτίμησε πως τελικά -ανοίγουν εισαγωγικά- «δεν θα τολμήσει να το κάνει». Ποιος δεν θα τολμήσει να κάνει τι; Ο κ. Ερντογάν να μετατρέψει την Αγία Σοφία σε τζαμί.

Προσέξτε τι αναδεικνύει αυτό: Αυτό αναδεικνύει ότι η Κυβέρνηση στην κυριολεξία δεν ξέρει τι της γίνεται στα ζητήματα της εξωτερικής πολιτικής, έχει χαθεί πλήρως ο έλεγχος.

Πορεύεστε χωρίς πυξίδα, πορεύεστε χωρίς σχέδιο. Δεν έχετε αντίληψη της πραγματικότητας. Βρίσκεστε πλήρως εκτός πραγματικότητας. Δεν είναι δυνατόν ο Αναπληρωτής Υπουργός Εξωτερικών της χώρας μία μέρα πριν την κίνηση Ερντογάν να βγαίνει και να κάνει αυτή τη δημόσια δήλωση. Το καταλαβαίνετε αυτό; Καταλαβαίνετε τι δείχνετε, ποια εικόνα δίνετε για τη διπλωματική και πολιτική ετοιμότητα της Κυβέρνησης, όχι σε εμάς, όχι στην Αντιπολίτευση, όχι στο ελληνικό Κοινοβούλιο, σε διεθνές επίπεδο; Τι εικόνα είναι αυτή;

Όπως έλεγα προηγουμένως, λοιπόν, όταν βρίσκεστε ενώπιον των συνεπειών αυτής της ανύπαρκτης πολιτικής, αυτής της πλήρους ανυπαρξίας πολιτικού σχεδίου και στρατηγικής, αρχίζουμε τους λεονταρισμούς, αρχίζουμε τα «να στείλουμε τεθωρακισμένα», που έλεγε ο κ. Γεωργιάδης, «να κάνουμε το Μουσείο Ατατούρκ Μουσείο Γενοκτονίας του Ελληνισμού» και διάφορα τέτοια γραφικά.

Συνέλθετε, λοιπόν! Δεν είναι εικόνα κυβέρνησης αυτή! Σας λέγαμε εδώ και οκτώ μήνες να επιδιώξετε να εφαρμοστούν τα μέτρα τα οποία είχε αποφασίσει η Σύνοδος Κορυφής το προηγούμενο καλοκαίρι και σφυρίζατε αδιάφορα και λέγατε «εμείς είμαστε προβλέψιμος σύμμαχος και έτσι» -ας πούμε- «θα μπορέσουμε να βελτιώσουμε τη διπλωματική αποτελεσματικότητα της χώρας». Βαδίζετε σε πολύ επικίνδυνο μονοπάτι.

Για την οικονομία τι να πει κανείς; Τι να πει κανείς; Μείωση μισθών 20%, δώσατε το σήμα με νόμο που ψηφίσατε εσείς, ήρθατε εδώ και σηκώσατε το χέρι σας να μειωθούν κατά 20% οι μισθοί στον ιδιωτικό τομέα στις επιχειρήσεις οι οποίες πλήττονταν και είχαν κλείσει. Και δώσατε το σήμα και προϋπόθεση ήταν η μείωση μισθού 20% και η εκ περιτροπής εργασία για να συμμετέχουν στο πρόγραμμα «ΣΥΝΕΡΓΑΣΙΑ». Τελικά μπήκαν τρεις χιλιάδες επιχειρήσεις στο πρόγραμμα «ΣΥΝΕΡΓΑΣΙΑ», αλλά το 20% μείωση στον ιδιωτικό τομέα έγινε οριζοντίως σε όλες τις επιχειρήσεις. Δώσατε το σήμα!

Τι να πω; Για την εκτόξευση της ανεργίας; Για την απορρύθμιση της αγοράς εργασίας; Για την ανυπαρξία στήριξης των επιχειρήσεων;

Και φυσικά, τι να πει κανείς για τις αδιανόητες παλινωδίες στον τουρισμό; Αδιανόητες! Αντιφάσεις, ανευθυνότητα, όχι μόνο στον τουρισμό, όμως, αλλά πλέον και στη διαχείριση της πανδημίας.

Και μέσα σ’ αυτό το κλίμα έχουμε πάλι την Κυβέρνηση να ρίχνει την ευθύνη για την αναζωπύρωση της πανδημίας στους πολίτες. Και σας τα είπε πάρα πολύ καλά ο κ. Γρηγοριάδης προηγουμένως, ο Κοινοβουλευτικός Εκπρόσωπος του ΜέΡΑ25.

Ποιος έχει την ευθύνη για τη χαλάρωση; Οι πολίτες χαλάρωσαν από μόνοι τους; Χαλάρωσαν από μόνοι τους; Αναρωτιέμαι ποιος έχει την ευθύνη για τους ελέγχους στις πύλες της χώρας. Ποιος πήρε την απόφαση για χαλάρωση μέτρων στην εστίαση και τα εμπορικά καταστήματα; Οι πολίτες την πήραν την απόφαση ή δώσατε συγκεκριμένη γραμμή -για ποιον λόγο;- για να αποφύγετε –και εμείς το καταλαβαίνουμε αυτό- ενδεχόμενες βαθύτερες επιπτώσεις στην οικονομία.

Όμως, το θέμα είναι ότι δεν κάνατε τίποτα για να στηρίξετε τις επιχειρήσεις, δεν κάνατε τίποτα για να στηρίξετε τους εργαζόμενους, απορρυθμίσατε την αγορά εργασίας και τώρα βρίσκεστε στην εξής δύσκολη αδιέξοδη κατάσταση, να πρέπει να χαλαρώσετε τα μέτρα, μπας και γλιτώσετε δυο, τρεις μονάδες ύφεση και δεν φτάσουμε στο 15%.

Καταλαβαίνετε τι κάνετε; Έχετε καταλάβει πόσο τεράστια ευθύνη έχετε για όλα αυτά;

Εδώ, λοιπόν, έχουμε πλήρη αντιστροφή της κατάστασης και των προτεραιοτήτων που είχε η Κυβέρνηση πριν από τρεις μήνες. Και για ποιον λόγο έχουμε πλήρη αντιστροφή με όλη αυτή τη χαλάρωση, την οποία επί της ουσίας ενορχηστρώνετε; Διότι δεν πήρατε κανένα μέτρο στήριξης της οικονομίας και τώρα τα βρίσκετε μπροστά σας αυτά που σας λέγαμε!

Και ποια είναι η απάντηση; Ποια είναι η απάντηση μπροστά σ’ όλα αυτά τα συσσωρευμένα πολιτικά και κοινωνικά αδιέξοδα; Γνωστή απάντηση για τη Δεξιά: Αυταρχισμός, κατασκευή του εσωτερικού εχθρού, ασφυκτικός έλεγχος του κράτους και φυσικά, βούρκος και λάσπη με την αγαστή συνεργασία των μέσων ενημέρωσης, τα οποία φροντίσατε, κατά τη διάρκεια της πανδημίας, να μπουκώσετε με κρατικό χρήμα. Αυταρχισμός και εσωτερικός εχθρός!

Μετά από την προβοκάτσια Χρυσοχοΐδη την προηγούμενη Πέμπτη -ο οποίος Υπουργός Προστασίας του Πολίτη στην πραγματικότητα ενορχήστρωσε την επιχείρηση διάλυσης της διαδήλωσης- ερχόμαστε και επιβεβαιωνόμαστε ότι η βασική προτεραιότητα αυτή τη στιγμή της Κυβέρνησής σας είναι η δημιουργία εσωτερικού εχθρού.

Και ξέρετε πώς επιβεβαιωνόμαστε; Με την τροπολογία που έχετε κάνει για την ΕΥΠ. Φέρνετε εδώ μια τροπολογία. Βέβαια, αναρωτιέμαι ο πολυγραφότατος -μας είπε ότι έχει γράψει είκοσι χιλιάδες σελίδες- κ. Γεραπετρίτης –βέβαια, να του πω ότι δεν πάνε με το κιλό οι σελίδες, αλλά εν πάση περιπτώσει ας το αφήσουμε αυτό- ο πολυγραφότατος, λοιπόν και λαλίστατος κ. Γεραπετρίτης πού είναι, κύριε Πιερρακάκη, να έρθει εδώ να μιλήσει για την τροπολογία.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Είμαι εγώ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εσείς τι είστε; Εσείς υπογράφετε την τροπολογία; Εσείς την υπογράφετε;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Συμφωνώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Συμφωνείτε. Ο υπογραφών πού είναι, να έρθει να μας πει; Πού το έχετε δει εσείς αυτό γραμμένο, ότι δεν έρχεται ο επισπεύδων και έρχεται κάποιος άλλος, επειδή τυγχάνει να είναι Υπουργός Επικρατείας; Να έρθει εδώ ο κύριος, ο πολυγραφότατος, να απαντήσει στα ερωτήματα τα οποία τίθενται. Διότι ξέρετε τι κάνετε; Ξέρετε τι κάνετε; Μεταφέρετε τη Διεύθυνση Ηλεκτρονικών Πληροφοριών στο Υπουργείο Άμυνας. Έτσι;

Και τι κάνετε; Μετατρέπετε την ΕΥΠ σε υπηρεσία εσωτερικού προσανατολισμού. Δεν θα ασχολείται πια με την ασφάλεια της χώρας η ΕΥΠ. Πάνε αυτά στο Υπουργείο Εθνικής Άμυνας και αναβιώνει η Κρατική Υπηρεσία Πληροφοριών. Για να παρακολουθείτε ποιους; Και τι ακριβώς καινοτομίες τεχνολογικές θα φέρετε με τις συμβάσεις αυτές τις αδιαφανείς που περνάνε στο νομοσχέδιο, αν δεν υπάρχει διεύθυνση ηλεκτρονική; Ποιες θα είναι αυτές οι καινοτομίες οι τεχνολογικές; Για πείτε μας, λοιπόν! Αφού την έχετε μεταφέρει στο Υπουργείο Εθνικής Άμυνας! Άλλα έχετε στο μυαλό σας απ’ ό,τι φαίνεται. Άλλα έχετε στο μυαλό σας. Εδώ θα είμαστε και θα τα λέμε.

Θα κλείσω με τη δεύτερη τροπολογία του κ. Χαρδαλιά. Προσέξτε, τι έρχεται να κάνει; Το είπαμε και προηγουμένως. Έρχεται να προσλάβει μετακλητούς, χωρίς καμμία συνταγματικά προβλεπόμενη διαδικασία, όπως να περάσουν από το ΑΣΕΠ, πράγμα το οποίο μπορεί σε έκτακτες περιπτώσεις να γίνει με πάρα πολύ γρήγορους ρυθμούς. Γιατί, όμως, λέμε να περάσουν από το ΑΣΕΠ; Διότι εδώ οι μετακλητοί αυτοί έρχονται να καλύψουν οργανικές θέσεις της Γενικής Γραμματείας Πολιτικής Προστασίας.

Καταλαβαίνετε τι κάνετε; Αυτά είναι πρωτοφανή πράγματα για την ελληνική δημόσια διοίκηση. Πρωτοφανή! Προσλαμβάνω μετακλητούς, τους βάζω όμως στη δημοσιοϋπαλληλική ιεραρχία, καλύπτουν οργανικές θέσεις. Πού τα έχετε δει αυτά γραμμένα; Δεν ξέρετε ότι είναι αντισυνταγματικά αυτά; Εγώ δεν αμφισβητώ τη σκοπιμότητα. Δεν αμφισβητώ τη σκοπιμότητα και την ανάγκη να καλυφθούν οι οργανικές θέσεις της Γενικής Γραμματείας Πολιτικής Προστασίας, αλλά αυτό είναι ρουσφέτι καραμπινάτο! Είναι αδιαφάνεια καραμπινάτη!

Η Γενική Γραμματεία Πολιτικής Προστασίας δεν είναι η εταιρεία του κ. Χαρδαλιά ούτε το κράτος είναι το λάφυρο σας ούτε το κράτος είναι ιδιωτική εταιρεία στην οποία εσείς, κύριε Πιερρακάκη, θα αποφασίζετε για τους δεκαπέντε εμπειρογνώμονες, ο κ. Χαρδαλιάς θα αποφασίζει για τους είκοσι οκτώ μετακλητούς που θα έρθουν να στελεχώσουν δημόσιες υπηρεσίες, ο κ. Μηταράκης θα παίρνει διευθυντές για την Υπηρεσία Ασύλου από την ιδιωτική οικονομία και θα στελεχώνει διοικητικές υπηρεσίες του Μεταναστευτικής Πολιτικής από μόνος του, χωρίς καμμία διαφάνεια, χωρίς καμμία λογοδοσία.

Δεν είναι εταιρεία το κράτος να κάνετε ό,τι θέλετε! Δεν σας το χάρισε κανένας. Έχετε υπ’ όψιν σας πού βρίσκεστε; Λοιπόν, για συνέλθετε! Για συνέλθετε! Έχετε κόψει αλυσίδα στην κυριολεξία. Νομίζετε ότι εδώ πέρα είναι τσιφλίκι σας και μπορείτε να κάνετε ό,τι θέλετε.

**ΠΡΟΕΔΡΕΥΩΝ (Χαράλαμπος Αθανασίου):**  Παρακαλώ ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Για πείτε μας, κύριε Πιερρακάκη, που γελάτε, τα 5 εκατομμύρια ευρώ σε απευθείας αναθέσεις που ήταν όλες κομμένες 19.900, 20.000, μέσα σε τρεις μήνες –στην πανδημία βρήκατε και εσείς ευκαιρία- πού πήγαν; Θέλουμε αναλυτική λίστα. Να μας πείτε ένα, ένα, να έρθετε εδώ και να απαντήσετε, 5 εκατομμύρια ευρώ σε απευθείας αναθέσεις;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** «ΔΙΑΥΓΕΙΑ».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** «ΔΙΑΥΓΕΙΑ»; Πέντε εκατομμύρια σε απευθείας αναθέσεις; Και νομίζετε ότι μπορείτε να έρχεστε εδώ και να πουλάτε πνεύμα στον ελληνικό λαό και τους Έλληνες Βουλευτές; Πέντε εκατομμύρια σε απευθείας αναθέσεις σε δύο μήνες;

Θα μας βρείτε απέναντι. Να το έχετε υπ’ όψιν σας. Και η αλαζονεία και ο αυτοθαυμασμός και το γέλιο και το πνεύμα δεν θα σας βγει σε καλό. Θα έρθει η ώρα που θα δώσετε λογαριασμό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για δύο λεπτά.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Ευχαριστώ, κύριε Πρόεδρε.

Ο λόγος που χαμογελάω είναι επειδή το πού πήγαν οι απευθείας αναθέσεις, όπως λέτε στο πλαίσιο του ν.4412/2016, αντανακλάται στις εβδομήντα τέσσερις πρόσθετες υπηρεσίες, οι οποίες δημιουργήθηκαν όλο αυτό το διάστημα και αγκαλιάστηκαν απ’ όλο τον κόσμο: από την άυλη συνταγογράφηση –που δεν κάνατε-, από την υπεύθυνη δήλωση –που δεν κάνατε-, από την εξουσιοδότηση –που δεν κάνατε-, από το gov.gr –που δεν κάνατε- και τα κάναμε όλα αυτά πάρα πάρα πολύ γρήγορα.

Και επιτρέψτε μου να πω κάτι σε προσωπικό επίπεδο. Τα βράδια που φτιαχνόντουσαν αυτές οι υπηρεσίες από όλους τους μηχανικούς, κανείς μας δεν αναρωτήθηκε τι πιστεύει κάποιος από αυτούς τους μηχανικούς, τι είναι, τι δεν είναι. Αναρωτηθήκαμε όλοι αν ξέρουν κώδικα και νομοθεσία και ήταν το μόνο πράγμα το οποίο μας ενδιέφερε και αν μπορούν να κάνουν τη δουλειά.

Σε αυτό το πλαίσιο ζητάμε ολοένα και περισσότερους ανθρώπους να έρθουν δίπλα μας και να γίνουν αρωγοί σε αυτή τη δουλειά, ανεξάρτητα από οτιδήποτε άλλο. Και, πιστέψτε με, δεν υπάρχει κι άλλος τρόπος για να γίνουν αυτές οι υπηρεσίες. Οπότε, ξέρετε, είναι σαν το παραμύθι με τον λύκο και τον βοσκό. Το να βλέπεις διαρκώς λύκους αδυνατίζει το οποιοδήποτε επιχείρημα.

Εδώ δεν υπάρχει τίποτα άλλο παρά μόνο η καλή πρόθεση στο να γίνουν κάποια πράγματα σωστά, όπως –επιτρέψτε μου να το πω- και στην ΕΥΠ, διάταξη με την οποία συμφωνώ απόλυτα, υπάρχουν διπλές διαδικασίες στο ΓΕΕΘΑ και στην ΕΥΠ και -κάτι πολύ σπάνιο- μεταφέρεται αυτή η διπλή διαδικασία από τη μία δομή στην άλλη. Συνήθως –όλοι το ξέρουμε εδώ- οι δομές είναι ευκολότερο να μεταφέρονται σε αλλαγές κυβερνήσεων. Όταν συμβαίνει εν εξελίξει, αυτό δείχνει πως πραγματικά υπάρχει μια τεχνοκρατική μέριμνα σε σχέση με το πώς πρέπει να γίνει.

Προσωπικά, αδυνατώ να καταλάβω τον μηχανισμό με τον οποίον –γιατί έτσι και αλλιώς οι πληροφορίες διαμοιράζονται- μετατρέπεται η ΕΥΠ, καθίσταται ΚΥΠ, όταν φεύγει η μία δομή και έτσι κι αλλιώς μοιράζονται τις πληροφορίες. Δεν ξέρω. Τζον Λε Καρέ, Ίαν Φλέμινγκ; Δεν ξέρω τον τρόπο με τον οποίον μπορεί κάποιος να φανταστεί. Πάντως, σε καμμία περίπτωση, δεν είναι αυτή η πρόθεση εδώ.

Θέλω να πω και κάτι σε προσωπικό επίπεδο, σε επίπεδο που αφορά και τον κ. Κοντολέων και τον διοικητή της ΕΥΠ, στον οποίον ασκήσατε κριτική όταν ήμασταν αντιπολίτευση –όχι τώρα, συνολικότερα- και είχαμε επιλέξει τον διοικητή της ΕΥΠ να τον αφήσουμε έξω από κάποια πράγματα γιατί εν τέλει υπάρχει ο πυρήνας της εθνικής κυριαρχίας και του εθνικού συμφέροντος. Αυτός ο πυρήνας δεν πρέπει να καταπατάται γιατί σε κάποια πράγματα υπάρχει μια ευρύτερη, αν θέλετε, αντιμετώπιση ή έστω πρέπει να υπάρχει. Διαφορετικά, ξέρετε, θα σταθώ σε αυτό που είπε ο κ. Κάτσης, ότι επί των ημερών σας αναβίωσε η μυθοπλασία. Φαίνεται ότι συνεχίζεται αυτή η κληρονομιά. Αναβιώνει η μυθοπλασία και αυτή τη στιγμή.

(Χειροκροτήματα από την πτέρυγα της Νέας Δημοκρατίας)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Θα σας δώσω τον λόγο για ένα λεπτό, αλλά δεν υπήρχε προσωπικό.

Ορίστε, έχετε τον λόγο για μια διευκρίνιση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Έχω και τριτολογία, κύριε Πρόεδρε.

Στο σπίτι του κρεμασμένου, κύριε Πιερρακάκη, δεν μιλάνε για σκοινί. Επιλέξατε εσείς να αφήσετε τον διοικητή της ΕΥΠ επί δικής μας κυβέρνησης εκτός πολιτικής αντιπαράθεσης; Θα ξεχνάτε βεβαίως ότι ο διοικητής της ΕΥΠ επί δικής μας διακυβέρνησης ενημέρωνε όλους τους πολιτικούς Αρχηγούς, είχε απόλυτα θεσμική συμπεριφορά απέναντι στο σύνολο του δημοκρατικού πολιτικού κόσμου. Και έχετε το θράσος να έρχεστε και να συγκρίνετε τη δική μας περίοδο απόλυτης θεσμικής διαφάνειας με τη δική σας περίοδο;

Ο κ. Κοντολέων ποιους πολιτικούς Αρχηγούς έχει ενημερώσει, ξέρετε; Κανέναν. Ο κ. Κοντολέων ξέρετε ότι μπήκε στην ΕΥΠ –θα το ξέρετε φυσικά- επειδή αλλάξατε τις προϋποθέσεις και αφαιρέσατε την προϋπόθεση του πτυχίου; Ο κ. Κοντολέων ξέρετε ότι αυτή τη στιγμή δεν αποτελεί ούτε καν δημόσιο πρόσωπο; Δεν τον έχει δει κανένας πολιτικός Αρχηγός;

Και έρχεστε τώρα να μας να μας κάνετε μαθήματα διαφάνειας και θεσμικής σοβαρότητας και μάλιστα στο θέμα της ΕΥΠ; Στο θέμα της ΕΥΠ; Λίγο τα έχετε μπερδέψει στο μυαλό σας. Λίγο τα έχετε μπερδέψει.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε Τζανακόπουλε, δώσατε τη διευκρίνιση. Εντάξει.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Λιβανός.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Ευχαριστώ, κύριε Πρόεδρε.

Ο εκπρόσωπος του ΣΥΡΙΖΑ μίλησε για αδιέξοδα, για προβοκάτσιες στην πολιτική. Έκανε πάλι βαριές αναφορές. Έκανε μια γενική τοποθέτηση για την οικονομία, για τον τουρισμό, για την εξωτερική πολιτική, για όλο το φάσμα των θεμάτων που συζητούνται στον ευρύτερο πολιτικό διάλογο, εκτός από την ουσία του νομοσχεδίου και αυτό αποδεικνύει την έλλειψη επιχειρημάτων για να αντιδράσετε σ’ αυτά τα οποία φέρνει η Κυβέρνηση μέσα στο Κοινοβούλιο.

Άλλη μια φορά, αγαπητέ κύριε Τζανακόπουλε, είχατε ένα κρεσέντο πάθους και καταγγελίας, χωρίς συγκεκριμένο στόχο και χωρίς ουσιαστικό περιεχόμενο. Ουσιαστικά, προσπαθήσατε να καλύψετε πάλι αυτές τις ανατριχιαστικές αποκαλύψεις για τις παρακρατικές μεθοδεύσεις των κυβερνήσεων, τις οποίες υπηρετήσατε και για τις οποίες τώρα γελάτε με αμηχανία. Έχετε χάσει τον ύπνο σας και αυτό φαίνεται σε όλες τις παρεμβάσεις σας.

Αντί να ανεβάζετε τους τόνους άσκοπα, δώστε απαντήσεις στον ελληνικό λαό. Πείτε στον Αρχηγό σας, τον κ. Τσίπρα, ότι ανάληψη πολιτικής ευθύνης σημαίνει και κατάθεση, λογοδοσία για την εποχή εκείνη.

Σταματήσετε να προκαλείτε μέσα στην Αίθουσα τη νοημοσύνη των αντιπάλων σας και εξηγήστε στον ελληνικό λαό πώς και με τι σκοπούς κυβερνούσατε επί τεσσεράμισι χρόνια.

Αναφερθήκατε πάλι, δυστυχώς για εσάς, και στο θέμα της Αγίας Σοφίας. Έχουμε τοποθετηθεί, αλλά θα το πω για άλλη μία φορά. Όσον αφορά στο θέμα που έχει προκύψει, λοιπόν, θα ήθελα να σας πω ότι για εμάς η Αγία Σοφία είναι ένα διαχρονικό και οικουμενικό σύμβολο της Ορθοδοξίας και του βυζαντινού μας πολιτισμού, ένα εμβληματικό σημείο αναφοράς και μνήμης για όλους τους Έλληνες και τις Ελληνίδες, αλλά και για την ιστορία μας και συνάμα ένα παγκόσμιο μνημείο αναφοράς για τον δυτικό πολιτισμό, τη συνύπαρξη διαφορετικών πολιτισμών και διαφορετικών θρησκειών.

Η μετατροπή του σε τζαμί προφανώς μας θλίβει και μας πληγώνει όλους, τόσο ατομικά όσο και συλλογικά. Η Κυβέρνηση ασκεί ήδη πιέσεις στα διεθνή φόρα για τη λήψη μέτρων. Σήμερα έχουμε τη σύνοδο των Υπουργών. Αργότερα, λοιπόν, θα είμαστε σε καλύτερη θέση για να συζητήσουμε, όπως και αύριο. Όμως, μέχρι τότε απαιτείται ψυχραιμία, ομόνοια, κάτι το οποίο εσείς δεν αντιλαμβάνεστε, και συντονισμό όλων των δυνάμεων.

Προφανώς, δεν πρόκειται απλά για ένα ζήτημα ελληνοτουρκικό. Προφανώς είναι ένα μεγάλο, ένα τεράστιο θέμα ευρωπαϊκό και διεθνές. Εμείς μιλάμε προσεκτικά και πορευόμαστε εθνικά και στρατηγικά. Νόμιζα ότι οι ανακοινώσεις του γραφείου Τύπου και του τομεάρχη σας των εξωτερικών ήταν απλά αφελείς τοποθετήσεις του Σαββατοκύριακου. Όμως, είδα ότι σήμερα επανέρχεται ο Κοινοβουλευτικός σας Εκπρόσωπος και συνεχίζει στην ίδια λογική. Επιβεβαιώνει κατ’ ουσίαν -και θα καταθέσω και στα Πρακτικά αυτές τις δηλώσεις για όποιον δεν τις διάβασε- ότι ο ΣΥΡΙΖΑ βρίσκεται εκτός τόπου και χρόνου, μακριά και απέναντι όχι από εμάς και από το σύνολο του λογικού πολιτικού κόσμου στην Ελλάδα, αλλά απέναντι από όλο τον δυτικό πολιτισμένο κόσμο και την αντίδρασή του για το θέμα της Αγιάς Σοφιάς.

Σας καλούμε και πάλι να αντιληφθείτε την κρισιμότητα των καταστάσεων, να ξεπεράσετε τον εαυτό σας και αν μπορείτε να το κάνετε, να σκεφτείτε λογικά και να πολιτευθείτε εθνικά.

Όσον αφορά τώρα το ζήτημα της ΕΥΠ, τόσο ο εισηγητής σας όσο και ο Κοινοβουλευτικός σας Εκπρόσωπος χρησιμοποίησαν εκφράσεις που δείχνουν ότι δεν αντιλαμβάνονται καθόλου τη σημασία της Εθνικής Υπηρεσίας Πληροφοριών. Μίλησαν για μετατροπή της ΕΥΠ συνθηματολογικά σε ΚΥΠ, χωρίς επιχειρήματα και χωρίς ουσία, μόνο για την επικοινωνιακή φανφάρα. Προφανώς κρίνετε εξ ιδίων τα αλλότρια. Κρίνετε με βάση τις σκέψεις του συνεταίρου σας, που σας μπόλιασε προφανώς στη λογική σας, του συγκυβερνήτη σας, του Πάνου Καμμένου.

Και επειδή εσείς είχατε το θράσος, κύριε Τζανακόπουλε, να μιλήσετε για θράσος της Κυβέρνησης, θέλω να σας θυμίσω πως ο κ. Σκουρλέτης είπε δημόσια σε κανάλι ότι η ΕΥΠ παρακολουθούσε τον Καμμένο -που ήταν συγκυβερνήτης σας-, που παρακολουθούσε τους δημοσιογράφους και ζητούσε από την Αστυνομία να τους συλλάβει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τι λέτε, καλέ;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Αυτό που λέω! Διαβάστε τα και ελάτε να μας απαντήσετε.

Η Νέα Δημοκρατία, εν αντιθέσει με εσάς, είναι προσηλωμένη στη δημοκρατία. Η ΕΥΠ είναι κρίσιμης σημασίας τομέας για να αποτελεί αντικείμενο μικροκομματικής σκοπιμότητας.

Σας τα εξήγησε ακόμα και ο κ. Παφίλης εξ αριστερών σας που είναι δογματικά αντίθετος με την ύπαρξή της ΕΥΠ. Ακούστε εκείνον αν δεν ακούτε εμάς.

**ΜΑΡΙΟΣ ΚΑΤΣΗΣ:** Εσείς δεν τα εξηγήσατε! Ούτε ο Υπουργός δεν ήρθε!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Σοβαρευτείτε, κυρίες και κύριοι συνάδελφοι του ΣΥΡΙΖΑ, γιατί είστε, καλώς ή κακώς, η Αξιωματική Αντιπολίτευση. Αφήστε, λοιπόν, την ΕΥΠ εκτός πολιτικής αντιπαράθεσης.

Όσον αφορά τώρα στην τροπολογία, όπως είπε και ο κύριος Υπουργός πριν, αποτελεί μια νομικά άρτια τεκμηριωμένη τροπολογία, καλύπτοντας με επάρκεια το ρυθμιστικό της πεδίο και εξηγώντας πλήρως τις ουσιαστικές ανάγκες που έρχεται να καλύψει. Εκσυγχρονίζεται η ΕΥΠ για να ανταποκριθεί στις νέες απαιτήσεις της εθνικής ασφάλειας. Εξασφαλίζεται η προσαρμογή της σε ένα συνεχώς εξελισσόμενο περιβάλλον πολύ-επίπεδων απειλών, όπου οι κυβερνοαπειλές έχουν έναν συνεχώς αυξανόμενο ρόλο. Αν καταλαβαίνετε, βέβαια, εσείς από αυτά!

Προβλέπει τη συγχώνευση συναφών μονάδων για την εξασφάλιση του μέγιστου συντονισμού. Αντιμετωπίζει με τη δέουσα σοβαρότητα και υπευθυνότητα όλα αυτά τα ζητήματα εθνικής ασφάλειας και εθνικών συμφερόντων, κάτι που προφανώς εσείς δεν αντιλαμβάνεστε, όταν με απόλυτη ανευθυνότητα επιλέγετε για άλλη μια φορά το λάθος πεδίο αντιπολιτευτικής πολιτικής, σηκώνοντας τους τόνους με μικροκομματικούς λαϊκίστικους στόχους και σπεκουλάροντας ουσιαστικά πάνω σε ευαίσθητα θέματα εθνικής ασφάλειας.

Όσον αφορά στους μετακλητούς τώρα, νομίζω ότι πήρατε τις απαντήσεις σας. Όμως, με τη γνωστή τακτική σας επανεμφανιστήκατε λέγοντας πάλι τα ίδια. Σας εξήγησε και σας έδωσε τις δέουσες απαντήσεις ο κύριος Υφυπουργός που υπηρετεί ως επικεφαλής της Πολιτικής Προστασίας με τον καλύτερο δυνατό τρόπο, με την αποτελεσματικότητά του και όχι με κούφια λόγια.

Πείτε μας, όμως, εσείς, αφού φέρνετε και ξαναφέρνετε το θέμα: Δεν θέλετε να ενισχυθούν κρίσιμα τμήματα της Πολιτικής Προστασίας; Δεν θέλετε να αναβαθμιστεί η Πολιτική Προστασία σε όλα τα επίπεδα; Δεν θέλετε να προσληφθούν οι καλύτεροι της αγοράς για την προστασία της ανθρώπινης ζωής; Δεν θέλετε να εφαρμοστεί ένα συγκεκριμένο σχέδιο, μία εφαρμοσμένη πολιτική;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ποιος θα το κρίνει αυτό;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν θέλετε μια ισχυρή Πολιτική Προστασία; Τι θέλετε; Ελάτε να μας πείτε λίγο, γιατί δυστυχώς συμπληρώνονται τα θλιβερά δύο χρόνια από το Μάτι, από τη Μάνδρα. Ελάτε να μας πείτε, κυρίες και κύριοι του ΣΥΡΙΖΑ. Εμείς δεν είμαστε εσείς.

Για εμάς η καταστροφή στο Μάτι δεν ήταν «μια στραβή», όπως είπατε, που συνέβη στη βάρδιά σας. Ήταν μια καταστροφή που φέρει ευθύνες και ονοματεπώνυμα. Η Πολιτική Προστασία είναι κρίσιμης σημασίας και γι’ αυτό πρέπει να ενισχυθεί, ώστε να μην έχουμε ξανά τέτοιες εικόνες.

Είναι ντροπή, όμως, ο ΣΥΡΙΖΑ να μιλάει για μετακλητούς. Πόσοι από τους Υπουργούς σας μπορούν να πουν αυτό που είπε πριν ο κ. Χαρδαλιάς, ότι δικαιούται οκτώ μετακλητούς, αλλά έχει μόνο έναν; Διότι εσείς είστε το κόμμα του ρουσφετιού και της διαπλοκής, όπως αντιλαμβάνεται ο ελληνικός λαός.

Αυξήσατε -και ελάτε να μας τα πείτε στη δευτερολογία σας- τους μετακλητούς κατά την περίοδο της διακυβέρνησής σας κατά 45%, με κόστος για τους Έλληνες φορολογούμενους 120 εκατομμύρια ευρώ, με 17 εκατομμύρια μόνο για το Μέγαρο Μαξίμου του κ. Τσίπρα που έστηνε τα μαγαζιά και τα παραμάγαζα.

**ΜΑΡΙΟΣ ΚΑΤΣΗΣ:** Το αμφισβητούμε! Πείτε μας τον νόμο!

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Εσείς είχατε σύμβουλο στρατηγικής στο Μαξίμου τον κ. Καρανίκα που έρχεται σήμερα για να ντουμπλάρει τις δικές σας τοποθετήσεις για την Αγία Σοφία και τολμά να εγκαλεί τη κ. Γλύκατζη - Αρβελέρ για το σχόλιό της για τη δεύτερη άλωση της Πόλης, κάνοντας μαθήματα ιστορίας σε μια διαπρεπή Ελληνίδα που τόσες δεκαετίες μας κάνει όλους περήφανους.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, σας παρακαλώ.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Εσείς διορίσατε φίλους και συγγενείς σε κάθε θέση του δημόσιου τομέα. Διορίσατε ανθρώπους με μόνα προσόντα τους το βάδισμα στη Γένοβα, αν θυμάστε τους συναδέλφους σας. Εσείς διορίσατε διοικητή νοσοκομείου τον φίλο του κ. Πολάκη με το βουλκανιζατέρ, διοικητή νοσοκομείου αυτόν που είχε τέσσερα πλαστά πτυχία. Κάνατε δουλειές με τα βοσκοτόπια και τις offshore που τώρα τα βρίσκετε μπροστά σας και δημιουργήσατε ένα παρακράτος, για να ελέγξετε τους γνωστούς αρμούς της εξουσίας.

Χρειάστηκε το κράτος δικαίου, που ευτυχώς υπάρχει σε αυτή τη χώρα και εμείς αυτό στηρίζουμε, η εμβληματική απόφαση του ΣτΕ εκεί που κατεδάφισε αυτόν τον αντισυνταγματικό νόμο που έφερε ο κ. Παππάς, ο συνάδελφός σας, για να αποτρέψει τελικά τη θεσμική εκτροπή την οποία δρομολογούσατε. Απαντήστε πρώτα σε όλα αυτά και μετά ελάτε να σηκώσετε τους τόνους σε θέματα εκτός νομοσχεδίου.

Όσον αφορά για το Κομμουνιστικό Κόμμα Ελλάδας, θα συμφωνήσω με τον κ. Παφίλη, ότι τυπικά είχε δίκιο σε αυτό το οποίο είπε, ότι σήμερα είναι μέρα Κοινοβουλευτικού Ελέγχου και συζητάμε νομοσχέδιο, όπως επίσης και για τον πολύπλευρο ρόλο του Βουλευτή στη σύγχρονη κοινωνία και για τις απαιτήσεις εκτός Αιθούσης. Ξέρει, όμως, ότι από το Προεδρείο της Βουλής καταβάλλεται τεράστια προσπάθεια για να τηρηθούν οι όροι της καλής νομοθέτησης και του παραγωγικού κοινοβουλευτισμού. Όμως, οι ανάγκες του τόπου, εκεί που μας άφησε ο ΣΥΡΙΖΑ, είναι τεράστιες.

Οι προκλήσεις είναι μεγάλες και η Κυβέρνηση, όπως αποδεικνύουν με τον καλύτερο τρόπο οι παριστάμενοι Υπουργοί, κάνουν τιτάνιο έργο, παράγοντας μεγάλη νομοθετική ύλη, που προφανώς επιβαρύνει την κοινοβουλευτική μας δραστηριότητα, αλλά ταυτόχρονα γεμίζει όλους τους Έλληνες και εμάς τους Βουλευτές της Πλειοψηφίας με ελπίδα και αισιοδοξία για την αλλαγή του πολιτικού μας προτάγματος και τη βελτίωση της ζωής των Ελλήνων, κυρίως όλων εκείνων που ταλαιπωρούνται και είναι πιο αδύναμοι.

Για το νομοσχέδιο δεν προλαβαίνω να πω πολλά. Άλλωστε, τα παρουσίασε με εξαιρετικό και αναλυτικό τρόπο ο κ. Ταγαράς, ο εισηγητής της Πλειοψηφίας. Επιγραμματικά θα πω μόνο ότι ο στόχος της Κυβέρνησης, αλλά και της παράταξης της Νέας Δημοκρατίας, είναι να υπηρετεί –και τα υπηρετεί απόλυτα μέσα από το νομοσχέδιο αυτό- την ταχύτερη και ευκολότερη εξυπηρέτηση του πολίτη επτά ημέρες την εβδομάδα, είκοσι τέσσερις ώρες το εικοσιτετράωρο, την τοποθέτηση του πολίτη ουσιαστικά στο επίκεντρο του κράτους και την επανάκαμψη της εμπιστοσύνης του πολίτη σε ένα νέο ελληνικό κράτος που οραματιζόμαστε.

Με αυτές τις σκέψεις θέλω να πω κλείνοντας ότι στη Νέα Δημοκρατία είμαστε περήφανοι για τη δραστηριότητα και την αποτελεσματικότητα των υπηρεσιών και της πολιτικής ηγεσίας του Υπουργείου Ψηφιακής Πολιτικής, για τους τρεις Υπουργούς που είναι εδώ δίπλα μας που αλλάζουν ουσιαστικά το πολιτικό υπόδειγμα, φέρνοντας ουσιαστικές αλλαγές τις οποίες τις ζει καθημερινά ο πολίτης, όπως μας είπαν πριν, με νούμερα και αποδείξεις και όχι με λόγια κενά περιεχομένου, με τα οποία εσείς προσπαθείτε να κάνετε αντιπολίτευση.

Με αισιοδοξία προσωπικά, αλλά και για το σύνολο της Κοινοβουλευτικής Ομάδας, καθώς και με πολιτική ικανοποίηση ακούσαμε και την εξαγγελία για νέα νομοθετική πρωτοβουλία σύντομα από το Υπουργείο που θα ενισχύσει αυτήν την πολιτική.

Εύχομαι την επόμενη φορά που θα έρθουμε εδώ να συζητήσουμε αυτά τα θέματα, να μιλήσουμε επί της ουσίας, κύριε Τζανακόπουλε. Απευθύνομαι σε σας και στους παρισταμένους συναδέλφους σας.

Τέλος, θέλω να τονίσω ότι ο ψηφιακός μετασχηματισμός της δημόσιας διοίκησης και η μετάβαση του κράτους στη Δ΄ Βιομηχανική Επανάσταση αποτελούν για την Κυβέρνηση και τη Νέα Δημοκρατία ένα από τα μεγάλα στοιχήματά της. Πρόκειται για στοίχημα που εργάζεται σκληρά για να κατακτήσει, στοίχημα που το κερδίζουμε –και η παρουσία των συναδέλφων μου το αποδεικνύει μέρα με τη μέρα- στοίχημα που δεν έχει κανένα δικαίωμα να χάσει για τις επόμενες γενιές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Χρήστος Γιαννούλης από τον ΣΥΡΙΖΑ έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Κοινοβουλευτικέ Εκπρόσωπε της Νέας Δημοκρατίας, ειλικρινά πρέπει να είστε επισκέπτης σ’ αυτή τη χώρα, γιατί η αποτύπωση της επικαιρότητας έτσι όπως την αντιλαμβάνεστε, μάλλον δεν αφορά την Ελλάδα.

Κατ’ αρχάς σέβομαι απεριόριστα το θρησκευτικό συναίσθημα κάθε πολίτη σε αυτή τη χώρα, αλλά δεν μπορείτε να μας πείσετε ότι η ξαφνική λύπη και η αγωνία τόσο η δικιά σας, όσο και των συναδέλφων σας, για την Αγία Σοφία δεν συνδυάζεται και με μία σειρά από διπλωματικές αστοχίες, παραλείψεις ή από την έλλειψη διπλωματικών μέτρων που βαρύνουν αποκλειστικά την Κυβέρνηση Μητσοτάκη.

Τώρα, επειδή ζητήσατε απαντήσεις, θα ήθελα να σας πω το εξής; Μην ξύνεστε στην γκλίτσα του τσοπάνη, γιατί με το που ορκιστήκατε σ’ αυτήν την Αίθουσα, το πρώτο που κάνατε ήταν να δώσετε 80 εκατομμύρια ευρώ κάτω από το τραπέζι στα ΚΕΚ.

Το δεύτερο που κάνατε, κύριε Λιβανέ, ήταν να βρίσκετε τρόπο για να καταργείτε εκπαιδευτικές μονάδες, για να ενισχύσετε ιδιωτικά εκπαιδευτήρια.

Το τέταρτο-πέμπτο που κάνατε ήταν να απελευθερώσετε τις απολύσεις.

Το έκτο ήταν να μειώσετε τους μισθούς.

Το έβδομο ήταν να δώσετε τη δυνατότητα στο επιτελικό κράτος του κ. Μητσοτάκη να στελεχώνεται από επτακόσιους επιπλέον μετακλητούς.

Κι επειδή αυτά είναι στοιχεία και δεν είναι μαθήματα και έπεα πτερόεντα που εντάσσετε μέσα σε ένα προχειρογραμμένο λόγο, αυτά είναι ζωή. Αυτά έχουν συμβεί και σ’ αυτήν την Αίθουσα και έξω.

Η αύξηση των μετακλητών, όσο κι αν χυδαιολογείτε με ένα πρόσωπο, θα πρέπει να έχετε μπροστά σας για έναν χωρίς πτυχίο –ο Καρανίκας έχει πτυχίο…

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Τι πτυχίο έχει;

**ΧΡΗΣΤΟΣ ΓΙΑΝΝΟΥΛΗΣ:** Έχει πτυχίο Πανεπιστημίου. Ρωτήστε να μάθετε. Έχετε την ΕΥΠ, τον κ. Κοντολέοντα. Μπορεί να ρωτήσει και να μάθει.

Ο διοικητής της ΕΥΠ δεν έχει πτυχίο και για να παραμείνει στη θέση του, την οποία σήμερα διαιρείτε, αλλάξατε νόμο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είναι άριστος όμως!

**ΧΡΗΣΤΟΣ ΓΙΑΝΝΟΥΛΗΣ:** Ο Υπουργός Εξωτερικών, κύριε Λιβανέ, παραιτήθηκε γιατί δήλωνε πτυχία που ούτε στην υποσαχάρια Αφρική δεν υπάρχουν! Και παραιτήθηκε! Ήταν άριστος; Γιατί παραιτήθηκε;

Και πάμε τώρα στο τρίτο και τελευταίο για το επιτελικό σας κράτος που αφορά στον κ. Λούλη.

Έχετε σπουδάσει αλευρομηχανές, κύριε Λιβανέ; Υπάρχει μέσα στο επιτελικό σας κράτος τυπικό κριτήριο ότι σπουδάσατε στην Ελβετία αλευρομηχανές; Σέβομαι τον κ. Λούλη, αλλά δεν θα μας τρελάνετε με την απελπισμένη σας προσπάθεια να συμψηφίσετε το άσπρο με το μαύρο.

Και κλείνω, για να έρθω στον κ. Πιερρακάκη. Είστε υπόλογοι για το εξής: Κύριε Υπουργέ, έχουν χακάρει το Υπουργείο σας. Μάλιστα, σας έχει χακάρει το μαύρο διαδίκτυο. Κάνατε δύο παραδοχές. Δεν ξέρω αν το έχετε αντιληφθεί. Η πρώτη αφορά το «ΔΙΑΥΓΕΙΑ». Λέτε –ορθώς αμυνόμενος προς τον κ. Τζανακόπουλο- ότι τα 5 εκατομμύρια ευρώ των απευθείας αναθέσεων είναι στο «ΔΙΑΥΓΕΙΑ».

Τα 20 εκατομμύρια ευρώ, κύριε Λιβανέ, γιατί δεν είναι στο «ΔΙΑΥΓΕΙΑ»; Οι αποφάσεις του Υπουργείου Οικονομικών για χρηματοδοτήσεις γιατί δεν είναι στο «ΔΙΑΥΓΕΙΑ»; Τι ισχύει από τα δύο; Είστε μέλη άλλης κυβέρνησης και εσείς μάλλον του κόμματος της Συμπολίτευσης; Για τον κ. Πιερρακάκη, ορθό, σεμνό και ταπεινό είναι τα 5 εκατομμύρια ευρώ στη «ΔΙΑΥΓΕΙΑ», για σας τα 20 εκατομμύρια ευρώ κάτω από το τραπέζι και, μάλιστα, σε μέσα επικοινωνίας που έχουν κλείσει, σε συζύγους συναδέλφων σας; Πού; Τα 20 εκατομμύρια ευρώ που έχετε μοιράσει σε συγγενείς και φίλους, αυτό είναι η χρηστή διαχείριση και η ηθική δημοσιονομική πρακτική; Αστειεύεστε;

Κύριε Πιερρακάκη, ξέρετε, ο ψηφιακός μετασχηματισμός υπηρετεί μία κοινωνία δικαίου και είναι και δείγμα πολιτισμού για κάποιον που θέλει να μετασχηματίσει ψηφιακά ένα κράτος πραγματικά ταλαιπωρημένο από την γραφειοκρατία. Όμως, δεν μπορεί να μας κάνετε χρηστομάθειες για καλή νομοθέτηση, όταν στο χακαρισμένο νομοσχέδιό σας υπάρχει τροπολογία για την ΕΥΠ μέσα στο μαύρο διαδίκτυο και τροπολογία για το Υπουργείο Παιδείας και για τις επτά πόλεις που θα στερήσετε από τα παιδιά προσχολικής ηλικίας τη δυνατότητα να απολαύσουν αυτό το δικαίωμα που δίνει ο νόμος. Το τρίτο –και τελευταίο- που είναι πάλι στο ίδιο νομοσχέδιο το οποίο έχει χακαριστεί, είναι η αναδοχή των ομόφυλων ζευγαριών και όλα αυτά.

Για να μετασχηματιστεί ψηφιακά ένα κράτος, κύριε Πιερρακάκη, κατά τη γνώμη μου, όσους επαίνους και αν συγκεντρώνετε είτε από τις δημοσκοπήσεις, είτε εντός του ακροατηρίου της Νέας Δημοκρατίας, θα πρέπει κυρίως να σέβεται μεταρρυθμίσεις που έχουν ήδη επιτευχθεί. Θα πρέπει να σέβεται ότι σήμερα που εσείς μας προτείνετε να μετασχηματίσουμε ψηφιακά το κράτος, καταργείτε προκλητικά τους δασικούς χάρτες. Το 40% που επιτεύχθηκε με πολύ μεγάλη προσπάθεια και αποτυπώνει…

**ΝΙΚΟΛΑΟΣ ΤΑΓΑΡΑΣ:** Αντισυνταγματικά.

**ΧΡΗΣΤΟΣ ΓΙΑΝΝΟΥΛΗΣ:** Αντισυνταγματικά; Μάλλον πελατειακά, κύριε συνάδελφε, γιατί μέσα από την κατάργηση αυτή θέλετε να τακτοποιήσετε τους χιλιάδες ψηφοφόρους σας που έρχονταν με τα τοπογραφικά για να νομιμοποιήσουν τα αυθαίρετα…

**ΝΙΚΟΛΑΟΣ ΤΑΓΑΡΑΣ:** Κάνετε λάθος!

**ΧΡΗΣΤΟΣ ΓΙΑΝΝΟΥΛΗΣ:** Εγώ κάνω λάθος; Η ιστορία θα το δείξει. Με νομοθετική πρωτοβουλία καταργούνται οι δασικοί χάρτες. Αφήστε τα αντισυνταγματικά.

Για να μπαίνουμε και στα πιο ουσιαστικά, γιατί αυτά περί Καλογρίτσα και όλα αυτά της λάσπης και της παραπληροφόρησης πλέον δεν χρήζουν απάντησης ,έχετε μπει τόσο μέσα στον βούρκο αυτό, που δεν σας προλαβαίνει κανείς γιατί προφανώς είναι κινούμενη άμμος για σας τους ίδιους. Από ψέμα σε ψέμα! Από πού να σας πιάσει κανείς;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Δεν έγιναν, δηλαδή, όλα αυτά!

**ΧΡΗΣΤΟΣ ΓΙΑΝΝΟΥΛΗΣ:** Δεν έγιναν; Έγιναν, κύριε Λιβανέ. Δυστυχώς, έγιναν. Τα 20 εκατομμύρια ευρώ μπήκαν στις τσέπες. Δεν είναι στον αέρα.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Αυτά για τον Καλογρίτσα, λέω.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, σας παρακαλώ. Μην κάνετε διάλογο.

**ΧΡΗΣΤΟΣ ΓΙΑΝΝΟΥΛΗΣ:** Έχετε βρει εσείς τη διαδρομή του χρήματος; Θέλετε να μου πείτε έναν Υπουργό που έχει πάρει 1 ευρώ; Να σας πω εγώ πολλούς!

**ΔΙΟΝΥΣΙΟΣ ΧΑΤΖΗΔΑΚΗΣ:** Να τους πεις! Πες μας τα ονόματα!

**ΧΡΗΣΤΟΣ ΓΙΑΝΝΟΥΛΗΣ:** Θα τους πω, κύριε δήμαρχε. Ξέρουν όμως ποιοι ήταν στο pay roll του Xριστοφοράκου. Το ξέρουν πάρα πολύ καλά.

**ΘΕΟΔΩΡΟΣ ΡΟΥΣΟΠΟΥΛΟΣ**: …(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου)**: Μην κάνετε διάλογο. Συνηθίζεται ο διάλογος, αλλά απαγορεύεται από τον Κανονισμό. Στην πράξη γίνεται.

**ΧΡΗΣΤΟΣ ΓΙΑΝΝΟΥΛΗΣ:** Tι απαγορεύεται, κύριε Πρόεδρε; Να μην απαντήσω…

**ΠΡΟΕΔΡΕΥΩΝ (Χαράλαμπος Αθανασίου)**: Και προς τα δύο μέρη απευθύνομαι.

Συνεχίστε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** …(Δεν ακούστηκε)

**ΠΡΟΕΔΡΕΥΩΝ (Χαράλαμπος Αθανασίου)**: Συνεχίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ο κ. Λιβανός έχει μία σπουδή κάθε φορά που ανεβαίνω στο Βήμα να θέλει να κάνουμε διάλογο. Είμαστε στη Βουλή και όχι στην τηλεόραση. Προσπαθώ να αντισταθώ.

**ΠΡΟΕΔΡΕΥΩΝ (Χαράλαμπος Αθανασίου)**: Ελάτε, κύριε Γιαννούλη, έχουμε πολλούς ομιλητές ακόμα.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, κύριε Πρόεδρε, τελειώνω.

Κάτι επί του νομοσχεδίου. Λέτε με πολύ μεγάλη ζέση και ανθρωπιά ότι ζητάτε συγγνώμη από τους γονείς και τα παιδιά που ήταν στις ουρές για να πληρωθούν το αντίτιμο της λογοθεραπείας.

Ξέρετε, η ψηφιοποίηση της γραφειοκρατίας δεν αποτελεί λύση γι’ αυτούς τους ανθρώπους. Την ίδια ώρα που εσείς επαίρεστε, με μία πραγματικά, θέλω να πιστεύω, ειλικρινή συγγνώμη, τα παιδιά που έχουν ανάγκη τη λογοθεραπεία, τα παιδιά με δυσλεξία και με δική σας ευθύνη αντιμετωπίζουν κλειστές πόρτες στη δημόσια διοίκηση, στον Στρατό, με τελευταίο παράδειγμα το εξής: αριστούχος της Νομικής με δυσλεξία κόπηκε από τη Στρατιωτική Νομική, ακριβώς γιατί υπάρχει αυτός ο ρατσισμός για τα παιδιά με δυσλεξία.

Και σας ρωτάω λογικά, πώς γίνεται να είναι αριστούχος της Νομικής και στη Στρατιωτική Νομική το παιδί με δυσλεξία, που δεν αποτελεί αναπηρία, να κόβεται;

**ΠΡΟΕΔΡΕΥΩΝ (Χαράλαμπος Αθανασίου)**: Ολοκληρώστε, παρακαλώ, γιατί έχετε ξεπεράσει τον χρόνο σας.

**ΧΡΗΣΤΟΣ ΓΙΑΝΝΟΥΛΗΣ:** Ολοκληρώνω, σε ένα λεπτό, κύριε Πρόεδρε.

**ΔΙΟΝΥΣΙΟΣ ΧΑΤΖΗΔΑΚΗΣ:** Φαντάζεστε να θέλει να πει «πυρ!» και να μην μπορέσει ποτέ να το πει;

**ΧΡΗΣΤΟΣ ΓΙΑΝΝΟΥΛΗΣ:** Κύριε δήμαρχε, δεν τον στέλνουμε στον πόλεμο, στη Στρατιωτική Δικαιοσύνη η δυσλεξία...

**ΠΡΟΕΔΡΕΥΩΝ (Χαράλαμπος Αθανασίου)**: Ολοκληρώνετε, παρακαλώ. Να ετοιμάζεται ο κ. Υψηλάντης.

**ΧΡΗΣΤΟΣ ΓΙΑΝΝΟΥΛΗΣ:** Συγγνώμη, κύριε Πρόεδρε. Η δυσλεξία, όμως, κύριε δήμαρχε, δεν είναι αδυναμία έκφρασης. Συγγνώμη δηλαδή. Ρωτήστε πρώτα.

**ΠΡΟΕΔΡΕΥΩΝ (Χαράλαμπος Αθανασίου)**: Σας παρακαλώ μην κάνετε διάλογο.

**ΘΕΟΔΩΡΟΣ ΡΟΥΣΟΠΟΥΛΟΣ:** Ισχύει χρόνια. Η κυβέρνηση ΣΥΡΙΖΑ γιατί δεν το άλλαξε;

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, κύριε Ρουσόπουλε, ισχύει χρόνια. Κάναμε πρόταση να αλλάξει και έχει ξεκινήσει τώρα. Αυτό, όμως, έγινε πριν λίγες μέρες, κύριε Ρουσόπουλε.

(Θόρυβος στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου)**: Κάνετε διάλογο και δεν καταγράφονται ούτε στα Πρακτικά. Δεν ακούγεστε.

Κύριε Γιαννούλη, ολοκληρώσατε. Ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Ακούστε κάτι, κύριε Πρόεδρε, για ένα λεπτό.

**ΠΡΟΕΔΡΕΥΩΝ (Χαράλαμπος Αθανασίου)**: Έχετε πάει στα εννιά λεπτά.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πιερρακάκη, θέλω να καταλήξω λέγοντας το εξής: Είναι πραγματικά ευγενής και υψηλή προσδοκία να πετύχετε στον μετασχηματισμό τον ψηφιακό αυτής της χώρας, αλλά, ξέρετε, αυτό για να το πετύχετε θα χρειαστείτε και μία σοβαρή κυβέρνηση. Φαίνεται ότι δεν είστε οργανικό μέλος αυτής της Κυβέρνησης, αλλά τουλάχιστον προσπαθήστε να μην εκτίθεστε με τις απαιτήσεις και τις επιβολές μιας κυβέρνησης που το μόνο που θέλει να μετασχηματίσει είναι το κομματικό κράτος Κυριάκου Μητσοτάκη και τίποτα άλλο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου)**: Για όσους παρακολουθούν τον κατάλογο, να πω ότι έχει γίνει αλλαγή μεταξύ του κ. Υψηλάντη και του κ. Φόρτωμα. Μετά τον κ. Υψηλάντη ζήτησε τον λόγο η Κοινοβουλευτική Εκπρόσωπος του ΚΙΝΑΛ η κ. Γιαννακόπουλου και μετά θα μιλήσει ο κ. Καλλιάνος από τη Νέα Δημοκρατία.

Κύριε Υψηλάντη, έχετε τον λόγο.

**ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, δεν θα ακολουθήσω στον κατήφορο τους συναδέλφους Βουλευτές της Αξιωματικής Αντιπολίτευσης. Είναι ένας κατήφορος αρνητισμού σε όλα, τη στιγμή που το μόνο που έχουν να δείξουν και να πουν είναι αυτός ο αρνητισμός έναν χρόνο περίπου μετά από την απαξίωση που υπέστησαν από τη μεγάλη πλειοψηφία του ελληνικού λαού, η οποία συνεχίζεται και συνεχίζεται με τρόπο πρόδηλο. Αυτοί μόνο έχουν χάσει τον μπούσουλα. Ο καθένας ακολουθεί το δικό του καπετανάτο, λέει τα δικά του, μηδενίζει. Θέλουν να συμπαρασύρουν τον ελληνικό λαό σε μία δύσκολη πραγματικά στιγμή και λόγω της πανδημίας, αλλά και της προκλητικότητας της Τουρκίας, η οποία αντιμετωπίζεται με ενότητα από τον ελληνικό λαό και με μεγάλη αποφασιστικότητα από την ελληνική κυβέρνηση στα διεθνή φόρα. Kαι μάλιστα θα πρέπει και εγώ από το Βήμα αυτό να μιλήσω για την προκλητικότητα της πολιτικής της Τουρκίας που αγγίζει τα όρια της βαρβαρότητας και εκδηλώνεται σήμερα με την απόφαση μετατροπής του συμβόλου του χριστιανισμού και ενός εκ των πλέον σημαντικών μνημείων της παγκόσμιας πολιτιστικής κληρονομιάς, της Αγίας Σοφίας, σε τζαμί. Η διεθνής κοινότητα και όλος ο πολιτισμένος κόσμος οφείλουν με όλα τα μέσα να αντιδράσουν σε αυτήν την ενέργεια και να την ακυρώσουν.

Σε ένα περιβάλλον αλματώδους τεχνολογικής εξέλιξης το παρόν νομοσχέδιο έρχεται να επιταχύνει περαιτέρω την ψηφιακή αναβάθμιση της χώρας μας, με το όφελος των πολιτών να είναι πολλαπλό και να μεγιστοποιείται λόγω της απλούστευσης καθημερινών διαδικασιών, ενδυναμώνοντας έτσι τη σχέση των πολιτών με την καθημερινή διοίκηση.

Εισάγετε, κύριε Υπουργέ, ελπιδοφόρες ψηφιακές και οπτικοακουστικές πρακτικές, που αληθινά μεγιστοποιούν την πεποίθησή μας ότι η χώρα μας μπορεί όχι μόνο να μπει στον δρόμο της τεχνολογικής και της ψηφιακής εξέλιξης, αλλά και να πρωταγωνιστήσει. Και αυτό, βέβαια, άλλη μία πρόοδος μέσα σε ένα χρόνο ενοχλεί το ΣΥΡΙΖΑ. Ήδη μέσα σε αυτό το μικρό χρονικό διάστημα η εξαιρετική λειτουργία της ενιαίας ψηφιακής πύλης της δημόσιας διοίκησης αποτελεί το εχέγγυο για την επόμενη ημέρα.

Το υπό ψήφιση νομοσχέδιο έχει ως άξονές του την προώθηση και ενίσχυση της παραγωγής οπτικοακουστικών μέσων στη χώρα μας στον πρώτο του πυλώνα. Ανοίγει, λοιπόν, ο δρόμος για συναφή επενδυτικά έργα, που θα δώσουν αναπτυξιακή δυναμική και θα τονώσουν την αγορά εργασίας. Οι συναφείς ρυθμίσεις είναι ίσως πιο επίκαιρες από πότε, λαμβάνοντας υπ’ όψιν το ιδιαίτερα αυξημένο ανταγωνιστικό επίπεδο της ευρύτερης περιοχής. Το αποτύπωμα και η δυναμική που ο τομέας μπορεί να προσδώσει στη χώρα μας ήδη γίνεται αισθητό εδώ και πολλές δεκαετίες από τα τέλη της δεκαετίας του ’50, με μεγάλες παραγωγές, αρκετές από τις οποίες υλοποιήθηκαν και στην ιδιαίτερη πατρίδα μου τη Ρόδο. Ποιος άλλωστε θα ξεχάσει το εμβληματικό έργο του Αμερικανοτσέχου σκηνοθέτη και παραγωγού του Καρλ Φόρμαν «Τα κανόνια του Ναβαρόνε», αλλά και τόσα άλλα στην πορεία. Τώρα δημιουργείτε τις προϋποθέσεις εκείνες, ώστε οργανωμένα και με προοπτική να αναπτυχθεί ο τομέας αυτός ακόμα περισσότερο, με επιδοτήσεις που προβλέπονται στο νομοσχέδιο, αλλά και με την εγκατάλειψη της γραφειοκρατίας. Είμαστε έτοιμοι με τον τρόπο αυτό να εξάγουμε το ισχυρό αυτό brand που λέγεται «Ελλάδα» σ’ ολόκληρο τον κόσμο. Η απλούστευση στις διαδικασίες δίνει και το εισιτήριο εισόδου της χώρας στις μεγάλες πλατφόρμες που ακολουθούνται από εκατομμύρια επισκέπτες. Η διαδικασία αυτή αποτελεί και ένα τεράστιο άλμα για τη χώρα μας και τη συμβολή της στον πολιτισμό διεθνώς.

Ο δεύτερος τομέας που πραγματεύεται, είναι η παροχή ψηφιακών δημοσίων υπηρεσιών μέσω της ενιαίας ψηφιακής πύλης της δημόσιας διοίκησης. Έτσι η άυλη συνταγογράφηση μέσω του συστήματος πρωτοβάθμιας φροντίδας υγείας αποκτά έναν μόνιμο χαρακτήρα. Επίσης, μέσω της πύλης αυτής αλλάζει η διαδικασία υποβολής αίτησης και όλων των απαιτούμενων δικαιολογητικών για την αποζημίωση δαπανών των ειδικών θεραπειών παιδιών και εφήβων του άρθρου 45 του Ενιαίου Κανονισμού Παροχών Υγείας του ΕΟΠΥΥ, που διενεργούνται από ιδιώτες παρόχους ειδικής αγωγής μη συμβεβλημένους με τον ΕΟΠΥΥ. Η απλοποίηση των διαδικασιών για τη δυνατότητα άντλησης από ΑΕΙ και ΔΟΑΤΑΠ των στοιχείων που βεβαιώνουν την κτήση τίτλου σπουδών φυσικού προσώπου και διαβίβασης αυτών σε φορείς του δημοσίου και σε νομικά πρόσωπα.

Ιδιαίτερη μνεία πρέπει να γίνει στην προτεινόμενη διάταξη του άρθρου 16, με την οποία συστήνεται η Υπηρεσία Συντονισμού Ενιαίας Ψηφιακής Πύλης, ώστε κατ’ αυτόν τον τρόπο να επέλθει περαιτέρω ενοποίηση των προσφερόμενων ψηφιακών υπηρεσιών και ταυτόχρονα να ενισχυθεί η εμπιστοσύνη των πολιτών που συναλλάσσονται με τη δημόσια διοίκηση.

Ο τρίτος και τελευταίος πυλώνας αφορά την ενίσχυση της ψηφιακής διακυβέρνησης μέσω διαδικασιών που διευκολύνουν την ψηφιακή διεπαφή του δημοσίου με τους πολίτες και τις επιχειρήσεις.

Και τέλος, η ρύθμιση οργανωτικών ζητημάτων του ιδίου του Υπουργείου.

Κύριε Υπουργέ, με τις σκέψεις αυτές δηλώνω όχι μόνον ότι υπερψηφίζω το παρόν νομοσχέδιο, αλλά κι ότι στέκομαι αρωγός σ’ όλη αυτή τη μεγάλη προσπάθεια που -πιστέψτε με- δίνει προοπτική στα ίδια τα παιδιά μας, στο μέλλον αυτής της χώρας. Επιτέλους μπορούμε να υπερηφανευόμαστε ως χώρα και σ’ αυτόν τον τομέα. Επιτέλους μπορούμε τη χώρα μας από παράδειγμα προς αποφυγή να τη φέρουμε σαν παράδειγμα προς μίμηση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υψηλάντη.

Καλείται στο Βήμα η Κοινοβουλευτική Εκπρόσωπος του Κινήματος Αλλαγής, κ. Κωνσταντίνα Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, συζητάμε σήμερα ένα νομοσχέδιο για τον πολιτισμό, καθώς και για τις νέες δυνατότητες που μπορούμε να έχουμε σ’ αυτόν τον τομέα στο πεδίο της νέας ψηφιακής εποχής που ξεπροβάλλει στη ζωή μας, μία νέα εποχή η οποία μας προδιαθέτει για την ανάπτυξη των εγχώριων κινηματογραφικών παραγωγών, αλλά και για την προσέλκυση ξένων. Δεν μπορώ όμως, πριν μπω στη συζήτηση του νομοσχεδίου, ως Ελληνίδα και μέλος του ελληνικού Κοινοβουλίου να μην αναφερθώ στη βάναυση προσβολή και πρόκληση του κ. Ερντογάν. Αισθάνομαι την ανάγκη να ενώσω και εγώ τη δική μου φωνή στη συλλογική, πανεθνική, παγκόσμια αναγκαία καταδίκη αυτής της ανιστόρητης απόφασης της Τουρκίας, να μετατρέψει την Αγιά Σοφιά σε τζαμί.

Η απόφαση του κ. Ερντογάν να μετατρέψει το μνημείο πολιτιστικής κληρονομιάς της UNESCO σε τέμενος προβληματίζει, πληγώνει τους απανταχού Έλληνες και ορθοδόξους και εξοργίζει. Οφείλουμε να ξεσηκώσουμε ένα παγκόσμιο κύμα διαμαρτυρίας απέναντι στην απαράδεκτη αυτή στάση του Τούρκου Προέδρου. Η απόφαση αυτή προσβάλλει τον Χριστιανισμό, προσβάλλει την Ελλάδα, προσβάλλει όλον τον πολιτισμένο κόσμο, ογδόντα έξι χρόνια μάλιστα μετά από την ανακήρυξή της ως μουσείου. Προσβάλλει τον οικουμενικό χαρακτήρα της, προσβάλλει όσους αναγνωρίζουν το εμβληματικό αυτό μνημείο ως κτήμα του παγκόσμιου πολιτισμού. Και ταυτόχρονα, κυρίες και κύριοι συνάδελφοι, επισφραγίζει νομίζω με τον πιο ξεκάθαρο τρόπο την πορεία προς την πλήρη μουσουλμανοποίηση της Τουρκίας και την ακόμα μεγαλύτερη απομάκρυνσή της από την Ευρωπαϊκή Ένωση.

Η απόφαση αυτή δεν επηρεάζει μόνο τις σχέσεις της Τουρκίας με εμάς, με την Ελλάδα, αλλά και τις σχέσεις της με την Ευρωπαϊκή Ένωση, με την UNESCO και την παγκόσμια κοινότητα συνολικά. Κανείς πια, κυρίες και κύριοι συνάδελφοι, δεν μπορεί να πει και να ισχυριστεί ότι δεν κατάλαβε, δεν γνώριζε, δεν μπόρεσε να καταλάβει την προσπάθεια του κ. Ερντογάν να μετατρέψει την Αγιά Σοφιά σε δεύτερη Μέκκα. Η Ευρώπη, η διεθνής κοινότητα, αλλά και οι ηγεσίες των άλλων θρησκειών έχουν ηθικό, πολιτιστικό, πολιτικό καθήκον να αφυπνιστούν και να παρέμβουν άμεσα και αποφασιστικά, έτσι ώστε να απομονωθεί ένας ηγέτης ο οποίος διακρίνεται για τον αυταρχισμό του, για τον ετσιθελισμό του, για την προώθηση ακραίων και επιθετικών κινήσεων και χρειάζονται -και αυτό είναι το πιο σημαντικό- έργα και όχι λόγια, μέτρα, κυρώσεις, και γι’ αυτό οφείλουμε όλοι εμείς εδώ πέρα να σχηματίσουμε ένα αρραγές εθνικό μέτωπο, μια δυνατή φωνή που αυτό θα το απαιτήσουμε.

Περνώ τώρα στο νομοσχέδιο που συζητείται σήμερα.

Κυρίες και κύριοι συνάδελφοι, το παρόν σχέδιο νόμου διαρθρώνεται σε πέντε κεφάλαια και επιχειρεί να ρυθμίσει ζητήματα τα οποία αφορούν στην προώθηση και την απλούστευση διαδικασιών για την ενίσχυση της παραγωγής οπτικοακουστικών έργων, για την παροχή ψηφιακών δημόσιων υπηρεσιών μέσω της ενιαίας ψηφιακής πύλης της δημόσιας διοίκησης, για την ενίσχυση της ψηφιακής διακυβέρνησης και τέλος, για τη ρύθμιση οργανωτικών ζητημάτων του Υπουργείου Ψηφιακής Διακυβέρνησης.

Δυστυχώς, διαπιστώνουμε καθημερινά πως ο χώρος του πολιτισμού και των οπτικοακουστικών παραγωγών διέρχεται μία συνεχιζόμενη κρίση. Η χώρα μας διαθέτει μία από τις παλαιότερες κινηματογραφικές παραδόσεις στον κόσμο. Ταυτόχρονα αποτελεί έναν ιδιαίτερα δημοφιλή προορισμό για κινηματογραφικές παραγωγές. Σήμερα όμως -και το γνωρίζουμε όλοι- επικρατεί χάος στη διαδικασία των οικονομικών ενισχύσεων αυτών των παραγωγών.

Οι παραγωγοί χρειάζονται την στήριξη της πολιτείας, ώστε να δημιουργηθούν έργα τα οποία θα έχουν προστιθέμενη αξία και τα οποία με τη σειρά τους θα δημιουργήσουν αντικείμενο και θέσεις εργασίας για ηθοποιούς, για τεχνικούς, για σκηνοθέτες, για σεναριογράφους, για μουσικούς και άλλους, οι οποίοι σήμερα στη συντριπτική τους πλειοψηφία εργάζονται χωρίς να διασφαλίζονται τα δικαιώματά τους. Και, βεβαίως, δεν πρέπει να παραβλέπουμε σε καμμία περίπτωση ότι μέσα σε ήδη πολύ δύσκολες συνθήκες, με περιορισμένες παραγωγές, αλλά και πολλές φορές με συνθήκες εργασιακού μεσαίωνα όσον αφορά στους καλλιτέχνες, αλλά και τους τεχνικούς, ήρθε και προστέθηκε η κρίση του κορωνοϊού, η οποία κατά κύριο λόγο, κυρίες και κύριοι συνάδελφοι, έπληξε τον κόσμο και τον χώρο του πολιτισμού και η στήριξη και η πολιτική της Κυβέρνησης υπήρξε πολύ φειδωλή και δυστυχώς με πολύ μεγάλη καθυστέρηση, ενώ τα μέτρα τα οποία πάρθηκαν ήταν αποσπασματικά και χωρίς να υπηρετούν έναν συνολικότερο κεντρικό σχεδιασμό, κάτι για το οποίο εμείς στο Κίνημα Αλλαγής ασκήσαμε εντονότατη κριτική, από την άλλη όμως και εποικοδομητική κριτική, καταθέτοντας συγκεκριμένες προτάσεις προς την Κυβέρνηση.

Βεβαίως χρειάζεται σημαντική στήριξη, μέσα σε όλες αυτές τις συνθήκες, στον χώρο και στον τομέα του πολιτισμού και από την άλλη οφείλουμε να αποδείξουμε ότι επιτέλους μπορούμε να κάνουμε πράγματα τα οποία μπορούν να πάνε τον πολιτισμό της χώρας μας μπροστά, αντί να μένουμε στο χθες, αντί να μένουμε σε παλαιολιθικές πρακτικές και μεθόδους και κανείς δεν μπορεί να αμφισβητήσει ότι η πολιτεία πρέπει, οφείλει να αξιοποιήσει όλα τα διαθέσιμα εκείνα εργαλεία, να στηρίξει την ανάπτυξη του χώρου του πολιτισμού, προκειμένου να δημιουργηθούν περισσότερες θέσεις εργασίας.

Ωστόσο, κυρίες και κύριοι συνάδελφοι, σε αυτό το νομοσχέδιο υπάρχουν πολύ σοβαρά ερωτήματα, στα οποία πρέπει να δοθούν πειστικές απαντήσεις. Συγκεκριμένα, τελικά ποιο Υπουργείο θα είναι υπεύθυνο για τη χάραξη πολιτικής στον κινηματογράφο; Το Υπουργείο Πολιτισμού ή το Υπουργείο Ψηφιακής Διακυβέρνησης; Σε τι εξυπηρετεί ακριβώς όλη αυτή η διάσπαση αρμοδιοτήτων που φέρνετε με τις ρυθμίσεις σας και που εμείς τουλάχιστον δεν μπορούμε να καταλάβουμε; Δεν θα μπορούσε το Ελληνικό Κέντρο Κινηματογράφου να μετατραπεί σε Ελληνικό Κέντρο Κινηματογράφου και Τηλεόρασης ή Ελληνικό Κέντρο Οπτικοακουστικών Παραγωγών, ώστε να έχει τη συνολική αρμοδιότητα;

Θα θέλαμε να μας πείτε, λοιπόν, κύριε Υπουργέ, σε ποιες άλλες χώρες ισχύει αυτό το μοντέλο. Είναι νομίζω μία εύλογη ερώτηση που ζητάει και χρειάζεται πειστικές απαντήσεις και σίγουρα ελπίζω και φαντάζομαι να μην αποτελεί ελληνική ιδιομορφία της νέας κανονικότητας που θέλετε, όπως λέτε, να φέρετε στην πατρίδα μας.

Αναρωτιέμαι, δεν θα ήταν λοιπόν περισσότερο λειτουργικό να υπάρξει ένα ενιαίο κέντρο, να γίνει ένα κοινό μητρώο παραγωγών του Ελληνικού Κέντρου Κινηματογράφου και του ΕΚΟΜΕ;

Κι επίσης, να μας δώσετε μια ξεκάθαρη απάντηση για το αν τελικά θα ισχύσει και τι θα γίνει με το 1,5% των εσόδων των καναλιών από διαφημίσεις που υποχρεούνται να δίνουν υπέρ του κινηματογράφου. Γιατί μέχρι στιγμής, κύριε Υπουργέ –το γνωρίζετε φαντάζομαι-, ο μόνος ο οποίος κάνει κάτι τέτοιο είναι η ΕΡΤ, ενώ τα ιδιωτικά κανάλια δεν κάνουν τίποτα.

Υπάρχει κάποιος λόγος, κύριε Υπουργέ, γι’ αυτήν τη διακριτή και ευμενή για τα ιδιωτικά κανάλια μεταχείριση, προκειμένου να μην κάνουν αυτό το οποίο οφείλουν με βάση τον νόμο; Χρειαζόμαστε μια ξεκάθαρη απάντηση και γι’ αυτό.

Επιπλέον, στο παρόν νομοσχέδιο εισάγονται διατάξεις οι οποίες ενισχύουν την ψηφιακή διακυβέρνηση. Προφανώς, προφανέστατα, είμαστε θετικοί σε κάθε βήμα το οποίο γίνεται προς την κατεύθυνση του εκσυγχρονισμού του κράτους και του περιορισμού της γραφειοκρατίας και ιδιαίτερα υπέρ του ψηφιακού μετασχηματισμού του κράτους.

Άλλωστε, κύριε Πιερρακάκη, γνωρίζετε νομίζω πολύ καλά ότι το ΠΑΣΟΚ είναι κι έχει υπάρξει διαχρονικά η παράταξη των μεγάλων μεταρρυθμίσεων στο δημόσιο, με το ΑΣΕΠ, τα ΚΕΠ, το «ΔΙΑΥΓΕΙΑ», την ηλεκτρονική συνταγογράφηση. Είναι όλα τομές της δικής μας παράταξης. Φαντάζομαι το γνωρίζετε πολύ καλά, καθώς από αυτήν την παράταξη προέρχεστε.

Και σήμερα, κύριε Υπουργέ, εισάγετε κάποιες ρυθμίσεις οι οποίες εξυπηρετούν την ίδια στόχευση. Αναφέρατε την άυλη συνταγογράφηση. Με τις διορθώσεις που κάνατε προσθέσατε και ορθώς τα άυλα παραπεμπτικά, την ηλεκτρονική υποβολή αίτησης δικαιολογητικών, όπως και άλλα. Και ασφαλώς, στεκόμαστε θετικά απέναντι σε αυτές τις ρυθμίσεις.

Όμως, δημιουργείτε μια νέα δομή στο Υπουργείο με σαράντα πέντε νέες θέσεις προσωπικού, διευθυντές, τμηματάρχες. Ωστόσο, για εσάς, τους υπερασπιστές της κανονικότητας, δεν μας λέτε ποιο είναι το κόστος λειτουργίας. Είναι άγνωστο. Μπορείτε, λοιπόν, γι’ αυτό το τόσο αυτονόητο ζήτημα να ενημερώσετε το ελληνικό Κοινοβούλιο; Πώς είναι δυνατόν να μας καλείτε να ψηφίσουμε μια διάταξη η οποία προκαλεί δαπάνες στον προϋπολογισμό χωρίς να είναι υπολογισμένη αυτή η δαπάνη;

Και βεβαίως, ένα μεγάλο ερώτημα το οποίο θα έπρεπε να ήταν αυτονόητο -όμως τελικά βλέπουμε ότι στη «γαλάζια» κανονικότητα δεν είναι καθόλου αυτονόητο- είναι το πώς θα γίνουν αυτές οι προσλήψεις. Έχετε μια «αλλεργία» στις διαδικασίες του ΑΣΕΠ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ ένα λεπτό, κύριε Πρόεδρε.

Είδαμε και ακούσαμε και με την τροπολογία την οποία κάνατε αποδεκτή από τον Υφυπουργό κ. Χαρδαλιά ο οποίος, εμμέσως πλην σαφώς, ήρθε σήμερα εδώ και μας είπε ότι όλη η οργανωσιακή, αν θέλετε, αδράνεια η οποία έχει να κάνει με τη Γενική Γραμματεία Πολιτικής Προστασίας οφείλεται στην έλλειψη είκοσι οκτώ μετακλητών. Αυτό μάθαμε σήμερα, ότι τα έργα της Γενικής Γραμματείας Πολιτικής Προστασίας δεν προχωρούν, επειδή λείπουν είκοσι οκτώ μετακλητοί.

Θέλετε να σας πω ένα στατιστικό, το οποίο νομίζω πραγματικά είναι ενδεικτικό, δυστυχώς, της νοοτροπίας σας, της «γαλάζιας» νοοτροπίας σας, κύριε Πιερρακάκη; Ουσιαστικά, με αυτές τις προσλήψεις, τις οποίες φέρνετε το 37% των εργαζομένων πλέον στη Γενική Γραμματεία Πολιτικής Προστασίας είναι μετακλητοί. Αυτή τη στιγμή εργάζονται εκεί σαράντα επτά συν είκοσι οκτώ, εβδομήντα πέντε. Το 40% περίπου, λοιπόν, των εργαζομένων μιας γενικής γραμματείας θα είναι μετακλητοί υπάλληλοι.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω με το εξής. Για την τροπολογία μας για το Υπουργείο Προστασίας του Πολίτη σε σχέση με την ΕΥΠ, νομίζω ότι ήταν ξεκάθαρος και ο εισηγητής του κόμματός και εγώ λέγοντάς σας ότι δυστυχώς με αυτήν την τροπολογία αποδυναμώνεται η ΕΥΠ, καθώς υποβαθμίζεται ένας νευραλγικός της τομέας των ηλεκτρονικών πληροφοριών που λειτουργεί ήδη από το 1953.

Και δυστυχώς -και λυπάμαι που το λέω-, ουσιαστικά μπαίνουμε σε άλλες λογικές, σε λογικές μιας προσπάθειας επαναστρατιωτικοποίησης -αναρωτιέμαι πραγματικά- ενός τόσο ευαίσθητου και νευραλγικού τομέα, παντελώς αντίθετη με τη φιλοσοφία των κυβερνήσεων του ΠΑΣΟΚ που είχαν αφαιρέσει την υπηρεσία αυτή από το Πεντάγωνο.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ. Στις 18.00΄ πρέπει να παραδώσουμε την Αίθουσα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κλείνω λέγοντας ότι περιμένουμε να μας απαντήσει απέναντι σε ένα νομοσχέδιο με θετικές αντικειμενικά, νομίζω, διατάξεις, ο κύριος Υπουργός στα κρίσιμα ερωτήματα που ετέθησαν τόσο από τον εισηγητή μας όσο και από εμάς για να προσδιορίσουμε και τη θέση μας επί των άρθρων.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Ιωάννης Καλλιάνος από τη Νέα Δημοκρατία.

**ΙΩΑΝΝΗΣ ΚΑΛΛΙΑΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το παρόν σχέδιο νόμου η Κυβέρνηση έρχεται να ρυθμίσει σειρά ζητημάτων που αφορούν πρώτον, στην προώθηση και στην απλούστευση των διαδικασιών ενίσχυσης της παραγωγής οπτικοακουστικών έργων, δεύτερον, στην παροχή ψηφιακών δημόσιων υπηρεσιών μέσω της ενιαίας ψηφιακής πύλης της δημόσιας διοίκησης τρίτον, στην ενίσχυση της ψηφιακής διακυβερνήσεως και τέταρτον, στη ρύθμιση οργανωτικών ζητημάτων του Υπουργείου Ψηφιακής Διακυβέρνησης.

Το πρώτο κεφάλαιο του νομοσχεδίου που αφορά στα οπτικοακουστικά έργα έρχεται να βελτιώσει το υπάρχον πλαίσιο το οποίο σε ορισμένες περιπτώσεις αποδείχθηκε από την ίδια την πραγματικότητα δύσκαμπτο. Αναφέρθηκαν και άλλοι ομιλητές, αλλά και ο ίδιος ο Υπουργός, σε οπτικοακουστικές παραγωγές που ακυρώθηκαν εξαιτίας ακριβώς αυτού του δύσκαμπτου πλαισίου.

Στην κατεύθυνση αυτή, το σχέδιο νόμου καθορίζει ορθολογικότερα τις επιλέξιμες δαπάνες και αυξάνει το ποσοστό της επιχορήγησης, το λεγόμενο cash rebate του Εθνικού Κέντρου Οπτικοακουστικών Μέσων από το 35% στο 40%, όπως ακούστηκε και προηγουμένως, επί της αξίας των συνολικών επιλέξιμων δαπανών της παραγωγής. Επίσης, απλοποιεί γραφειοκρατικές διαδικασίες που αποτελούσαν εμπόδιο στην προσέλκυση επενδύσεων. Αυτό γίνεται με την απλοποίηση των δικαιολογητικών και τη σύντμηση των σχετικών προθεσμιών. Μεγαλύτερα κίνητρα, με λίγα λόγια, και λιγότερη γραφειοκρατία.

Η χώρα μας, αυτή η πανέμορφη χώρα στην οποία έχουμε την τύχη να ζούμε, αποτελεί φυσικό κινηματογραφικό στούντιο. Η προσέλκυση ξένων παραγωγών, αλλά και η ενίσχυση ελληνικών παραγωγών που μπορούν να εξαχθούν είναι κάτι στο οποίο πρέπει να επενδύσουμε και πρέπει να στοχεύσουμε.

Τα υπόλοιπα κεφάλαια του νομοσχεδίου αφορούν στον ψηφιακό μετασχηματισμό ο οποίος αποτελεί βασική προϋπόθεση, κυρίες και κύριοι συνάδελφοι, για τη μετάβαση στην τέταρτη βιομηχανική επανάσταση. Είναι αλήθεια και δεν υπάρχει καμμία αμφιβολία ότι για πολλά χρόνια η χώρα μας έμενε πίσω στον τομέα αυτό -το ξέρουμε όλοι μας- με συνέπεια να μην μπορεί να παρακολουθήσει τις εξελίξεις μιας εποχής ραγδαίας τεχνολογικής επιτάχυνσης.

Δεν υπάρχει, όμως, και καμμία αμφιβολία ότι τον τελευταίο χρόνο καταφέραμε να κάνουμε άλματα στην ψηφιοποίηση του δημοσίου και των υπηρεσιών, απλουστεύοντας συγκεκριμένες διαδικασίες. Η Κυβέρνηση της Νέας Δημοκρατίας από την πρώτη στιγμή άλλωστε έχει θέσει ως προτεραιότητα τον ψηφιακό εκσυγχρονισμό της χώρας, προκειμένου να αποκτήσουμε ένα δημόσιο δίπλα στον πολίτη, ένα δημόσιο το οποίο λύνει τα προβλήματα του πολίτη και όχι ένα δημόσιο το οποίο πολεμά τον πολίτη.

Για πρώτη φορά επιχειρείται ουσιαστικά ο οριζόντιος συντονισμός του κράτους, ένα κράτος έτοιμο να απαντήσει στις ανάγκες της σύγχρονης εποχής και της καθημερινότητας των πολιτών. Μέσα σε λίγους μήνες η χώρα μπήκε στον επιταχυντή, κάνοντας μεταρρυθμίσεις οι οποίες δεν είχαν γίνει για πολλά χρόνια στο παρελθόν εδώ και δεκαετίες. Η ψηφιοποίηση του κράτους ήρθε για να μείνει και δεν αποτέλεσε απλά μια πρόσκαιρη αλλαγή στη μάχη κατά της πανδημίας.

Επισκεπτόμενος κάποιος το gov.gr, που αποτελεί πλέον την ενιαία πύλη του δημοσίου, εύκολα μπορεί να αντιληφθεί τις πολύ μεγάλες αλλαγές που συντελούνται. Όταν άρχισε να λειτουργεί την 21η Μαρτίου, είχε συγκεντρώσει πεντακόσιες μία υπηρεσίες που ήταν διάσπαρτες. Σήμερα, αριθμεί πεντακόσιες εβδομήντα πέντε. Πλέον κάθε νέα υπηρεσία του δημοσίου ψηφιοποιείται και εντάσσεται στο gov.gr.

Ενδεικτικά θα αναφέρω κάποια νούμερα, που τα είπε και ο κύριος Υπουργός προηγουμένως. Πάνω από πέντε εκατομμύρια επισκέψεις στο gov.gr, πάνω από επτακόσιες εβδομήντα χιλιάδες έγγραφα εκδόθηκαν ψηφιακά, πάνω από διακόσιες χιλιάδες εξουσιοδοτήσεις, πάνω από τετρακόσιες εξήντα τρεις χιλιάδες υπεύθυνες δηλώσεις, πάνω από τετρακόσιες πενήντα πέντε χιλιάδες εγγραφές στην άυλη συνταγογράφηση, πάνω από δύο εκατομμύρια άυλες συνταγές.

Το κράτος είναι ένα και ως ένα πρέπει να λειτουργεί. Αυτήν ακριβώς την φιλοσοφία υπηρετεί η σημερινή Κυβέρνηση. Όμως, έχουμε ακόμα μπροστά μας αρκετό δρόμο να διανύσουμε, κυρίες και κύριοι συνάδελφοι, ώστε να φτάσουμε στο σημείο εκείνο που θα σηματοδοτεί τη μετάβαση της χώρας στη νέα εποχή. Έχουμε αρκετό δρόμο, αλλά και αρκετή δουλειά. Θα γίνει αυτή η δουλειά. Μαγικές λύσεις και μαγικά ραβδιά, ασφαλώς, δεν υπάρχουν και το ξέρετε πάρα πολύ καλά.

Ο γραφειοκρατικός λαβύρινθος αποτελούσε διαχρονική παθογένεια και αποτρεπτικό παράγοντα για τις επενδύσεις. Για να μειωθεί δραστικά, χρειάζεται μια τεχνολογική επανάσταση στο ελληνικό δημόσιο, που δεν είναι πάρα πολύ εύκολο να γίνει κάθε φορά. Προσεγγίζουμε, όμως, με σωστά βήματα αυτόν ακριβώς τον στόχο και αυτό ακριβώς επιχειρούμε μεθοδικά και με το σχέδιο νόμου του Υπουργείου Ψηφιακής Διακυβέρνησης, αλλά και η Κυβέρνηση συνολικά από την πρώτη ημέρα διακυβέρνησης. Μια ψηφιακή επανάσταση, ώστε η Ελλάδα να μπορέσει να ανταμώσει με αξιώσεις τη νέα εποχή που ξημερώνει.

Μεγάλη έμφαση, όμως, πρέπει να δοθεί και στο ανθρώπινο κεφάλαιο. Η ανάπτυξη των ψηφιακών δεξιοτήτων των πολιτών πρέπει να είναι στον πυρήνα του σχεδιασμού, ώστε όλοι οι πολίτες να μπορούν να απολαύσουν τα οφέλη αυτού του μετασχηματισμού, κυρίες και κύριοι, αλλά και να εφοδιαστούν με τις δεξιότητες που απαιτούν οι μελλοντικές θέσεις εργασίας. Σε αυτή την κατεύθυνση πολύ σημαντική είναι η Ψηφιακή Ακαδημία Πολιτών, που έχει τεθεί ήδη σε λειτουργία.

Κυρίες και κύριοι συνάδελφοι, με το προς ψήφιση σχέδιο νόμου, μεταξύ άλλων, αποκτά μόνιμο χαρακτήρα η άυλη συνταγογράφηση και απλοποιείται η διαδικασία υποβολής και λήψης του αποδεικτικού φορολογικής ενημερότητας.

Επιπλέον, καθιερώνονται δυο νέες ψηφιακές υπηρεσίες που θα παρέχονται μέσω του gov.gr. Πρώτον, η ηλεκτρονική αίτηση και υποβολή εγγράφων για αποζημίωση ειδικών και ατομικών αιτημάτων παροχής υπηρεσιών υγείας και δεύτερον, η υπηρεσία διαβίβασης στοιχείων τίτλων σπουδών. Η εν λόγω υπηρεσία δίνει τη δυνατότητα στους πολίτες να αναζητούν τα πτυχία τους μέσω βάσης δεδομένων των ελληνικών πανεπιστημίων και του ΔΟΑΤΑΠ και να εκδίδουν αντίγραφα αυτών με ψηφιακό τρόπο.

Τελειώνοντας, θα σας πω ότι το παρόν νομοσχέδιο δεν έρχεται ούτε να κάνει την Ελλάδα Χόλιγουντ ούτε βέβαια και να εξαφανίσει διά μαγείας τη γραφειοκρατία όλων των προηγούμενων ετών. Δημιουργεί, όμως, όλες εκείνες τις απαραίτητες συνθήκες, ώστε να αξιοποιήσουμε τα ανταγωνιστικά πλεονεκτήματα που διαθέτουμε ως προς την προσέλκυση και δημιουργία οπτικοακουστικών παραγωγών, αλλά και να προχωρήσουμε στην ψηφιακή μετάβαση, προκειμένου η Ελλάδα να είναι μία χώρα σύγχρονη και παρούσα στις τεχνολογικές εξελίξεις, να οικοδομήσουμε ένα κράτος που σέβεται έμπρακτα τους πολίτες του, ένα κράτος φιλικό στις επενδύσεις και ειδικά στις επενδύσεις της τεχνολογίας. Διαθέτουμε, άλλωστε, λαμπρά μυαλά, τα οποία θα πρέπει να αξιοποιήσουμε και να κρατήσουμε στη χώρα. Διαθέτουμε, όμως, και πολλά άλλα λαμπρά μυαλά στην πρώτη γραμμή της έρευνας, που δεν είναι πλέον στη χώρα μας. Επομένως, θα πρέπει να διασφαλίσουμε εκείνες τις ικανές και αναγκαίες συνθήκες, για να επιστρέψουν αυτά τα λαμπρά μυαλά στην περιοχή μας από το εξωτερικό. Επιστήμονες που περιμένουν το έναυσμα, για να επιστρέψουν και να εργαστούν στην πατρίδα τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Έχει ζητήσει τον λόγο ο κύριος Υπουργός για ένα λεπτό.

Για νομοτεχνική βελτίωση, κύριε Υπουργέ;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Για μία διευκρίνιση, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Επικρατείας και Ψηφιακής Διακυβέρνησης):** Σας ευχαριστώ.

Η τροπολογία που περιείχε τις διατάξεις για τις ραδιοσυχνότητες δημοσίων αγροτικών δικτύων, τα προσόντα του Προέδρου του ΕΚΟΜΕ και την εξυπηρέτηση των πολιτών μέσω βιντεοκλήσης από τα ΚΕΠ είχε ήδη γίνει δεκτή από την επιτροπή και είχε ενταχθεί στα άρθρα 25, 26 και 27 της έκθεσης της επιτροπής.

**ΠΡΟΕΔΡΕΥΩΝ (Χαράλαμπος Αθανασίου):** Ο Υφυπουργός Ψηφιακής Διακυβέρνησης, ο κ. Γεώργιος Γεωργαντάς, έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κύριε Πρόεδρε.

Πέντε λεπτά θα χρειαστώ, κύριε Πρόεδρε, για να προλάβουν όλοι οι συνάδελφοι.

Δεν μπορούσα να αφήσω αναπάντητα μερικά ζητήματα, τα οποία τέθηκαν όχι μόνο από την πλευρά του ΣΥΡΙΖΑ, αλλά και από άλλα πολιτικά κόμματα σήμερα και τα οποία νομίζω ότι τελικά απαξιώνουν αυτά τα ίδια τα κόμματα.

Για την περίοδο αυτής της υγειονομικής κρίσης, εάν ρωτήσουμε έναν συμπολίτη μας από ποιες υπηρεσίες του δημοσίου έμεινε ευχαριστημένος, μέσα σε αυτές, πέραν βεβαίως των υγειονομικών υπηρεσιών, θα πει σίγουρα για την Πολιτική Προστασία και θα πει σίγουρα και για το Υπουργείο Ψηφιακής Διακυβέρνησης, επειδή έδωσε τη δυνατότητα μέσα από ψηφιακές υπηρεσίες να αποφευχθεί η φυσική παρουσία των πολιτών στα γκισέ του δημοσίου μέσα σε μια πολύ δύσκολη περίοδο.

Σήμερα, λοιπόν, είδα -και μέχρι ενός σημείου ήταν προβλέψιμο, αλλά νομίζω ότι έγινε και μίζερο πια- να δέχονται επίθεση οι δύο δομές αυτών των δύο υπηρεσιών που πρόσφεραν τις μεγαλύτερες υπηρεσίες αυτό το διάστημα. Δηλαδή, η Ενιαία Ψηφιακή Πύλη του Ελληνικού Δημοσίου, το gov.gr, το οποίο κατά το νομοσχέδιο πρέπει να στελεχωθεί με επιπλέον σαράντα πέντε άτομα, και ταυτόχρονα, η Πολιτική Προστασία, που με τη νέα της δομή, τον Εθνικό Μηχανισμό Διαχείρισης Κρίσεων και Αντιμετώπισης Κινδύνων, ο οποίος ψηφίστηκε πριν από πολύ λίγους μήνες, πρέπει να στελεχωθεί. Λόγω κατεπειγουσών αναγκών, οι οποίες πρέπει να καλυφθούν, έφερε σήμερα ο Υφυπουργός μια τροπολογία και ζητά ευπρόσωπα, θεωρώ, από το Κοινοβούλιο την άδεια, την έγκριση, να προσλάβει είκοσι οκτώ μετακλητούς υπαλλήλους περίπου για τριάντα μήνες.

Θέλω να αναφερθώ γι’ αυτά τα δύο θέματα και να δώσω τις απαντήσεις, γιατί θεωρώ ότι τελικά αδικεί και εσάς, αλλά συνολικά αδικεί και το έργο που παρείχαν αυτές οι υπηρεσίες.

Ξέρουμε πολύ καλά όλοι ότι στο gov.gr, όταν το αναλάβαμε και το θέσαμε σε λειτουργία στις αρχές Μαρτίου του 2020, υπήρχαν πεντακόσιες μία υπηρεσίες του δημοσίου, τις οποίες συγκεντρώσαμε εκεί και προσθέσαμε μέσα σε πολύ μικρό διάστημα άλλες εβδομήντα πέντε. Λειτουργεί με έναν τρόπο, ο οποίος πραγματικά προσέφερε στον πολίτη σημαντικές υπηρεσίες, τον διευκόλυνε στην καθημερινότητά του και έχει αγκαλιαστεί από όλον τον κόσμο. Μόνο τα πεντέμισι εκατομμύρια επισκέψεις συμπολιτών μας αποδεικνύουν αυτό το οποίο σας λέω, αλλά μέχρι τώρα όλη η δουλειά, η παρακολούθηση της δουλειάς που έγινε με τις πλατφόρμες που δημιουργήθηκαν, η επικαιροποίησή τους, η στήριξή τους, έγινε από κάποιους προγραμματιστές του ΕΔΥΤΕ. Πρέπει πλέον αυτή η υπηρεσία, για την οποία έχουμε την προσδοκία, τον προγραμματισμό, το όραμα να γίνει η μοναδική ψηφιακή πύλη του δημοσίου, να στελεχωθεί με το κατάλληλο προσωπικό και να περάσει πλέον η λειτουργία της στην ίδια την υπηρεσία, στη διοίκηση, για να την παρακολουθεί. Γι’ αυτόν τον σκοπό χρειάζονται σαράντα πέντε περίπου άνθρωποι, οι οποίοι θα προσληφθούν με το ΑΣΕΠ.

Ακούστε τώρα. Με ΑΣΕΠ θα προσληφθούν αυτοί οι σαράντα πέντε. Κατηγορηθήκαμε, γιατί ήρθαμε λίγους μήνες μετά τον νόμο του επιτελικού κράτους και αλλάζουμε αυτήν τη δομή, την προβλέπουμε τώρα και ζητάμε στελέχωση επιπλέον, που δεν είχαμε ζητήσει πριν από μερικούς μήνες. Μα, εάν φέρναμε την ανάγκη αυτής της στελέχωσης τον Σεπτέμβριο ή τον Οκτώβριο, η φυσιολογική τότε απάντησή σας θα ήταν: Μα, γιατί τους θέλετε αυτούς τους σαράντα πέντε, για να κάνουν ποιο έργο; Τώρα, που βλέπετε το παραγόμενο έργο, τις παραγόμενες υπηρεσίες, τώρα που βλέπετε ακριβώς όλο τον ρυθμό που έχει δημιουργηθεί στην παραγωγή αυτού του έργου και καθυστερημένα ερχόμαστε να ζητήσουμε τη στελέχωση, η οποία ξέρουμε ότι δεν θα γίνει άμεσα, αλλά μετά από μεγάλο χρονικό διάστημα, έρχεστε και μας κατηγορείτε. Και εδώ είναι ΑΣΕΠ.

Στην άλλη ιστορία, στην ιστορία της Πολιτικής Προστασίας, έρχεται και λέει ο Υφυπουργός, έχουμε φέρει τον νόμο για τον Εθνικό Μηχανισμό Αντιμετώπισης Κρίσεων, που είναι πάρα πολύ σημαντικός και το καταλαβαίνουμε όλοι, δεν αφορά μόνο την υγειονομική κρίση που βιώνουμε τώρα, αλλά γενικότερα οποιαδήποτε κρίση μπορεί να υποστεί η χώρα από οποιοδήποτε φυσικό φαινόμενο, αλλά ξέρουμε πολύ καλά όλοι ότι οι διαδικασίες του ΑΣΕΠ, το οποίο αποτελεί μια ανεξάρτητη αρχή και έχει διαδικασίες που πρέπει να τηρούνται και πολύ καλά κάνουν και τηρούνται, απαιτεί τουλάχιστον ενάμιση με δύο χρόνια από σήμερα μέχρι αυτός που θα επιλεγεί να κάτσει στην καρέκλα του και να προσφέρει τις υπηρεσίες του. Εμείς αυτά τα δύο χρόνια που θα περιμένουμε αυτοί οι άνθρωποι να κάτσουν στις υπηρεσίες τους με τον τρόπο ο οποίος προβλέπεται από το ΑΣΕΠ, τί θα λέμε για τις ανάγκες τις οποίες έχουμε; Τί θα πούμε στους συμπολίτες μας, όταν δεν θα μπορούμε να αντεπεξέλθουμε; Ότι ξέρουμε ποιες ανάγκες απαιτούνται, δεν μπορούμε όμως να προσλάβουμε τώρα, θα περιμένουμε τα δύο χρόνια, για να έλθουν εκείνοι που θα έρθουν με την επιλογή του ΑΣΕΠ. Πολύ καλά και σωστά θα κάνουν αυτοί που θα έρθουν τότε, γιατί αυτοί πραγματικά θα μπουν στο δημόσιο και θα μπουν στην ιεραρχία. Εκείνοι θα μπουν στην ιεραρχία. Μέχρι τότε χρειαζόμαστε κάποιους ανθρώπους με πολύ ειδική επιστημονική γνώση, για να υπηρετήσουν αυτό το διάστημα την πολύ μεγάλη ανάγκη που υπάρχει. Έρχεται ο Υφυπουργός ευθαρσώς και ευπρόσωπα και λέει: «Χρειάζομαι αυτούς τους ανθρώπους και για να σας δώσω να καταλάβετε ότι πραγματικά τους χρειάζομαι, απ’ αυτούς που ήταν για το προσωπικό μου γραφείο πήρα μόνο έναν από τους οκτώ που δικαιούμαι».

Τι άλλο να πει; Βασικά τι δεν καταλαβαίνετε; Δεν υπάρχουν ανάγκες στην Πολιτική Προστασία;

Είπε πολύ σωστά η Κοινοβουλευτική Εκπρόσωπος του ΚΙΝΑΛ ότι με αυτούς οι οποίοι θα προσληφθούν ως μετακλητοί πλέον το 37% της υπηρεσίας αυτής θα είναι μετακλητοί. Βεβαίως θα είναι. Γιατί όλα τα άτομα τα οποία αυτήν τη στιγμή κάνουν τη δουλειά που βλέπετε στην Πολιτική Προστασία είναι σαράντα οκτώ. Όλη η δουλειά που βλέπετε που γίνεται κάτω από τον Χαρδαλιά είναι σαράντα οκτώ άτομα. Δεν το δικαιούμαστε από τη στιγμή που έχουμε νομοθετήσει, που έχουμε οργανώσει το πρόγραμμα με το οποίο αυτό θα λειτουργήσει; Και βέβαια θα έχει μόνιμο προσωπικό. Και βέβαια θα έχει ειδικούς επιστήμονες. Αυτό το μεταβατικό στάδιο έρχεται σήμερα να το καλύψει η τροπολογία την οποία ανέφερε ο Υφυπουργός.

Στις δύο, λοιπόν, αυτές περιπτώσεις είδαμε από την Αντιπολίτευση αυτό που ειδικά δεν έπρεπε να δούμε σήμερα. Δηλαδή στις δύο εμβληματικές υπηρεσίες που έχουν την αγάπη του λαού, που προσέφεραν έργο κατά τη διάρκεια της υγειονομικής κρίσης έρχεστε και προσπαθείτε να απαξιώσετε και να υποβαθμίσετε το έργο τους και τη λειτουργία τους.

Ξέρετε, όμως, κάτι; Ο κόσμος έξω βλέπει τι προσφέρει συνολικά το ελληνικό κράτος, συνολικά η δημόσια διοίκηση σε πρωτόγνωρες συνθήκες. Αναγνωρίζει αυτό το έργο και θα μας το πιστώσει. Το καλύτερο από όλα είναι να συμμετέχετε σε όλη αυτή τη διαδικασία με παραγωγικές και θετικές προτάσεις.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Εγώ ευχαριστώ, κύριε Υπουργέ.

Καλείται στο Βήμα τώρα ο κ. Νικόλαος Μανωλάκος από τη Νέα Δημοκρατία.

**ΜΑΡΙΟΣ ΚΑΤΣΗΣ:** Πόσοι συνάδελφοι θα μιλήσουν ακόμα, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Είναι ένας ομιλητής ακόμη, ο κ. Γεώργιος Κωτσός. Μετά θα μιλήσει ο κύριος Υπουργός και τελειώνουμε.

**ΝΙΚΟΛΑΟΣ ΜΑΝΩΛΑΚΟΣ:** Κύριε Πρόεδρε, θα ήθελα να εκφράσω από το Βήμα της Βουλής τη βαθιά μου λύπη για την απόφαση της Τουρκίας να μετατρέψει την Αγιά Σοφιά, το φως της οικουμένης, τον οφθαλμό των εκκλησιών σε τζαμί.

Η Τουρκία εγκαταλείπει την κοσμικότητά της και βγαίνει πλέον στα σκοτεινά μονοπάτια της θρησκευτικής μισαλλοδοξίας της, ανοιχτά και προκλητικά. Η Ευρώπη, και η Δύση γενικότερα, επιτέλους πρέπει να αντιδράσει πριν να είναι πολύ αργά.

Κύριε Υπουργέ, κυρίες και κύριοι Βουλευτές, οι πρόγονοί μας έλεγαν «ουδέν κακόν αμιγές καλού». Και είναι πέραν πάσης αμφιβολίας ότι η περίοδος της πανδημίας ήταν μια πολύ κακή περίοδος. Όμως, το χρονικό αυτό διάστημα είχαμε και ένα πολύ καλό γεγονός. Ποιο ήταν αυτό; Ήταν η ψηφιακή μετάπτωση του κράτους η οποία κινήθηκε με αλματώδη ταχύτητα. Αξίζουν ιδιαίτερα συγχαρητήρια στους ανθρώπους που συνετέλεσαν στην πρόοδο και φυσικά στην ηγεσία του Υπουργείου που απεδείχθη αντάξια των απαιτήσεων της νέας εποχής.

Είναι σε όλους κατανοητό πόσο διευκολύνει τη ζωή των πολιτών η ψηφιακή λειτουργία του κράτους. Μετακινήσεις, ουρές, ταλαιπωρία, εργατοώρες, νεύρα και από πόσα ακόμα δεν μας σώζει η σημαντική αυτή μεταρρύθμιση. Η ψηφιοποίηση πλέον περνάει στην καθημερινότητα για όλους, χτυπώντας τη μεγαλύτερη ίσως και χρόνια παθογένεια του ελληνικού δημοσίου τη βραδυκίνητη γραφειοκρατία. Η άυλη συνταγογράφηση, τα πιστοποιητικά, οι υπεύθυνες δηλώσεις, οι εξουσιοδοτήσεις είναι απτά δείγματα της προόδου αυτής.

Ταυτόχρονα στηρίζει και όλους εκείνους που δεν μπορούν να επισκεφτούν τις υπηρεσίες για να λάβουν τα απαραίτητα δικαιολογητικά διότι αντιμετωπίζουν κινητικά προβλήματα ή χρόνιες ασθένειες. Το δημόσιο επιτέλους δείχνει ένα μοντέρνο και ταυτόχρονα κοινωνικό και ανθρωπιστικό πρόσωπο.

Στην κατεύθυνση αυτού του νέου ψηφιακού κόσμου κινείται το σχέδιο νόμου που ήρθε σήμερα προς ψήφιση από το Υπουργείο Ψηφιακής Διακυβέρνησης.

Ποιος είναι ο στόχος του νομοσχεδίου; Είναι η δημιουργία ενός φιλικού επενδυτικού περιβάλλοντος προκειμένου να προσελκύσει παραγωγές στην Ελλάδα. Ο απώτερος σκοπός είναι η διαφήμιση της χώρας στο εξωτερικό, αλλά και η συμβολή στην οικονομική ανάπτυξη με τη δημιουργία και θέσεων εργασίας. Όμως, όσο σημαντικό είναι να φέρεις μία κινηματογραφική παραγωγή από το εξωτερικό, άλλο τόσο -και ίσως περισσότερο σημαντικό- είναι να μπορείς να δημιουργήσεις μία δική σου παραγωγή που θα εξάγεις.

Τον καιρό του υποχρεωτικού εγκλεισμού λόγω της πανδημίας, όπως όλοι μας, ήρθα σε επαφή με κάποιες πλατφόρμες προσφοράς ταινιών και τηλεοπτικών παραγωγών, όπου με λύπη παρατήρησα την πλήρη απουσία ελληνικών παραγωγών. Και αναρωτιέμαι: Μήπως δεν έχουμε ταλαντούχους παραγωγούς με όραμα, έμπνευση και ιδέες; Φυσικά και έχουμε. Η πατρίδα μας διαθέτει μία από τις παλιότερες κινηματογραφικές παραδόσεις στον κόσμο, εξαιρετικά και υπέροχα τοπία, υπέροχο και λαμπερό καιρό και αποτελεί και ιδιαίτερα δημοφιλή προορισμό για κινηματογραφικές παραγωγές. Τι μας λείπει, λοιπόν; Μας λείπει το κατάλληλο πλαίσιο για την ανάπτυξη των εγχώριων παραγωγών, αλλά και την προσέλκυση ξένων παραγωγών. Αυτό ακριβώς, φέρνει σήμερα το νομοσχέδιο που έχουμε μπροστά μας. Μέχρι σήμερα επικρατούσε χάος στη διαδικασία ενισχύσεων στις παραγωγές. Τώρα μπαίνει οριστικό τέλος σε αυτό το χάος. Η διαφάνεια, η αξιοκρατία, η διαύγεια και ο έλεγχος, είναι τα στοιχεία που προτάσσει το νέο πλαίσιο.

Κυρίες και κύριοι Βουλευτές, θα ήθελα να περάσω σε ένα άλλο μέρος του νομοσχεδίου ιδιαίτερα σημαντικό, στη διαδικασία σύνδεσης ανηλίκου του Εθνικού Μητρώου Ανηλίκων και Υποψηφίων Θετών Γονέων του Εθνικού Μητρώου Υποψηφίων Θετών Γονέων που αναμενόταν να επισπεύσει και να καταστήσει τη διαδικασία πιο εύκολη.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εμείς ως Κυβέρνηση, έξι μήνες μετά την εκδήλωση του περασμένου Δεκεμβρίου στο Ζάππειο παρουσία του Πρωθυπουργού Κυριάκου Μητσοτάκη κάναμε πράξη, εν μέσω κορωνοϊού, την υπόσχεσή μας για μία οικογένεια, για κάθε παιδί. Βασική μας προτεραιότητα ήταν και παραμένει η ελαχιστοποίηση της παραμονής των παιδιών σε δομές φροντίδας και η αλλαγή στον τομέα της παιδικής προστασίας στην Ελλάδα. Γιατί, κυρίες και κύριοι Βουλευτές, δεν φτάνει να έχεις την πρόθεση για να φέρεις αλλαγές και βελτιώσεις, πρέπει και να μπορείς. Και εμείς μπορούμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Μανωλάκο και για την τήρηση του χρόνου.

Τελευταίος ομιλητής είναι ο κ. Γεώργιος Κώτσος από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ, κύριε Πρόεδρε.

Αξιότιμοι κύριοι Υπουργοί, αγαπητές και αγαπητοί συνάδελφοι, προσέρχομαι στο Βήμα θέλοντας να ενώσω και εγώ τη φωνή μου με όλους τους συναδέλφους που καταδικάζουν την προκλητική, την ανιστόρητη ενέργεια του καθεστώτος Ερντογάν να μετατρέψει την Αγία Σοφία σε Τζαμί.

Και θα ήθελα να καλέσω και τους λίγους, ελάχιστους συναδέλφους που στέκονται απέναντι σε αυτή τη διαδικασία με σκεπτικισμό ή με προβληματισμό ότι δεν είναι ώρα ούτε για μικρόψυχη ούτε για μικροπολιτική αντιμετώπιση του όλου θέματος. Επιβάλλεται ο Ελληνισμός ενωμένος, με σθεναρή φωνή να απαιτήσει από τη διεθνή κοινότητα την πλήρη καταδίκη αυτής της ενέργειας και την επαναφορά της Αγίας Σοφίας στην προτέρα κατάσταση.

Παρακολουθώ βέβαια και με ιδιαίτερο ενδιαφέρον τη στάση των συναδέλφων του ΣΥΡΙΖΑ απέναντι στον κοινοβουλευτικό καταιγισμό της Νέας Δημοκρατίας. Η συνήθης αντίδραση είναι: «Και εμείς το είχαμε κατά νου, το είχαμε δρομολογήσει, δεν προλάβαμε να το υλοποιήσουμε». Όμως, αγαπητοί συνάδελφοι, η πολιτική δεν κρίνεται από τις προθέσεις. Η πολιτική είναι η τέχνη του εφικτού και κρίνεται εκ του αποτελέσματος. Και το αποτέλεσμα επιθυμούν και οι πολίτες.

Σήμερα, λοιπόν, ένα χρόνο μετά από την ανάληψη της διακυβέρνησης της χώρας από τον Κυριάκο Μητσοτάκη, το πολιτικό αποτύπωμα στη χώρα μας είναι κάτι παραπάνω από ορατό. Η χώρα βρίσκει ξανά τη θεσμική της ομαλότητα και το κράτος –επιτέλους- λειτουργεί αποτελεσματικά, χωρίς να χρειάζεται η Κυβέρνηση να ελέγξει τους αρμούς της εξουσίας. Το κύρος και η αξιοπιστία της χώρας μας έχουν αποκατασταθεί διεθνώς. Η Ελλάδα προσελκύει το επενδυτικό ενδιαφέρον πάρα πολλών επενδυτών. Η χώρα μας απέκτησε ισχυρή διπλωματική ισχύ. Αντιμετωπίσαμε με επιτυχία την υγειονομική κρίση του COVID-19. Η Ελλάδα σήμερα, μετά την αποτελεσματικότατη αντιμετώπιση της πανδημίας θεωρείται κράτος αξιόπιστο και σημείο αναφοράς για όλο τον κόσμο. Και όλα αυτά, αγαπητοί συνάδελφοι, τα πετύχαμε με έντιμη, σοβαρή, πεισμωμένη κυβερνητική δουλειά, η οποία αντικατοπτρίζεται πλέον σε όλους τους πολίτες και γι’ αυτό έχει αποκατασταθεί και η εμπιστοσύνη τους απέναντι στο κράτος.

Το σημερινό νομοσχέδιο της ψηφιακής διακυβέρνησης είναι αυτό ακριβώς το αποτέλεσμα της αξιοπιστίας, της σκληρής δουλειάς και της ικανότητας που έχουμε ως Κυβέρνηση. Η εποχή της Τέταρτης Βιομηχανικής Επανάστασης είναι γεγονός. Η ψηφιακή επανάσταση είναι γεγονός. Εμείς ακολουθούμε τους ρυθμούς που επιτάσσει η σύγχρονη εποχή έχοντας τη δυναμική που απαιτείται. Ο ψηφιακός μετασχηματισμός της λειτουργίας του κράτους επιτυγχάνει τα εξής: Εξάλειψη της γραφειοκρατίας, μέγιστη γάγγραινα για το ελληνικό δημόσιο. Αποτελεσματικότερη εργασία. Προσέλκυση ξένων και εγχώριων επενδύσεων. Επιτάχυνση της ανάπτυξης και της προόδου. Και κυρίως, επιτυγχάνουμε μέσα από αυτή τη διαδικασία την εμπέδωση της κοινωνικής συνοχής. Τροποποιούμε ορισμένες διατάξεις ενός νόμου του 2017 στο καθεστώς των οπτικοακουστικών έργων με σκοπό να επιταχύνουμε και να απλοποιήσουμε την παραγωγή αυτών των έργων δημιουργώντας έτσι στη χώρα μας τις προϋποθέσεις που πρέπει να έχει η Ελλάδα για το 2020 προκειμένου να προσελκύσει επενδύσεις σε αυτόν τον κλάδο. Και με αυτόν τον τρόπο να συμβάλουμε και στην εθνική οικονομία. Η φιλοσοφία μας είναι πως μπορούμε να ανταποκρινόμαστε στην εποχή που ζούμε και να εξελίσσουμε ή να τροποποιούμε διατάξεις, που πλέον δεν οδηγούν στην πρόοδο. Αυτή είναι η προσέγγισή μας. Αυτή είναι η φιλοσοφία μας.

Η πανδημία του COVID-19 μας έδειξε ότι οι πολίτες είναι έτοιμοι και επιθυμούν να αποδεχθούν τις ψηφιακές αλλαγές, θέλουν τη διευκόλυνση των συναλλαγών τους με το δημόσιο σύστημα. Εξάλλου αυτό αποδείχθηκε και από την υπηρεσία της συνταγογράφησης που, όπως ανέφερε ο Υπουργός πάνω από δύο εκατομμύρια διακόσιες χιλιάδες συνταγογραφήσεις άυλες έχουμε μέχρι σήμερα. Βεβαίως πολύ θετική είναι και η ανακοίνωση που έκανε για άυλη διαδικασία παραπεμπτικών εξετάσεων.

Παρόμοιες υπηρεσίες που θα διευκολύνουν τη ζωή των πολιτών είναι η υπηρεσία που μπορεί να δίνει τους τίτλους σπουδών πλέον ηλεκτρονικά, χωρίς τη φυσική παρουσία κερδίζοντας εργατοώρες, κερδίζοντας χρήματα, αποτρέποντας τα πλαστά πτυχία που είχαμε μέχρι τώρα.

Θα έλεγα, κύριε Υπουργέ, να αντιμετωπίσετε με ευαισθησία και το ζήτημα της διασύνδεσης του «My school» με το e-gov, προκειμένου να έχουν τη δυνατότητα οι γονείς των μαθητών μέσα απ’ αυτήν τη διαδικασία, αποφεύγοντας ταλαιπωρία, κατανάλωση χρόνου, αλλά και χρημάτων, να αποκτούν βεβαίωση φοίτησης, βεβαίωση για τη γονική άδεια, βαθμολογία και όλα τα υπόλοιπα.

Θα πρότεινα στο πρότυπο της φορολογικής ενημερότητας να προχωρήσουμε και στην ασφαλιστική ενημερότητα, όπως επίσης και στη δυνατότητα όταν κάποιος καλύπτει τις εισφορές του είτε στον ΕΦΚΑ είτε στον ΟΓΑ, αυτόματα να ενημερώνεται όλο το σύστημα και να φαίνεται ασφαλιστικά ενημερωμένος.

Βέβαια, νομίζω ότι ένα μεγάλο στοίχημα για την Κυβέρνησή μας είναι η ψηφιοποίηση του συνταξιοδοτικού μας συστήματος, για να μπορέσουμε πραγματικά σε πολύ γρήγορους χρόνους να αποδίδουμε τη σύνταξη σ’ αυτούς που τη δικαιούνται.

Κυρίες και κύριοι, με το παρόν σχέδιο νόμου το ψηφιακό άλμα που χρειάζεται σε τούτη τη χώρα είναι πραγματικότητα και πραγματικά θα το κάνουμε, ενώ εσείς δεν το προλάβατε.

**ΚΩΝΣΤΑΝΤΙΝΟΣ ΜΠΑΡΚΑΣ:** Το έκανε ο Βρούτσης αυτό. Σε τρεις μέρες. Το έκανε ο Βρούτσης, το ανακοίνωσε.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε. Στον τελευταίο ομιλητή διακόπτετε; Δεν διακόψατε άλλον ομιλητή και διακόπτετε τον τελευταίο;

**ΓΕΩΡΓΙΟΣ ΚΩΤΣΟΣ:** Εσείς δεν το κάνατε πάντως, κύριε συνάδελφε. Σε τέσσερα χρόνια διακυβέρνησης ούτε το αγγίξατε. Περίπου τέσσερα με πέντε χρόνια έχετε αφήσει τους ασφαλισμένους να περιμένουν. Είναι κατόρθωμά σας. Μπράβο σας. Η κοινωνία σάς έχει επικροτήσει, γι’ αυτό εξάλλου σάς έχει κατατάξει εκεί που είστε σήμερα.

Είναι τιμή μας και είναι πραγματικά περηφάνεια μας που το Υπουργείο Ψηφιακής Διακυβέρνησης μέσα στην πανδημία προσαρμόστηκε γρήγορα και έδωσε ψηφιακές διαδικασίες και ενέργειες στους συμπολίτες μας.

Κύριε Υπουργέ, προχωρήστε. Είμαστε στο πλευρό σας. Σας στηρίζουμε. Να είστε καλά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε τον κύριο συνάδελφο.

Κυρίες και κύριοι συνάδελφοι, εξαντλήθηκε ο κατάλογος των ομιλητών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, θέλω τη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Πρέπει να καθαριστεί η Αίθουσα. Είχαμε πει να μην υπάρχουν δευτερολογίες. Εξάλλου, απ’ ό,τι βλέπω, σας δόθηκε χρόνος και όλοι έχετε καλύψει τους χρόνους των δευτερολογιών σας.

Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ψηφιακής Διακυβέρνησης: «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, 28 άρθρα, 3 τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται έως 4 άρθρα προς ψήφιση. Για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξιό μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει την αρχή του νομοσχεδίου, όλα τα άρθρα, τις τροπολογίες, το ακροτελεύτιο άρθρο και το σύνολο.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 390/3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει (Υπ. Τροπ. 386/1 δεκτή στη Δ.Ε.) ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 26 ως έχει (Υπ. Τροπ. 386/1 δεκτή στη Δ.Ε.) ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 27 ως έχει (Υπ. Τροπ. 386/1 δεκτή στη Δ.Ε.) ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. Τροπ. 389/2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. Τροπ. 391/4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Ψηφιακής Διακυβέρνησης: «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου η σελίδα 311α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, στο σημείο αυτό διακόπτουμε τη συνεδρίαση για λίγα λεπτά.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι θα συζητηθούν όλες οι επίκαιρες ερωτήσεις, εκτός από δύο. Η μια δεν θα συζητηθεί λόγω αναρμοδιότητας η τέταρτη με αριθμό 881/30-6-2020 επίκαιρη ερώτηση πρώτου κύκλου της Βουλευτού Α΄ Αθηνών του ΜέΡΑ25 κ. Αγγελικής Αδαμοπούλου, προς τον Υπουργό Δικαιοσύνης με θέμα: «Την επείγουσα εκκρεμότητα νομοθετικής μέριμνας σχετικά με την λογοκλοπή».

Η άλλη ερώτηση δεν συζητείται κατόπιν συνεννόησης, η τέταρτη με αριθμό 901/6-7-2020 επίκαιρη ερώτηση δεύτερου κύκλου του Βουλευτή Αχαΐας του Συνασπισμού Ριζοσπαστικής Αριστεράς κ. Κωνσταντίνου Μάρκου προς τον Υπουργό Δικαιοσύνης με θέμα: «Παρεμβάσεις στη δικαιοσύνη του Υπουργού Ανάπτυξης Άδωνι Γεωργιάδη».

Θα συζητηθεί η τρίτη με αριθμό 888/3-7-2020 επίκαιρη ερώτηση πρώτου κύκλου της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Υγείας, με θέμα: «Να οριστεί άμεσα Διοικητικό Συμβούλιο και Διοικητής στο Γενικό Νοσοκομείο Λάρισας».

Κυρία Λιακούλη, έχετε τον λόγο για δύο λεπτά για την πρωτολογία σας.

**ΕΥΑΓΓΕΛΙΑ ΛΙΑΚΟΥΛΗ:** Καλησπέρα σας, κύριε Πρόεδρε, κύριε Υπουργέ. Κύριε Υπουργέ για άλλη μια φορά συναντιόμαστε οι δυο μας και έχουμε γνωριστεί πια καλά και δυστυχώς αυτά που μοιραζόμαστε διαρκώς αφορούν το Γενικό Νοσοκομείο Λάρισας. Μέχρι πότε –αναρωτιέμαι- αυτούς τους ρόλους εμείς οι δύο θα έχουμε.

Σχετικά πάλι με το Γενικό Νοσοκομείο σήμερα θα πρέπει να μας εξηγήσετε ή εδώ έχουμε τη νίκη του κραταιού παραγοντισμού που δεν μπορείτε να τα βρείτε μεταξύ σας και να ορίσετε διοικητικό συμβούλιο στο Γενικό Νοσοκομείο Λάρισας -γράφετε και σβήνετε ονόματα κατάλληλων και ακατάλληλων ανθρώπων- ή σκοπίμως -που δεν θέλω να το πιστέψω- επεξεργάζεστε σχέδιο να βάλετε λουκέτο στο Γενικό Νοσοκομείο της Λάρισας. Σας τα λέω με πολύ σεβασμό στο πρόσωπό σας και εν μέσω πανδημίας. Αλλά την πανδημία το ΕΣΥ το δικό μας την έβγαλε, κύριε Υπουργέ πέρα, αυτό το υποβαθμισμένο, το πίσω από την πόρτα ιδιωτικοποιημένο –ντεμί- κ.λπ. ΕΣΥ. Δεκαέξι μήνες εξακόσιες πενήντα εκκρεμείς υποθέσεις στο Γενικό Νοσοκομείο Λάρισας!

Έρχομαι σήμερα σαν εκπρόσωπος των φορέων και των πολιτών της πόλης να σας πω ότι το κεντρικό μας νοσοκομείο στον ιστό και στην καρδιά της πόλης που κανένας δεν αμφισβητεί την αξία του πανεπιστημιακού νοσοκομείου, αλλά σας λέμε δυνατά και καθαρά ότι είναι ένα νοσοκομείο που πρέπει να μείνει. Το υποβαθμίζετε διαρκώς. Οι διευθυντές των κλινικών είναι ανάστατοι, σας στέλνουν μηνύματα. Η Ένωση Ιατρών, Νοσοκομείων και Κέντρων Υγείας Λάρισας, η ΕΙΝΚΥΛ, ετοιμάζεται για αποχή. Την Τετάρτη ενημερώνει τους φορείς και προχωράει περαιτέρω. Δεν έχετε ορίσει διοικητή, δεν συμμετέχουμε στα προγράμματα ΕΣΠΑ που έχουν ανοίξει, δεν αναβαθμίζουμε απολύτως τίποτα, είμαστε σε κενό απόλυτο και δεν ορίζετε διοικητικό συμβούλιο.

Σήμερα καλείστε να μας πείτε τι από τα δύο συμβαίνει. Δεν μπορείτε να συμφωνήσετε μεταξύ σας τα κατάλληλα πρόσωπα; Δεν μπορείτε να βρείτε διοικητή; Να σας προτείνουμε εμείς, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κυρία Λιακούλη.

Θα απαντήσει ο Υφυπουργός Υγείας κ. Βασίλειος Κοντοζαμάνης.

Κύριε Κοντοζαμάνη, καλησπέρα σας, καλή εβδομάδα. Έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κυρία Λιακούλη, ελπίζω και εύχομαι να τα λέμε και μετά την επίλυση των προβλημάτων που ταλανίζουν όχι μόνο το Γενικό Νοσοκομείο της Λάρισας, αλλά και άλλα ζητήματα που αφορούν γενικά το Εθνικό Σύστημα Υγείας.

Το είπατε και μόνη σας. Αναφέρεται στην ερώτησή σας ότι καταρρέει το Νοσοκομείο της Λάρισας, αλλά είπατε στην εισήγησή σας ότι παρά τα όποια προβλήματα, το νοσοκομείο αυτό, μαζί με τις υπόλοιπες δομές του Εθνικού Συστήματος Υγείας, κατάφεραν και αντεπεξήλθαν με τον καλύτερο δυνατό τρόπο στη διαχείριση της πανδημίας, όλες οι υγειονομικές δομές της Λάρισας και ειδικά τα δύο νοσοκομεία, το Πανεπιστημιακό και το Νομαρχιακό. Σήκωσαν κυριολεκτικά στις πλάτες τους μεγάλο βάρος.

Εμείς δεν είμαστε υπέρ της θεωρίας συνομωσίας. Όχι, δεν υπάρχουν σενάρια προκειμένου να κλείσει το Νοσοκομείο της Λάρισας. Υπάρχουν μόνο σενάρια αναβάθμισης και εκσυγχρονισμού του νοσοκομείου αυτού.

Θα σας πω συγκεκριμένα ότι κατά την περίοδο της πανδημίας προετοιμαστήκαμε για να την αντιμετωπίσουμε. Για το Νοσοκομείο της Λάρισας και του Πανεπιστημιακού προσλάβαμε συνολικά δεκαεπτά άτομα ιατρικό προσωπικό και ογδόντα τέσσερα λοιπό προσωπικό. Λειτούργησαν επαρκώς οι κλίνες νοσηλείας αποκλειστικής χρήσης για ασθενείς με κορωνοϊό, δεκαεννιά κλίνες εντατικής θεραπείας και ογδόντα δύο κλίνες απλής νοσηλείας. Επομένως μια τέτοια υποδομή και ταυτόχρονα μια τέτοια προετοιμασία και ετοιμότητα δεν θα μπορούσε να επιτευχθεί σε καμμία περίπτωση εάν ίσχυαν οι ισχυρισμοί σας περί υγειονομικής δομής υπό κατάρρευση.

Το Κουτλιμπάνειο, λοιπόν, αποτέλεσε, και αποτελεί και θα συνεχίσει να αποτελεί μια μάχιμη δομή του Εθνικού Συστήματος Υγείας με τα όποια προβλήματα, τις ελλείψεις και τα κενά που έχει. Σε καμμία περίπτωση δεν αρνούμαστε ότι υπάρχουν κενά. Δεν λύνονται όλα τα προβλήματα, οι ελλείψεις, οι στρεβλώσεις σε έναν χρόνο. Είναι προβλήματα χρόνια και δεν επιλύονται από τη μία στιγμή στην άλλη. Προσπαθούμε να βρούμε λύσεις. Είμαστε βέβαιοι ότι -άλλωστε όλοι εκ του αποτελέσματος κρίνονται- θα βρούμε τις βέλτιστες δυνατές λύσεις.

Λυπάμαι πραγματικά, γιατί είμαι βέβαιος ότι αντιλαμβάνεστε το ικανοποιητικό σημείο ετοιμότητας και λειτουργίας του νοσοκομείου αυτού. Μιλάτε για κατάρρευση την περίοδο αυτή.

Κυρία Λιακούλη, τα προβλήματα, όπως σας είπα, υπάρχουν και δεν τα αρνούμαστε. Η καθυστέρηση της τοποθέτησης του νέου διοικητή και νέων μελών του Διοικητικού Συμβουλίου είναι ένα ζήτημα, μια εκκρεμότητα που έχει φτάσει στο τέλος της, επιτρέψτε μου να πω, αλλά να σας θυμίσω ότι στον δημόσιο τομέα υπάρχει συνέχεια στη διοίκηση. Δεν υπάρχει κενό διοίκησης στο νοσοκομείο. Ο διευθυντής ιατρικής υπηρεσίας ασκεί χρέη διοικητή. Τα πάντα υλοποιούνται κανονικά, εκτέλεση προϋπολογισμού και ό,τι άλλο υπάρχει. Βεβαίως χρειάζεται Διοικητικό Συμβούλιο και βεβαίως χρειάζεται διοικητής, αλλά σας λέω ότι η αρμόδια επιτροπή αξιολόγησης, που έχει και την ευθύνη να προτείνει στον Υπουργό Υγείας τα πρόσωπα εκείνα που με συγκεκριμένες προδιαγραφές μπορούν να σταθούν στη θέση του διοικητή, έχουν καταλήξει στο πρόσωπο και τις επόμενες ημέρες το νοσοκομείο θα έχει διοικητή.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Κυρία Λιακούλη, έχετε για τρία λεπτά τον λόγο για τη δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Πολλά μας είπατε, κύριε Υπουργέ, αλλά για την ταμπακιέρα δεν μας μιλήσατε πάλι. Τα ίδια και τα ίδια κουραστήκαμε να ακούμε. Σε εμένα, όμως, δεν θα καταλογίσετε ότι εδώ, σε αυτήν την Αίθουσα σας φέρνω σενάρια για την κατάρρευση του νοσοκομείου, γιατί γράμματα γνωρίζετε και διαβάζετε αυτά που σας στέλνω. Σας φέρνω, λοιπόν, και καταθέτω στα Πρακτικά τόσο τη διαμαρτυρία του Ιατρικού Συλλόγου Λάρισας όσο και της Ένωσης Ιατρών Νοσοκομείων Κέντρων Υγείας, της ΕΙΝΚΥΛ, που θα απέχουν σε λίγο από τα εξωτερικά ιατρεία την Τετάρτη. Για τα προγραμματισμένα χειρουργεία τι θα πείτε; Αυτά που λέτε σε εμένα, «κυρία Λιακούλη μην μας τα λέτε έτσι»; Πώς σας τα λέω; Όπως είναι σας τα λέω.

Διαβάστε, λοιπόν, γιατί δεν θέλω και τον χρόνο μου να σπαταλήσω, γιατί έχω πιο σοβαρά πράγματα να σας πω: «Αδιαφορία της Κυβέρνησης και του Υπουργείου Υγείας για τα στοιχειώδη, ορισμός Διοικητικού Συμβουλίου, το θεωρούμε ύποπτο». Οι γιατροί σας τα λένε αυτά, δεν σας τα λέω εγώ.

Εκκρεμούν ήδη εξακόσιες πενήντα υποθέσεις προς υπογραφή και διεκπεραίωση. Οι γιατροί σας τα λένε αυτά. Δεν σας τα λέω εγώ. Σοβαροί διαγωνισμοί για προμήθεια υλικών και εξοπλισμού. Αναισθησιολογικό υλικό, ακτινολογικός εξοπλισμός, τομογράφοι, εξοπλισμός για ΜΕΘ και ΜΑΦ μέσα στον κορωνοϊό. Οι γιατροί σας λένε αυτά. Δεν σας τα λέω εγώ. Άρα, όταν λέτε «Κυρία Λιακούλη, μην φέρνετε εδώ την κατάρρευση» θα μιλάτε στους γιατρούς δι’ εμού και θα απευθύνεστε στους γιατρούς.

Άρα, συμφωνία κυρίων. Το νοσοκομείο πνέει τα λοίσθια. Έχετε δεκάξι μήνες. Εγώ είμαι ευγενής εκ φύσεως. Έχω μία αστική ευγένεια και απέναντι στα πρόσωπα των Υπουργών. Δεν θέλω όμως να με προκαλείτε γιατί τότε θα σας πω ότι ορίσετε για λίγες ημέρες διοικητή του Γενικού Νοσοκομείου Λάρισας τον κ. Μπαλή ο οποίος παραιτήθηκε γιατί μάλωσε με τον κ. Σερέτη, τον διπεάρχη. Και το Υπουργείο σας παρακολουθεί λες και πρόκειται για παιδική χαρά, κύριε Υπουργέ. Και το νοσοκομείο είναι έρμαιο με εξακόσιες πενήντα εκκρεμείς υποθέσεις και δεκαέξι μήνες χωρίς διοικητή και Διοικητικό Συμβούλιο. Το ΕΣΠΑ άνοιξε όμως και το νοσοκομείο το οποίο θέλει να φτιάξει καινούργια πτέρυγα, θέλει καινούργιο εξοπλισμό κ.λπ., δεν έχει τίποτα από αυτά. Να σας πω και κάτι ακόμα.

Κύριε Υπουργέ, πρέπει να ασχοληθείτε με το νοσοκομείο. Κάνω έκκληση αυτήν τη στιγμή. Ασχοληθείτε προσωπικά ο ίδιος διότι στις 30-6 πριν από λίγες μέρες ορίσετε συμβούλιο κρίσης τους διοικητές του ΣΥΡΙΖΑ και κάνετε ανάκληση της απόφασης. Γελάει ο κόσμος όλος. Κι έρχονται κι άλλα πράγματα με τα οποία θα γελάσει ο κόσμος. Αλήθεια σας λέω. Πιστέψτε με, θα τα δείτε αύριο μεθαύριο. Γαστρεντερολογική, γυναικολογική κατάσταση εν μέσω πανδημίας; Και ΜΕΘ;

Επιτρέψτε μου να σας πω, κύριε Κοντοζαμάνη, επειδή σας έχω παρακολουθήσει στην πρώτη γραμμή της πανδημίας και του κορωνοϊού και θέλω να είμαι δίκαιη. Αυτά που κάνετε τα κάνετε. Την πανδημία, εγώ πρώτα από το Βήμα της Βουλής και της Ολομέλειας είπα ότι η Κυβέρνηση την διαχειρίστηκε ορθά. Όμως μη λέτε εσείς ότι διαχειρίζεστε τις υποθέσεις του Γενικού Νοσοκομείου Λάρισας. Διότι τίποτα δεν κάνατε γι’ αυτό. Ούτε διοικητή ορίσατε, ούτε Διοικητικό Συμβούλιο ορίσετε. Σήμερα ήρθα με την ελπίδα ότι θα με διώξετε σε ένα λεπτό λέγοντάς μου «αυτός είναι ο διοικητής, αυτό είναι το Διοικητικό Συμβούλιο». Πραγματικά ο τρόπος με τον οποίο το διαχειρίζεστε είναι σαν να σπέρνετε θύελλες. Θα θερίσετε ανέμους.

Ήδη όλη η κοινωνία της Λάρισας να ξέρετε ότι έχει χάσει την αθωότητά της, κύριε Υπουργέ. Είναι όλοι υποψιασμένοι. Ειλικρινά αν δούμε στο άμεσο παρελθόν τι έχει συμβεί, λίγους μήνες πριν την πανδημία, όταν ο Υπουργός Υγείας επισκέφτηκε την πόλη της Λάρισας και το πανεπιστημιακό νοσοκομείο και τις δηλώσεις που έκανε μετά, θα αντιληφθούμε ότι οι καιροί είναι πονηροί. Συνεπώς, η αθωότητα δικαίως έχει χαθεί από πολλούς.

Παρακαλούμε πάρα πολύ, λοιπόν, κύριε Υπουργέ, τα ονοματεπώνυμα των διοικητών και των μελών του Διοικητικού Συμβουλίου. Τι να μας πείτε σήμερα; Θα μας πείτε ότι δεν βρίσκετε μέλη του Διοικητικού Συμβουλίου; Σας προτείνουμε εμείς άξιους τεχνοκράτες, όπως τους θέλετε εσείς με μπλε κουστούμια, μπλε γραβάτες. Όπως τους θέλετε. Κομμένους και ραμμένους στα μέτρα σας. Αλλά να λειτουργήσει το νοσοκομείο, γιατί το νοσοκομείο πεθαίνει και μαζί του πεθαίνει ένα μεγάλο κομμάτι της πόλης. Αυτό έρχομαι σήμερα να σας πω. Περιμένω την απάντησή σας με πολύ μεγάλη αδημονία, τουλάχιστον τώρα, αν μας μιλήσετε για την ταμπακιέρα.

Ευχαριστώ.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ο κ. Κοντοζαμάνης έχει τρία λεπτά για τη δευτερολογία του.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κυρία Λιακούλη, δεν είμαι μέλος της επιτροπής αξιολόγησης των διοικητών. Υπάρχει μια συγκεκριμένη διαδικασία για την επιλογή του διοικητή. Σας είπα ότι έχει φτάσει στο τέλος. Έχει γίνει όλη η διαδικασία όπως έπρεπε να έχει γίνει και είναι θέμα ημερών προκειμένου να δούμε σε ΦΕΚ το όνομα του διοικητή και των μελών του Διοικητικού Συμβουλίου. Αλλά θα επανέλθω πάλι στην ταμπακιέρα, όπως λέτε.

Το νοσοκομείο λειτουργούσε κανονικά αυτή την περίοδο και έγιναν πράγματα. Σας υπενθυμίζω την λειτουργία της γαστρεντερολογικής κλινικής. Σας υπενθυμίζω το σχέδιο της ενεργειακής αναβάθμισης του νοσοκομείου, όπου η διεύθυνση τεχνικών υπηρεσιών του Υπουργείου Υγείας και με τη σύμφωνη γνώμη της 5ης Υγειονομικής Περιφέρειας έλαβε απόφαση να σταλεί προς ένταξη στο Υπουργείο Ανάπτυξης η υλοποίηση της πράξης αυτής που αφορά σε παρεμβάσεις ενεργειακής αναβάθμισης, όπως αποτυπώνονται σε τεχνικό δελτίο. Επαναλαμβάνω για μία ακόμη φορά ότι δεν υπάρχει κενό στη διοίκηση. Το νοσοκομείο της Λάρισας λειτουργεί διοικητικά επαρκώς. Θα έχει διοικητή και Διοικητικό Συμβούλιο σε λίγο.

Βεβαίως θα δείτε το επόμενο χρονικό διάστημα ότι θα κάνουμε πράξη αυτά που έχουμε πει. Θα το αναβαθμίσουμε όχι μόνο αυτό αλλά και άλλες δομές και θα λειτουργήσει, όπως πρέπει να λειτουργεί. Μην έχετε κανέναν ενδοιασμό. Εδώ είμαστε και θα τα ξαναπούμε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ. Ωραίο ξεκίνημα κάναμε. Η αρχή είναι το ήμισυ του παντός. Μου αρέσουν αυτοί οι χρόνοι.

Θα συζητηθεί η πρώτη με αριθμό 887/3-7-2020 επίκαιρη ερώτηση δεύτερου κύκλου του Βουλευτή Πρέβεζας του Συνασπισμού Ριζοσπαστικής Αριστεράς, κ. Κωνσταντίνου Μπάρκα προς τον Υπουργό Υγείας με θέμα: «Σε διακινδύνευση η ομαλή λειτουργία του Νοσοκομείου Πρέβεζας, λόγω έλλειψης νεφρολόγων και αναισθησιολόγων».

Κύριε Μπάρκα, καλησπέρα και καλή εβδομάδα. Έχετε δυο λεπτά στη διάθεσή σας για την πρωτολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, σας ευχαριστώ πολύ. Καλή εβδομάδα και σε εσάς.

Θα ήθελα να κάνω ένα σχόλιο για αυτά που άκουσα στην προηγούμενη επίκαιρη ερώτηση ως απάντηση του Υπουργού πριν μπω στο θέμα της δικής μου ερώτησης. Έχει να κάνει με το Νοσοκομείο της Πρέβεζας. Εμείς έχουμε μια πρωτοτυπία ξέρετε. Η Κυβέρνηση των αρίστων αποφάσισε να κάνει διοικητή του Νοσοκομείου Πρέβεζας τον πρόεδρο της ΝΟ.Δ.Ε. Άρτας και διοικητή στο Νοσοκομείο Άρτας τον πρώην πρόεδρο της ΝΟ.Δ.Ε. Πρέβεζας. Κάνουμε μια αλλαγή στους προέδρους της ΝΟ.Δ.Ε. Είναι μια καλή πρωτοτυπία.

**ΠΡΟΕΔΡΕΥΩΝ (Απόστολος Αβδελάς):** Κλείστε το εδώ και περάστε στην ερώτησή σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Βεβαίως.

Κύριε Υπουργέ, έντονη ανησυχία έχει προκαλέσει στους πολίτες της Πρέβεζας και της ευρύτερης περιοχής του νομού μας η έλλειψη ιατρικού προσωπικού στο Νοσοκομείο της Πρέβεζας. Έχουμε περάσει πλέον τον καιρό της πανδημίας. Έχετε έναν χρόνο Κυβέρνηση και δυστυχώς το Γενικό Νοσοκομείο της Πρέβεζας συνεχώς υποβαθμίζεται.

Τα βασικά προβλήματα που αυτήν τη στιγμή αντιμετωπίζουμε είναι ότι η νεφρολογική κλινική, κύριε Υπουργέ, έχει, νομίζω, έναν γιατρό. Θεωρώ ότι έχει έναν γιατρό. Ο διευθυντής της νεφρολογικής κλινικής βρίσκεται υπό συνταξιοδότηση. Το αναισθησιολογικό, κύριε Υπουργέ, έχει δύο αναισθησιολόγους. Αυτό δυστυχώς έχει την αδυναμία να μην καλύπτονται οι εφημερίες του μήνα στο Νοσοκομείο της Πρέβεζας. Άρα, καταλαβαίνετε ότι με αυτό τον τρόπο δυσχεραίνει ο ρόλος και η λειτουργία της χειρουργικής κλινικής. Τον προηγούμενο μήνα δεν καταφέραμε να καλύψουμε τις εφημερίες δέκα ημερών.

Κύριε Υπουργέ, η παθολογική κλινική -αν και δεν αναφέρεται στην συγκεκριμένη ερώτηση- είναι και αυτή σε δυσχέρεια. Ο διευθυντής της παθολογικής κλινικής είναι και αυτός προς συνταξιοδότηση. Πόσο να αντέξει ο άνθρωπος; Επί της ουσίας μένουμε με δύο παθολόγους. Άρα, καταλαβαίνετε, κύριε Υπουργέ, ότι δυσχεραίνει πάρα πολύ η λειτουργία των τριών βασικών κλινικών του γενικού νομαρχιακού Νοσοκομείου της Πρέβεζας.

Επειδή είναι το νοσοκομείο μας και πρέπει να υπάρχει νοσοκομείο σε κάθε νομό, επειδή καλύπτει τεράστιο όγκο πολιτών το συγκεκριμένο νοσοκομείο, θα ήθελα να σας ρωτήσω, κύριε Υπουργέ, τι προτίθεται να κάνει το Υπουργείο το επόμενο διάστημα ώστε να καλύψει τα κενά των ιατρών τα οποία υπάρχουν αυτήν τη στιγμή στο Γενικό Νοσοκομείο Πρέβεζας, έτσι ώστε να αποκατασταθεί η ομαλή λειτουργία του νοσοκομείου.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπάρκα.

Και σ’ αυτή την ερώτηση θα απαντήσει ο Υφυπουργός Υγείας, κ. Βασίλειος Κοντοζαμάνης.

Κύριε Υπουργέ, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):**

Ευχαριστώ, κύριε Πρόεδρε.

Κύριε Μπάρκα, πριν απαντήσω στην ερώτηση επιτρέψτε μου ένα σχόλιο. Μην μας λέτε για τις επιλογές μας στις διοικήσεις των νοσοκομείων γιατί θα σας πούμε και εμείς για τις δικές σας. Βάλατε διοικητές σε νοσοκομείο που δεν είχαν καν πτυχίο. Υπάρχουν κι άλλα πάρα πολλά παραδείγματα.

Σε κάθε περίπτωση τα προβλήματα του Νοσοκομείου της Πρέβεζας δεν είναι τωρινά. Κυβερνήσατε επί πέντε χρόνια και εσείς. Παραλάβαμε κάποια προβλήματα και προσπαθούμε να τα επιλύσουμε. Πράγματι το νοσοκομείο παρουσιάζει ελλείψεις σε ιατρικό προσωπικό χωρίς όμως να διακινδυνεύει η ομαλή λειτουργία του. Αυτό οφείλεται κυρίως στις άμεσες ενέργειες στις οποίες έχει προβεί η διοίκηση του νοσοκομείου μαζί με τη διοίκηση της 6ης Υγειονομικής Περιφέρειας. Κατ’ αρχάς, για την κάλυψη των εφημεριακών αναγκών μετακινείται προσωπικό από τα κέντρα υγείας της περιοχής.

Έχει εγκριθεί η θέση επικουρικού γιατρού ειδικότητας αναισθησιολογίας η οποία, δυστυχώς παραμένει κενή, λόγω έλλειψης ενδιαφέροντος, και υπάρχει αίτημα στελέχωσης του νοσοκομείου με καθεστώς απόδειξης παροχής υπηρεσιών για τις θέσεις αναισθησιολογίας και νεφρολογίας το οποίο εγκρίθηκε από το Υπουργείο.

Ολοκληρώνεται, επίσης, το επόμενο χρονικό διάστημα στα συμβούλια κρίσης ο διορισμός για την κάλυψη μόνιμων θέσεων ιατρικού προσωπικού των παρακάτω ειδικοτήτων: Δύο θέσεις Επιμελητών Β΄ Παθολογίας, μία θέση Επιμελητή Β΄ Νεφρολογίας, μία θέση Επιμελητή Β΄ Ιατρικής Βιοπαθολογίας και μία θέση Επιμελητή Β΄ Γαστρεντερολογίας.

Αυτές είναι οι ενέργειες που υλοποιεί η 6η Υγειονομική Περιφέρεια και μπορεί το Νοσοκομείο της Πρέβεζας να λειτουργήσει με επάρκεια και ασφάλεια. Παράλληλα επεξεργαζόμαστε -το έχω πει και σε προηγούμενες ερωτήσεις που έχουμε απαντήσει- ένα πλαίσιο κινήτρων κυρίως για τα περιφερειακά νοσοκομεία, για τις άγονες περιοχές, για τις απομακρυσμένες, έτσι ώστε να δώσουμε τη δυνατότητα προσέλκυσης ιατρικού και λοιπού προσωπικού σε αυτές τις περιοχές σε ειδικότητες κυρίως που έχουμε ελλείψεις, διότι υπάρχουν ειδικότητες που παρουσιάζονται ελλείψεις όχι μόνο στα νοσοκομεία της περιφέρειας, αλλά και στα νοσοκομεία στα μεγάλα αστικά κέντρα.

Έχουμε δεσμευτεί από το Βήμα της Βουλής ότι πολύ σύντομα θα παρουσιάσουμε την πρότασή μας. Μάλιστα, είχαμε πει ότι και το κόμμα σας έχει παρουσιάσει κάποιες συγκεκριμένες προτάσεις επί του θέματος και θα είμαστε έτοιμοι να παρουσιάσουμε το πλάνο αυτό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Κύριε Μπάρκα, έχετε κι εσείς τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Κύριε Πρόεδρε, δεν ακούσαμε τίποτα από τον Υπουργό. Γενικόλογα πράγματα και επί της ουσίας τίποτα. Μας είπε ότι θα μπει στη διαδικασία να βγάλει θέσεις και στο Γενικό Νοσοκομείο τώρα υπάρχει πρόβλημα. Η Νεφρολογική Κλινική δεν έχει γιατρούς και οι άνθρωποι που κάνουν αιμοκάθαρση, άνθρωποι από την ευρύτερη περιοχή του νομού μας που πηγαίνουν να κάνουν αιμοκάθαρση, δεν υπάρχει γιατρός να τους βοηθήσει.

Μας λέτε για την Παθολογική Κλινική. Ορίστε, δημοσίευμα: «Γιατρός με μπλοκάκι ζητείται στο Γενικό Νοσοκομείο Πρέβεζας. Στα όριά της η Παθολογική Κλινική». Και μας λέει ο Υπουργός ότι θα βγάλει δύο γιατρούς.

Ακύρωσαν, κύριε Υπουργέ, τέσσερις προσλήψεις παθολόγων γιατρών στα Κέντρα Υγείας Καναλακίου και Πάργας, τα οποία έβγαλε ο ΣΥΡΙΖΑ, ακύρωσαν τις προσλήψεις αυτές, δεν υπάρχουν γιατροί και έρχονται τώρα και μας λένε ότι κάνουν μετακινήσεις από τα κέντρα υγείας. Ποιες; Ανακοίνωσαν, λέει, προσλήψεις στο Γενικό Νοσοκομείο, όταν έκαναν μετακινήσεις νοσηλευτριών εν μέσω πανδημίας. Μας κοροϊδεύει ο κόσμος. Έχουμε καταθέσει ένα σωρό ερωτήσεις για τις ελλείψεις…

Θα τις καταθέσω, κύριε Πρόεδρε, και στα Πρακτικά για να υπάρχουν.

Κύριε Υπουργέ, γελάτε, και δεν κάνετε τίποτα. Μην μας λέτε πολλά πράγματα για τους διοικητές γιατί εσείς είχατε μπει με την ταμπέλα των αρίστων, κύριε Υπουργέ. Σωστά; Εσείς οι άριστοι. Μην μας λέτε, λοιπόν, πολλά για τους διοικητές.

Εμείς κάναμε και πρόταση, κύριε Υπουργέ, να τους μεταθέσετε στις πόλεις τους για να μην έχουν τα έξοδα μετακινήσεων των διοικητών, αλλά το αφήνω στην άκρη αυτό γιατί το ξεπεράσαμε.

Πότε θα κάνετε προσλήψεις; Βάλτε το όριο τώρα, κύριε Υπουργέ, και πείτε μας ότι σε έξι μήνες από τώρα το νοσοκομείο θα έχει νεφρολόγο, παθολόγο, γενικό γιατρό και αναισθησιολόγο. Διότι εμείς, κύριε Υπουργέ, αυτές τις ελλείψεις τις είχαμε καλύψει -κι ας λέτε ό,τι θέλετε εσείς- και σε δύσκολες περιόδους. Δεν είχαμε πρόβλημα ποτέ με το νεφρό.

Όποτε δημιουργούνταν πρόβλημα με τη λειτουργία των υπόλοιπων κλινικών, κύριε Υπουργέ, βρίσκαμε τον τρόπο και καλύπταμε τα κενά. Σε συνεργασία με τους γιατρούς κάναμε πράξεις, κάναμε προτάσεις, είχαμε ένα σκληρό πλαίσιο, αλλά τα καταφέραμε. Εσείς που είστε εκτός μνημονίων τι κάνετε; Πού είναι εκείνες οι περιβόητες προσλήψεις; Θα δει το Νοσοκομείο της Πρέβεζας καμμιά πρόσληψη; Γιατί μέχρι τώρα μόνο κούφια λόγια, δεν έχετε κάνει τίποτα απολύτως.

Καλό είναι να επισκεφτείτε και την περιοχή. Να έρθετε να δείτε ιδίοις όμμασι το τι συμβαίνει. Καταγγέλλει σήμερα άνθρωπος πως πήγε στο Κέντρο Υγείας Πάργας και ήταν κλειστό. Πού είναι οι προσλήψεις των γιατρών που είχαν δρομολογηθεί από την προηγούμενη κυβέρνηση, αυτήν την ανάλγητη κυβέρνηση η οποία δεν έκανε τίποτα, βρε παιδί μου;

Οι τέσσερις παθολόγοι για το κέντρο υγείας πού είναι; Πού είναι οι προσλήψεις; Ανακοινώνετε προσλήψεις οι οποίες είχαν δρομολογηθεί από την προηγούμενη κυβέρνηση και, μάλιστα, κομμένες και ραμμένες γιατί τις πάτε αλλού. Αυτά είχαν δρομολογηθεί.

Εσείς τι κάνετε; Γιατί δεν κάνετε τίποτα; Οι νεφροπαθείς δηλαδή πόσο θα περιμένουν από το Υπουργείο; Για πείτε μας. Πείτε ότι δρομολογείτε την πρόσληψη γιατρών. Πόσο θα μπορούν να περιμένουν; Οι παθολόγοι τι θα κάνουν; Θα πηγαίνουν και στο νεφρό να βοηθούν και τους γιατρούς εκεί πέρα; Και τα ΤΕΠ πώς θα λειτουργούν, οι αναισθησιολόγοι, τα χειρουργεία, η χειρουργική κλινική;

Ρόιδο, τα έχετε κάνει, κύριε Υπουργέ. Να έρθετε από εκεί να δείτε τα πράγματα. Μιλήστε με τους Βουλευτές σας και με τα στελέχη σας να δείτε τι συμβαίνει. Αυτά που σας έστειλε ο Διοικητή της 6ης ΥΠΕ, που δεν ξέρω αν τα έστειλε αυτός γιατί κι αυτός δεν έχει εικόνα του τι συμβαίνει, είναι πράγματα που δεν συμβαίνουν. Υπάρχει σοβαρό πρόβλημα. Εγώ σας το λέω σε ανθρώπινο πεδίο και επίπεδο. Δεν είναι η υγεία πεδίο αντιπαράθεσης, προφανώς, αλλά μην ανακοινώνετε πράγματα τα οποία δεν έχουν γίνει ή της προηγούμενης κυβέρνησης. Πάει να κλείσει το νεφρό. Πού θα κάνουν αιμοκάθαρση οι άνθρωποι;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπάρκα.

Κύριε Υπουργέ, έχετε κι εσείς τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Μπάρκα, το είπα και στην πρωτολογία μου, αναρωτιέμαι, λοιπόν, μετά από αυτά που λέτε, γιατί τα πέντε προηγούμενα χρόνια που το κόμμα σας ήταν στην κυβέρνηση δεν δώσατε εσείς τις λύσεις;

**ΚΩΝΣΤΑΝΤΙΝΟΣ ΜΠΑΡΚΑΣ:** Μα, τις δώσαμε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Και σε ένα χρόνο διαλύθηκαν όλα αυτά που είχατε χτίσει;

**ΚΩΝΣΤΑΝΤΙΝΟΣ ΜΠΑΡΚΑΣ:** Απολύτως!

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Εντάξει. Τι ακριβώς κάνατε για το Νοσοκομείο Πρέβεζας; Μας λέγατε ότι μαζευόσασταν και δίνατε λύσεις. Δεν είναι να μαζευόμαστε και να δίνουμε λύσεις. Σας είπα συγκεκριμένα πράγματα τα οποία κάναμε και κάνουμε. Σας είπα ότι η κρίση ολοκληρώνεται τον Αύγουστο. Έχουμε πει πάρα πολλές φορές ότι στην περίοδο της πανδημίας αυξήσαμε, μέσω επικουρικού προσωπικού, τις δυνάμεις στο Εθνικό Σύστημα Υγείας. Ο αρχικός προγραμματισμός ήταν για δύο χιλιάδες άτομα και έχουμε ξεπεράσει τις πέντε χιλιάδες προσλήψεις επικουρικού προσωπικού. Ολοκληρώνονται, όπως σας είπα, οι κρίσεις για το ιατρικό προσωπικό και βεβαίως ακολουθούν κι άλλες κρίσεις από προηγούμενους διαγωνισμούς που αφορούν και την πρωτοβάθμια φροντίδα υγείας.

Θέλω να σας ξεκαθαρίσω κάτι. Τα προβλήματα δεν λύνονται από τη μια μέρα στην άλλη. Βεβαίως οφείλουμε να διασφαλίζουμε την ομαλή λειτουργία κάθε υγειονομικού σχηματισμού. Μην ξεχνάμε ότι την περίοδο της πανδημίας δώσαμε μια μεγάλη μάχη και αντιμετωπίσαμε την απειλή αυτή και τα χρονικά περιθώριά μας μειώθηκαν δραματικά προκειμένου να προχωρήσουμε σε περαιτέρω διαδικασίες και αποφάσεις, προκειμένου να καλύψουμε τα κενά και τις ελλείψεις, και μάλιστα σε μόνιμη βάση, διότι πρέπει να δώσουμε μόνιμες λύσεις στο σύστημα υγείας και όχι προσωρινές είτε με επικουρικό προσωπικό, είτε με οτιδήποτε άλλο.

Κάνουμε ό,τι μπορούμε να κάνουμε και είμαι βέβαιος ότι πολύ σύντομα θα έχουμε συγκεκριμένες λύσεις, αναδιατάσσοντας το γερασμένο Εθνικό Σύστημα Υγείας και βεβαίως εκσυγχρονίζοντας τις υγειονομικές δομές, διασφαλίζοντας την ισότιμη πρόσβαση όλων των πολιτών σε σύγχρονες υπηρεσίες υγείας.

**ΚΩΝΣΤΑΝΤΙΝΟΣ ΜΠΑΡΚΑΣ:** Θα λειτουργήσει το νεφρό, κύριε Υπουργέ; Θα λειτουργήσει η Παθολογική;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Θα καλυφθούν όλα. Σας είπα ότι καταρχήν θα λειτουργεί και η Παθολογική και το νεφρό.

**ΚΩΝΣΤΑΝΤΙΝΟΣ ΜΠΑΡΚΑΣ:** Αυτά που λέτε…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας είπα ότι ολοκληρώνονται οι κρίσεις σε συγκεκριμένες…

**ΚΩΝΣΤΑΝΤΙΝΟΣ ΜΠΑΡΚΑΣ:** Πότε;

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Μέχρι τέλος Αυγούστου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Θα περάσουμε τώρα στην δεύτερη με αριθμό 891/5-7-2020 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ.Ανδρέα Πουλάπρος τον Υπουργό Υγείας, με θέμα: «Κίνητρα για προσλήψεις γιατρών στα νοσοκομεία των νησιών και των ακριτικών περιοχών».

Κύριε Πουλά, καλησπέρα σας. Έχετε δύο λεπτά στη διάθεσή σας.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Θα μου επιτρέψετε για ένα λεπτό να αναφερθώ σε ένα θέμα που κυριαρχεί αυτή την εβδομάδα και το Σαββατοκύριακο βέβαια. Θα ήθελα να αναφερθώ στο φλέγον ζήτημα των τελευταίων ημερών, που δεν είναι άλλο από την προκλητική απόφαση του Ερντογάν να μετατρέψει την Αγία Σοφία σε τζαμί.

Καλούμε, λοιπόν, εμείς την Κυβέρνηση να αντιδράσει αποτελεσματικά. Φυσικά αναμένουμε και την έμπρακτη αντίδραση όλων των διεθνών οργανισμών, των Ηνωμένων Πολιτειών, της Ρωσίας, της Ευρωπαϊκής Ένωσης και του Συμβουλίου της Ευρώπης. Η απόφαση αυτή του Τούρκου προέδρου αποτελεί προσβολή για όλον τον πολιτισμένο κόσμο και τον χριστιανισμό.

Ας έρθουμε τώρα στην ερώτηση: Κύριε Υπουργέ, η έξαρση της πανδημίας του COVID-19 έφερε στο προσκήνιο μεγάλα κενά σε προσωπικό που αντιμετωπίζουν τα δημόσια νοσοκομεία στις νησιωτικές και ακριτικές περιοχές της χώρας μας.

Ιδιαίτερα μετά από το άνοιγμα του τουρισμού στη χώρα μας και την αύξηση των εισαγόμενων και εγχώριων κρουσμάτων η ανάγκη κάλυψης αυτών των κενών είναι πιο επιτακτική από ποτέ.

Ας μην ξεχνάμε ότι οι ήδη υποστελεχωμένες υγειονομικές δομές των νησιών μας είναι επιφορτισμένες με την κάλυψη των νησιωτών, των τουριστών και των μεταναστών.

Κατά καιρούς τίθεται επί τάπητος το ζήτημα της θέσπισης επιπλέον κινήτρων που θα καταστήσουν πιο ελκυστική την υπηρέτηση ενός ειδικευμένου γιατρού στα νοσοκομεία των άγονων και δυσπρόσιτων περιοχών της χώρας.

Όλως προσφάτως, το Εργαστήριο Οργάνωσης και Αξιολόγησης των Υπηρεσιών Υγείας του ΕΚΠΑ και το Εργαστήριο Οικονομικών Διοίκησης Υγείας του Πανεπιστημίου Πειραιώς ξεκίνησαν από κοινού μελέτη, με σκοπό τη διεύρυνση και τον προσδιορισμό νέων κινήτρων, ώστε να βοηθηθεί η πρόσληψη και η παραμονή των γιατρών σε νησιωτικές περιοχές της χώρας.

Προηγουμένως, και συγκεκριμένα τον Φεβρουάριο του 2019, η τότε κυβέρνηση ΣΥΡΙΖΑ είχε συστήσει για τον σκοπό αυτό ειδική επιτροπή, ενώ τον Αύγουστο του ίδιου έτους η νυν πολιτική ηγεσία του Υπουργείου Υγείας συνέστησε εκ νέου επιτροπή, με αντικείμενο τη χορήγηση συγκεκριμένων κινήτρων στους γιατρούς, ώστε να καλύψουν τις οργανικές θέσεις στις άγονες περιοχές.

Ας σημειωθεί ότι μέχρι σήμερα, εδώ και σχεδόν έναν χρόνο, δεν έχει ανακοινωθεί πόρισμα ούτε έχουν διατυπωθεί συγκεκριμένες προτάσεις από την επιτροπή που συστάθηκε με ευθύνη της παρούσας πολιτικής ηγεσίας του Υπουργείου Υγείας. Παρ’ όλα αυτά, οι υγειονομικές ανάγκες των νησιών μας παραμένουν, οι τραγικές ελλείψεις του προσωπικού εξακολουθούν να υφίστανται και τα δημόσια νοσοκομεία μας συνεχίζουν να υποβαθμίζονται, δημιουργώντας ανασφάλεια στους νησιώτες και τους ακρίτες μας.

Κύριε Υπουργέ, θα θέλαμε να μας ενημερώσετε για το πόρισμα της επιτροπής που ανακοινώσατε ότι συστήσατε τον Αύγουστο του 2019 για την κάλυψη των άγονων περιοχών με γιατρούς, σύμφωνα με το δελτίο Τύπου του Υπουργείου Υγείας στις 28-8-19.

Ποιο ήταν το πόρισμα που σας παρέδωσε -εάν σας παρέδωσε- η επιτροπή που είχε συστήσει με τη σειρά του ο ΣΥΡΙΖΑ, με την υπ’ αριθμόν 8048/6-2-19, απόφαση του Γενικού Γραμματέα του Υπουργείου Υγείας, με το ίδιο αντικείμενο;

Τέλος, να μας πείτε ποιες είναι οι προθέσεις σας και ο σχεδιασμό σας για τη θέσπιση επιπλέων οικονομικών, επιστημονικών, διοικητικών κινήτρων για την προσέλκυση ιατρικού προσωπικού στις άγονες και δυσπρόσιτες περιοχές.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Στην επίκαιρη ερώτηση θα απαντήσει ο Υφυπουργός Υγείας κ. Βασίλειος Κοντοζαμάνης.

Κύριε Κοντοζαμάνη, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Πουλά, κατ’ αρχάς, σχετικά με την επιτροπή στην οποία αναφέρεστε, αυτή δεν υπάρχει ούτε και συστάθηκε ποτέ. Υπάρχει ανάθεση μιας μελέτης από το Υπουργείο Νησιωτικής Πολιτικής σε δύο εργαστήρια του Εθνικού και Καποδιστριακού Πανεπιστημίου Αθηνών και του Πανεπιστημίου Πειραιώς, από την οποία μελέτη θα προκύψει συγκεκριμένο πόρισμα περί τα τέλη Αυγούστου-αρχές Σεπτεμβρίου.

Είναι αυτό που είπαμε, ότι εξετάζουμε τα κίνητρα τα οποία πρέπει να δοθούν, προκειμένου, όχι μόνο να προσελκύσουμε, αλλά και να δώσουμε τη δυνατότητα να παραμείνουν οι επαγγελματίες υγείας στις νησιωτικές περιοχές και σε απομακρυσμένες περιοχές της χώρας.

Πριν λίγες ημέρες, στον κοινοβουλευτικό έλεγχο κλήθηκα να απαντήσω σε ανάλογη ερώτηση συναδέλφου σας, σχετικά με τη στελέχωση αγροτικών ιατρείων και στην απάντηση που έδωσα αναφέρθηκα λίγο ανατολικότερα απ’ ό,τι άλλες φορές στον σχεδιασμό μας, αναφορικά με τα κίνητρα που πρέπει να δοθούν στο Εθνικό Σύστημα Υγείας, προκειμένου να αποτελέσουν οι περιοχές αυτές, οι νησιωτικές, οι ηπειρωτικές, οι απομακρυσμένες και άγονες, επιλέξιμους και ελκυστικούς προορισμούς για τους γιατρούς διαφόρων ειδικοτήτων.

Συμφωνώ μαζί σας ότι τα κίνητρα αυτά πρέπει να είναι οικονομικά, επιστημονικά και διοικητικά.

Έχουμε δεσμευτεί, λοιπόν, στο Σώμα ότι σε σύντομο χρονικό διάστημα θα παρουσιάσουμε τη συγκεκριμένη πρότασή μας, η οποία θα ακολουθείται από νομοθετική πρωτοβουλία που θα οδηγήσει στη θέσπιση των αναγκαίων εκείνων κινήτρων που θα καταστήσουν τις άγονες περιοχές ελκυστικούς προορισμούς.

Βασικά στοιχεία αυτού του πλάνου μας αποτελούν ο επαναπροσδιορισμός του πλαισίου των άγονων περιοχών. Η αναθεώρηση των κινήτρων που δίνονται, έτσι ώστε να γίνουν ισχυρότερα, προσελκύοντας τις προτιμήσεις περισσοτέρων γιατρών. Η ενίσχυση της συνεχιζόμενης εκπαίδευσης. Η βελτίωση των συνθηκών επαγγελματικής εξέλιξης. Η ενίσχυση των οικονομικών παροχών και άλλων ωφελημάτων και η βελτίωση των συνθηκών διαβίωσης.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Κύριε Πουλά, έχετε τον λόγο για τρία λεπτά.

**ΑΝΔΡΕΑΣ ΠΟΥΛΑΣ:** Κύριε Υπουργέ, με εκπλήσσετε, γιατί θεωρούσα ότι είχατε μπει στη διαδικασία να κάνετε όλες τις απαραίτητες ενέργειες, ώστε να έχουμε ένα πόρισμα.

Σχετικά με το πόρισμα που έχουν αναφέρει οι κύριοι που κυβέρνησαν πριν, ο ΣΥΡΙΖΑ, δεν υπάρχει πόρισμα; Γι’ αυτό δεν λέτε κουβέντα. Δεν μας είπατε αν υπάρχει πόρισμα, αν βγήκε κάτι από αυτή την επιτροπή που είχαν συστήσει οι προηγούμενοι. Ένα είναι αυτό.

Το δεύτερο είναι ότι γνωρίζετε πολύ καλά τις ανάγκες που έχουν οι περιοχές αυτές. Η έλλειψη των κρεβατιών ΜΕΘ, ΜΑΦ, η έλλειψη σε γιατρούς. Τελευταία, με τη νομοθετική ρύθμιση που φέραμε για να μην πηγαίνουν οι αγροτικοί γιατροί υπάρχει και μια υποστελέχωση στα αγροτικά ιατρεία των νησιών μας.

Όλα αυτά είναι θέματα τα οποία χρήζουν άμεσης αντιμετώπισης και ειδικά τώρα. Γιατί τώρα ανοίγει η χώρα μας. Δηλαδή, από τις 15 Ιουνίου, θα ανοίξει στην Αγγλία, στις 20 του μήνα θα ανοίξει στη Σουηδία και πιθανόν να μπουν και οι Ηνωμένες Πολιτείες Αμερικής, δηλαδή θα έρθουν τουρίστες και από αυτή την περιοχή. Πώς σκέφτεστε, λοιπόν, να αντιμετωπίσετε όλο αυτό το πιθανό «κύμα» που θα προκύψει από τον κορωνοϊό;

Είναι θέματα τα οποία είναι πάρα πολύ σοβαρά και στα οποία θα πρέπει να δώσετε άμεση προτεραιότητα. Γιατί, πραγματικά, στα νησιά αυτή τη στιγμή υπάρχει και ένα άλλο μεγάλο θέμα.

Στα αεροδρόμια έλεγχοι για τον κορωνοϊό γίνονται ή γίνονται μόνο δειγματοληπτικά; Και από ποιους γίνονται; Γίνονται μόνο από τους στρατιωτικούς γιατρούς που έχετε πάρει και τους χρησιμοποιείτε για να κάνουν τα τεστ; Οι ΚΟΜΥ πού πήγαν; Δεν πρέπει να ενεργοποιηθούν; Δεν πρέπει να γίνουν περισσότερα; Βλέπετε ότι κάθε μέρα ο αριθμός αυξάνει. Άρα θα πρέπει να χρησιμοποιήσουμε όλα τα μέσα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πουλά.

Κύριε Υφυπουργέ, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Πουλά, ούτε βρήκαμε κάποιο πόρισμα από την προηγούμενη κυβέρνηση σε ό,τι αφορά τα κίνητρα ούτε διαβάσαμε κάτι σχετικό. Σας είπα ότι υπάρχει συγκεκριμένη μελέτη που εκπονείται και περί τα τέλη Αυγούστου-αρχές Σεπτεμβρίου θα είμαστε σε θέση να έχουμε το πόρισμα αυτό, προκειμένου να έχουμε μετά τη νομοθετική πρωτοβουλία πολύ γρήγορα, έτσι ώστε να θεσπίσουμε τα κίνητρα αυτά.

Αναφερθήκατε στην ερώτησή σας στα κίνητρα για τις άγονες και τις απομακρυσμένες περιοχές. Επιτρέψτε μου να διαχωρίσω την ερώτησή σας αυτή από το τι συμβαίνει τώρα την περίοδο του κορωνοϊού και πώς το αντιμετωπίσαμε και πώς το αντιμετωπίζουμε. Πιστεύω ότι είναι δύο διαφορετικά πράγματα και δεν πρέπει να τα συγχέουμε.

Καταβάλλουμε συνέχεια προσπάθειες, προκειμένου να καλύψουμε τα κενά στις άγονες και απομακρυσμένες περιοχές, με εγκρίσεις επικουρικού, αλλά και μόνιμου προσωπικού.

Γνωρίζετε -και εσείς είστε γιατρός- ότι σε πολλές των περιπτώσεων οι θέσεις βγαίνουν άγονες και είναι ένα θέμα το οποίο πρέπει να μας απασχολήσει. Αναγκαζόμαστε να μετακινούμε ιατρικό και λοιπό προσωπικό από άλλες δομές για συγκεκριμένα χρονικά διαστήματα.

Η κατάσταση πράγματι είναι προβληματική, αλλά δεν μπορεί να συνεχίζεται επ’ αόριστον. Και πρέπει να γίνει αντιληπτό ότι είμαστε αναγκασμένοι να μετακινούμε ιατρικό προσωπικό, από τη στιγμή που πρέπει όλα μας τα νησιά, οι άγονες και οι απομακρυσμένες περιοχές να καλύπτονται υγειονομικά και ειδικότερα τώρα, την περίοδο του κορωνοϊού, και κάτι τέτοιο θα συνεχίζεται μέχρι να βρούμε τις κατάλληλες λύσεις.

Η αναθεώρηση των υφιστάμενων κινήτρων και η εξεύρεση νέων θα δώσει σίγουρα λύσεις. Είμαστε βέβαιοι προς αυτό. Δουλεύουμε προς αυτή την κατεύθυνση και ελπίζουμε η πρόταση την οποία θα φέρουμε να υπερψηφιστεί από το σύνολο των κοινοβουλευτικών κομμάτων.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

Προχωρούμε στην επόμενη ερώτηση. Είναι η έβδομη, με αριθμό 905/6-7-2020, επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Υγείας, με θέμα: «Όχι στην παραχώρηση του Κέντρου Υγείας Πύλης Αξιού μέχρι να εξευρεθεί κατάλληλος και επαρκής χώρος υποδοχής και λειτουργίας των υπηρεσιών του».

Κύριε Τριανταφυλλίδη, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, στις 30 Μαΐου σας ρώτησα για την προοπτική των εργαζομένων στο ΕΣΥ που δεν έχουν μόνιμη σχέση εργασίας, για τους τέσσερις χιλιάδες εργαζόμενους από το πρόγραμμα του ΟΑΕΔ, για τους επικουρικούς γιατρούς, για το λοιπό επικουρικό προσωπικό. Και ξέρετε, υπάρχει μια αίσθηση ευθύνης. Δεν ρώτησες, τελείωσες και έφυγες, αλλά μια συνεχής διαδικασία μέχρι να ολοκληρωθεί αυτό που συνομολογήσαμε, αυτό που συμφωνήσαμε. Και αυτό που συμφωνήσαμε -θυμάμαι τότε στα Πρακτικά της Βουλής, μπορεί να ανατρέξει κάποιος- είναι ότι είναι απολύτως αναγκαίοι και οι τέσσερις χιλιάδες του ΟΑΕΔ και οι επικουρικοί γιατροί και το λοιπό επικουρικό προσωπικό.

Μαθαίνω, κύριε Υπουργέ, ότι δεν συζητάτε στο εσωτερικό της Κυβέρνησης προς μια θετική κατεύθυνση, δηλαδή της αυτονόητης μετατροπής των λόγων σας σε έργο, δηλαδή της μετατροπής των συμβάσεων σε αορίστου χρόνου, αλλά σε αρνητική κατεύθυνση, στην κατεύθυνση της μη ανανέωσης των συμβάσεων ορισμένου χρόνου. Ακόμη κι εκεί σκέφτεστε να φτάσετε. Μαθαίνω και παρακαλώ πολύ να το διαψεύσετε και να επιβεβαιώσετε ότι μένετε στη θέση που είχατε εκφράσει στις 30 Μαΐου ότι όλοι θα παραμείνουν γιατί όλοι αυτοί χρειάζονται.

Και σας είχα θέσει τότε την ερώτηση: Θα αναλάβετε την ευθύνη να αφήσετε γυμνή τη χώρα, την ώρα που ο κορωνοϊός χτυπά απειλητικά την πόρτα μας; Το αξίωμα και η αρχή είναι δεδομένη: Κανείς εργαζόμενος στο ΕΣΥ χωρίς μόνιμη σχέση εργασίας. Γι’ αυτό άλλωστε μεθαύριο Τετάρτη καλεί και η ΠΟΕΔΗΝ, για να γίνουν όλες οι συμβάσεις μόνιμης σχέσης εργασίας στο Εθνικό Σύστημα Υγείας, έτσι ώστε τα πολύ σημαντικά χειροκροτήματα που καλούσατε να βγαίνουν στα μπαλκόνια και να χειροκροτούν, κύριε Υπουργέ, να λάβουν σάρκα και οστά. Είναι η στοιχειώδης τιμή και ο σεβασμός σε αυτόν τον κόσμο των εργαζομένων που έχουν μπει στα τμήματα με κορωνοϊό και που θα συνεχίσουν να αντιμετωπίζουν το δεύτερο κύμα.

Δεύτερον, στις 19 Ιουνίου, κύριε Κοντοζαμάνη, σας ζήτησα να αξιοποιηθεί για τη Θεσσαλονίκη το «Λοιμωδών», σε συνδυασμό με το ιστορικό 424 στο κέντρο της πόλης ως χώρος υποδοχής, επιβεβαίωσης και αντιμετώπισης της σοβαρότητας κρουσμάτων κορωνοϊού, έτσι ώστε να αποσυμφορηθούν τα εν λειτουργία νοσοκομεία «ΑΧΕΠΑ», «Παπανικολάου» κ.λπ.. Γιατί υπάρχουν και άλλα περιστατικά, επίσης πολύ σοβαρά, καρκινοπάθειες, καρδιοπάθειες κ.λπ., που πρέπει τα νοσοκομεία να συνεχίσουν να παρέχουν την κρίσιμη αρωγή τους, την υγειονομική περίθαλψη σε αυτούς τους ασθενείς.

Έρχομαι τώρα στο περιεχόμενο της ερώτησης. Εδώ όχι μόνο δεν σκέφτεστε να εξοπλίσετε την πόλη μου, τη Θεσσαλονίκη του ενάμιση εκατομμυρίου κόσμου, με επιπλέον χώρο υποδοχής, επιβεβαίωσης και αντιμετώπισης σοβαρότητας ή μη των κρουσμάτων κορωνοϊού, αλλά σκέφτεστε ειλικρινά -σοβαρά το λέτε;- σε καιρό κορωνοϊού να κλείσετε το Κέντρο Υγείας της Πύλης Αξιού; Και θα πω στην δευτερομιλία μου για ποιο κέντρο υγείας μιλάμε. Μιλάμε για ένα κέντρο υγείας το οποίο καλύπτει τριακόσιες τριάντα χιλιάδες κόσμο. Καλύπτει όλη τη δυτική Θεσσαλονίκη. Μιλάμε για έναν χώρο που δέχτηκε μόνο το 2018 ενενήντα τέσσερις χιλιάδες επισκέπτες. Έχει δεκαέξι ειδικότητες, έχει ακτινολογικά, μικροβιολογικά εργαστήρια, έχει κέντρο μάνας - παιδιού, οικογενειακής αντιμετώπισης. Σκέπτεστε σοβαρά;

Σήμερα ο κ. Τσιάρας, ο συνάδελφός σας, ήταν στο Υπουργείο Μακεδονίας - Θράκης και αντί να χτυπήσει συναγερμό η Κυβέρνηση εν όψει των κρουσμάτων που αυξάνονται του κορωνοϊού, σκεφτήκατε -λέει- το Κέντρο Υγείας Πύλης Αξιού να το κάνετε τι; Να επεκτείνετε το Δικαστικό Μέγαρο! Πότε; Σε καιρό κορωνοϊού! Πότε; Τον καιρό που φύγαμε από τον Φεβρουάριο που ήταν δύο χιλιάδες κρούσματα και πήγαμε στα διακόσια είκοσι χιλιάδες κρούσματα παγκοσμίως. Αντί λοιπόν να εξοπλίσουμε την πόλη, σκέπτεστε σοβαρά; Οι δημοσιογραφικές πληροφορίες λένε ότι ο κ. Τσιάρας είπε ότι θα συγκροτηθεί επιτροπή, η οποία μέχρι το τέλος του έτους θα αποφανθεί για το τι θα γίνει το εξαώροφο κτήριο του ΙΚΑ της Πύλης Αξιού.

Ειλικρινά, κύριε Υπουργέ, σας κοιτώ στα μάτια. Περιμένω να διαψεύσετε ότι η Κυβέρνηση σκέπτεται να κλείσει δομή, μονάδα υγείας εν καιρώ κορωνοϊού. Αυτό είναι αυτοκαταστροφικό. Αυτό είναι παράλογο, είναι παραλογισμός.

Περιμένω.

**ΠΡΟΕΔΡΕΥΩΝ (Απόστολος Αβδελάς):** Το είπατε, κύριε Τριανταφυλλίδη, ευχαριστούμε πολύ.

Και σε αυτή την ερώτηση θα απαντήσει ο Υφυπουργός Υγείας κ. Βασίλειος Κοντοζαμάνης.

Κύριε Κοντοζαμάνη, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Τριανταφυλλίδη, δεν θα απαντήσω σε δημοσιογραφικές πληροφορίες, γιατί πάλι ήρθατε εδώ να μας πείτε ότι έχουν ληφθεί ήδη αποφάσεις, πράγμα το οποίο δεν το γνωρίζουμε εμείς στην Κυβέρνηση, πόσο μάλλον όταν το μαθαίνουμε από εσάς στην Αξιωματική Αντιπολίτευση.

Επιτρέψτε μου να πω δύο πράγματα. Πρώτον, σε ό,τι αφορά τους συμβασιούχους του ΟΑΕΔ που σας είχα απαντήσει σε σχετική ερώτηση, πάλι λάθος είναι οι πληροφορίες σας εδώ. Δεν το έχουμε αφήσει το θέμα και μάλιστα σήμερα ξανασυναντηθήκαμε με αντιπροσωπεία των συμβασιούχων αυτών.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Συναντηθήκατε, αλλά πού καταλήξατε;

**ΠΡΟΕΔΡΕΥΩΝ (Απόστολος Αβδελάς):** Κύριε Τριανταφυλλίδη, δεν σας διέκοψε, σας παρακαλώ.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κληροδοτήσατε ένα πρόβλημα. Δώσαμε μια λύση για έναν χρόνο και προσπαθούμε να βρούμε λύση στο ζήτημα αυτό μόνιμη.

Και επειδή μιλήσατε για μόνιμες λύσεις και λέτε ότι στο εθνικό σύστημα υγείας πρέπει να υπάρχουν μόνιμες λύσεις -ναι, πρέπει-, σας υπενθυμίζω ότι η δική σας η κυβέρνηση ήταν αυτή που εισήγαγε τον θεσμό του επικουρικού προσωπικού, που είναι προσωρινές λύσεις στο σύστημα υγείας. Δεν καταφέρατε να δώσετε μόνιμες λύσεις στο σύστημα υγείας.

Σας διαβεβαιώ λοιπόν ότι δεν υφίσταται επί της ουσίας καμμία απολύτως συγκεκριμένη πρόταση. Δεν έχει συζητηθεί με τη συμμετοχή του Υπουργείου Υγείας. Η πλήρης και επαρκής υγειονομική κάλυψη των κατοίκων των περιοχών αυτών που καλύπτει σήμερα γεωγραφικά και αφ’ ετέρου η αναβάθμιση των παρεχόμενων υπηρεσιών είναι θέμα υψίστης προτεραιότητας για εμάς. Το Κέντρο Υγείας Πύλης Αξιού αποτελεί τη ναυαρχίδα στην πρωτοβάθμια φροντίδα υγείας στην περιοχή και μάλιστα να σας δώσω εγώ μια πληροφορία, δεν ξέρω αν την έχετε κι αυτή. Πρόσφατα προσπαθήσαμε να εγκαταστήσουμε αξονικό τομογράφο, το οποίο δεν κατέστη εφικτό, διότι χρειάζονται οι κατάλληλες παρεμβάσεις στη στατικότητα του κτηρίου. Επόμενος, στόχος μας είναι να ανοίγουμε και να εκσυγχρονίζουμε δομές και όχι να κλείνουμε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Τριανταφυλλίδη, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Αρχίσατε να αποκτάτε καλές συνήθειες. Γιατί η προηγούμενη κυβέρνησή σας έκλεινε νοσοκομεία, όπως το «Λοιμωδών». Είναι καλό ότι σε αυτό μας μιμείστε.

Ως προς το δεύτερο, το ότι δεν ξέρει η δεξιά τι ποιεί η αριστερά στην ίδια Κυβέρνηση, τι ποιεί το Υπουργείο Δικαιοσύνης σε σχέση με το Υπουργείο Υγείας, μην παίρνετε όρκο. Κατ’ αρχάς, ότι ο κ. Τσιάρας σήμερα ήταν στη Θεσσαλονίκη δεν το διαψεύδετε. Το ότι συζήτησε με αντιπροσωπεία για το συγκεκριμένο θέμα, τον τρόπο αξιοποίησης του συγκεκριμένου εξαώροφου κτηρίου, ούτε αυτό το διαψεύδετε, θέλω να πιστεύω, εκτός και αν οι Θεσσαλονικείς δεν είδαν τον κ. Τσιάρα, αλλά είδαν κάποιον άλλο, σωσία του κ. Τσιάρα, στη Θεσσαλονίκη.

Έρχομαι λοιπόν στην ουσία. Μου αρκεί αυτό που λέτε ότι αποτελεί τη ναυαρχίδα. Και θα έλεγε κανείς ότι σαφώς και θα έπρεπε να υπάρξει, κύριε Κοντοζαμάνη, ένας άλλος χώρος που, όταν βρεθεί, θα μπορούσε να τεθεί το συγκεκριμένο θέμα. Γιατί το λέω αυτό; Γιατί στον τρίτο, τέταρτο, πέμπτο, και έκτο όροφο στεγάζονται -για να καταλαβαίνει και ο κόσμος για τι μιλάμε- ιατρεία και λειτουργούν με διευρυμένο ωράριο από τις 7.00 το πρωί μέχρι τις 8.30 το βράδυ, σταθμοί μάνας - παιδιού, μικροβιολογικό εργαστήριο, ακτινολογικό εργαστήριο, κυτταρολογικό εργαστήριο, ιατρείο σπιρομέτρησης, ιατρείο τεστ παπ.

Εκεί συνεδριάζει και η Πρωτοβάθμια Υγειονομική Επιτροπή που κρίνει ανθρώπους ΑΜΕΑ. Και θέλω να σας πω να γίνουμε χρήσιμοι. Πάρτε τώρα τηλέφωνο. Υπάρχουν 50.000 ευρώ που εξειδικεύτηκαν από τον Παύλο τον Πολάκη και τον Ανδρέα τον Ξανθό από την προηγούμενη διοίκηση για να μπει σύστημα air condition. Ξέρετε τι είναι να έχετε άνθρωπο με καροτσάκι και να στάζει στον ιδρώτα για να ανέβει στον έκτο, για να πάει να κάνει την αξιολόγηση στην υγειονομική επιτροπή; Υπάρχει το κονδύλι 50.000 ευρώ. Κάντε το. Με 35 και 40 βαθμούς, πώς δουλεύουν οι εκατόν δέκα εργαζόμενοι στο κέντρο υγείας και -σε απόλυτα ίσο και ισότιμο βαθμό- πώς πηγαίνουν οι ασθενείς, οι συγγενείς τους, οι συνοδοί τους; Σας λέω για άτομα ΑΜΕΑ που στάζουν από ιδρώτα για να προσέλθουν στις υπηρεσίες τις συγκεκριμένες.

Και επειδή είστε η Κυβέρνηση που τα αξιολογεί «Laissez faire et laissez passer», ζήτηση, προσφορά κ.λπ., τώρα η ΠΟΕΔΗΝ λέει ότι σκέφτεστε να ξαναφέρετε εργολάβους στα νοσοκομεία, παρά την απόφαση του Ευρωπαϊκού Δικαστηρίου.

Μένω σε αυτά που λέτε, εγώ σας πιστεύω. Και αν θέλετε, σε αυτό ενώσαμε δυνάμεις. Το ζητούμενο από τον κόσμο που μας βλέπει είναι «κόμματα, ενώστε δυνάμεις». Γιατί όταν βρεθείς με τον άνθρωπό σου σε ένα χειρουργείο, δεν υπάρχει από εδώ, από εκεί, από πάνω, από κάτω. Πρέπει να δώσουμε λύσεις. Και αυτό σας λέω, γι’ αυτές τις λύσεις.

Το παθολογικό είχε δεκαέξι χιλιάδες, το παιδιατρικό τέσσερις χιλιάδες, το πνευμονολογικό τέσσερις χιλιάδες, το καρδιολογικό οκτώ χιλιάδες και το ορθοπεδικό δέκα χιλιάδες επισκέψεις. Το σύνολο είναι πενήντα τέσσερις χιλιάδες επισκέψεις το 2018. Ο κ. Τσιάρας σήμερα στη Θεσσαλονίκη για ποιο πράγμα συγκρότησε επιτροπή και τι θα του πει μέχρι τέλος του έτους για το Κέντρο Υγείας Πύλης Αξιού μαζί με τον δίδυμο αδελφό του που είναι ουσιαστικά το Κέντρο Υγείας στους Αμπελόκηπους, που κι εκείνο έχει εκπληκτική παροχή και στηρίζει όλη τη δυτική Θεσσαλονίκη; Μπήκατε στη σκέψη;

Το λέω για να γραφτεί στα Πρακτικά. Μην ανοίξετε κι άλλο μέτωπο στη Θεσσαλονίκη. Έτσι και τολμήσει κάποιος να θέσει θέμα εν καιρώ κορωνοϊού, να εγκαταλειφθεί μονάδα υγείας, θα ανοίξετε τεράστιο μέτωπο με τον λαό και τους πολίτες της Θεσσαλονίκης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Τριανταφυλλίδη.

Τον λόγο έχει ο κ. Κοντοζαμάνης για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κύριε Τριανταφυλλίδη, επίκαιρη επερώτηση ήταν κι όχι επίκαιρη ερώτηση, γιατί πιάσατε πάρα πολλά θέματα.

Επιτρέψτε μου να πω ότι μου θυμίζετε λίγο την ταινία: «Επιστροφή στο Μέλλον». Διότι μας κάνετε ερώτηση και σήμερα που συζητάμε αυτή την ερώτηση ο κ. Τσιάρας επισκέφτηκε το Δικαστικό Μέγαρο Θεσσαλονίκης. Ναι, είναι δικαίωμά του. Υπουργός Δικαιοσύνης είναι και βεβαίως είναι δικαίωμά του να πάει στο Δικαστικό Μέγαρο. Είναι αρμόδιος. Αλλά βεβαίως όταν συζητούνται θέματα υγείας, συζητούνται με το Υπουργείο Υγείας και θέλω να είμαι σαφής ως προς αυτό.

Για το κέντρο υγείας ήμουν επίσης σαφής.

Και μου δίνετε την ευκαιρία σε αυτό το σημείο να πω και δυο λόγια παραπάνω για το σύστημα της πρωτοβάθμιας φροντίδας υγείας, το οποίο σχεδιάζουμε. Γιατί εσείς αυτό το κάνατε όταν ήρθατε στη Βουλή ως κυβέρνηση να νομοθετήσετε την πρωτοβάθμια φροντίδα υγείας θέλοντας να φτιάξετε τις τοπικές μονάδες υγείας, πρώτα θεσπίσατε τις θέσεις με τις ειδικότητες που θέλατε να προσλάβετε και μετά πήγατε να νομοθετήσετε για την πρωτοβάθμια φροντίδα υγείας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Εμείς ανοίξαμε νοσοκομεία, κύριε Υπουργέ. Εσείς κλείσατε το «Λοιμωδών».

**ΠΡΟΕΔΡΕΥΩΝ (Απόστολος Αβδελάς):** Κύριε Τριανταφυλλίδη, δεν σας διέκοψε.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Σας διαβεβαιώ λοιπόν ότι δεν υπάρχει κανένας λόγος ανησυχίας σε ό,τι αφορά την παροχή υπηρεσιών στην περιοχή της Θεσσαλονίκης. Στόχος μας είναι να αναβαθμίσουμε ακόμα περισσότερο τις υπηρεσίες υγείας. Θα δείτε και σχετικές ανακοινώσεις το επόμενο χρονικό διάστημα. Και σε καμμία περίπτωση να μην υποβαθμίσουμε τις παρεχόμενες υπηρεσίες, αλλά να τις βελτιώνουμε συνέχεια και να έχει πρόσβαση ο κάθε πολίτης τόσο σε πρωτοβάθμιο όσο και σε δευτεροβάθμιο επίπεδο. Γιατί το πρωτοβάθμιο επίπεδο υγείας είναι αυτό που πρέπει να δώσουμε ιδιαίτερη έμφαση, προκειμένου να αντιμετωπίσουμε την πλειονότητα των προβλημάτων υγείας στο επίπεδο αυτό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ. Έχετε απόλυτα δίκιο. Το άφησα γιατί πρόκειται για τη ναυαρχίδα όπως τη χαρακτηρίσατε κι εσείς το Κέντρο Υγείας Πύλης Αξιού. Γι’ αυτό το άφησα και έπρεπε να ακουστεί. Έχει και πάθος για τη Θεσσαλονίκη ο κ. Τριανταφυλλίδης.

Πάμε στην επόμενη ερώτηση. Θα συζητηθεί η όγδοη με αριθμό 894/6-7-2020 επίκαιρη ερώτηση δευτέρου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ.Κρίτωνα - Ηλία Αρσένηπρος τον Υπουργό Υγείας, με θέμα: «Αποκαταστήστε το Γενικό Νοσοκομείο δυτικής Αττικής (ΓΝΔΑ) Αγία Βαρβάρα. Με χειροκροτήματα δεν σώζονται ζωές».

Κύριε Αρσένη, καλησπέρα, καλή εβδομάδα. Έχετε δύο λεπτά στη διάθεσή σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε.

Κύριε Υπουργέ, το θέμα είναι γνωστό κι έχει έρθει σε αυτή την Αίθουσα ξανά και ξανά. Όμως, παρά τις κάποιες δεσμεύσεις σας δεν έχουμε δει πράξεις. Γι’ αυτό και το φέρνω.

Γνωρίζετε πολύ καλά το παλιό «Λοιμωδών» το γνωστό Νοσοκομείο «Αγίας Βαρβάρας». Είναι ένα νοσοκομείο το οποίο έχει προσφέρει ποικιλότροπα στην περιοχή. Η ευρύτερη περιοχή, που αφορά την δυτική Αθήνα και την Β΄ Πειραιά που συνορεύει με την περιοχή της Αγίας Βαρβάρας, είναι μια περιοχή που ξεπερνά το ενάμιση εκατομμύριο πολιτών. Οι υποδομές είναι πραγματικά ελλιπείς στο κομμάτι της υγείας.

Παρ’ όλα αυτά το 2013 με απόφαση του τότε Υπουργού, κ. Γεωργιάδη, διέκοψε στην πράξη τη λειτουργία του, ενώ ο κ. Δένδιας ως Υπουργός Δημόσιας Τάξης είχε ανακοινώσει έναν σχεδιασμό για την κατεδάφιση. Σε κάθε περίπτωση έχουμε ένα νοσοκομείο το οποίο προσφέρει τρομερές υπηρεσίες, με ένα μικροβιολογικό τμήμα το οποίο είναι σε θέση να εξετάζει δείγματα ακόμα και Ηπατίτιδας δ΄, όταν όλα αυτά στέλνονται στο εξωτερικό. Έχουμε ένα πάρα πολύ καλό νεφρολογικό.

Κι όμως δεν μπορεί να σταθεί στα πόδια του για έναν πολύ απλό λόγο. Γιατί το έχετε συνενώσει με το Γενικό Νίκαιας. Δεν έχει αυτόνομο προυπολογισμό και όλα τα χρήματα μένουν στο Γενικό Κρατικό Νίκαιας. Επίσης όλοι οι γιατροί είναι στο Γενικό Κρατικό Νίκαιας. Αυτή τη στιγμή έχουμε ένα νεφρολογικό τμήμα πάρα πολύ σημαντικό. Πηγαίνουν συμπολίτες μας απ’ όλη την Ελλάδα και βρίσκουν θεραπεία. Και δεν έχει καρδιολόγο. Και ξέρουμε ότι αυτές οι κλινικές πρέπει οπωσδήποτε να έχουν καρδιολόγο.

Απ’ όλο το προσωπικό που ανήκει οργανικά στο «Αγία Βαρβάρα» μόνο δεκαοκτώ έχουν μείνει εκεί. Είκοσι είναι στην Νίκαια όπως και το διοικητικό προσωπικό κι οι ειδικευόμενοι και οι επικουρικοί είναι στη Νίκαια.

Οπότε χρειάζεται -και σας καλώ να δεσμευτείτε- ότι θα γίνει τουλάχιστον διασυνδεδεμένο νοσοκομείο, θα έχει τον δικό του προϋπολογισμό και θα έχει επιτέλους το προσωπικό. Και αυτό το λίγο προσωπικό που έχει μείνει οργανικά, τουλάχιστον να μπορεί να το διαχειριστεί και προφανώς να ενισχυθεί.

Κι επίσης, θα θέσω και στην δευτερολογία μου το θέμα που βλέπετε στην επίκαιρη αναφορικά με το πολεοδομικό ζήτημα, το οποίο είναι τεράστιο και δεν επιτρέπει στη διοίκηση να κάνει την παραμικρή επέμβαση στα κτήρια.

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη σας ευχαριστούμε πολύ. Και σε αυτή την ερώτηση θα απαντήσει ο Υφυπουργός Υγείας, κ. Βασίλειος Κοντοζαμάνης.

Ορίστε, κύριε Κοντοζαμάνη, έχετε τρία λεπτά στη διάθεσή σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Αρσένη, συμφωνώ μαζί σας. Με χειροκροτήματα δεν σώζονται ζωές, όπως λέτε στον τίτλο της ερώτησής σας, ούτε βέβαια με πειράματα και τυχαίες κινήσεις. Χρειάζεται γνώση, σχέδιο, μεθοδικότητα, αποφασιστικότητα και κυρίως συναίσθηση της πραγματικότητας. Αυτοί ήταν οι λόγοι που η αντιμετώπιση της πανδημίας του κορωνοϊού στην Ελλάδα στέφθηκε με επιτυχία. Και αυτή δεν ήταν οι λόγοι που κατά τη διάρκεια της μεγάλης περιπέτειας της χώρας μας στην κρίση του 2015 οδηγηθήκαμε στο κλείσιμο των τραπεζών. Και αναφέρομαι στο γεγονός αυτό απλά για υπενθύμισή σας.

Ούτε χειροκροτήματα, ούτε εφησυχασμός, παρά μόνο σχέδιο, μεθοδικότητα και αποφασιστικότητα που πηγάζει από τη συνεχή εργασία και προετοιμασία για την αντιμετώπιση του χειρότερου δυνατού σεναρίου. Γνωρίζουμε πολύ καλά ότι δεν έχουμε τελειώσει, ότι έχουμε δρόμο μπροστά μας έως τη στιγμή που η ιατρική επιστήμη και η ιατρική τεχνολογία θα έχει στη διάθεσή της φάρμακο ή και εμβόλιο που θα αντιμετωπίσουν τον κορωνοϊό. Μέχρι τότε οι δομές του Εθνικού Συστήματος Υγείας θα βρίσκονται σε διαρκή ετοιμότητα και τίποτα δεν θα αφεθεί στην τύχη του, όπως εσείς πιστεύετε.

Στην εισαγωγική φάση της ερώτησής σας αναφερθήκατε σε στοιχεία που καμμία σχέση δεν έχουν με την πραγματικότητα. Αναφέρετε ότι το Εθνικό Σύστημα Υγείας στελεχώνουν εφτά χιλιάδες διακόσια εβδομήντα ένα άτομα, όταν τα πραγματικά νούμερα απέχουν έτη φωτός. Τα νοσοκομεία στελεχώνονται με εβδομήντα πέντε χιλιάδες εφτακόσια δεκαεννέα άτομα ιατρικού-νοσηλευτικού και λοιπού προσωπικού. Τα κέντρα υγείας αντίστοιχα στελεχώνονται με δεκατρείς χιλιάδες τετρακόσια δεκατρία άτομα ιατρικού-νοσηλευτικού και λοιπού προσωπικού.

Επίσης μας εγκαλείται στην ερώτησή σας για μηδενικές προσλήψεις τα έτη 2018 και 2019 κατά τα οποία από τους είκοσι τέσσερις αυτούς μήνες ήμασταν κυβέρνηση τους έξι. Μάλλον κι εδώ μπερδεύεστε.

Ας πάμε λοιπόν στην ουσία της ερώτησης σας που αφορά το Γενικό Νοσοκομείο δυτικής Αττικής. Είναι η τρίτη φορά που -αν θυμάμαι καλά- που καλούμαι σε κοινοβουλευτικό έλεγχο να επαναλάβω το σχέδιό μας για τη λειτουργία του. Ένα πλάνο που είχε ξεκινήσει να εφαρμόζεται στις αρχές του τρέχοντος έτους, αλλά λόγω της πανδημίας και της αξιοποίησης της «Αγίας Βαρβάρας» ως κέντρο νοσηλείας περιστατικών κορωνοϊού αναγκαστικά πήρε παράταση ο χρόνος υλοποίησης της εφαρμογής του.

Αξίζει να αναφερθώ στα εξής σημεία: Πλήρης ανάπτυξη και εκσυγχρονισμός της μονάδας τεχνητού νεφρού. Σήμερα εξυπηρετεί τριάντα εννέα ασθενείς σε καθημερινή βάση και σε δύο βάρδιες. Στόχος μας είναι να φτάσουν τους πενήντα δύο ασθενείς σε ωράριο 08.00΄με 19.00΄το βράδυ. Αυτό θα το πετύχουμε με την ανάπτυξη και των δεκατριών θέσεων συνεδρίας σε συνδυασμό με την ενίσχυση σε αριθμό του ιατρικού και νοσηλευτικού προσωπικού που απαιτείται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ολοκληρώνω, κύριε Πρόεδρε.

Και στη δεύτερη φάση αξιολογούμε την περαιτέρω ανάπτυξη της μονάδας έτσι ώστε να φτάσει τους δεκαοκτώ ασθενείς ανά βάρδια και συνεπώς τους εβδομήντα δύο σε ωράριο 08.00΄ το πρωί με 19.00΄το βράδυ.

Σύσταση και λειτουργία μονάδας ανακουφιστικής φροντίδας. Μπορεί να λειτουργήσει και να αποτελέσει μονάδα πρότυπο αποσυμφορίζοντας όχι μόνο τα γύρω νοσοκομεία, αλλά και τα μεγάλα νοσοκομεία της Αττικής από χρονίως πάσχοντες ασθενείς, παρέχοντας υπηρεσίες υψηλού επιπέδου.

Τρίτον, ενίσχυση της λειτουργίας συγκεκριμένων εξωτερικών ιατρείων, όπως το ηπατολογικό, το δερματολογικό, το οφθαλμολογικό και μικροβιολογικό.

Από τα παραπάνω προκύπτει ξεκάθαρα η πολιτική μας βούληση ενίσχυσης και ανάπτυξης του συγκεκριμένου υγειονομικού σχηματισμού και ο δεδομένος ρόλος του Γενικού Νοσοκομείου δυτικής Αττικής «Αγία Βαρβάρα» στο Εθνικό Σύστημα Υγείας όχι ως μία ακόμα νοσοκομειακή δομή, αλλά ως ένα εξειδικευμένο κέντρο για την αντιμετώπιση συγκεκριμένων κατηγοριών ασθενών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Τον λόγο έχει ο κ. Αρσένης για τρία λεπτά για τη δευτερολογία.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, βρήκατε ευτυχώς δύο λεπτά τουλάχιστον να μιλήσετε για το θέμα. Πάμε στην ουσία του. Μας είχατε πει και σε άλλη επίκαιρη ερώτηση πριν από έναν μήνα τα ίδια πράγματα ότι θα τα κάνατε. Τι έχει υλοποιηθεί από αυτά; Να σας απαντήσω; Τίποτα.

Κύριε Υπουργέ, πότε περιμένετε να υλοποιηθεί ο σχεδιασμός σας; Όταν τελειώσει ο κορωνοϊός; Όταν δεν θα χρειάζεται τόσο πολύ, πλέον, το νοσοκομείο αυτό; Και μετά τι θα κάνετε; Θέλουμε μέτρα σήμερα. Δεν είναι δυνατόν κάθε μήνα να έρχεστε εδώ να δεσμεύεστε και να μην έχει υλοποιηθεί τίποτα για την «Αγία Βαρβάρα».

Πώς θα κάνετε εκσυγχρονισμό για το άλλο θέμα που σας αναφέρω όταν αυτή τη στιγμή υπάρχει μια μεγάλη εκκρεμότητα που είναι το πολεοδομικό; Γιατί κατάργησαν τα μνημόνια και οι κυβερνήσεις τους τον Οργανισμό Ρυθμιστικού Σχεδίου Αθηνών και μένει σε εκκρεμότητα ένα τεράστιο ζήτημα ότι δεν υπάρχει πράξη εφαρμογής για το πολεοδομικό σχέδιο του Νοσοκομείου «Αγίας Βαρβάρας» στην καρδιά της δυτικής Αθήνας. Είναι συγκλονιστικό ζήτημα!

Τι θα κάνετε; Είναι θέμα πολιτικά αν θα το κινήσει το Υπουργείο σας. Δεν θα το κινήσει κάποιος άλλος. Ποιες δράσεις δεσμεύετε τώρα, εδώ να κάνετε για να λυθεί επιτέλους το ζήτημα αυτό; Γιατί χωρίς να υπάρχει πράξη εφαρμογής, κύριε Υφυπουργέ, δεν μπορεί να γίνει μια ανακαίνιση, μόνο πράγματα που μπορεί να γίνουν με άδεια μικρής κλίμακας. Πρέπει να λυθεί αυτό.

Θέλω να δεσμευτείτε ότι θα πάρετε πολιτική πρωτοβουλία και προς τους άλλους συναδέλφους σας των άλλων Υπουργείων γιατί αν δεν κινηθεί το Υπουργείο Υγείας για τα θέματά του προφανώς δεν θα δράσουν και οι άλλοι Υπουργοί.

Όμως για το ζήτημα που σας έθεσα δεν είπατε το παραμικρό για την αυτονομία. Δηλαδή χρειαζόμαστε το λιγότερο να γίνει διασυνδεμένο νοσοκομείο με το Νίκαιας. Τι θα γίνει, θα συνεχίσουν οι άνθρωποι που έχουν οργανική θέση στην «Αγία Βαρβάρα» με τις τόσες κρίσιμες λειτουργίες να εργάζονται στο Νίκαιας με το έτσι θέλω του νοσοκομείου, επειδή έχει την διοικητική αυτοτέλεια να το κάνει; Δεν άκουσα το παραμικρό να λέτε για αυτό.

Τι θα γίνει με τον προϋπολογισμό, που όλα τα χρήματα τα διαχειρίζεται το Νίκαιας; Δεν άκουσα το παραμικρό. Χωρίς αυτά τα δύο ζητήματα και το πολεοδομικό ό,τι λέτε είναι στον αέρα και είναι κοροϊδία απέναντι στους πολίτες της δυτικής Αθήνας. Θέλω να έχετε ξεκάθαρος και να δεσμευτείτε.

Όσο για τα γενικά πολιτικά ζητήματα θα τα συζητήσουμε με τα νομοσχέδια στην Ολομέλεια.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Τον λόγο έχει ο κ. Κοντοζαμάνης για τρία λεπτά επίσης.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας**): Ευχαριστώ, κύριε Πρόεδρε.

Κύριε Αρσένη, κατ’ αρχάς σε ό,τι αφορά το πολεοδομικό ζήτημα του νοσοκομείου είναι ένα θέμα το οποίο το αντιμετώπισε η προηγούμενη κυβέρνηση που το είχε ξεκινήσει, το έχουμε παραλάβει εμείς, το παρακολουθούμε και πιστεύουμε ότι θα το ολοκληρώσουμε.

Βεβαίως αυτό σε καμμία περίπτωση δεν μπορεί να σταθεί εμπόδιο να αναπτύξουμε δομές και υπηρεσίες στην «Αγία Βαρβάρα», όπως με τον τεχνητό νεφρό, όπως με την ανάπτυξη των ιατρείων, όπως κάναμε την περίοδο του κορωνοϊού, που λειτούργησε κλινική για τον κορωνοϊό και μάλιστα ανακαινίστηκε από τη σημερινή ηγεσία του νοσοκομείου. Επομένως μιλάμε με πράξεις και δεν στεκόμαστε πάνω σε αόριστα σχέδια και πλάνα. Το αποδείξαμε αυτό με τον σαφέστερο τρόπο κατά την περίοδο του κορωνοϊού.

Η πολιτική μας βούληση, το είπα και στην πρωτομιλία μου, είναι ξεκάθαρη και δεδομένος ο ρόλος του Νοσοκομείου «Αγίας Βαρβάρας». Θέλουμε να αποτελέσει μία ξεχωριστή δομή, ένα εξειδικευμένο, αυτόνομο κέντρο για την αντιμετώπιση συγκεκριμένων κατηγοριών ασθενών με συγκεκριμένο προγραμματισμό και πλάνο ενεργειών, διασφαλίζοντας τη δημόσια υγεία στην περιοχή και προσφέροντας σύγχρονες υπηρεσίες υγείας στους κατοίκους της περιοχής, που τόσο πολύ το έχουν ανάγκη.

Η επαναφορά στην κανονικότητα θα σημάνει και για το Υπουργείο Υγείας την επιτάχυνση της υλοποίησης του συνόλου των αλλαγών. Έως τότε είμαστε υποχρεωμένοι να προχωρούμε συντηρητικά και με το βλέμμα στραμμένο σε ενδεχόμενη αναζωπύρωση της πανδημίας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ. Μην φύγετε, έχετε ακόμη μία ερώτηση. Κουράγιο, είναι η τελευταία.

Προχωρούμε στην πρώτη ερώτηση με αριθμό 6252/6-5-2020 του κύκλου αναφορών - ερωτήσεων του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Ανέτοιμη η Πρωτοβάθμια Φροντίδα Υγείας (ΠΦΥ) Μαγνησίας για την επόμενη μέρα της μάχης απέναντι στον κορωνοϊό (COVID-19)».

Κύριε Μεϊκόπουλε, καλησπέρα σας, καλή εβδομάδα. Έχετε τον λόγο για δύο λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε. Καλή εβδομάδα να έχουμε.

Κύριε Υπουργέ, εφόσον σωστά και επίσημα πλέον εντάσσεται η πρωτοβάθμια φροντίδα υγείας στον στρατηγικό σχεδιασμό του ΕΟΔΥ για την αντιμετώπιση της πανδημίας, νομίζω ότι το Υπουργείο Υγείας θα πρέπει να έχει μια επακριβή εικόνα για την ετοιμότητα που παρουσιάζουν οι πρωτοβάθμιες δομές σε όλη την Ελλάδα.

Συγκεκριμένα, όμως, θα σας θέσω το παράδειγμα του Νομού Μαγνησίας. Κύριε Υπουργέ, ο Νομός Μαγνησίας διαθέτει τέσσερις τοπικές μονάδες υγείας, έξι κέντρα υγείας όπου μαζί με το Κέντρο Υγείας Βόλου, αλλά και το Περιφερειακό Ιατρείο Αλοννήσου καλύπτουν επί της ουσίας το δύσκολο έργο της πρωτοβάθμιας υγειονομικής περίθαλψης του αστικού ιστού, αλλά και της υπαίθρου. Αυτές οι δομές που σας περιέγραψα αποτελούν και τον άξονα στη μάχη απέναντι και στην πανδημία, αλλά και στην πρωτοβάθμια υγειονομική κάλυψη του πληθυσμού.

Το πρόβλημα είναι, κύριε Υπουργέ, ότι πέρα από τις πάγιες και τις διαχρονικές ανάγκες και ελλείψεις που αντιμετωπίζουν οι πρωτοβάθμιες δομές στη Μαγνησία έρχονται να προστεθούν και οι νέες εξειδικευμένες υγειονομικές ανάγκες όπου και στο επίπεδο αυτό οι δομές αυτές παραμένουν ανοχύρωτες καθώς δεν υπάρχει καν ο στοιχειώδης υγειονομικός εξοπλισμός, προκειμένου να μπορέσει να γίνει η πρώτη αντιμετώπιση, όπως λένε, και να γίνει η ιχνηλάτηση ενός πιθανού κρούσματος.

Να σας ενημερώσω ότι ο Νομός Μαγνησίας έχει ένα ιδιαίτερο γεωγραφικό ανάγλυφο καθώς διαθέτει απομακρυσμένες ορεινές και ημιορεινές περιοχές, παραθαλάσσιες περιοχές, αλλά και νησιωτική περιοχή. Είναι ένας νομός ο οποίος έχει πολλές και μεγάλες τουριστικές ροές ιδιαίτερα τους καλοκαιρινούς μήνες. Συνεπώς η εικόνα που παρουσιάζει αυτή τη στιγμή η πρωτοβάθμια υγεία στη Μαγνησία, κατά τη γνώμη μας, δεν μπορεί ούτε να καλύψει τις στοιχειώδεις ανάγκες του πληθυσμού αφ’ ενός, αλλά αφ’ ετέρου ούτε να ανταποκριθεί με σύγχρονο τρόπο στις νέες και εξειδικευμένες υγειονομικές ανάγκες.

Συνεπώς σύμφωνα με τα δεδομένα που σας παρέθεσα νομίζω ότι το ερώτημα που γεννάται είναι ένα και απλό: Υπάρχει ένας συγκεκριμένος σχεδιασμός από πλευράς Υπουργείου Υγείας, προκειμένου να καλυφθούν οι καταγεγραμμένες ανάγκες όχι σύμφωνα μόνο με την άποψη της Αξιωματικής Αντιπολίτευσης, αλλά σύγχρονα με τα οργανογράμματα που υπάρχουν στις πρωτοβάθμιες δομές του Νομού Μαγνησίας;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μεϊκόπουλε. Θα απαντήσει ο Υφυπουργός Υγείας κ. Βασίλειος Κοντοζαμάνης.

Έχετε τρία λεπτά στη διάθεσή σας, κύριε Κοντοζαμάνη.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας**):Ευχαριστώ, κύριε Πρόεδρε.

Κύριε Μεϊκόπουλε, επιτρέψετε μου να διαφωνήσω. Η κατάσταση δεν είναι όπως την περιγράφετε. Αντίθετα, μάλιστα, οφείλω να σας διαβεβαιώσω ότι η πρωτοβάθμια φροντίδα υγείας στη Μαγνησία είναι λειτουργική και έχει επιχειρησιακή ετοιμότητα για την αντιμετώπιση τυχόν κρουσμάτων της πανδημίας του κορωνοϊού.

Βεβαίως σε ό,τι αφορά το υγειονομικό προσωπικό, και δεν το έχουμε αρνηθεί ποτέ, υπάρχουν ελλείψεις και κενά. Υπάρχουν όμως, και αντίστοιχες ενέργειες που δρομολογούνται τόσο από την υγειονομική περιφέρεια όσο και από τις υπηρεσίες του Υπουργείου Υγείας έτσι ώστε να καλύπτουμε αυτές τις ελλείψεις.

Και το αναφέρω κάθε φορά όταν γίνονται τέτοιους είδους ερωτήσεις από συναδέλφους σας Βουλευτές ότι μαγικές λύσεις δεν υπάρχουν. Υπάρχουν μόνο συγκεκριμένες ενέργειες που αφορούν τις προσλήψεις επικουρικού προσωπικού, τις μετακινήσεις προσωπικού, την επιτάχυνση των διαδικασιών για την πρόσληψη μόνιμου προσωπικού. Αν νομίζετε ότι υπάρχει κάποιος άλλος τρόπος άμεσης κάλυψης των αναγκών αυτών, παρακαλώ πολύ να μας το αναφέρετε.

Παράλληλα με αυτές τις λύσεις που δίνουμε, με τις οποίες διασφαλίζεται η ομαλή λειτουργία του συστήματος, προχωράμε με γρήγορους ρυθμούς την ολοκλήρωση των προσλήψεων στις μόνιμες θέσεις που έχουν προκηρυχθεί. Επειδή μιλάμε με πράξεις και δεν μένουμε στα λόγια, σημειώστε παρακαλώ ότι εντός του Σεπτεμβρίου, μέχρι τέλος Αυγούστου θα έχουν ολοκληρωθεί οι εννιακόσιες πενήντα κρίσεις μόνιμου ιατρικού προσωπικού που βρίσκονται στα συμβούλια κρίσης των υγειονομικών περιφερειών. Τις επόμενες ημέρες βγαίνει στον αέρα μια προκήρυξη εβδομήντα θέσεων ιατρών διαφόρων ειδικοτήτων για κάλυψη των κενών. Δίνουμε έμφαση στις νησιωτικές περιοχές και εντός του Σεπτεμβρίου θα βγει η προκήρυξη με τετρακόσιες και πλέον θέσεις μόνιμου ιατρικού προσωπικού διαφόρων ειδικοτήτων. Η πλειονότητα των θέσεων αυτών αφορά κέντρα υγείας της Επικράτειας.

Υλοποιώντας τον παραπάνω σχεδιασμό, είμαστε αισιόδοξοι ότι το 2020 θα ενισχύσουμε σημαντικά το Εθνικό Σύστημα Υγείας. Σε αυτόν τον σχεδιασμό εντάσσονται και οι υγειονομικές δομές της Μαγνησίας.

Κύριε Μεϊκόπουλε, αναφερθήκατε πολύ αναλυτικά στην ερώτησή σας στις υγειονομικές δομές του Νομού Μαγνησίας. Δεν θέλω να σας κουράσω με αριθμούς και νούμερα, αριθμούς επικουρικού προσωπικού που εγκρίθηκαν και στη συνέχεια προσλήφθηκαν στις δομές αυτές, ούτε με το πλήθος των κρίσεων του μόνιμου ιατρικού προσωπικού που βρίσκεται σε εξέλιξη.

Θα ήθελα να καταθέσω στα Πρακτικά της Βουλής αναλυτικό υπηρεσιακό σημείωμα των αρμόδιων υπηρεσιών του Υπουργείου Υγείας, όπου καταγράφεται με πληρότητα και αναλυτικά σε τι κατάσταση βρίσκεται η κάλυψη των κενών στον Νομό της Μαγνησίας.

(Στο σημείο αυτό ο Υφυπουργός Υγείας κ. Βασίλειος Κοντοζαμάνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, επιτρέψτε μου να σταθώ σε δύο άλλα σημεία, στην επάρκεια του υγειονομικού υλικού και των μέσων ατομικής προστασίας, με την οποία προμηθεύσαμε τα κέντρα υγείας και τις υπόλοιπες δομές πρωτοβάθμιας φροντίδας υγείας. Είναι αναλυτικά όλα τα υλικά αυτά στο ενημερωτικό σημείωμα που κατέθεσα στα Πρακτικά της Βουλής.

Σχετικά με την αναφορά σας περί δυνατότητας ιχνηλάτησης και χειρισμού πιθανών κρουσμάτων του κορωνοϊού: Η επάρκεια σε υγειονομικό υλικό υπήρξε πρώτη μας προτεραιότητα. Είναι γεγονός ότι την περίοδο της έξαρσης του κορωνοϊού υπήρξαν δυσκολίες, όμως, ακόμα και τότε κανένα νοσοκομείο, κανένα κέντρο υγείας ή καμμία άλλη υγειονομική δομή δεν παρουσίασε ελλείψεις σε αυτά τα υλικά. Φροντίσαμε γι’ αυτό με συνέπεια και σήμερα που μιλάμε, υπάρχει απόθεμα σε μέσα ατομικής προστασίας και υγειονομικό υλικό. Όμως, υπάρχει έλεγχος και παρακολούθηση της ροής με την οποία προμηθεύουμε τις υγειονομικές δομές. Όποτε χρειαστεί τροφοδοτούμε τα κέντρα υγείας και τις λοιπές υγειονομικές δομές με τα απαραίτητα αυτά υλικά, διασφαλίζοντας την επάρκειά τους. Με πολύ απλές κουβέντες, προσέχουμε για να έχουμε.

Σε όλα τα κέντρα υγείας εδώ και μήνες έχουμε δώσει συγκεκριμένες οδηγίες για τη διαχείριση των ύποπτων και των επιβεβαιωμένων κρουσμάτων. Η δημιουργία ειδικών χώρων υποδοχής και διαχείρισης εντάσσεται στο πλαίσιο αυτών των οδηγιών. Ειδικά για τις δομές της πρωτοβάθμιας φροντίδας υγείας της Μαγνησίας υπάρχει, επίσης, αναλυτική περιγραφή στο υπηρεσιακό σημείωμα που κατέθεσα στα Πρακτικά της Βουλής, όπου και περιγράφεται αναλυτικά πού και ποιοι χώροι έχουν διαμορφωθεί.

Τέλος, σχετικά με την αναφορά σας περί ιχνηλάτησης και αντιμετώπισης ενδεχόμενων κρουσμάτων, υπάρχει συγκεκριμένη διαδικασία που ακολουθείται. Όταν εντοπιστεί κάποιο κρούσμα, υπάρχουν οδηγίες και συγκεκριμένες ενέργειες που πραγματοποιούνται και σε όποιο κέντρο υγείας εντοπιστεί ύποπτο περιστατικό αυτό απομονώνεται, ακολουθεί ο απαιτούμενος μοριακός έλεγχος και στη συνέχεια, στην περίπτωση που το δείγμα είναι θετικό, υπάρχει συγκεκριμένο πρωτόκολλο που ακολουθείται, στο οποίο εντάσσονται και οι ιχνηλατήσεις που διενεργούνται από τον Εθνικό Οργανισμό Δημόσιας Υγείας και τη Γενική Γραμματεία Πολιτικής Προστασίας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Μεϊκόπουλε, έχετε τον λόγο για τρία λεπτά για τη δευτερολογία σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, σας άκουσα πολύ προσεκτικά. Ας ξεκινήσουμε τουλάχιστον με αυτά που συμφωνούμε. Θεωρώ πως δεν θα διαφωνήσετε, αλλά η έξαρση κρουσμάτων, που παρατηρείται τις τελευταίες ημέρες και ειδικά σε ό,τι αφορά τους τουρίστες που εισέρχονται στη χώρα, νομίζω ότι απαιτεί από μεριάς Υπουργείου Υγείας και αυξημένη αφ’ ενός εγρήγορση, αλλά και αφ’ ετέρου άμεσα ενισχυμένα μέτρα υγειονομικής θωράκισης.

Πιστεύω, επίσης, ότι δεν θα διαφωνήσετε στο ότι δεν υπάρχει δίλημμα μεταξύ υγειονομικής ασφάλειας και οικονομικής βιωσιμότητας της τουριστικής δραστηριότητας. Είμαι σίγουρος πως συμφωνείτε ότι πλέον οι τουριστικές ροές, η επισκεψιμότητα, η τουριστική δραστηριότητα θα εξαρτάται άμεσα από την υγειονομική θωράκιση, ιδιαίτερα των πρωτοβάθμιων δομών. Συνεπώς, νομίζω ότι έχουμε ένα κοινό σημείο, ότι δεν πρέπει να υπάρξει καμμία έκπτωση στα νέα υγειονομικά standards που έχουν δημιουργηθεί.

Κύριε Υπουργέ, σας άκουσα. Είπατε ότι όλες οι πρωτοβάθμιες δομές υγείας στη Μαγνησία είναι έτοιμες από άποψη νέου υγειονομικού εξοπλισμού που να αντιμετωπίζει επαρκώς τις νέες και αυξημένες υγειονομικές ανάγκες και είναι όλες άρτια εξοπλισμένες και έτοιμες.

Μα, πώς τότε ήδη από το Κέντρο Υγείας Αργαλαστής καταγγέλλεται από την διευθύντρια ότι, ενώ το Κέντρο Υγείας Αλμυρού παραλαμβάνει προκαταρκτικό θάλαμο ISOBOX, όλες οι υπόλοιπες πρωτοβάθμιες δομές της Μαγνησίας και της Αργαλαστής δεν διαθέτουν προκαταρκτικό θάλαμο;

Ξέρετε κάτι, κύριε Υπουργέ; Ξέρετε ποιο είναι το περίεργο; Δεν είναι δυνατόν η προμήθεια τέτοιου εξοπλισμού να επαφίεται σε έναν ανταγωνισμό ορισμένων Βουλευτών της Συμπολίτευσης για το ποιος έχει τις περισσότερες διασυνδέσεις προκειμένου να εξασφαλίσει αυτό τον απαραίτητο εξοπλισμό. Αυτό είναι το πρόβλημα νούμερο ένα.

Πάμε στο πρόβλημα νούμερο δυο, η δεύτερη πτυχή από την οποία θα κριθείτε. Ξέρετε πολύ καλά ότι ο Νομός Μαγνησίας διαθέτει πολλές απομακρυσμένες ημιορεινές και ορεινές περιοχές. Πριν από λίγες ημέρες, κύριε Υπουργέ, έγινε ατύχημα. Δύο παιδιά ανέβαιναν σε μια μοτοσυκλέτα. Ήταν ανήλικοι και χτύπησαν πολύ άσχημα. Δεν υπήρχε οδηγός ασθενοφόρου -έγινε στο Τρίκερι- στο Κέντρο Υγείας Αργαλαστής για να πάει να τους παραλάβει. Τους μετέφεραν σε αγροτικό. Ξεκίνησε ασθενοφόρο από τον Βόλο, τους πήρε από το Χόρτο και τους πήγε στην Αργαλαστή. Άρα η εικόνα που μας περιγράψατε νομίζω ότι είναι κάπως μαγική. Και στο Κέντρο Υγείας Αργαλαστής και στο Κέντρο Υγείας Βελεστίνου και στο Κέντρο Υγείας Αλμυρού υπάρχει ζήτημα με τους οδηγούς του ΕΚΑΒ.

Να μην μιλήσουμε για την εικόνα που παρατηρείται, κύριε Υπουργέ, σε επίπεδο Βορείων Σποράδων. Εγώ θα σας αναφέρω μόνο ένα παράδειγμα, ότι στο Κέντρο Υγείας Σκοπέλου από τις πέντε προβλεπόμενες οργανικές θέσεις μόνιμων γιατρών, γενικών γιατρών παθολόγων δεν υπηρετεί ούτε ένας. Στο Περιφερειακό Ιατρείο Αλοννήσου δε, ακόμη και σήμερα υπηρετούν μόνο αγροτικοί γιατροί, δεν υπάρχει κανένας μόνιμος γιατρός που να καλύπτει υγειονομικά το νησί αυτή τη στιγμή.

Επομένως, τα στοιχεία που μας παρατίθενται από τις υπηρεσίες σας, εγώ δεν αντιλέγω, όμως νομίζω ότι δεν αποτυπώνουν επακριβώς την εικόνα που παρουσιάζει αυτή τη στιγμή η πρωτοβάθμια δομή της Μαγνησίας.

Συνεπώς κύριε Υπουργέ, όταν αναφέρομαι σε υγειονομικό εξοπλισμό και υλικοτεχνική υποδομή, δεν αναφέρομαι μόνο στα αναλώσιμα, τα οποία ναι, τα παρέχετε. Εγώ μιλάω για εξοπλισμό πρώτης αντιμετώπισης ενός ενδεχόμενου κρούσματος, ιχνηλάτησης, ιδιαίτερα στη Σκιάθο, που είναι τουριστικός προορισμός υψηλής εμβέλειας.

Νομίζω, κύριε Υπουργέ, ότι εάν καταγράψετε επακριβώς και χωρίς τα φίλτρα, που μπορεί να σας δίνουν οι υπηρεσίες σας, την υγειονομική εικόνα που παρουσιάζει η πρωτοβάθμια δομή της Μαγνησίας, θα δείτε ότι και διαχρονικές παραμένουν οι ανάγκες και οι ελλείψεις της, αλλά και σε επίπεδο των νέων υγειονομικών συνθηκών είναι παντελώς ανοχύρωτη.

Κύριε Υπουργέ, θα ήθελα και μια τελευταία διευκρίνιση. Υπάρχει το θέμα του πλωτού ασθενοφόρου για τις Βόρειες Σποράδες. Είναι μια ορθή κίνηση. Ξεκίνησε από το 2018, από το Υπουργείο Ναυτιλίας. Βάλαμε και εμείς ένα λιθαράκι. Ορθά ο Γενικός Γραμματέας Οικονομικής Πολιτικής σήμερα, ο κ. Τριαντόπουλος προσπαθεί και τρέχει το ζήτημα. Όμως, υπάρχει ένα οξύμωρο. Σε μια δική σας συνάντηση με τους Βουλευτές της Συμπολίτευσης αναφέρατε ότι δεν υπάρχει σχεδιασμός του ΕΚΑΒ για παροχή πλωτού ασθενοφόρου στις Βόρειες Σποράδες και ότι αν κάποια στιγμή υπάρξει ένα τέτοιο πλωτό μέσο θα είναι του Λιμενικού και υπό προϋποθέσεις θα εκτελεί και χρέη διακομιδής ασθενών προς την Ηπειρωτική Μαγνησία.

Μπορείτε να μας ενημερώσετε για το τι ισχύει για να ξέρουμε και εμείς τι μέλλει γενέσθαι; Εάν ολοκληρωθεί, σύμφωνα με τις ημερομηνίες που δίνει ο Γενικός Γραμματέας Οικονομικής Πολιτικής την 1η  Νοεμβρίου να το χειροκροτήσουμε. Αν ισχύει αυτό που λέτε εσείς, νομίζω ότι εμπαίζονται για άλλοι μια φορά οι κάτοικοι των Βορείων Σποράδων.

Ευχαριστώ πάρα πολύ.

**ΠΡΟΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μεϊκόπουλε.

Κύριε Κοντοζαμάνη, έχετε τον λόγο για τρία λεπτά για τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Μεϊκόπουλε, η διαχείριση του κορωνοϊού, κατ’ αρχάς επιτρέψτε μου να πω, δεν είναι θέμα ISOBOX, αν έχει δηλαδή ISOBOX ένα κέντρο υγείας και κάποιο άλλο δεν έχει. Είναι θέμα χώρου.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ένα παράδειγμα…

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Μπορεί κάποιο κέντρο υγείας να έχει χώρο για να υποδεχτεί ένα ύποπτο κρούσμα και κάποιο άλλο να μην έχει γι’ αυτό και τοποθετούμε ISOBOX.

Σας είπα στην πρωτολογία μου ότι υλοποιήσαμε, αναπτύξαμε συγκεκριμένο σχέδιο ενίσχυσης της πρωτοβάθμιας φροντίδας υγείας και κάθε μέρα που περνούσε την περίοδο της πανδημίας κερδίζαμε χρόνο προκειμένου να προετοιμαστούμε ακόμη καλύτερα και να είμαστε σήμερα, που έχει ξεκινήσει η τουριστική περίοδος, ακόμη πιο έτοιμοι, περισσότερο επαρκείς και αποτελεσματικοί προκειμένου να αντιμετωπίσουμε τυχόν ύποπτα κρούσματα κορωνοϊού.

Επειδή αναφερθήκατε στην ιχνηλάτηση, τα κρούσματα και την επάρκεια του υλικού, επιτρέψτε μου να σας πω ότι χάρη σε αυτές τις ενέργειες τα κατάφερε η χώρα μας, διότι είχαμε επάρκεια υγειονομικού υλικού, καταφέραμε και διαχειριστήκαμε κατόπιν συγκεκριμένων οδηγιών τόσο τα ύποπτα όσο και τα επιβεβαιωμένα κρούσματα και το σύστημα ιχνηλάτησης, το οποίο υλοποιήσαμε ήταν πάρα πολύ αποτελεσματικό. Γι’ αυτό επαναλαμβάνω ότι καταφέραμε και είχαμε τα αποτελέσματα τα οποία βλέπουμε σήμερα.

Στις υγειονομικές δομές της Μαγνησίας υπάρχουν προβλήματα και ελλείψεις και προσπαθούμε να τις καλύψουμε. Βρίσκονται, όμως, σε ετοιμότητα και γνωρίζουμε τις απαιτούμενες διαδικασίες που πρέπει να ακολουθήσουμε σε περίπτωση εντοπισμού κρουσμάτων. Αντιλαμβανόμαστε, βεβαίως, ότι είναι μια περιοχή όπου υπάρχει και τουριστική κίνηση την περίοδο αυτή και αυτό μας κάνει δύο φορές πιο προσεκτικούς και φροντίζουμε ακόμα περισσότερο για την επάρκεια σε υλικά και για την ετοιμότητα των υγειονομικών σχηματισμών.

Δεν καθησυχάζουμε. Βρισκόμαστε σε ετοιμότητα και πιστεύω ότι σε κάθε περίπτωση, όπως τα έχουμε καταφέρει μέχρι τώρα να αντιμετωπίσουμε οποιοδήποτε περιστατικό, αυτό θα συμβεί και τις επόμενες ημέρες.

Και επειδή αναφέρθηκε ο κ. Μεϊκόπουλος στα πλωτά μέσα και σε μια συνάντηση που είχα με Βουλευτές του Νομού Μαγνησίας, πράγματι το πλωτό αυτό μέσο ανήκει, είναι στη δικαιοδοσία του Λιμενικού Σώματος. Πρέπει να ακολουθήσουμε συγκεκριμένες ενέργειες, προκειμένου να συνεργαστεί το Λιμενικό Σώμα με το ΕΚΑΒ, έτσι ώστε το πλωτό αυτό μέσο να έχει τη δυνατότητα να κάνει και διακομιδές. Επομένως, προς αυτή την κατεύθυνση κινούμαστε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ. Αποδεσμεύεστε κιόλας, καθώς δεν έχετε να απαντήσετε σε άλλη επίκαιρη ερώτηση.

Καλό σας βράδυ, καλή ξεκούραση! Η Παναγιά μαζί σας!

Προχωρούμε στη συζήτηση της επόμενης ερώτησης, της πρώτης με αριθμό 889/3-7-2020 επίκαιρης ερώτησης πρώτου κύκλου του Γ΄ Αντιπροέδρου της Βουλής και Βουλευτή Β΄ Δυτικής Αττικής της Νέας Δημοκρατίας κ. Αθανάσιου Μπούρα προς τον Υπουργό Προστασίας του Πολίτη, με θέμα: «Σύσταση αστυνομικού τμήματος στην Τοπική Κοινότητα Κινέττας του Δήμου Μεγαρέων».

Κύριε Μπούρα, καλησπέρα σας, καλή εβδομάδα! Έχετε δύο λεπτά στη διάθεσή σας.

**ΑΘΑΝΑΣΙΟΣ ΜΠΟΥΡΑΣ (Γ΄ Αντιπρόεδρος της Βουλής):** Αντεύχομαι, κύριε Πρόεδρε.

Ξεκινάω με μια γενική παρατήρηση, κύριε Υπουργέ, αφού σας ευχαριστήσω που σύντομα ανταποκριθήκατε να απαντήσετε σε αυτή την πολύ καίρια ερώτηση για μια περιοχή, όπως είναι η Κινέττα.

Γνωρίζετε πολύ καλά εσείς, καλύτερα από κάθε άλλον, λόγω της διαδρομής σας, αλλά το γνωρίζει και ο πιο απλός πολίτης, ότι η εγκληματικότητα στη δυτική Αττική στο σύνολό της είναι πολύ μεγάλη, καταγράφει πρωτιά. Και αυτό το ξέρετε πολύ καλά.

Έρχομαι τώρα ιδιαίτερα σε μια περιοχή, την Κινέττα, την οποία πολλοί δεν γνωρίζουν λόγω της γεωμορφολογίας της περιοχής, ότι είναι Δημοτική Κοινότητα του Δήμου Μεγαρέων.

Όμως, κύριε Υπουργέ, πρέπει να ξέρετε -και το ξέρουν οι πολίτες- ότι απέχει από την έδρα του Δήμου, που είναι τα Μέγαρα, πάνω από δεκαπέντε χιλιόμετρα, αλλά κυρίως είναι γεωμορφολογικά, όπως προείπα, αποκομμένη. Πολλοί δεν γνωρίζουν ότι είναι Δημοτική Κοινότητα του Δήμου Μεγαρέων. Αυτό καθιστά, εκτός των άλλων, πολύ δύσκολο και το θέμα της ασφάλειας.

Πρέπει να σας πω ότι με την απογραφή του 2011 -ξέρετε πού και πώς απογράφονται πολλοί- η περιοχή έχει πάνω από δύο χιλιάδες εγγεγραμμένους κατοίκους, αλλά μόνιμους κατοίκους έχει πάνω από πέντε χιλιάδες. Τα δε καλοκαίρια -και εννοώ από πολύ νωρίς την άνοιξη έως πολύ αργά το φθινόπωρο- η περιοχή της Κινέττας είναι ένας τουριστικός προορισμός από πολλά χρόνια και έχει πάνω από είκοσι με τριάντα χιλιάδες κατοίκους για πολλούς μήνες.

Πρέπει να σας πω ότι η Κινέττα είναι μια περιοχή που έχει πληγεί ανεπανόρθωτα τα τελευταία χρόνια. Θυμίζω επιγραμματικά την πυρκαγιά πριν από δύο χρόνια Κινέττα-Μάτι. Από την Κινέττα ξεκίνησε το πρόβλημα. Όχι ότι η Κινέττα έδωσε πυρ στο Μάτι, αλλά θα θυμάστε ότι την ίδια μέρα ήταν μια καταστροφικότατη πυρκαγιά, οι συνέπειες της οποίας ακόμα δεν έχουν μαζευτεί.

Δεύτερον, πρέπει να σας θυμίσω ότι πέρυσι, πριν μερικούς μήνες και συγκεκριμένα, στις 25 Νοεμβρίου, της Αγίας Αικατερίνης, μια πολύ μεγάλη καταιγίδα, η «Γηρυόνης» έπληξε την περιοχή. Είναι εδώ ο Υπουργός, ο κ. Καραμανλής, με τον οποίον πήγαμε και ξαναπήγαμε και ξαναπήγαμε. Οι καταστροφές ήταν μεγάλες.

Να θυμίσω ότι η ευρύτερη περιοχή γειτνιάζει, άρα τα φαινόμενα της Μάνδρας και της Νέας Περάμου έχουν περάσει ανεξίτηλα και στην Κινέττα. Ταυτόχρονα είχαμε και τον περσινό σεισμό, με επίκεντρο τη Μαγούλα, που έγινε τον περσινό Ιούλιο. Ούτε καν συμπλήρωσε έναν χρόνο.

Όλα αυτά δημιούργησαν επιπλέον προβλήματα για να δημιουργηθεί αυτό που λέμε στην κοινή γλώσσα, κύριε Υπουργέ, το πλιάτσικο. Ο κόσμος φοβάται, έχει τα σπίτια του ακόμα ανοχύρωτα, φοβάται για τη ζωή του, για την περιουσία του.

Καταθέτω για τα Πρακτικά δύο ομόφωνες αποφάσεις από όλες τις παρατάξεις τόσο του Τοπικού Συμβουλίου της Δημοτικής Κοινότητας Κινέττας όσο και του Δημοτικού Συμβουλίου του Δήμου Μεγαρέων.

(Στο σημείο αυτό ο Γ΄ Αντιπρόεδρος της Βουλής κ. Αθανάσιος Μπούρας καταθέτει για τα Πρακτικά τις προαναφερθείσες αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ταυτόχρονα, θέλω να σας θυμίσω, κύριε Υπουργέ -και το καταθέτω στα Πρακτικά- το προεδρικό διάταγμα υπ’ αριθμόν 7, με το οποίο καταργείται ο Αστυνομικός Σταθμός της Κινέττας, ο οποίος λειτουργούσε όλα τα προηγούμενα χρόνια και καταργήθηκε το 2017 για λόγους, όπως το έζησα αυτό οικονομικούς.

(Στο σημείο αυτό ο Γ΄ Αντιπρόεδρος της Βουλής κ. Αθανάσιος Μπούρας καταθέτει για τα Πρακτικά το προαναφερθέν προεδρικό διάταγμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρέπει να σας πω ότι εγώ προσωπικά και η παράταξή μας -και το έδειξε, μάλιστα, με την τελευταία περιπέτεια του κορωνοϊού- ότι πριν και πάνω από όλα, βάζουμε τη ζωή, την υγεία και την περιουσία των πολιτών. Δηλαδή, δεν είναι παραδεκτό για λόγους οικονομικούς να διακινδυνεύει η ζωή και η περιουσία των συμπολιτών μας.

Μετά από όλα αυτά, κύριε Υπουργέ, θα ήθελα να σας υπενθυμίσω τι συμβαίνει σε όλη την Ελλάδα -αν το ξεφυλλίσετε, θα το δείτε, εγώ το ξεφύλλισα όλο το προεδρικό διάταγμα- αλλά και στη δυτική Αττική, παραδείγματος χάριν, τα Βίλια, τα οποία απέχουν πολύ από την έδρα του δήμου, που είναι η Μάνδρα, έχουν δικό τους αστυνομικό σταθμό.

Έτσι, λοιπόν και αυτή η περιοχή, η Κινέττα, δοκιμάζεται τα τελευταία χρόνια και είναι πολύς κόσμος έξω από τα σπίτια του και δεν ξέρει τι θα γίνει και αν θα ξημερώσει.

Γι’ αυτό, λοιπόν, θα σας παρακαλέσω θερμά να δείτε με πολύ-πολύ μεγάλη προσοχή και συμπάθεια τη δημιουργία Αστυνομικού Τμήματος στην περιοχή της Κινέττας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αντιπρόεδρε.

Θα απαντήσεις ο Υφυπουργός Προστασίας του Πολίτη κ. Ελευθέριος Οικονόμου.

Κύριε Οικονόμου, καλησπέρα σας, καλή σας εβδομάδα! Έχετε τρία λεπτά στη διάθεσή σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Καλησπέρα.

Κύριε Πρόεδρε, κυρίες και κύριοι Βουλευτές, θα ήθελα αρχικά να σας διαβεβαιώσω για τη διαρκή προσπάθεια της σημερινής πολιτικής ηγεσίας του Υπουργείου Προστασίας του Πολίτη, από κοινού με τη φυσική ηγεσία της Ελληνικής Αστυνομίας, με στόχο την προσφορά βέλτιστων υπηρεσιών προς τους πολίτες και ειδικότερα, στην περιοχή της δυτικής Αττικής που αναφέρατε, που αναμφισβήτητα αντιμετωπίζει πολύ σοβαρά προβλήματα, μεταξύ των άλλων και από πλευράς δημόσιας τάξης και ασφάλειας και ειδικότερα, για μια σειρά λόγων που είναι γνωστοί για την εγκληματικότητα.

Πλήθος ζητημάτων αρμοδιότητας του Υπουργείου Προστασίας του Πολίτη απασχολούν καθημερινά όλους μας, των οποίων η επίλυση είναι αρκετά πιο περίπλοκη και χρονοβόρα από ένα μονολεκτικά «ναι» ή «όχι», με το οποίο φαινομενικά μπορεί κάποιος να απαντήσει στο ερώτημα που θέτετε ως προς την ίδρυση ή όχι Αστυνομικού Τμήματος στην Κινέττα.

Ας γίνω λίγο πιο συγκεκριμένος: Με το προεδρικό διάταγμα του 7 του 2017 που μνημονεύσατε, όπως αυτό τροποποιήθηκε και ισχύει έως σήμερα, επιχειρήθηκε μεταξύ των άλλων ο εξορθολογισμός των οικονομικών πόρων της Ελληνικής Αστυνομίας μέσα από την αναδιοργάνωση των υφιστάμενων δομών από την εξοικονόμηση υλικοτεχνικών μέσων και την αναδιάταξη του ανθρώπινου δυναμικού που στόχο είχε τη διατήρηση του επιπέδου των παρεχόμενων υπηρεσιών της αστυνόμευσης. Ως αποτέλεσμα αυτού η αστυνόμευση της περιοχής της Τοπικής Κοινότητας Κινέττας του Δήμου Μεγαρέων πραγματοποιείται από το αστυνομικό προσωπικό και μέσω του Αστυνομικού Τμήματος Μεγαρέων.

Παράλληλα, ήδη από το καλοκαίρι του 2019, έχει εκπονηθεί νέο πρόγραμμα αντιεγκληματικής πολιτικής 2020-2024 που βρίσκεται ήδη σε εφαρμογή βάσει του οποίου έχει πραγματοποιηθεί η χαρτογράφηση της εγκληματικότητας κάθε περιοχής και των ιδιαίτερων συνθηκών που εκεί επικρατούν.

Σε ότι αφορά ειδικότερα την ευρύτερη περιοχή της δυτικής Αττικής όπου βρίσκεται και η Τοπική Κοινότητα της Κινέττας έχουν ήδη ληφθεί πρωτοβουλίες για αυξημένη εμφανή αστυνόμευση μέσω της πραγματοποίησης εποχούμενων περιπολιών, αλλά και τη διενέργεια επισταμένων ελέγχων με στόχο την εμπέδωση αισθήματος ασφάλειας στους πολίτες της περιοχής. Παρακολουθούμε τα αποτελέσματα αυτού του σχεδίου μέρα προς μέρα και είμαστε σε έναν προβληματισμό προκειμένου να δούμε τι βελτιωτικές κινήσεις χρειάζεται να λάβουμε προς την κατεύθυνση αυτή που υπαινιχθήκατε ως προς την ίδρυση τμημάτων ή άλλων αστυνομικών σταθμών και ειδικότερα σε μία περιοχή που όντως έχει ταλαιπωρηθεί από όλα αυτά τα συμβάντα, τα οποία αναφέρατε.

Παρακολουθούμε με προσοχή. Και ελπίζω ότι σε κάποιο σύντομο χρονικό διάστημα να μπορούμε να έχουμε συγκεκριμένες ανακοινώσεις, αλλά σε κάθε περίπτωση όμως, μελετάμε για την εκπόνηση και ενός ειδικού σχεδίου αυτή την περίοδο για την Κινέττα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κύριε Αντιπρόεδρε, έχετε τρία λεπτά για τη δευτερολογία σας.

**ΑΘΑΝΑΣΙΟΣ ΜΠΟΥΡΑΣ (Γ΄ Αντιπρόεδρος της Βουλής):** Κύριε Υπουργέ,κατ’ αρχάς βλέπω θετική την απάντησή σας, γενική μεν, αλλά θετική δε.

Και θέλω να γίνω πιο συγκεκριμένος για να σας βοηθήσω. Επειδή πράγματι είπατε ότι μελετάτε ιδιαίτερα την Κινέττα με όλα αυτά τα περιστατικά και τα χαρακτηριστικά που προηγήθηκαν και σας ανέφερα. Θέλω να σας πω -επειδή εδώ ήρθα ως εντολέας του λαού της περιοχής της Κινέττας δηλαδή και του Δήμου Μεγαρέων συνολικότερα, αλλά και της δυτικής Αττικής την οποία υπηρετώ για πάρα πολλά χρόνια και το γνωρίζετε καλά και από άλλη σας ιδιότητα- ότι παρά τις οικονομικές δυσκολίες ο δήμος προτίθεται -γιατί ένα από τα εμπόδια μπορεί να είναι η κτηριακή φιλοξενία του όποιου Αστυνομικού Τμήματος. Γι’ αυτό, λοιπόν, σας διαβεβαιώνω και θα είναι επίσημα γραμμένο στα Πρακτικά της σημερινής συνεδρίασης ότι ο Δήμος Μεγαρέων προτίθεται- να δώσει στέγαση εφόσον προχωρήσετε -και σύντομα πιστεύω- στη δημιουργία Αστυνομικού Τμήματος.

Τώρα πρέπει να σας πω όμως και να λάβετε υπ’ όψιν -γιατί σας είπα ότι είναι πολλά τα χρόνια που υπηρετώ την περιοχή και την ξέρω απ’ άκρη σε άκρη- και πρέπει να σας πω ότι μετά το Δήμο Σερρών -που παρίσταται δίπλα ο Υπουργός κατά σύμπτωση- μου έτυχαν δύο περιστατικά που τον αγγίζουν. Είναι ο Δήμος Μεγαρέων ο μεγαλύτερος σε έκταση δήμος. Δεν αντιμετωπίζεται, κύριε Υπουργέ, ούτε με αύξηση των περιπολιών. Γιατί όπως σας είπα, ξέρετε για να πάμε στην Κινέττα πρέπει να πάμε τον Εθνικό δρόμο και να φτάσουμε στους Αγίους Θεοδώρου, δηλαδή λίγο πριν την Κόρινθο.

Δεύτερον, τόσο αυτός ο δήμος όσο και ο Δήμος Μάνδρας-Ειδυλλίας έχουν πολλούς οικισμούς. Που να πρωτοπάνε; Δηλαδή δεν είναι γνωστό σε όλους το Αλεποχώρι που έχει και εκεί χιλιάδες κόσμο; Που να πρωτοπάει το Αστυνομικό Τμήμα ή γενικά η Αστυνομική Υπηρεσία των Μεγάρων;

Άρα, λοιπόν, αυτή τη στιγμή είναι επιτακτική ανάγκη. Δεν υπάρχει περίπτωση κάλυψης. Δεν υπάρχει περίπτωση μέσα από όποια ενίσχυση του Αστυνομικού Τμήματος Μεγάρων να ανταποκριθεί στο πρόβλημα, το οποίο αυτή τη στιγμή υπάρχει. Άρα η μόνη και άμεση λύση -να σας αναφέρω και άλλους οικισμούς: Το Καντήλι- είναι δηλαδή όλη η περιοχή κατοικούμενη και μάλιστα όχι με διάσπαρτα σπίτια, αλλά με συγκεκριμένα δημοτικά διαμερίσματα, δημοτικές οντότητες, κοινοτικές οντότητες.

Γι’ αυτό, λοιπόν, κύριε Υπουργέ, πρέπει να σας πω ότι πράγματι εγώ κατανοώ τη δυσκολία. Προέχει η ασφάλεια των πολιτών και η προστασία της περιουσίας τους. Να δείτε πολύ σύντομα τη δημιουργία του Αστυνομικού Τμήματος.

Πιστεύω θα ανταποκριθείτε, έτσι ώστε και οι πολίτες της Δυτικής Αττικής συνολικότερα να μην νιώθουν ότι είναι η πίσω αυλή της Αθήνας, όπου δηλαδή εκεί συσσωρεύονται όλα τα προβλήματα, τα οποία υπάρχουν: Δηλαδή εκεί είναι ο ένας και μοναδικός χώρος υγειονομικής ταφής -το γνωρίζουν όλοι οι Έλληνες. Εκεί είναι και άλλα θέματα, τα οποία ενοχλούν αλλού. Και κυρίως, εκεί η πολύ βαριά βιομηχανία, η οποία στηρίζει το 40% του εθνικού πλούτου, αλλά δημιουργεί πολλά προβλήματα στους μόνιμους κατοίκους και πολλά περιβαλλοντικά προβλήματα. Γι’ αυτό πρέπει να πάρουν κάποια ανταπόδοση αυτής της προσφοράς. Και η ανταπόδοση γι’ αυτή τη μέρα που συζητάμε σήμερα είναι η άμεση δημιουργία Αστυνομικού Τμήματος στην Κινέττα.

Πιστεύω ότι στη δευτερολογία σας θα είστε λίγο πιο συγκεκριμένος. Και θα περιμένω να βοηθήσουμε όλοι μαζί να γίνει αυτό πραγματικότητα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μπούρα.

Κύριε Οικονόμου, έχετε και εσείς τρία λεπτά στη διάθεσή σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Μπούρα, γνωρίζω το ειλικρινές ενδιαφέρον σας για ζητήματα μεταξύ των άλλων και αστυνομικής φύσεως στη δυτική Αττική και την καθημερινή αγωνία σας με την οποία θα έλεγα ότι σχεδόν καθημερινά επικοινωνείτε με το Υπουργείο, θέτετε θέματα, απαιτείτε λύσεις και πραγματικά ζω και από κοντά την αγωνία σας.

Αποτελεί κοινή παραδοχή ότι κατά τη διάρκεια των τελευταίων δέκα ετών οικονομικής κρίσης το σύνολο των κρατικών δομών και φορέων δοκιμάστηκαν σε σημαντικό βαθμό. Ως αποτέλεσμα αυτού και η Ελληνική Αστυνομία, όπως και το σύνολο των υπολοίπων Σωμάτων Ασφαλείας κλήθηκαν να ανταπεξέλθουν σε νέες, πιο πολύπλοκες προκλήσεις πάταξης της εγκληματικότητας, μέσα σε ένα ασφυκτικό δημοσιονομικό πλαίσιο. Από το καλοκαίρι του 2019 όμως, έχουμε γυρίσει σελίδα έχοντας αφήσει πίσω αυτή την περίοδο.

Στο πλαίσιο αυτό θα ήθελα να επισημάνω ότι κάθε σχεδιασμός αναδιάταξης και αναδιοργάνωσης των υπηρεσιακών μονάδων της Ελληνικής Αστυνομίας είναι μία δυναμική διαδικασία. Καθημερινά συλλέγονται στοιχεία, αξιολογούνται, αποτιμώνται και εξάγονται χρήσιμα συμπεράσματα. Ενημερωνόμαστε για τυχόν νέες ανάγκες και όταν και όπου κριθεί απαραίτητο επεμβαίνουμε στοχευμένα επιφέροντας τις απαραίτητες τροποποιήσεις στον ήδη υφιστάμενο σχεδιασμό μας.

Σε ότι αφορά ζητήματα σύστασης Αστυνομικού Τμήματος ή Αστυνομικού Σταθμού, όπου αυτό κριθεί αναγκαίο, θα ήθελα να υπογραμμίσω ότι κατά την αξιολόγηση του εκάστοτε αιτήματος εξετάζεται πλήθος παραμέτρων, μεταξύ των οποίων και οι δυνατότητες στέγασης που υφίστανται κατά περίπτωση. Όπως λοιπόν, είναι λογικό η ύπαρξη κτηριακού χώρου και η δυνατότητα αυτός να διατεθεί για την Ελληνική Αστυνομία δωρεάν, σαφώς και αποτελεί μία σημαντική παράμετρο, η οποία λαμβάνεται σοβαρά υπ’ όψιν από τις αρμόδιες Υπηρεσίες του Αρχηγείου της Ελληνικής Αστυνομίας κατά την αξιολόγηση και τη λήψη της απόφασης περί σύστασης ή μη, νέων Αστυνομικών Τμημάτων ή Σταθμών.

Στόχος μας παραμένει η δημιουργία δυναμικών και αποτελεσματικότερων υπηρεσιακών μονάδων και η ορθολογικότερη και αποδοτικότερη διαχείριση τόσο του ανθρώπινου δυναμικού όσο και του υλικοτεχνικού τους εξοπλισμού.

Θέλω να σας διαβεβαιώσω ότι επιδίωξη της πολιτικής και φυσικής ηγεσίας του Υπουργείου Προστασίας του Πολίτη για το υπό συζήτηση αλλά και άλλα παρεμφερή με αυτό ζητήματα είναι μία και ξεκάθαρη: Να εξασφαλίσουμε όλες εκείνες τις απαραίτητες προϋποθέσεις ποιοτικής αναβάθμισης του παραγόμενου αποτελέσματος από τα στελέχη μας και προσφοράς βέλτιστων υπηρεσιών από αυτά προς τους πολίτες.

Αναμφισβήτητα, όμως, αυτό που αναφέρατε ως προς τη δυνατότητα κτηριακής υποδομής για τη στέγαση δωρεάν αστυνομικής υπηρεσίας στην Κινέτα είναι κάτι που, όπως προανέφερα, εξετάζεται πλέον σοβαρά. Το μεταφέρω και στο Αρχηγείο της Ελληνικής Αστυνομίας και θα κάνουμε ό,τι είναι προσφορότερο για την καλύτερη αστυνόμευση της Κινέτας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο συναδέλφους.

Θα συζητηθεί η έκτη με αριθμό 893/6-7-2020 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Αναίτια σύλληψη και απόπειρα τρομοκράτησης μελών του περιβαλλοντικού κινήματος».

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, στις 5 Ιουνίου είναι η Παγκόσμια Ημέρα Περιβάλλοντος. Κατά τη φετινή Παγκόσμια Ημέρα Περιβάλλοντος υπήρχε μια μεγάλη διαδήλωση έξω από τη Βουλή, μια μεγάλη διαμαρτυρία απέναντι στον περιβαλλοντοκτόνο νόμο του κ. Χατζηδάκη και της Κυβέρνησης Μητσοτάκη.

Οι άγρυπνοι πολίτες που είναι έξω από τη Βουλή διαμαρτυρόμενοι κάθε βράδυ γι’ αυτό το νομοσχέδιο, αποφάσισαν κι εκείνη την ημέρα να συνεχίσουν τη διαμαρτυρία τους ως το πρωί. Μετά από δεκαέξι ώρες διαμαρτυρίας, στις 9.30΄ το πρωί η Τροχαία τούς απομάκρυνε. Απομάκρυνε δώδεκα άτομα, έξι άντρες και έξι γυναίκες, ένας από τους οποίους ήταν φωτορεπόρτερ που κάλυπτε δημοσιογραφικά το γεγονός. Τους μετέφεραν κυριολεκτικά σηκωτούς σε υπηρεσιακά οχήματα, χωρίς να σημειωθεί η παραμικρή άσκηση αντίστασης ή σωματικής βίας από τους διαμαρτυρόμενους. Κύριε Υφυπουργέ, υπάρχει βίντεο που καταγράφει όλο το γεγονός.

Από την πρώτη στιγμή της απομάκρυνσης των διαμαρτυρόμενων από το οδόστρωμα, άρχισαν αναρίθμητες παρατυπίες και παραβιάσεις κανονισμών και δικαιωμάτων από τις αρχές με ευθύνη όχι των αστυνομικών, αλλά με πολιτική εντολή άνωθεν.

Φτάνοντας στη ΓΑΔΑ, οι προσαχθέντες ενημερώθηκαν ότι απλά πρόκειται για μια εξακρίβωση στοιχείων. Παρ’ όλα αυτά αφαιρέθηκαν τα κινητά τους, κάτι που απ’ ό,τι γνωρίζω δεν είναι η νόμιμη διαδικασία. Δεν υπήρχε καμμία αναφορά σε σύλληψη. Παρ’ όλα αυτά ενημέρωσαν τους αστυνομικούς που ήταν υποχρεωμένοι να εκτελέσουν τις άνωθεν εντολές ότι υπάρχει μεταξύ τους άτομο με επιληψία, κύριε Υφυπουργέ, και ότι χρειάζεται φαρμακευτική αγωγή. Οι άνθρωποι ενημερώθηκαν από τα αστυνομικά όργανα ότι δεν υπάρχει διαθέσιμο αυτό το φαρμακευτικό σκεύασμα και ότι δεν είναι δυνατόν να το βρουν και ότι θα αφεθεί άμεσα ελεύθερος.

Τελικά το συγκεκριμένο άτομο αφέθηκε ελεύθερο μετά από πεντέμισι ώρες, κύριε Υφυπουργέ. Μιλάμε για άτομο με επιληψία χωρίς αγωγή. Μπορούσε να είχε πεθάνει. Μάλιστα υπήρξε και κατηγορητήριο εναντίον του.

Για τρεις ώρες μετά την απομάκρυνσή τους από το Σύνταγμα και την προσαγωγή τους στη ΓΑΔΑ δεν τους είχε επιτραπεί να έχουν πρόσβαση σε δικηγόρο, αλλά και επαφή με κανέναν άλλο, καθώς δεν είχαν κινητά στα χέρια τους. Επίσης, δεν είχε ενημερωθεί μέχρι το μεσημέρι η οικογένεια της ανήλικης που συμμετείχε στη διαδήλωση και είχε προσαχθεί στη ΓΑΔΑ. Για πέντε ώρες δεν δόθηκε στους συλληφθέντες ούτε καν νερό, κύριε Υφυπουργέ, παρά μόνο όταν, αφού ειδοποιήθηκε η δικηγόρος, το απαίτησε πάρα πολύ έντονα η ίδια.

Τελικά η δικογραφία σχηματίστηκε με κατηγορίες παρακώλυσης συγκοινωνιών και απείθειας. Αλήθεια, κύριε Υφυπουργέ, απείθεια σε τι;

Υπάρχει βίντεο της διαδικασίας. Δεδομένου ότι υπάρχει βίντεο του περιστατικού που καταγράφει την απομάκρυνσή τους και τον ασύρματο αστυνομικού που δέχεται άνωθεν εντολές ότι θα σχηματιστεί δικογραφία, δεδομένου ότι δεν υπήρξε καμμία απολύτως αντίσταση από τους διαμαρτυρόμενους και ότι υπήρξε στέρηση των δικαιωμάτων τους κατά τη διάρκεια της σύλληψης και πάντα με άνωθεν εντολή, θέλουμε να μας πείτε ποιος έδωσε την εντολή για προσαγωγή και συλλήψεις. Ήταν εις γνώσιν του Υπουργού Προστασίας του Πολίτη; Ήταν κατ’ εντολή της πολιτικής ηγεσίας; Ήταν ενήμερος ο κ. Χατζηδάκης; Ήταν δική του η παρότρυνση; Για ποιον λόγο διασύρετε και τα όργανα της Αστυνομίας, δίνοντας εντολές στους αστυνομικούς να παραβιάζουν τα δικαιώματα των πολιτών; Έχει ασκηθεί ΕΔΕ και αν όχι για ποιον λόγο;

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Οικονόμου, έχετε τρία λεπτά στη διάθεσή σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Αρσένη, θα ήθελα να σας ευχαριστήσω για την πρωτοβουλία σας να φέρετε ενώπιον της Εθνικής Αντιπροσωπείας το θέμα της διαμαρτυρίας ορισμένων πολιτών οι οποίοι ανήκουν σε συλλογικότητες με ενδιαφέρον σε θέματα κλιματικής αλλαγής. Μου δίνετε για μια ακόμη φορά την ευκαιρία να παραθέσω τα πραγματικά περιστατικά που έλαβαν χώρα, χωρίς να υιοθετώ την πάγια, όπως δυστυχώς διαπιστώνω, πλέον πρακτική σας να απομονώνετε εκείνες τις πτυχές που ταιριάζουν στο αφήγημα που κάθε φορά επιχειρείτε να αναπτύξετε, ασκώντας το αναφαίρετο δικαίωμα του κοινοβουλευτικού ελέγχου προς την Κυβέρνηση που έχετε ως Βουλευτής του ελληνικού Κοινοβουλίου.

Ας δούμε, λοιπόν, πώς έχουν τα πραγματικά περιστατικά. Τις απογευματινές ώρες της Παρασκευής 5 Ιουνίου πραγματοποιήθηκε συγκέντρωση στην πλατεία Συντάγματος χιλίων τριακοσίων περίπου ατόμων, μελών διαφόρων συλλογικοτήτων με ενδιαφέρον σε θέματα κλιματικής αλλαγής. Κατά τη σταδιακή αποχώρησή τους λίγες ώρες αργότερα διαπιστώθηκε ότι έντεκα εξ αυτών άτομα παρέμειναν επί του οδοστρώματος της λεωφόρου Βασιλίσσης Σοφίας, οι οποίοι, έχοντας τοποθετήσει μια ξύλινη κατασκευή με διάμετρο δύο περίπου μέτρων στη μέση του δρόμου, πραγματοποίησαν ολονύκτια καθιστική διαμαρτυρία. Τα εν λόγω άτομα δεν πτοήθηκαν ούτε από τη σοβαρή παρακώλυση της κυκλοφορίας και την ταλαιπωρία που προκαλούσαν στους συμπολίτες τους ούτε φυσικά από τις επανειλημμένες εκκλήσεις των αστυνομικών να αποχωρήσουν.

Όπως ήταν φυσικό και όπως συμβαίνει σε κάθε ευνομούμενη πολιτεία όπου συνυπάρχουν αρμονικά δικαιώματα αλλά και η υποχρέωση τήρησης των νόμων, τα εν λόγω άτομα τις πρωινές ώρες της επόμενης μέρας, αφού ενημερώθηκαν για τη διαδικασία που θα ακολουθηθεί, συνελήφθησαν και οδηγήθηκαν στη Διεύθυνση Ασφάλειας Αττικής, όπου και σχηματίστηκε δικογραφία για απείθεια και παρακώλυση συγκοινωνιών. Καθ’ όλη τη διάρκεια αυτής της διαδικασίας και κατά πάγια πρακτική των υπηρεσιών της Ελληνικής Αστυνομίας, ενήμερος ήταν ο αρμόδιος εισαγγελικός λειτουργός, υπό τις κατευθύνσεις και εντολές του οποίου ενήργησαν οι αστυνομικοί. Έτσι, λοιπόν, αφού πρώτα σχηματίστηκε σε βάρος τους δικογραφία, οι συλληφθέντες αφέθηκαν ελεύθεροι στις 17.15΄.

Ολοκληρώνοντας την αρχική μου τοποθέτηση, οφείλω να υπογραμμίσω το αυτονόητο, που καθιστά απαγορευμένη κάθε υπόνοια από εσάς περί του αντιθέτου: Δεν υπήρξε στέρηση κανενός δικαιώματος των συλληφθέντων, όπως επικοινωνία με τους συνηγόρους και τους οικείους, λήψη φαρμακευτικής αγωγής και μέριμνα για τη χορήγηση νερού.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Υφυπουργέ.

Κύριε Αρσένη, έχετε στη διάθεσή σας τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, σ’ αυτή την επίκαιρη ερώτηση έχουμε αγγίξει την καρδιά του προβλήματος, γιατί κάθε φορά στις απαντήσεις σας προσπαθούσατε να μας φέρετε σε αντιπαράθεση με τους εργαζόμενους στην Ελληνική Αστυνομία, όταν το πρόβλημα είναι ξεκάθαρα στην πολιτική ηγεσία. Αυτή τη φορά είδα ότι δεν τολμήσατε να το κάνετε. Όμως, παραποιείτε για ακόμα μια φορά τα γεγονότα και το κάνετε εσείς, ο πολιτικά προϊστάμενος, όχι η Αστυνομία.

Δεν δόθηκε φαρμακευτική αγωγή στον άνθρωπο που είχε επιληψία, κύριε Υφυπουργέ, για πεντέμισι ώρες. Αυτή είναι η αλήθεια και είναι όνειδος. Δεν ειδοποιήθηκαν οι γονείς της ανήλικης και είχε περάσει το μεσημέρι. Μπείτε στη θέση των γονιών σαν πατέρας που ψάχνει το παιδί του και δεν ξέρετε πού βρίσκεται και έχει χαθεί και έχει περάσει το μεσημέρι και παίρνετε τηλέφωνο και δεν απαντάει κανείς. Μπείτε στη θέση τους.

Αλλά, αν μπαίνατε στη θέση των πολιτών, στη θέση των ανθρώπων, δεν θα δίνατε τέτοιες εντολές. Δεν δώσατε για πέντε ώρες νερό σε δώδεκα ανθρώπους. Αυτό είναι βασανιστήριο. Και δεν θα δίνατε, αν δεν σας το απαιτούσε πάρα πολύ έντονα η δικηγόρος.

Αυτά, κύριε Υφυπουργέ, δεν είναι γεγονότα που μπορώ εγώ να συλλάβω ότι γίνονται στη χώρα μου. Ελπίζω να δεσμευτείτε εντός ή εκτός γραπτού κειμένου να σταματήσουν να συμβαίνουν στη χώρα όλων μας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Κύριε Οικονόμου, έχετε τρία λεπτά για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Να διορθώσω κάτι. Εν τη ρύμη του λόγου αναφέρθηκα στη λεωφόρο Βασιλίσσης Σοφίας, αντί για τη Βασιλίσσης Αμαλίας. Είχαν αποκλείσει όλο το βράδυ, όπως είναι γνωστό, τη λεωφόρο Βασιλίσσης Αμαλίας.

Κύριε Πρόεδρε, κυρίες και κύριοι Βουλευτές, έχω πολλές φορές επισημάνει από αυτό εδώ το Βήμα της Βουλής και προς εσάς προσωπικά, κύριε Αρσένη, κατά τη διάρκεια του κοινοβουλευτικού ελέγχου στο πρόσφατο παρελθόν το εξής: Η Ελληνική Αστυνομία κινείται και ενεργεί αποκλειστικά εντός ξεκάθαρου νομικού πλαισίου, το οποίο οριοθετείται σαφώς από το Σύνταγμα και τους νόμους. Διαθέτει επίσης όλους εκείνους τους ελεγκτικούς μηχανισμούς, οι οποίοι βρίσκονται σε διαρκή επαγρύπνηση για τα όποια μεμονωμένα περιστατικά αστυνομικών οι οποίοι εντοπίζονται να ενεργούν εκτός του προαναφερθέντος σαφώς προκαθορισμένου πλαισίου αρμοδιοτήτων και αποστολής.

Σε ό,τι αφορά ειδικότερα τις περιπτώσεις δημοσίων συγκεντρώσεων και πάσης φύσεως κινητοποιήσεων, ενεργεί κατά τον πλέον πρόσφορο τρόπο, με την απαιτούμενη για την περίσταση αναλογικότητα.

Κυρίες και κύριοι Βουλευτές, η Κυβέρνηση και ειδικότερα η πολιτική ηγεσία του Υπουργείου Προστασίας του Πολίτη επαγρυπνούν διαρκώς και, όπως διαπιστώσατε πριν από λίγες μέρες, δεν διστάζει να αναλάβει τις αναγκαίες νομοθετικές πρωτοβουλίες που θα εγγυώνται την ακώλυτη άσκηση του θεμελιώδους δικαιώματος του συνέρχεσθαι, αλλά και θα διασφαλίζουν την ευταξία και τη δημόσια ασφάλεια και την ελευθερία κίνησης όλων των πολιτών, όπως το Σύνταγμα επιβάλλει.

Διότι για εμάς, κύριε Αρσένη, οι έννοιες αυτές δεν είναι αμοιβαίως αποκλειόμενες. Ενεργούμε πέρα από κάθε ιδεοληψία ή πολιτική σκοπιμότητα, με μοναδική πυξίδα μας την ευημερία όλων ανεξαιρέτως των πολιτών.

Ολοκληρώνοντας, θα επιχειρήσω και πάλι να σας καλέσω να αποφεύγετε την κοπή και συρραφή γεγονότων με μοναδικό γνώμονα τη δημιουργία κάποιων εφήμερων εντυπώσεων. Σας καλώ να αποφεύγετε επίσης όλες εκείνες τις κενού περιεχομένου ενέργειες που εκφεύγουν εντελώς από το ιερό και συνταγματικά κατοχυρωμένο πλέγμα των αρμοδιοτήτων σας ως Βουλευτή του ελληνικού Κοινοβουλίου, κομμάτι το οποίο είναι φυσικά και ο αδιάκοπος κοινοβουλευτικός έλεγχος προς τις ενέργειες της Κυβέρνησης. Είστε ένας αρκετά έμπειρος Βουλευτής, έχοντας θητεύσει στα εθνικά αλλά και στα ευρωπαϊκά έδρανα. Είμαι σίγουρος ότι γνωρίζετε σε βάθος ότι στο σύνολο των ευρύτατων αρμοδιοτήτων σας δεν περιλαμβάνονται αυτές του εισαγγελικού λειτουργού ή συνηγόρου προσαχθέντων συλληφθέντων πολιτών, όπως επιχειρήσετε να κάνετε το βράδυ της 9ης Ιουλίου στη ΓΑΔΑ και για το οποίο καταθέτω έγγραφο με σχετική ανάρτηση σας στα μέσα κοινωνικής δικτύωσης.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εύχομαι να αισθανθείτε περισσότερο ασφαλής με το ιερό αυτό αξίωμα του Βουλευτή και το ευρύτατο πλέγμα των αρμοδιοτήτων που το συνοδεύουν και να μην αναζητάτε άλλους ρόλους και αρμοδιότητες, που ουδείς σάς έχει αναθέσει. Να έχετε απόλυτη εμπιστοσύνη στην Ελληνική Αστυνομία και να γνωρίζετε ότι ενεργεί πάντα σύμφωνα με το Σύνταγμα και τους νόμους του κράτους.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ σας ευχαριστώ και τους δύο.

Και πάμε στην επόμενη ερώτηση, τη δεύτερη με αριθμό 885/3-7-2020 επίκαιρη ερώτηση πρώτου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Υποδομών και Μεταφορών, με θέμα: «Διάνοιξη νέας συνοριακής διάβασης και τελωνειακού σταθμού στην Πέλλα».

Κυρία Τζάκρη, έχετε δύο λεπτά στη διάθεσή σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, όπως γνωρίζετε, στις 2 Απριλίου του 2019 αποφασίστηκε η διάνοιξη συνοριακής διάβασης και τελωνειακού σταθμού στην Πέλλα στο ύψος των Προμάχων - Μάιντεν, σε αυτή τη γραμμή, και μετά από λίγες μέρες, τον Μάιο, επικυρώθηκε η διμερής συμφωνία από το ελληνικό Κοινοβούλιο που στην ουσία αποτελεί την πρώτη –ας το πω- διμερή συμφωνία που υπογράφηκε μετά τη Συμφωνία των Πρεσπών και υλοποιεί στην πράξη τη φιλία και συνεργασία με τη γειτονική χώρα.

Βάσει αυτής της συμφωνίας, συμφωνήθηκε η δημιουργία ενός λειτουργικού σημείου διέλευσης από και προς την Πέλλα, που αναμφίβολα προσδίδει προστιθέμενη αξία σε έναν νομό που έχει από μόνος του μεγάλη υπεραξία.

Κύριε Υπουργέ, όπως αντιλαμβάνεστε η Περιφερειακή Ενότητα Πέλλας, η μοναδική περιφέρεια της χώρας η οποία δεν διαθέτει συνοριακή διάβαση προς Βορρά, είναι ένας ιδιαίτερα παραγωγικός και εξωστρεφής νομός. Παράγει νωπά προϊόντα και οπωροκηπευτικά και μεταποιημένα τρόφιμα που εξάγονται σε όλες τις χώρες, συνολικής αξίας των εξαγωγών περίπου 130 εκατομμύρια ευρώ κατ’ έτος. Επίσης, αποτελεί και έναν σημαντικό τουριστικό προορισμό, εφόσον αποτελεί πόλο έλξης τουριστών από τις χώρες της Κεντρικής και της Βόρειας Ευρώπης σε σημαντικούς τουριστικούς προορισμούς, όπως είναι το Αρχαιολογικό Μουσείο και ο αρχαιολογικός χώρος της Πέλλας, η Έδεσσα και οι καταρράκτες και τα λουτρά του Πόζαρ, εκεί στα βόρεια της Αλμωπίας, που τα επισκέπτονται ετησίως ακόμη και κατά τη διάρκεια της κρίσης ενάμισι εκατομμύριο τουρίστες και αποτελούν σημαντικό διεθνή θερμαλιστικό –ας το πω κατ’ αυτή την έννοια- προορισμό στον τομέα του θερμαλιστικού τουρισμού.

Στην Περιφερειακή Ενότητα Πέλλας επομένως, μέσω αυτής της νέας συνοριακής διέλευσης, δίνεται η δυνατότητα κατ’ αρχάς της άμεσης εξαγωγής των προϊόντων, των νωπών οπωροκηπευτικών και φρούτων, καθώς επίσης και των μεταποιημένων τροφίμων που παράγονται εκεί, με οτιδήποτε αυτό σημαίνει σε ό,τι αφορά τη μείωση του κόστους για τους Έλληνες παραγωγούς αλλά και δυνατότητα προσέλκυσης και άλλων τουριστών από τις χώρες της Κεντρικής και της Βόρειας Ευρώπης και τις χώρες της Βαλκανικής.

Σας υπενθυμίζω, κύριε Υπουργέ, ότι η προκαταρκτική μελέτη χάραξης της οδικής αρτηρίας που θα συνδέσει τους Προμάχους με το Μάιντεν έχει πραγματοποιηθεί ήδη παρουσία μου από τα υπηρεσιακά στελέχη της «ΕΓΝΑΤΙΑ Α.Ε.» τον Οκτώβριο του 2018 και για τη συνολική υλοποίηση του έργου από τότε να γίνουν σημαντικές μελέτες, προκαταρκτικές μελέτες και οριστικές μελέτες, καθώς επίσης και σημαντικά έργα προϋπολογισμού των μελετών περίπου 4 εκατομμύρια ευρώ σύμφωνα με την εκτίμηση των στελεχών της «Εγνατίας» και του έργου του ιδίου περίπου 40 εκατομμυρίων ευρώ.

Να σας πω ότι στις 7 Μαρτίου του 2019, πέρσι δηλαδή, πέρασε από το Δ.Σ. της «ΕΓΝΑΤΙΑ Α.Ε.» η πρόταση να χρηματοδοτηθούν τόσο οι μελέτες όσο και τα έργα για την υλοποίηση του σημαντικού αυτού έργου της συνοριακής διάβασης και του τελωνείου από τα αποθεματικά της «ΕΓΝΑΤΙΑ», τα οποία προσδιορίζονταν τότε περί τα 140 εκατομμύρια ευρώ. Στις 7 Μαΐου έγινε μεγάλη σύσκεψη στο Υπουργείο Υποδομών και Μεταφορών, παρουσία του Διευθύνοντα Συμβούλου της «ΕΓΝΑΤΙΑ Α.Ε.» αλλά και του Διευθυντή Ανάπτυξης, του κ. Τσιτότα, όπου αποφασίστηκε να γίνει προκήρυξη διαγωνισμού για την πρόσληψη μελετητών για τη διενέργεια των μελετών και μάλιστα σε δύο στάδια: πρώτα οι προμελέτες και στη συνέχεια οι οριστικές μελέτες και μελέτες εφαρμογής, με περίοδο υλοποίησης περίπου ενάμισι-δύο χρόνια για τις μελέτες και στη συνέχεια να ξεκινήσει η υλοποίηση του έργου. Πλην, όμως, γνωρίζετε ότι στις 25 Μαΐου, που έγιναν οι δημοτικές εκλογές παράλληλα με τις ευρωεκλογές, αποφασίστηκε η διενέργεια πρόωρων εκλογών και η χώρα μπήκε σε προεκλογική περίοδο.

Να σας πω τώρα ότι κατά τη διάρκεια της δικής σας διακυβέρνησης είχα την ευκαιρία να συναντήσω τον Υπουργό Εξωτερικών, τον κ. Δένδια, ο οποίος δεσμεύτηκε προσωπικά σε μένα ότι η συμφωνία μεταξύ της Ελληνικής Δημοκρατίας και της Δημοκρατίας της Βόρειας Μακεδονίας που υπογράφηκε στις 2 Απριλίου του 2019 στα Σκόπια και έχει ως αντικείμενο τη δημιουργία αυτού του νέου σημείου διέλευσης στην Πέλλα, στη γραμμή Πρόμαχοι - Μάιντεν θα ολοκληρωθεί εξολοκλήρου και από τη μια κυβέρνηση της Νέας Δημοκρατίας και μάλιστα μου ανακοίνωσε ότι 23 Ιανουαρίου εξέδωσε υπουργική απόφαση, με την οποία όρισε το ελληνικό τμήμα που συμμετέχει στην κοινή επιτροπή εμπειρογνωμόνων, με μοναδικό αντικείμενο την υλοποίηση και της σύστασης του σημείου διέλευσης αλλά και της υλοποίησης του συνοριακού σταθμού και της οδικής αρτηρίας που θα συνδέσει τους Προμάχους με το Μάιντεν.

Να σας πω βέβαια, κύριε Υπουργέ, ότι μέχρι τώρα με ενημέρωσε το Υπουργείο Εξωτερικών, λόγω του κορωνοϊού, δεν έχει γίνει κοινή συνάντηση της κοινής επιτροπής εμπειρογνωμόνων από τις δύο πλευρές -από τη δική μας πλευρά μετέχουν εννέα μέλη- και ότι επίκειται να γίνει στο άμεσο μέλλον. Και βεβαίως πρόσφατα είχα συνάντηση και με την καινούργια -αν θέλετε- ηγεσία της «ΕΓΝΑΤΙΑ Α.Ε.», τον Πρόεδρο και τον Διευθύνοντα Σύμβουλο, τον κ. Κωνσταντόπουλο, και τον Διευθύνοντα Σύμβουλο, τον κ. Κουτσούκο. Η συνάντηση διεξήχθη σε πολύ καλό κλίμα, στο πνεύμα του αναπτυξιακού χαρακτήρα του έργου αυτού, όχι μόνο για την Πέλλα, αλλά γενικότερα για την Κεντρική Μακεδονία, εφόσον θα τονωθεί και η εξαγωγική δραστηριότητα στην ευρύτερη περιοχή αλλά και η τουριστική κίνηση.

Θα σας πω, κύριε Υπουργέ, ότι, όπως αντιλαμβανόσαστε, το έργο αυτό είναι πολύ σημαντικό για την Πέλλα, γιατί θα τη βγάλει από τη συγκοινωνιακή απομόνωση η οποία τη διέπει και θα της δώσει τη δυνατότητα να ολοκληρωθούν και τα άλλα έργα. Αν ολοκληρωθεί κυρίως η εθνική οδός Θεσσαλονίκης - Έδεσσας θα μπει σε μια νέα εποχή και θα αξιοποιήσει και τη νέα δυναμική που της προσδίδει η γεωγραφική της θέση αλλά και το τεράστιο πολιτιστικό της κεφάλαιο.

Κατέθεσα επομένως αυτή την επίκαιρη ερώτηση, κύριε Υπουργέ, για να σας ρωτήσω ποια είναι η πολιτική βούληση του δικού σας Υπουργείου αναφορικά με το συγκεκριμένο έργο και αν προβλέπετε κάποιο χρονοδιάγραμμα για την υλοποίησή του.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Τζάκρη.

Θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Κύριε Καραμανλή, καλησπέρα σας, καλή εβδομάδα. Έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρία Τζάκρη, στις 15 Οκτωβρίου 2018 όντως όπως είπατε πραγματοποιήθηκε αυτοψία από τα στελέχη της «ΕΓΝΑΤΙΑ Α.Ε.» στην οποία μάλιστα συμμετείχατε και η ίδια, με σκοπό τη διερεύνηση των πιθανών θέσεων για τη δημιουργία του νέου τελωνιακού σταθμού. Ο σταθμός αυτός, όπως πολύ σωστά είπατε, θα συνδέεται με το υφιστάμενο οδικό δίκτυο και συγκεκριμένα στα βόρεια του Νομού Πέλλας και στην ευρύτερη περιοχή του όρους Πίνοβο. Ακολούθως εξετάστηκαν τρεις πιθανές θέσεις για την κατασκευή του. Κρίσιμη παράμετρος για την επιλογή της κατάλληλης θέσης θα πρέπει να είναι η προσβασιμότητα και η σύνδεση με το υφιστάμενο οδικό δίκτυο, τόσο της χώρας μας όσο και της γείτονος. Ας δούμε τώρα τις επιλογές που υπήρχαν και ποια επελέγη επί δικών σας ημερών, επί δικής σας κυβερνήσεως.

Η πρώτη επιλογή ήταν η θέση Περίκλεια - Ούμα. Η εν λόγω θέση βρίσκεται σε απόσταση μόλις οκτώ χιλιομέτρων από το υφιστάμενο οδικό δίκτυο στην περιοχή βορείως του οικισμού Περίκλεια. Στη θέση Ούμα βρίσκεται ήδη από το παρελθόν υπάρχουσα κτηριακή υποδομή, ενώ από την πλευρά των Σκοπίων υπάρχει αντίστοιχα δασική οδός, που θα χρειαζόταν απλά μια βελτίωση.

Η δεύτερη επιλογή ήταν στη θέση Βορεινό Περιστέρι. Η θέση αυτή βρίσκεται σε απόσταση τριάντα ενός χιλιομέτρων και όχι οκτώ από το υφιστάμενο οδικό δίκτυο και διέρχεται μέσα από πυκνή και δύσβατη δασική έκταση.

Και τέλος η τρίτη επιλογή, δηλαδή οι Πρόμαχοι - Αλσάρ προς Μάιντεν βρίσκεται σε απόσταση είκοσι χιλιομέτρων από το υφιστάμενο οδικό δίκτυο στην περιοχή βόρεια του οικισμού Πρόμαχοι και διέρχεται από πολύ πυκνή και δύσβατη δασική περιοχή.

Τον Απρίλιο 2019, επί κυβερνήσεως ΣΥΡΙΖΑ, επελέγη η τρίτη επιλογή. Το ζήτημα έγκειται στο γεγονός ότι και από τις δύο πλευρές, όπως σας εξήγησα, παρουσιάζονται πάρα πολλά προβλήματα. Από την πλευρά της χώρας μας, για την πρόσβαση στον τελωνειακό σταθμό, υπάρχει διακηρυγμένη βασική οδός με πολύ κακή βατότητα. Εκτιμάται δε πως για να βελτιωθεί η εν λόγω πρόσβαση απαιτούνται πολύ μεγάλα έργα και δύσκολα τεχνικά. Αλλά και από την πλευρά της γείτονος υπάρχει αντίστοιχα δύσβατη δασική οδός. Στη συνέχεια υπάρχει ασφαλτοστρωμένη οδός, που εξυπηρετεί τα ορυχεία της περιοχής Αλσάρ, η οποία με τη σειρά της συνδέεται με το Μάιντεν.

Για να κάνουμε, λοιπόν, τα πράγματα πιο σαφή, για να έχουμε μια εικόνα, οι απαιτούμενες μελέτες που χρειάζονται είναι οι εξής: μελέτη τοπογραφίας και κτηματολογίου, μελέτη οδοποιίας, προκαταρκτική προμελέτη και οριστική -τρεις φάσεις μελετών, δηλαδή- μελέτη αποχέτευσης, περιβαλλοντική μελέτη, επειδή είναι ζώνη «NATURA», μελέτη αποκατάστασης τοπίου, γεωλογική μελέτη, στατικές μελέτες και αρχιτεκτονική μελέτη. O προϋπολογισμός, όπως πολύ σωστά είπατε, για τις μελέτες είναι 4 εκατομμύρια. O προϋπολογισμός κατασκευής, σύμφωνα με μερικές προμελέτες που έχουμε είναι 90 εκατομμύρια και όχι 40 ή 50 εκατομμύρια, όπως είπατε.

Αντιλαμβανόμαστε ότι δεν μιλάμε για ένα έργο που μπορεί να πραγματοποιηθεί από τη μία μέρα στην άλλη. Μάλιστα για την ωρίμανση του έργου χρειαζόμαστε δύο χρόνια, ενώ για την κατασκευή θα χρειαστούμε άλλα τρία χρόνια. Επίσης, η χρηματοδότηση δεν είναι εξασφαλισμένη. Αναφερθήκατε στα διαθέσιμα που έχει η «ΕΓΝΑΤΙΑ A.Ε.», αλλά μπορούμε να βρούμε από συγχρηματοδοτούμενα εργαλεία. Η καθυστέρηση που υπάρχει δεν οφείλεται στη δική μας πλευρά. Όπως πολύ σωστά είπατε, ο κ. Δένδιας, ο Υπουργός Εξωτερικών, έχει ήδη θεσπίσει εννεαμελή επιτροπή.

Δυστυχώς όμως δεν έχει κάνει το ίδιο η αντίστοιχη κυβέρνηση της γείτονος. Όπως ξέρετε έχουν περιέλθει σε μία κυβερνητική κρίση. Η κυβέρνηση Ζάεφ αυτή τη στιγμή βρίσκεται σε μία αναμπουμπούλα. Υπάρχουν εκλογές. Επομένως θα πρέπει και οι δύο χώρες να έχουν τις επιτροπές, έτσι ώστε από κοινού να προχωρήσουν αυτό το πολύ σημαντικό έργο, για το οποίο σας διαβεβαιώ, όπως σας διαβεβαίωσε και ο Υπουργός Εξωτερικών, υπάρχει πολιτική βούληση να συνεχίσει και η δική μας Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κυρία Τζάκρη, έχετε τρία λεπτά στη διάθεσή σας.

**ΘΕΟΔΩΡΑ ΤΖΑΚΡΗ:** Κύριε Υπουργέ, εγώ χαίρομαι πολύ που εκφράζετε τουλάχιστον σε επίπεδο πολιτικής βούλησης τη διάθεση του Υπουργείου Υποδομών να προχωρήσει το έργο αυτό. Αποδεικνύεται στην προκειμένη περίπτωση ότι το κράτος έχει συνέχεια. Είναι πραγματικά σημαντικό αυτό που λέτε σήμερα και θα ενημερώσω τον λαό της Πέλλας για τη δέσμευσή σας να πραγματοποιηθεί το συγκεκριμένο έργο. Είναι η δεύτερη φορά που ένα συναρμόδιο Υπουργείο αναλαμβάνει, δεσμεύεται δηλαδή ρητά, ενώπιον του ελληνικού Κοινοβουλίου και των πολιτών του Νομού Πέλλας ότι αυτό το έργο θα υλοποιηθεί. Η πρώτη φορά ήταν από το Υπουργείο Εξωτερικών διά στόματος του κ. Δένδια.

Κύριε Υπουργέ, έχει χαθεί όπως είπατε ήδη και εσείς πολύτιμος χρόνος. Επιτρέψτε μου να πω ότι οι ενέργειες που πρέπει να γίνουν, δυστυχώς, από τις δύο πλευρές δεν είναι ίδιες. Εδώ αντιλαμβάνεστε ότι η επιλογή που έχει γίνει είναι για να προσφέρεται πραγματικά μια εναλλακτική διέξοδος. Τα άλλα σημεία της Ούμας και του Πίνοβου, τα οποία όπως είπατε διερευνήσαμε παρουσία μου -ήμουνα παρούσα και στις αυτοψίες που πραγματοποιήθηκαν μέσα από δύσβατες πραγματικά διελεύσεις-, απορρίφθηκαν, διότι δεν έδιναν την πραγματική εναλλακτική δίοδο έναντι της διόδου για παράδειγμα των Ευζώνων, που από την Ούμα είναι μόλις δέκα χιλιόμετρα. Αντιλαμβάνεστε ότι θέλουμε να κάνουμε ένα έργο το οποίο θα δίνει μια διαφορετική δυναμική στην ίδια την περιοχή.

Από κει και πέρα όμως, κύριε Υπουργέ, επειδή αυτός ο δρόμος, η οδική αρτηρία των είκοσι χιλιομέτρων, όπως χαρακτηριστικά είπατε, διέρχεται από πυκνή και δύσβατη δασική βλάστηση, ουσιαστικά θα ακολουθήσει έναν υφιστάμενο δασικό δρόμο ο οποίος θα πρέπει να διαπλατυνθεί και να βελτιωθεί. Περί αυτού πρόκειται. Είναι ήδη διανοιγμένος. Θα πρέπει να γίνουν σημαντικότερες ενέργειες από τη δική μας πλευρά. Το κομμάτι κατ’ αυτή την έννοια της Βόρειας Μακεδονίας είναι πολύ πιο εύκολο. Είναι ένα παλιό μονοπάτι που ουσιαστικά το είχαν φτιάξει οι Έλληνες. Είναι ένας στρατιωτικός δρόμος μόλις επτά χιλιομέτρων, που κουμπώνει, αν θέλετε, σε έναν ήδη υφιστάμενο δημόσιο δρόμο στον δήμο Καβαντάρσκι. Έχω δει και το συγκεκριμένο εκείνο κομμάτι.

Επομένως σημαντικές ενέργειες θα πρέπει να γίνουν από τη δική μας πλευρά. Θα πρέπει, δηλαδή, εσείς να δώσετε εξουσιοδότηση, πολιτική εντολή στα στελέχη της «ΕΓΝΑΤΙΑ Α.Ε.», στον Πρόεδρο και στον Διευθύνοντα Σύμβουλο, στον κ. Κωνσταντόπουλο και στον κ. Κουτσούκο, να κινητοποιήσουν το δυναμικό της «ΕΓΝΑΤΙΑ Α.Ε.», να διενεργηθούν σε πρώτη φάση οι προμελέτες, που είναι και αυτές πολύ σημαντικές για την ωρίμανση του έργου. Έχουν ένα στάδιο υλοποίησης ενάμισι-δύο ετών. Πρέπει, επομένως, να δοθεί εντολή για να γίνουν αυτά, για να αρχίσουν να τρέχουν και οι οριστικές μελέτες και οι μελέτες εφαρμογής, και στη συνέχεια να προχωρήσουμε, μετά την ολοκλήρωση των μελετών, και στην υλοποίηση του έργου. Αντιλαμβάνεστε πως αυτός είναι πολύς χρόνος. Εγώ δεν έχω την πλάνη ότι τα δημόσια έργα στη χώρα μας και δη τα πολύ σημαντικά και τα δύσκολα γίνονται από τη μια στιγμή στην άλλη. Όμως είναι πολύ σημαντικό, κύριε Υπουργέ, να υπάρξει το εναρκτήριο λάκτισμα.

Όπως σας είπα προηγουμένως, θα το παρακολουθώ και στη συνέχεια. Θα ενημερώσω τον λαό της Πέλλας γι’ αυτή την πολύ σημαντική απόφαση που εκφράστηκε διά στόματος δικού σας και σήμερα εδώ ενώπιον του ελληνικού Κοινοβουλίου. Θα ήθελα, παρακαλώ, να δώσετε μια εντολή προς τις υπηρεσίες που είναι αρμόδιες και δη στην «ΕΓΝΑΤΙΑ Α.Ε.» και στα στελέχη της -έχει αποφασιστεί και υπάρχει αυτή η συνέχεια να είναι το επισπεύδον όργανο μέσω της οποίας θα υλοποιηθεί το πολύ σημαντικό αυτό έργο- να προχωρήσουν στις απαιτούμενες ενέργειες.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κυρία Τζάκρη.

Κύριε Υπουργέ, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Όπως πολύ σωστά είπατε, η δική μας Κυβέρνηση σέβεται τις διεθνείς συμφωνίες. Μπορεί να διαφωνήσαμε και να καταψηφίσαμε τη Συμφωνία των Πρεσπών, την οποία θεωρούμε εθνικά επικίνδυνη, αλλά εδώ μιλάμε για μια άλλη πτυχή αυτής της συμφωνίας. Και αυτή η πτυχή έχει να κάνει με ένα αναπτυξιακό έργο μεταξύ δύο χωρών.

Θα μου επιτρέψετε, χωρίς να είμαι ούτε μελετητής ούτε μηχανικός, να σας μιλήσω για τις ανησυχίες που υπάρχουν για τον μελλοντικό δρόμο. Πριν έρθω να απαντήσω στην ερώτησή σας έκανα και μια μικρή έρευνα, πέρα από τις υπηρεσίες του Υπουργείου και της «ΕΓΝΑΤΙΑ Α.Ε.». Η επιλογή που έχει τελικά καθοριστεί και με δική σας συμβουλή δημιουργεί αρκετές τεχνικές δυσκολίες. Αυτό βέβαια δεν σημαίνει ότι τα τεχνικά δύσκολα έργα δεν μπορούν να πραγματοποιηθούν.

Επίσης, θέλω να πω ότι η καθυστέρηση από την πλευρά των Σκοπίων σήμερα είναι δεδομένη. Όπως και σε πολλές πτυχές της Συμφωνίας των Πρεσπών, βλέπουμε τη γείτονα να μην κάνει αυτά που έχει συμφωνήσει, είτε στα βασικά και ουσιώδη και τα εθνικά επικίνδυνα –αν θέλετε- για εμάς είτε και στα αναπτυξιακά και στα δευτερεύοντα ζητήματα, όπως είναι αυτό, η δημιουργία ενός νέου τελωνειακού σταθμού.

Επομένως εμείς έχουμε κάθε καλή διάθεση να τηρήσουμε τους όρους της συγκεκριμένης συμφωνίας για τη δημιουργία αυτού του έργου. Αυτό, όμως, προϋποθέτει κάτι πολύ απλό. Προϋποθέτει να βρούμε χρηματοδότηση και εμείς και η γείτονα. Εμείς θα βρούμε τη χρηματοδότηση, είμαστε μέλος της Ευρωπαϊκής Επιτροπής. Και, όπως πολύ σωστά είπατε, υπάρχουν διαθέσιμα στην «ΕΓΝΑΤΙΑ Α.Ε.». Όμως, καλό είναι αυτά τα διαθέσιμα -γιατί δεν είναι 40 εκατομμύρια το έργο, αλλά είναι 90- να μην πάνε όλα, εξ ολοκλήρου, στην κατασκευή του συγκεκριμένου έργου.

Αυτό όμως που δείχνει και το γεγονός ότι η γείτονα, τα Σκόπια, έχουν περιέλθει σε μια πολιτική κατάσταση αρκετά προβληματική, λόγω της κυβερνητικής κρίσης, είναι ότι ακόμα δεν έχουν κάνει το βασικό. Δηλαδή οι ίδιοι δεν έχουν μπει στη διαδικασία να κάνουν πραγματικότητα μια εννεαμελή επιτροπή. Γιατί στην ερώτησή σας, κυρία Τζάκρη, αν μου επιτρέπετε, έχετε μια ανακρίβεια. Λέτε: «Ενώ σε αντίστοιχες ενέργειες προς υλοποίηση της διμερούς και δεσμευτικής συμφωνίας έχει προχωρήσει και η δική τους κυβέρνηση.». Δυστυχώς, δεν είναι έτσι. Μέχρι και την Παρασκευή που ήρθαμε σε επικοινωνία με το Υπουργείο Εξωτερικών υπάρχουν τεράστιες καθυστερήσεις από τη δική τους πλευρά.

**ΘΕΟΔΩΡΑ ΤΖΑΚΡΗ:** Είναι σε προεκλογική περίοδο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ναι, αλλά επειδή είναι αυτοί σε προεκλογική περίοδο…

Παρ’ όλα αυτά εμείς, όπως πολύ σωστά λέτε, θα μπούμε σε μια διαδικασία να κάνουμε τις προμελέτες και, όπως πολύ σωστά είπατε, το έργο αυτό έχει πολλά στάδια. Εμείς θα δώσουμε εντολή στην «ΕΓΝΑΤΙΑ ΟΔΟ» να ξεκινήσει τη σύνταξη των μελετών, αλλά πολύ φοβάμαι ότι στην κατάσταση που βρίσκεται αυτή τη στιγμή η συγκεκριμένη χώρα θα πρέπει να κάνει εκλογές, να μπει η διαδικασία της εννεαμελούς επιτροπής από τη δική της πλευρά, έτσι ώστε πραγματικά τα δύο μέρη να μπορέσουν να συμφωνήσουν στα προκείμενα.

Εγώ θα είμαι στη διάθεσή σας πάντως για να σας ενημερώσω, τόσο ο ομιλών όσο και η «ΕΓΝΑΤΙΑ Α.Ε.», για τις όποιες εξελίξεις υπάρξουν.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Προχωρούμε στην πέμπτη με αριθμό 899/6-7-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Υποδομών και Μεταφορών, με θέμα: «Άμεσες παρεμβάσεις και μηχανισμός αντιμετώπισης των προβλημάτων που αναδύονται από την κατασκευή του αεροδρομίου».

Κύριε Κεγκέρογλου, έχετε δύο λεπτά στη διάθεσή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, με τη σύμβαση η οποία ισχύει για το νέο αεροδρόμιο στο Καστέλι προβλέπεται και η αντιμετώπιση των προβλημάτων που προκύπτουν από την κατασκευή του έργου, είτε για έργα που δεν προβλέφθηκαν είτε για αναγκαία έργα τα οποία θα χρειαστούν, προκειμένου να εξυπηρετηθεί πλήρως όχι μόνο το αεροδρόμιο και οι λειτουργίες του, αλλά και οι κάτοικοι της περιοχής και η οικονομική και η κοινωνική δραστηριότητα.

Ξεκίνησε το έργο και συγκεκριμένα ο οδικός άξονας για την πρόσβαση στο αεροδρόμιο, προκειμένου να εξυπηρετηθεί η κατασκευή του, και αμέσως αναδείχτηκε η χρησιμότητα μιας διάταξης που υπάρχει στη σύμβαση να μπορούν να προστίθενται αυτά τα έργα, γιατί πράγματι προέκυψαν μικρά προβλήματα, αλλά πολύ σημαντικά για την οικονομική και κοινωνική ζωή.

Συγκεκριμένα, επειδή ο δρόμος αυτός των πεντέμισι χιλιομέτρων κόβει κάθετα επαρχιακό δρόμο, δημοτικό δρόμο και αγροτικούς δρόμους, υπάρχει ανάγκη της συνέχειας αυτών των οδικών αξόνων, να μην είναι δηλαδή πλέον «τυφλοί» αυτοί οι δρόμοι. Ήδη έχουμε συζητήσει και έχουμε προχωρήσει κατ’ αρχάς στην έγκριση για τη δημιουργία κόμβου στη συνάντηση με τον επαρχιακό δρόμο. Εδώ βεβαίως θέλω να επισημάνω πως θεωρώ ότι δεν είναι ορθή, από πλευράς ασφάλειας, η επιλογή ισόπεδου κόμβου, όμως, πάμε παρακάτω.

Υπάρχουν δημοτικοί δρόμοι και κύριοι αγροτικοί που πρέπει να έχουν προσπέλαση από την άλλη πλευρά, να μην υπάρχει τοίχος μπροστά τους λόγω του δρόμου. Αυτό είναι η πιο σωστή επιλογή. Βεβαίως πρέπει να δούμε, τώρα που είναι νωρίς, τους παράπλευρους δρόμους και τις διαστάσεις τους, ούτως ώστε να εξυπηρετείται καλύτερα η κυκλοφορία. Και βεβαίως τεχνικά έργα που έχουν σχέση με αγωγούς νερού υγρών αποβλήτων, οι οποίοι διέρχονται κάθετα από την οδό η οποία κατασκευάζεται.

Βέβαια υπάρχουν και μελέτες για μελλοντικά έργα, που πρέπει να αφήσουμε τις λεγόμενες αναμονές. Δεν χρειάζεται δηλαδή να ξανασκάβουμε, ενώ μπορεί να τοποθετηθεί τώρα μια υποδομή η οποία να δεχτεί μελλοντικά έργα.

Θέλω, λοιπόν, να σας ρωτήσω δυο πράγματα με αυτή την κοινοβουλευτική παρέμβαση: Το πρώτο είναι, επειδή προέκυψαν αυτά τα προβλήματα, η υπηρεσία του Υπουργείου και το Υπουργείο να ασχοληθεί και να συνεργαστεί με τον παραχωρησιούχο προκειμένου να αντιμετωπιστούν. Και, δεύτερον, το πιο σημαντικό, επειδή στα πέντε χρόνια θα προκύψουν αριθμητικά πολλαπλάσια προβλήματα και πιθανόν κρισιμότερα, θα έλεγα ότι πρέπει να δημιουργηθεί ένας μηχανισμός, ένα σημείο επεξεργασίας όλων αυτών των προβλημάτων, ούτως ώστε να φτάνει το μήνυμα και στις αντίστοιχες υπηρεσίες του Υπουργείου και στον παραχωρησιούχο και βέβαια σε σχέση με την τοπική κοινωνία ή τον δήμο. Το θεωρώ πάρα πολύ σημαντικό. Και επειδή τώρα κατασκευάζεται ο δρόμος των πεντέμισι χιλιομέτρων, πρέπει να δούμε άμεσα πώς αντιμετωπίζουμε τα προβλήματα που έχουν προκύψει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής. Έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ, κύριε Πρόεδρε.

Κύριε Κεγκέρογλου, χαίρομαι ιδιαίτερα γιατί επανερχόμαστε πάλι στο ευρύτερο θέμα του Καστελίου και αυτή τη φορά εστιάζεστε στα συνοδά έργα που σχετίζονται με την κατασκευή του αεροδρομίου.

Ξεκινώ, λοιπόν, από τον επαρχιακό δρόμο Αρκαλοχώρι - Γαζέπι Μύλος. Όπως έχουμε ήδη πει και σύμφωνα με την προμελέτη που υπάρχει, το νότιο τμήμα οδοποιίας του έργου, το τμήμα, λοιπόν, που θα συνδέει το Καστέλι με την οδό Ηράκλειο - Βιάννος, προβλέπεται να συνδέεται με την επαρχιακή οδό Αρκαλοχώρι - Γαζέπι Μύλος. Αυτή η σύνδεση θα γίνει μέσω ισόπεδου κόμβου. Άκουσα αυτό που είπατε, ότι υπάρχει ένα πρόβλημα εκεί. Νομίζω ότι τεχνικά θα πειστείτε κι εσείς ότι είναι η σωστή τεχνική λύση.

Πάμε τώρα στην επαρχιακή οδό Αρκαλοχώρι - Γαζέπι Μύλος. Θα συνδέεται σε δύο σημεία, και αυτά μέσω ισόπεδων κόμβων, με την περιμετρική οδό που θα καταλήγει και στο αεροδρόμιο. Σε κάθε περίπτωση, οριστικές μελέτες έχουν υποβληθεί μετά την έναρξη παραχώρησης, που ήταν 6 Φεβρουαρίου του 2020.

Όπως έχει υπογραμμιστεί και το είπατε κι εσείς, ο παραχωρησιούχος είναι υποχρεωμένος μέσα σε εξήντα μήνες και νωρίτερα από τον Μάιο του 2024 να έχει ολοκληρώσει τη διαδικασία, δηλαδή να έχει ολοκληρώσει την κατασκευή των οδικών αρτηριών που συζητάμε.

Αυτό που θα πρέπει όμως να γίνει αντιληπτό είναι πως τόσο για τον ανισόπεδο κόμβο, που θα συνδέει το νότιο τμήμα με το Ηράκλειο - Βιάννος, όσο και για τις τρεις θέσεις της οδού Αρκαλοχώρι - Γαζέπι Μύλος έχουμε τις προμελέτες και αναμένουμε την υποβολή οριστικών μελετών.

Τώρα, σχετικά με τις τοπικές οδικές συνδέσεις και τους παράπλευρους δρόμους, θα ήθελα να πω πως προβλέπεται και έχετε δίκιο ότι πρέπει να εξεταστούν και να μελετηθούν, ώστε να εξασφαλιστεί η αποκατάσταση των τοπικών μετακινήσεων στην περιοχή του αεροδρομίου.

Για να γίνω πιο συγκεκριμένος, στο άρθρο 6 της Ειδικής Συγγραφής Υποχρεώσεων της Σύμβασης Παραχώρησης περιγράφονται πολύ αναλυτικά οι οδοί σύνδεσης του αεροδρομίου και τα λοιπά οδικά έργα.

Όσον αφορά τις ερωτήσεις για την αποκατάσταση του δικτύου άρδευσης, ύδρευσης, αποχέτευσης, θα ήθελα να ενημερώσω ότι ήδη έχει γίνει τους τελευταίους δέκα μήνες η καταγραφή των υφιστάμενων δικτύων, πάντα σε συνεργασία με τον Δήμο Μινώα Πεδιάδας, καθώς και με άλλους εμπλεκόμενους φορείς. Επίσης, τα εν λόγω θέματα μελετώνται ήδη και αντιμετωπίζονται, σύμφωνα με τα προβλεπόμενα της σύμβασης παραχώρησης.

Όσον αφορά την επίβλεψη και την εκπόνηση των μελετών, τον ποιοτικό έλεγχο και την επίβλεψη των κατασκευών του έργου, έχει προσληφθεί με διεθνή διαγωνισμό ανεξάρτητος μηχανικός, που βλέπει αυτά τα ζητήματα.

Κλείνοντας -θα έχω χρόνο να αναφερθώ και σε άλλα ζητήματα στη δευτερολογία μου- οι υπηρεσίες του Υπουργείου είναι εκεί για να αντιμετωπίσουν όλα αυτά τα προβλήματα, κύριε Κεγκέρογλου. Είμαστε σε επαφή με τις τοπικές αρχές και βρισκόμαστε εδώ, για να επιλύουμε τα ζητήματα που προκύπτουν και ανακύπτουν. Διότι εδώ πέρα έχουμε έναν διπλό στόχο.

Ο πρώτος στόχος είναι να μπορέσουμε να δημιουργήσουμε μία οδική αρτηρία που θα εξυπηρετεί το αεροδρόμιο. Από την άλλη, όμως, όπως πολύ σωστά αναφερθήκατε και εσείς, θα πρέπει να διευκολύνουμε και τους χρήστες του αεροδρομίου, αλλά θα πρέπει να διευκολύνουμε και τους κατοίκους της ευρύτερης περιοχής.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Δράττομαι της ευκαιρίας που μου απαντάτεεσείς, για να σας καταθέσω ένα σχέδιο τροπολογίας που υπάρχει και είναι σε γνώση των υπηρεσιών. Θα έλεγα ότι από εκεί έχει προκύψει ουσιαστικά, δηλαδή από τη Γενική Γραμματεία Υποδομών και άλλες υπηρεσίες του δημοσίου, προκειμένου να λυθεί το πρόβλημα που έχει να κάνει με τις απαλλοτριώσεις.

Θα σας την καταθέσω, για να την έχετε υπ’ όψιν σας.

(Στο σημείο αυτό ο Βουλευτής κ. Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε συνεργαστεί και με τον Μάξιμο Σενετάκη με τις διαβουλεύσεις που κάνουμε, γιατί φαίνεται ότι δεν μπορεί να ολοκληρωθεί η διαδικασία των απαλλοτριώσεων, αν ο Υπουργός Αγροτικής Ανάπτυξης, που φέρεται ως αρμόδιος, δεν αποδεχθεί αυτή την τροπολογία.

Όσον αφορά το οδικό τμήμα, είναι πεντέμισι χιλιόμετρα, μέρος του συνολικού, βέβαια, των δεκαέξι χιλιομέτρων που θα συνδέει τον βόρειο οδικό άξονα με το αεροδρόμιο. Όμως, πρέπει να σας πω ότι τέμνεται αυτό το οδικό τμήμα με το Αρκαλοχώρι - Γαζέπι Μύλος σε ένα μόνο σημείο. Άρα ένας κόμβος θα γίνει στη σύνδεσή τους και όχι παραπάνω.

Όσον αφορά τον κόμβο, λοιπόν, θα έλεγα να δούμε περισσότερο τα στοιχεία και τις προδιαγραφές για την ασφάλειά του. Δεν μπορεί εκεί που πηγαίνεις σε μια εθνική οδό, γιατί ουσιαστικά για εθνική οδό πρόκειται, μια στιγμή να έχεις είτε φανάρια -δεν ξέρω τι σημαίνει ισόπεδος κόμβος- είτε κυκλικό κόμβο. Να δούμε, λοιπόν, τις καλύτερες προδιαγραφές.

Το δεύτερο στοιχείο που θέλω να επισημάνω και να τονίσω είναι ότι, όσον αφορά τους δημοτικούς δρόμους που κόβονται, δεν μπορείς να κάνεις έναν κύκλο δέκα χιλιομέτρων για να συνδεθείς στο άλλο σημείο και να προχωρήσεις.

Αναφέρω ενδεικτικά το παράδειγμα Αρκαλοχώρι - Αυγή, έναν δημοτικό δρόμο, ο οποίος τέμνεται με το οδικό τμήμα που ξεκίνησε η κατασκευή του. Δεν λέμε να γίνει κόμβος. Προς Θεού! Να υπάρχει πρόσβαση από την άλλη πλευρά με ένα τεχνικό έργο, το οποίο είναι εύκολο να γίνει.

Αν ολοκληρωθεί το έργο, βέβαια, είναι πολύ δύσκολο να γίνει, γιατί πρέπει να κοπεί ο δρόμος κ.λπ.. Τώρα που κατασκευάζεται ο δρόμος, αν κριθεί τεχνικά, πρέπει να γίνει. Το ίδιο και με τους κύριους αγροτικούς δρόμους. Όχι όλους προφανώς, αλλά τους κύριους αγροτικούς δρόμους.

Για να καταλάβετε, αυτό το τμήμα του δρόμου των πεντέμισι χιλιομέτρων λειτουργεί ως τοίχος που χωρίζει δύο πλευρές. Οι δύο πλευρές έχουν ιδιοκτησίες των ίδιων ανθρώπων και από τη μια και από την άλλη πλευρά. Κάνει, λοιπόν, από τη μια μέρα στην άλλη διαφορετική τη ζωή των ανθρώπων, που θα πρέπει να κάνουν δέκα χιλιόμετρα για να πάνε στην άλλη μεριά του χωραφιού τους, που έτυχε να τέμνεται από τον δρόμο.

Νομίζω ότι γίνεται κατανοητό ότι κάποιες διαβάσεις πρέπει να υπάρχουν στα πεντέμισι χιλιόμετρα. Δεν μπορεί να μην υπάρχει καμμιά. Γιατί, τώρα δεν έχει καμμία. Πέρα από τον ανισόπεδο κόμβο που θα γίνει στο τμήμα του επαρχιακού, δεν υπάρχει καμμία πρόσβαση από την άλλη πλευρά.

Το πιο σημαντικό, βέβαια, εκτός από αυτά τα προβλήματα που ανέκυψαν από το οδικό αυτό τμήμα, είναι να δούμε τον μηχανικό. Μου λέτε για τον ανεξάρτητο μηχανικό.

Θέλω να μας ενημερώσετε πού εδρεύει, πώς μπορούν να απευθύνονται οι πολίτες και οι φορείς στον ανεξάρτητο μηχανικό. Είναι εδώ στην Αθήνα; Είναι ηλεκτρονική η επαφή μαζί του; Ποιος είναι συγκεκριμένα; Υποθέτω ότι είναι γραφείο, είναι να σύνολο ανθρώπων που αποτελούν ομάδα, η οποία ασχολείται με το έργο.

Επίσης, να γίνει η ανάλογη δημοσιοποίηση, ούτως ώστε, πράγματι, να φτάνουν οι πληροφορίες σε αυτόν τον ανεξάρτητο τεχνικό σύμβουλο, τον ανεξάρτητο μηχανικό. Διότι θα βοηθήσει πάρα πολύ στο να αντιμετωπίζονται πολύ έγκαιρα αυτά τα προβλήματα που υπάρχουν.

Σας διαβεβαιώ ότι τα υπόλοιπα χρόνια, υγεία να έχουμε εδώ, θα ασχοληθούμε με πάρα πολλές ερωτήσεις και πολλά ζητήματα που θα προκύψουν από το αεροδρόμιο.

Να είστε καλά και περιμένω τις απαντήσεις σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Κύριε Υπουργέ, έχετε τρία λεπτά για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Κεγκέρογλου, αντιλαμβάνομαι την ευαισθησία που έχετε για την περιοχή.

Ξέρετε καλύτερα από μένα, γιατί είστε παλαιότερος εμού κοινοβουλευτικά, ότι αυτό το έργο είναι ένα έργο σαν το γεφύρι της Άρτας. Έχει ξεκινήσει από το 2003 η σύλληψή του. Φτάσαμε, λοιπόν, τώρα να έχει θεμελιωθεί και να ξεκινάει η κατασκευή του.

Όσον αφορά τα τρία ζητήματα στα οποία αναφερθήκατε, θα απαντήσω πρώτα για τις απαλλοτριώσεις. Εγώ με πολύ μεγάλη χαρά θα δω την τροπολογία σας, αλλά να ξέρετε ότι το ζήτημα των απαλλοτριώσεων είναι ένα ζήτημα το οποίο δημιουργεί πάντα σε αυτή τη χώρα τεράστιες καθυστερήσεις σε έργα υποδομών, ακόμα και σε αυτά τα οποία είναι εθνικής σημασίας.

Για τον λόγο αυτό, η Κυβέρνηση της Νέας Δημοκρατίας χρησιμοποιεί πάρα πολλές φορές -και το έχουμε κάνει ήδη τρεις φορές- μία διαδικασία που λέγεται 7Α, που σημαίνει ότι γίνεται πολύ πιο γρήγορα η διαδικασία των απαλλοτριώσεων και εγκρίνεται κατευθείαν από το Υπουργικό Συμβούλιο. Με αυτόν τον τρόπο μπορούμε να ξεπεράσουμε τα προβλήματα.

Όσον αφορά το ζήτημα με τις αγροτικές εκτάσεις, με μεγάλη χαρά να δω την τροπολογία σας και να το συνεννοηθούμε με τον κ. Βορίδη.

Κάθε μεγάλο έργο που γίνεται είναι φυσιολογικό πολλές φορές να δημιουργεί προβλήματα σε τοπικές κοινωνίες. Για να το πούμε πιο απλά, κόβονται και χωριά στη μέση καμμιά φορά, όπως είπατε, και πρέπει να βρούμε τι αλλαγές πρέπει να κάνουμε για να μην υπάρχουν αυτά τα προβλήματα.

Βέβαια, να πω ότι η σύμβαση παραχώρησης είναι σαφέστατη και οι μελέτες έχουν υπάρξει και έχουν ψηφιστεί. Αυτό, βέβαια, δεν σημαίνει ότι αυτές είναι οι «πλάκες του Μωυσή» και δεν μπορούμε να κάνουμε μερικές αλλαγές. Αλλά, πρέπει να κάνουμε μερικές αλλαγές λελογισμένες.

Όταν μιλάμε, λοιπόν, για ισόπεδο κόμβο, αυτό δημιουργεί μια λύση στο πρόβλημα. Δεν μπορεί να δημιουργούμε εισόδους και εξόδους σε όλους στον δρόμο. Θα πρέπει να δημιουργηθούν εκεί που πρέπει.

Θα σας πω ότι από τον κόμβο Χερσονήσου μέχρι την είσοδο του αεροδρομίου ο δρόμος θα είναι τετράιχνος, όπως προβλέπεται από τη σύμβαση παραχώρησης. Εκεί είναι, ούτως η άλλως, η επιβαρυμένη τουριστικά κίνηση. Και από την είσοδο από το αεροδρόμιο μέχρι το Αρκαλοχώρι εκεί θα είναι, σύμφωνα με τη μελέτη, δίιχνος ο δρόμος, δηλαδή μέχρι δώδεκα μέτρα.

Ο ανεξάρτητος μηχανικός είναι κάτι το οποίο συμβαίνει σε όλες τις συμβάσεις παραχώρησης. Είναι αυτός που επιβλέπει το έργο. Επομένως ο ανεξάρτητος μηχανικός είναι ένας θεσμός που υπάρχει σε όλη την Ευρώπη και αυτός είναι που κάνει την επίβλεψη του έργου.

Αυτό δεν σημαίνει, όμως, ότι οι υπηρεσίες του Υπουργείου και της ΕΥΔΕ, η οποία είναι κάτω στην Κρήτη, δεν θα είναι παρούσες, έτσι ώστε να αντιμετωπίσουμε αυτά τα προβλήματα.

Επομένως να ξέρετε ότι και η Γενική Γραμματεία Υποδομών και το Υπουργείο και οι φορείς κάτω από το Υπουργείο είναι στη διάθεση, πόσω μάλλον των Βουλευτών, αλλά και των δήμων εκεί, για να αντιμετωπίσουμε αυτά τα προβλήματα. Βέβαια, πάντα στο πλαίσιο κάποιας λογικής.

Εδώ είμαστε, λοιπόν, να αντιμετωπίσουμε τα προβλήματα που δημιουργούνται και με έναν σοβαρό διάλογο να βρίσκουμε λύσεις και για τους χρήστες του αεροδρομίου αλλά και για τους κατοίκους της περιοχής.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και φτάσαμε στην τελευταία για σήμερα επίκαιρη ερώτηση. Είναι η τρίτη με αριθμό 882/1-7-2020 επίκαιρη ερώτηση δευτέρου κύκλου της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Υποδομών και Μεταφορών, με θέμα «Καθυστέρηση καταβολής εφάπαξ ενίσχυσης στους σεισμοπαθείς της Ζακύνθου».

Κυρία Σακοράφα, καλησπέρα σας, καλή εβδομάδα.

Έχετε δύο λεπτά στη διάθεσή σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Αντεύχομαι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Υπουργέ, κοντεύουν να συμπληρωθούν δύο χρόνια από τον ισχυρό σεισμό που έπληξε τη Ζάκυνθο στις 26 Οκτωβρίου του 2018 και προκάλεσε σημαντικές και μεγάλες ζημιές. Εκδόθηκε ειδική κοινή υπουργική απόφαση για τη χορήγηση έκτακτης εφάπαξ ενίσχυσης με τη μορφή επιδόματος σε όσους διέμεναν ή σε όσους είχαν επαγγελματική στέγη και ακίνητα που επλήγησαν από τον σεισμό. Ορίστηκε αυτό το ποσό σε 5.000 ευρώ ανά ακίνητο και περίπου 1.000 ευρώ ανά χώρο βοηθητικής χρήσης.

Η απόφαση αυτή προέβλεπε τις προϋποθέσεις για την ενίσχυση για την όλη διαδικασία, ενώ ανέθετε την καταβολή στη Διεύθυνση Οικονομικής Διαχείρισης του Υπουργείου Υποδομών και Μεταφορών. Η υποβολή των αιτήσεων από τους δικαιούχους έχει ολοκληρωθεί ήδη από τον προηγούμενο Δεκέμβριο. Έγινε επίσης γνωστό ότι αυτές έχουν ήδη ελεγχθεί από την αρμόδια Διεύθυνση Αποκατάστασης Επιπτώσεων Φυσικών Καταστροφών Κεντρικής Ελλάδος του Υπουργείου Υποδομών και Μεταφορών. Δυστυχώς όμως μετά από τόσους μήνες η Κυβέρνηση δεν έχει προχωρήσει στην καταβολή των ενισχύσεων στους σεισμοπαθείς. Νομίζω ότι αυτή η καθυστέρηση είναι απαράδεκτη για ένα κράτος που πραγματικά θέλει να λέγεται ευνομούμενο και θα πρέπει, πιστεύω, να ανακουφιστούν οι πληγέντες, βάσει της ΚΥΑ, η οποία ήδη έχει εκδοθεί.

Γι’ αυτό, κύριε Υπουργέ, θα ήθελα να σας ρωτήσω τι σκέπτεστε να κάνετε, πότε η Κυβέρνηση θα καταβάλει τις οφειλόμενες αυτές ενισχύσεις στους σεισμοπαθείς της Ζακύνθου. Το καταλαβαίνετε ότι είναι ένα κρίσιμο θέμα για όλους τους επαγγελματίες, γιατί περνούν πάρα πολύ δύσκολα, εξαιτίας και της κρίσης που προέκυψε, εκτός των άλλων, από τον κορωνοϊό. Νομίζω ότι αυτή η βοήθεια ήδη έπρεπε να έχει έρθει. Θα ήταν ευλογία, θα έλεγα, αν μπορούσατε αυτή τη στιγμή να εκπληρώσετε τις υποχρεώσεις σας ως κράτος απέναντι στους πολίτες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Σακοράφα.

Θα απαντήσει ο Υπουργός Υποδομών και Μεταφορών κ. Κωνσταντίνος Αχ. Καραμανλής.

Κύριε Υπουργέ, έχετε τρία λεπτά στη διάθεσή σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αγαπητή κυρία Σακοράφα, θα ήθελα να σας ευχαριστήσω πολύ για την ερώτησή σας, γιατί νομίζω ότι δίδεται εδώ η ευκαιρία να ξεκαθαρίσουμε από τη Βουλή πώς έχει η πραγματικότητα, σύμφωνα με τα στοιχεία τα οποία εγώ παίρνω επισήμως από τις υπηρεσίες του Υπουργείου, μια υπηρεσία η οποία έχει πραγματικά κάνει πολύ σοβαρή δουλειά σε πολλές φυσικές καταστροφές και φημίζεται για την ταχύτητά της, όχι μόνο επί ημερών δικών μας, αλλά γενικότερα η ΔΑΕΦΚ είναι μια υπηρεσία η οποία αποτελεί πρότυπο.

Η πραγματικότητα, κυρία Σακοράφα, είναι ότι δεν εκκρεμεί καμμία πληρωμή ενίσχυσης από το Υπουργείο προς τους δικαιούχους. Και εξηγούμαι. Το έτος 2019 για την έκτακτη εφάπαξ ενίσχυση που επλήγησαν από τον σεισμό, όπως είπατε, της 26ης Οκτωβρίου εγγράφηκαν στον προϋπολογισμό του Υπουργείου 500.000 ευρώ. Η αρμόδια διεύθυνση του Υπουργείου, η ΔΕΑΦΚ, διαβίβασε σε πρώτη φάση προς πληρωμή δικαιολογητικά εξήντα πέντε δικαιούχων. Το συνολικό ποσό ήταν 250.500 ευρώ, το οποίο δόθηκε άμεσα στους εν λόγω δικαιούχους. Επομένως μιλάμε για εξήντα πέντε δικαιούχους, οι οποίοι πληρώθηκαν άμεσα.

Κατά το 2020 δεσμεύσαμε πίστωση επιπλέον 90.000 ευρώ, ώστε να καλυφθούν και άλλες ενισχύσεις. Και όντως η ΔΕΑΦΚ διαβίβασε δικαιολογητικά για έντεκα δικαιούχους, ύψους 42.000 ευρώ. Με άλλα λόγια, κατατέθηκαν δικαιολογητικά σε εβδομήντα έξι δικαιούχους που επλήγησαν από τον σεισμό. Το συνολικό ποσό, λοιπόν, που έχει δοθεί μέχρι στιγμής είναι 292.500 ευρώ και έχει καταβληθεί στο σύνολό του. Δεν εκκρεμεί, λοιπόν, αυτή τη στιγμή καμμία πληρωμή.

Πέρα όμως από τον τακτικό προϋπολογισμό, επιτρέψτε μου να σας πω και τι ενέργειες κάναμε μέσω του Προγράμματος Δημοσίων Επενδύσεων. Έχουμε δημιουργήσει στο ΠΔΕ πλέον συγκεκριμένο κωδικό αναφορικά με την κρατική αρωγή για την επισκευή ή για την ανακατασκευή των σεισμόπληκτων κτηρίων της Ζακύνθου. Μέσω, λοιπόν, αυτού του κωδικού έχουν δοθεί 14.000 ευρώ περίπου για κρατικές αρωγές, ενώ για το 2020 και με απόφαση του περασμένου Απριλίου εγκρίθηκε και άλλο ένα ποσό για επιδότηση ενοικίου. Διαπιστώνουμε, λοιπόν, ότι από πλευράς της αρμόδιας υπηρεσίας αυτή τη στιγμή δεν εκκρεμεί κάποια πληρωμή.

Κλείνοντας, θα μου επιτρέψετε να σας πω και κάτι άλλο. Επειδή γνωρίζω τη διαδικασία και αντίστοιχη εμπειρία έχουμε και από τις καταστροφές σε άλλες περιοχές, η διαδικασία που προβλέπεται είναι απαιτητική και έχει συγκεκριμένες προϋποθέσεις. Πολλές φορές, λοιπόν, έρχεται κάποιος και λέει ότι είναι δικαιούχος, αλλά στην ουσία δεν είναι δικαιούχος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Δηλαδή υπάρχουν μερικές προϋποθέσεις για να πάρεις τα χρήματα και αυτά λέει ο νόμος. Πρώτ’ απ’ όλα, πρέπει να δηλώνεται στην Εφορία, ή στο Ε1 ή στο Ε9, το ακίνητο το οποίο έχει πάθει ζημιές ,να είναι χαρακτηρισμένο ως μη κατοικήσιμο για να πάρεις τη συνδρομή των 5.000 ευρώ και ή να το δηλώνεις ως μόνιμη κατοικία ή να το δηλώνεις ως δευτερεύουσα κατοικία.

Πολλές φορές λοιπόν, κυρία Σακοράφα, έχουμε το φαινόμενο, όχι μόνο στη Ζάκυνθο, αλλά και σε άλλες περιοχές, άνθρωποι να έρχονται και να ζητάνε χρήματα, ενώ δεν πληρούν τις προϋποθέσεις. Εάν έχετε, λοιπόν, συγκεκριμένες περιπτώσεις τέτοιες, εγώ και το γραφείο μου αλλά και η αρμόδια υπηρεσία είμαστε στη διάθεση τη δική σας και όλων των ενδιαφερομένων να τα δούμε αυτά με πολύ συγκεκριμένο τρόπο. Απ’ ό,τι ενημερώθηκα, έχουμε μόνο τέσσερις ενστάσεις οι οποίες έχουν γίνει. Από τους εβδομήντα έξι δικαιούχους, δηλαδή, μόνο τέσσερις άνθρωποι θεωρούν ότι έπρεπε να έχουν πληρωθεί, ενώ δεν έχουν πληρωθεί.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Υπουργέ.

Ορίστε, κυρία Σακοράφα, έχετε τον λόγο για τρία λεπτά.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ίσως και να μη χρειαστώ τρία λεπτά, κύριε Πρόεδρε.

Κύριε Υπουργέ, ειλικρινά με ξαφνιάζετε, να πω ευχάριστα, από τη στιγμή που μου λέτε ότι ήδη έχει εκπληρωθεί η υποχρέωση αυτή της πολιτείας απέναντι στους σεισμοπαθείς και δεν θα αμφισβητήσω καθόλου τα δικά σας στοιχεία, διότι τα δικά μου στοιχεία άλλα λέγανε και ήμουν υποχρεωμένη ως Βουλευτής να έρθω εδώ και να κάνω αυτόν τον έλεγχο. Δεν έχω καμμιά αμφιβολία γι’ αυτό.

Επειδή έχω ζήσει όχι προσωπικά ως σεισμόπληκτη, αλλά έχω ζήσει σεισμό, καταλαβαίνω πάρα πολύ καλά τον οποιονδήποτε έχει πάθει ζημιά το σπίτι του, η επιχείρησή του και θέλει να αποκατασταθεί και μάλιστα να αποκατασταθεί όσο το δυνατόν συντομότερα, για να μπορέσει να ζήσει τη φυσιολογική του ζωή.

Εγώ θα ελέγξω τα στοιχεία που μου δώσατε, θα ελέγξω και αυτές τις τέσσερις ενστάσεις που μου είπατε και εδώ είμαστε, θα ξανακάνω ερώτηση γιατί, απ’ ό,τι καταλαβαίνω, είστε πολύ δεκτικός στο να απαντήσετε στις ερωτήσεις των Βουλευτών. Δεν έχετε αρνηθεί ποτέ.

Θέλω να ελπίζω και να πιστεύω ότι όντως δεν υπάρχει καμμία εκκρεμότητα σε σχέση με τους πολίτες της Ζακύνθου, οι οποίοι πραγματικά επλήγησαν και πραγματικά έγιναν πάρα πολύ μεγάλες ζημιές στην περιοχή.

Δεν έχω να πω κάτι άλλο αυτή τη στιγμή. Θέλω να πιστεύω, λοιπόν, ότι τα στοιχεία που μου δώσατε είναι έτσι όπως μου τα δώσατε. Δεν έχω να αμφισβητήσω αυτά που μου λέτε εσείς ως Υπουργός σήμερα. Εγώ ήξερα ότι υπάρχει αυτή η ΚΥΑ, αυτή την ενημέρωση είχα τουλάχιστον, ότι καθυστέρησε πάρα πολύ. Δύο χρόνια είναι πάρα πολλά να βγαίνει μια υπουργική απόφαση και να μην εκπληρώνονται οι υποχρεώσεις του κράτους απέναντι στους πολίτες. Είναι το ελάχιστο που μπορεί να κάνει το κράτος απέναντι στους πολίτες, αλλά από τη στιγμή που το λέει ο Υπουργός, εγώ αυτό που έχω να κάνω απλά είναι να ελέγξω αν ο Υπουργός μου έχει έρθει εδώ και τα στοιχεία που μου έχει δώσει είναι τα σωστά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ. Αυτό είναι κλίμα μεταξύ συναδέλφων!

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ θα σας προτείνω κάτι ακόμα καλύτερο, κυρία Σακοράφα, να μου δώσετε, όποτε θέλετε, τα στοιχεία των ανθρώπων αυτών, για να δούμε αν πραγματικά είναι δικαιούχοι ή όχι. Δυστυχώς ή ευτυχώς έχετε απόλυτο δίκιο. Η διαδικασία καμμιά φορά, λόγω της ελληνικής τρέλας στη γραφειοκρατία, είναι αργή και δεν αφορά μόνο ένα Υπουργείο πολλές φορές, αφορά πολλά Υπουργεία.

Εδώ νομίζω ότι έχει γίνει η εξής παρανόηση: Μπορεί κάποιοι όντως σεισμόπληκτοι να θεωρούν ότι είναι δικαιούχοι, αλλά να μην πληρούν τις προϋποθέσεις. Αυτό συμβαίνει σε πολλές περιπτώσεις. Όπως καταλαβαίνετε, όταν γίνεται μια φυσική καταστροφή, έρχονται πολλοί άνθρωποι οι οποίοι έχουν πληγεί από τον σεισμό και ζητάνε αρωγή από το κράτος. Πολλές φορές όμως δεν δικαιούνται όλοι αρωγή, γιατί οι προϋποθέσεις είναι πολύ σαφείς. Αν θέλετε, πολύ ευχαρίστως να συζητήσουμε σε μια άλλη ερώτηση ποιες είναι οι προϋποθέσεις αυτές και αν πρέπει να αλλάξουν.

Να σας πω, όμως, ένα παράδειγμα. Παλαιότερα έπρεπε να είναι όλοι μόνιμοι κάτοικοι, κάτι το οποίο δεν ισχύει τώρα και αυτό έχει αλλάξει εδώ και αρκετό καιρό. Δηλαδή τις 5.000 ευρώ τις δικαιούται αυτός που είναι μόνιμος κάτοικος και αυτός ο οποίος δηλώνει το σπίτι που έπαθε ζημιά ως δευτερεύουσα κατοικία στο Ε1. Θα πρέπει να δηλώνεται και στο Ε9. Επίσης θα πρέπει -και αυτό είναι το πιο βασικό- να έχει έρθει κάποιος μηχανικός είτε του Υπουργείου είτε της περιφέρειας είτε του δήμου και να το έχει χαρακτηρισμένο ως μη κατοικήσιμο. Τότε δικαιούται κάποιος χρήματα.

Πολλές φορές, λοιπόν, υπάρχουν άνθρωποι οι οποίοι δεν έχουν πάθει τόσο μεγάλη ζημιά και δεν τυγχάνουν των ευεργετικών προνομίων που έχει ο συγκεκριμένος νόμος.

Παρ’ όλα αυτά εγώ είμαι στη διάθεσή σας -όποτε θέλετε- να μου δώσετε συγκεκριμένα στοιχεία συγκεκριμένων σεισμόπληκτων ανθρώπων και να δούμε, εάν και εφόσον δεν τους δόθηκαν τα χρήματα αυτά, για ποιον λόγο δεν τους δόθηκαν. Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Ευχαριστώ και τους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 21:20΄λύεται η συνεδρίαση για αύριο, ημέρα Τρίτη 14 Ιουλίου 2020 και ώρα 10.00΄ με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**